
Учебно-методическое пособие
        Данное учебно-методическое пособие подготовлено для студентов направления Филологии Гулистанского гос. университета. В нём имеютсия рабочая программа, рейтинговые разработки, темы рекомендованные для самостоятельного обучения, рассматриваемые в них вопросы методические рекомендации по выполнению. Также приведен список использоваванной литературы.

              В конце приведены вопросы промежуточной итоговой оценки.

Это учебно – методическое пособие предназначено для студентов выше указанного направления.

A.PRIMOV.
NEW UZBEK LITERATURED

Educational – methodic aid


The given educational methodic aid is prepared for the students of the  Filolog specialization of the Gulistan State University.  The working  programme, rating ellaborations,  auditorium studying  classes (lectures, practical classes), themes recommended for self-independent studying; the questions  and  methodical recommendations on fulfillment are included theve.


The list of used literature is also mentioned.


The questions for intermediate and final assessments are given at the end.


This educational methodic aid is directed to proffessors and teachers teaching  the students of the above mentioned specialization. 

КИРИШ

Мазкур ўқув-услубий мажмуа амалдаги дастурлар асосида тайёрланиб, кундузги таълим Филология йўналишида тахсил олаётган талабаларга мўлжалланган. Замонавий педагогик технология тизимига суянган ҳолда идентив ўқув мақсадлари, мавзу бўйича кўриб чиқилиши зарур бўлган муаммолар, назорат топшириқлари, талабалар мустақил бажариши зарур бўлган топшириқлар ва ҳар бир мавзу учун бирламчи адабиётлар рўйхати берилган. Мажмуада Ўзбек адабий танқиди тарихи соҳасининг ўзига хос йўналишлари ҳақида маълумотлар модуллар асосида шакллантирилган бўлиб, модуллар йўналишлардан келиб чиққан ҳолда тузилган. Йўналишлардаги ҳар бир мавзуга назарий маълумотлар,  таърифлар адиблар ижодидан намуналар ва таҳлиллар асосида асосланган, адабиёт сўз санъати, тарбия воситаси эканлигига алоҳида аҳамият берилган. Шунингдек, Адабий танқид тарихи фанининг таркибий қисмлари ва ёрдамчи соҳалари, сюжет ҳақида маълумот, композиция ҳақида маълумот, бадиий асар тили, махсус лексик ресурслар, адабий тур ва жанрлар каби   назарий мавзулар матни, асар таҳлилларидан намуналар берилган.

Мазкур ўқув-услубий мажмуа университетнинг кундузги бўлим Филология йўналиши талабаларининг Ўзбек адабий танқиди тарихи курси бўйича олиб бориладиган мустақил ишлари, амалий машғулотлари,  оғзаки сўров, ва бошқа машғулотларига тайёргарлик кўришида йўл-йўриқлар кўрсатишга мўлжалланган. Унда талабаларга Ўзбек адабий танқиди тарихи бўйича муҳим муаммоларни ўрганиш, мустақил топшириқларига тайёрланишида муҳим баъзи методик кўрсатмалар билан бирга ана шу масалаларни мукаммал ўрганишда ёрдам берадиган асл манбалардан парчалар келтирилади. Шу билан бирга ҳар бир мавзу бошида муаммоли саволлар, мавзу охирида эса фандан ечимини кутаётган илмий муаммолар ва информацион-методик таъминотлар келтирилган.


Маъруза замонавий педагогик технологиялар талабларига мос равишда ишланиб, унда мавзуга оид муаммолар, ўқув (дарснинг) мақсадлари, назорат саволлари, мустақил иш топшириқлари келтирилган. Маъруза мавзуларини тайёрлашда таълимнинг илмийлик принципига амал қилиниб, интернетдан материаллардан унумли фойдаланилди. Ҳар бир модулдан сўнг назорат саволлари берилган бўлиб, талабалар кўрсатилган адабиётлардан ўзларини қизиқтиртирадиган саволларга жавоб олиши мумкин. Назорат саволлари асосида у ёки бу масалада баҳс юритиш, ўзининг билим савиясини ўзи синовдан ўтказиш имкони яратилади. Амалий машғулотларни ўтказиш тартиблари, ундан кутиладиган ўқув мақсадлари, керакли жиҳозлар, материаллар, ишни бажариш тартиби ва фойдаланиладиган услуб кўрсатиб ўтилган. 

                           Манзилимиз: 707012. Гулистон ш. 

                                     4-мавзе, университет, Адабиётшунослик кафедраси

Ўқув фанининг мақсади ва вазифалари

Фаннинг мақсади: ХХ аср адабиёти тараққиётидаги муҳим бир босқич 20-90-йилларда ижод қилган ёзувчиларнинг катта бир авлоди ҳақидаги тасаввурларни янада чуқурлаштириш.  Ўзбек адабий танқиди тарихи фани тараққиёти, адибларнинг фаолияти. Янги давр адабиётининг шаклланиш босқичлари, адабий асарлар бадиий хусусиятларини ўрганиш, миллий ифтихор туйғусини шаклантириш.

Фаннинг вазифалари: Мазкур фанни таълимнинг замонавий талаблари даражасида ўрганиш. Талабаларни Ўзбек адабий танқиди тарихи фаниннинг ўзига хос томонлари билан таништириш орқали уларнинг интеллектуал салоҳиятларини ва маънавиятини ошириш.
Фан бўйича талабаларнинг билими, кўникма ва малакасига қўйиладиган талаблар

“Ўзбек адабий танқиди тарихи тарихи” фани бўйича талаба қуйидагиларни билиши керак:

· Ўзбек адабий танқиди тарихи тараққиёти, тамойиллари, қонуниятларини билиш;

·  “Ўзбек адабий танқиди тарихи тарихи” фани бўйича талаба қуйидаги кўникмаларни эгаллаган бўлиши керак:

· бадиий асарни мустақил ўқиш, таҳлил қилиш ва баҳолаш;

· ўзбек адабий танқид тароихи   юзасидан умумлашмалар чиқариш.

 “Ўзбек адабий танқиди тарихи тарихи” фани бўйича талаба қуйидаги малакаларга эга бўлиши керак:

· ўқувчилар билимини тўғри баҳолай олиш;

· ўқувчилар билан муносабатга кириша олиш;

· дарсликлар доирасидаги барча филологик тушунчалардан фойдалана олиш.

Фаннинг ўқув режадаги бошқа фанлар билан ўзаро боғлиқлиги ва услубий жиҳатдан узвий кетма-кетлиги
“Ўзбек адабий танқиди тарихи тарихи” фани олий ўқув юртларида ўтиладиган “Ўзбек адабиёти тарихи” фанининг учинчи қисми ва узвий давоми ҳисобланади. У ўз хулосаларини чиқаришда адабиётшуносликка кириш, адбиёт назарияси, адабий танқид ва эстетика фанлари ютуқларига таянади. 

Фаннинг ишлаб чиқаришдаги ўрни

 Олий мактаб филологик таълимини йўлга қўйишда ушбу фан муҳим аҳамият касб этади. “Ўзбек адабий танқиди тарихи тарихи” фанини тўлиқ ўзлаштириш нафақат таълим тизими, балки бошқа кўп соҳаларга ҳам ўз таъсирини ўтказади.

Фанни ўқитишда замонавий ахборот ва педагогик технологиялар

“Ўзбек адабий танқиди тарихи тарихи” фанини комьютерлардан, интернетдан, кино, радио ва телевидение материалларидан фойдаланиш. Дарсларга матбуотдаги энг сўнгги янгиликларни татбиқ этиш.  

Асосий қисм

Фаннинг мазмуни:

	№
	Маъруза мавзулари
	Мавзуларда кўриладиган муаммолар
	Вақти 
	Эслатма

	1.
	
	
	2
	

	2.
	
	
	2
	

	3.
	
	
	2
	

	4.
	
	
	2
	

	5.
	
	
	2
	

	6.
	
	
	2
	

	7.
	
	
	2
	

	8.
	
	
	2
	

	9.
	
	
	2
	

	10.
	
	
	2
	

	11.
	
	
	2
	

	12.
	
	
	2
	

	13.
	
	
	2
	

	14.
	
	
	2
	

	15.
	
	
	2
	

	16.
	
	
	2
	

	17.
	
	
	2
	


2.2. Амалий ва семинар машғулотлар мавзулари, бажариладиган иш мазмуни
	№
	Амалий мавзулар
	Семинар мавзулар
	Вақт
	Эслатма

	1.
	
	
	2
	

	2.
	
	
	2
	

	3.
	
	
	2
	

	4.
	
	
	2
	

	5.
	
	
	2
	

	6.
	
	
	2
	

	7.
	
	
	2
	

	8.
	
	
	2
	

	9.
	
	
	2
	

	10.
	
	
	2
	

	11
	
	
	2
	

	13.
	
	
	2
	

	14.
	
	
	2
	

	16.
	
	
	2
	

	17.
	
	
	2
	

	18.
	
	
	2
	

	19.
	
	
	2
	

	20.
	
	
	2
	

	21.
	
	
	2
	

	22.
	
	
	2
	

	23.
	
	
	2
	

	24.
	
	
	2
	

	25.
	
	
	2
	

	26.
	
	
	2
	

	27.
	
	
	2
	

	28.
	
	
	2
	

	29.
	
	
	2
	

	30.
	
	
	2
	

	31.
	
	
	2
	

	32.
	
	
	2
	

	33.
	
	
	2
	

	34.
	
	
	2
	

	35.
	
	
	2
	

	36.
	
	
	2
	


3.1. Мустақил иш топшириқлари

«Ўзбек адабий танқиди тарихи” 

фанидан рейтинг ишланмаси 
	№
	Назорат турлари
	Сони
	Балл
	Жами балл

	1.
	
	
	
	

	2.
	
	
	
	

	3.
	
	
	
	

	
	
	Жами
	
	100 балл


«Ўзбек адабий танқиди тарихи” фанидан

баҳолаш мезони

1.1 . Дарсларда ўрганилган бадиий асарларни ўқиб, мазмунини ўзлаштира олган талабага 1 берилади, агар тўла бўлмаса 0,7 – 0,5 балл берилади.

1.2. Топширилган асарни яхши таҳлил қила олган талабага 1 балл берилади, агар тўла бўлмаса 0,7 - 0,5  балл берилади.

1.3. ТМИ топшириқлари тўлиқ бажарилган бўлса 1 балл, агар тўла бўлмаса, 0,7 – 0,5 балл берилади.

1.4. Амалий ёки семинар машғулотга қатнашиб, унинг топшириқларини  тўла бажарган, яъни мавзуларни тўлиқ ўқиб ўзлаштирган талабага 1 балл берилади, агар тўла бўлмаса, 0,7 - 0,5 балл берилади.

2.1. Оралиқ баҳолаш ёзма ўтказилиб, унда талабадан учта саволга тўлиқ  жавоб берилиши сўралади. Ҳар бир савол 5 баллгача баҳоланади.

3.1. Якуний баҳолашда талаба 3 та саволга ёзма  равишда жавоб бериши лозим бўлади.                                        

Ҳар бир ёзма саволга 5 балл ажратилади.

Агар савол моҳияти тўла очилган бўлиб, танқидий нуқтаи назари байн қилинган бўлса 4-4,5 балл

Саволнинг моҳияти очилган, асосий фактлар тўғри баён қилинган бўлса, 3 – 3,5 балл

Саволга жавоб берилган, камчиликлар бор бўлса 2,5-3 балл берилади.

Шунингдек, ҳар бир оғзаки саволга ҳам 5 балдан ажратилади. Қўйилиш таркиби юқоридагича.

          Эслатма: Талабанинг умумий бали ҳисобланганда яхлитлаб олинади.

Адабиётлар рўйхати:

“ТАСДИҚЛАЙМАН”

ЎИ ПРОРЕКТОРИ___________Ҳ.Қ. ҚАРШИБОЕВ

                                                                                                                                                                                                                     29.08. 2011
 “Ўзбек адабий танқиди тарихи”  фанидан ишчи дастур бажарилишининг календар тематик режаси

	№
	Мавзу номлари
	Машғулот тури
	Бажарилиши ҳақида маълумот

	
	
	
	соат
	Ой, кун

	1.


	
	
	2
	

	2.
	
	
	2
	

	3.
	
	
	2
	

	4.
	
	
	2
	

	5.
	
	
	2
	

	6.
	
	
	2
	

	7.
	
	
	2
	

	8.
	
	
	2
	

	9.
	
	
	2
	

	10.
	
	
	2
	

	11.
	
	
	2
	

	12.
	
	
	2
	

	13.
	
	
	2
	

	14.
	
	
	2
	

	15.
	
	
	2
	

	16.
	
	
	2
	

	17.
	
	
	2
	


Ўқитувчи:                                                               А.ПРИМОВ.
ФАН БЎЙИЧА ТАЪЛИМ ТЕХНОЛОГИЯЛАРИНИ ИШЛАБ ЧИҚИШНИНГ КОНЦЕПТУАЛ АСОСЛАРИ

Билим олиш жараёни билан боғлиқ таълим сифатини белгиловчи ҳолатлар: дарсни юқори илмий-педагогик даражада ташкил этилиши, муаммоли машғулотлар ўтказиш, дарсларни савол-жавоб тарзида қизиқарли ташкил қилиш, илғор педагогик технологиялардан ва мультимедиа қўлланмалардан фойдаланиш, тингловчиларни мустақил фикрлашга ундайдиган, ўйлантирадиган муаммоларни улар олдига қўйиш, талабчанлик, тингловчилар билан индивидуал ишлаш, ижодкорликка йўналтириш, эркин мулоқотга киришишга, илмий изланишга жалб қилиш ва бошқа тадбирлар таълим устуворлигини таъминлайди. Таълим самарадорлигини орттиришда фанлар бўйича таълим технологиясини ишлаб чиқишнинг концепцияси аниқ белгиланиш ва унга амал қилиши ижобий натижа беради. Фанни ўқитишнинг мақсади ва таълим бериш технологиясини лойиҳалаштиришдаги асосий концептуал ёндашувлар қуйидагилардан иборат.

Фаннинг мақсади ва вазифалари. Ўзбек тили ва адабиёти таълими бакалавриат йўналиши бўйича таҳсил олаётган талабаларга ўзбек адабий танқиди тарихининг шаклланиши ва ривожланиши, ҳозирги адабий жараён ҳақида билим ва тушунча бериш. 

Шахсга йўналтирилган таълим. Ўз моҳиятига кўра таълим жараёнининг барча иштирокчиларини тўлақонли ривожланишларини кўзда тутади. Бу эса таълимни лойиҳалаштирилаётганда, албатта, маълум бир таълим олувчининг шахсини эмас, аввало, келгусидаги мутахассислик фаолияти билан боғлиқ ўқиш мақсадларидан келиб чиққан ҳолда ёндошишга эътибор қаратишни амалга оширади. Ҳар бир талабанинг шахс сифатида касбий такомиллашувини таъминлайди. Таълимнинг марказига билим олувчи қўйилади.

Тизимли ёндошув. Таълим технологияси тизимнинг барча белгиларини ўзида мужассам этмоғи лозим: жараённинг мантиқийлиги, унинг барча бўғинларини ўзаро боғланганлиги, яхлитлиги билим олиш ва касб эгаллашнинг мукаммал бўлишига ҳисса қўшади.

Фаолиятга йўналтирилган ёндошув. Шахснинг жараёнли сифатларини шакллантиришга, таълим олувчининг фаолиятини жадаллаштириш ва интенсивлаштириш, ўқув жараёнида барча қобилият ва имкониятларни, ташаббускорликни очишга йўналтирилган таълимни ифодалайди. Эгалланган билимларнинг кўникма ва малакага айланиши, амалиётда татбиқ этилишига шароит яратади.

Диалогик ёндошув. Бу ёндошув ўқув жараёни иштирокчиларининг психологик бирлиги ва ўзаро муносабатларини яратиш заруриятини билдиради. Унинг натижасида шахснинг ўз-ўзини фаоллаштириши ва ўз-ўзини кўрсата олиши каби ижодий фаолияти кучаяди. Ўқитувчи ва талабанинг ҳамкорликдаги таълимий фаолият юритишига замин яратади.

Ҳамкорликдаги таълимни ташкил этиш. Демократлилик, тенглик, таълим берувчи ва таълим олувчи ўртасидаги субъектив муносабатларда ҳамкорликни, мақсад ва фаолият мазмунини шакллантиришда эришилган натижаларни баҳолашда биргаликда ишлашни жорий этишга эътиборни қаратиш зарурлигини билдиради. Таълим жараёнида “субъект-субъект” муносабатлари таркиб топади.

Муаммоли таълим. Таълим мазмунини муаммоли тарзда тақдим қилиш орқали таълим олувчи фаолиятини активлаштириш усулларидан бири. Бунда илмий билимни объектив қарама-қаршилиги ва уни ҳал этиш усулларини, диалектик мушоҳадани шакллантириш ва ривожлантиришни, амалий фаолиятга уларни ижодий тарзда қўллашни таъминлайди. Муаммоли савол, вазифа, топшириқ ва вазиятлар яратиш ва уларга ечим топиш жараёнида онгли, ижодий, мустақил фикрлашга ўргатилади.

Ахборотни тақдим қилишнинг замонавий воситалари ва усулларини қўллаш - ҳозирги ахборот коммуникация технология васиталари кучли ривожланган шароитда улардан тўғри ва самарали фойдаланиш, ахборотларни танлаш, саралаш, сақлаш, қайта ифодалаш кўникмалари ҳосил қилинади. Бу жараёнда компьютер саводхонлиги алоҳида аҳамият касб этади.

Ўқитишнинг усуллари ва техникаси. Маъруза (кириш, мавзуга оид, визуаллаш), муаммовий усул, кейс-стади, пинборд, парадокслар, лойиҳа ва амалий ишлаш усуллари. Интерфаол усулларни мавзунинг мазмунига мос ҳолда танлаш ва улардан самарали фойдаланишга ўргатади.

Ўқитиш воситалари: ўқитишнинг анъанавий воситалари (дарслик, маъруза матни, кўргазмали қуроллар, харита ва бошқалар) билан бир қаторда – компьютер ва ахборот технология воситалари кенг кўламда татбиқ этилади.

Коммуникация усуллари: тингловчилар билан оператив икки ёқлама (тескари) алоқага асосланган бевосита ўзаро муносабатларнинг йўлга қўйилиши.

Тескари алоқа усуллари ва воситалари: кузатиш, блиц-сўров, жорий, оралиқ ва якунловчи назорат натижаларини таҳлили асосида ўқитиш диагностикаси амалга оширилади. Таълим жараёнида кафолатланган натижага эришиш таъминланади.

Бошқариш усуллари ва тартиби: ўқув машғулоти босқичларини белгилаб берувчи технологик харита кўринишидаги ўқув машғулотларини режалаштириш, қўйилган мақсадга эришишда ўқитувчи ва тингловчининг биргаликдаги ҳаракати, нафақат аудитория машғулотлари, балки аудиториядан ташқари мустақил ишларнинг назорати ҳам тартибли йўлга қўйилади.

Мониторинг ва баҳолаш:  ўқув машғулотида ҳам бутун курс давомида ҳам ўқитишнинг натижаларини режа асосида назорат ва таҳлил қилиб борилади. Курс охирида ёзма, оғзаки ёки тест топшириқлари ёрдамида тингловчиларнинг билимлари баҳоланади. Баҳоларнинг ҳаққоний бўлишига, ошкоралигига алоҳида эътибор қаратилади.

V. Маъруза мавзулари 
                                                  1-мавзу:

Кириш. Ўзбек адабий танқид тарихининг  махсус фан сифатида ўрганилиши масаласи

Асосий  масалалар:
1. Адабий танқид тарихи. Унинг адабий — тарихий жараёндаги ўрни, ўзига хос предмети ва спецификаси ҳамда вазифалари.
2. Бу курснинг номида ўзгариш бўлиши масаласи.
Мавзунинг асосий таянч тушунчалари: адабий танқид тарихини яратиш масаласи, унинг ўзига хос предмети ва спецификаси ҳамда вазифалари.
1 — асосий масала
1.1. Ўқитувчининг мақсади: адабий танқид тарихи, унинг адабий жараёндаги ўрни, ўзига хос предмети ва спецификаси, вазифалари ҳақида талабаларда тасаввур ва тушунча ҳосил қилдириш.
Идентив ўқув мақсадлар:
1.1.1.Адабиётшуносликнинг адабиёт тарихи ва адабиёт назарияси сингари адабий танқид ҳам таркибий қисми эканлигини сўзлаб беради.
1.1.2. Адабий танқиднинг адабий жараёнда тутган ўрнини шархлайди.
1.1.3. Адабий   танқиднинг   ўзига     хос     хусусиятларини белгилайди. 1.1.4. Адабий танқиднинг ролини баҳолайди.

1-асосий масалага доир муаммолар:

1.1. Ўтган асрнинг саксонинчи йилларидан бошлаб, Ўзбекистондаги университетлар ва педагогика институтларининг ўзбек филалогияси мутахассислиги бўйича таълим олаётган талабаларига «Адабий танқид тарихи» алоҳида янги фан сифатида ўргатиладиган бўлди. Ўша йилларда икки жилддан иборат «Ўзбек адабий танқиди тарихи» яратилди. Ўзбек адабиёти тарихи фани билан адабий танқид тарихи фанини таққосланг. Ўхшаш ва фарқли томонларига изоҳ беринг. 

1.2. XX аср ўзбек адабиётшунослиги бир қанча тармоқларга бўлинади. Шулардан қайси бирлари олий ўқув юртларида алоҳида фанлар сифатида ўргатилади? Қайсилари қўшимча фан сифатида тавсифланади? Бу борада фикр- мулоҳазаларингизни қандай асослайсиз?  

1 — асосий масаланинг баёни:
Аввало бу курс "Адабий танқид тарихи" алоҳида бир фан сифатида олий ўқув юртларида ўрганилар эди. У нисбатан янги фан сифатида 80— йиллардан бошлаб олий ўқув юртларининг филология мутахассислигида ўтиладиган бўлди. Шу боисдан адабиётшунос А.Расулов тузган ва республика халқ таълими министрлиги тасдиқлаган, Н.Худойберганов таҳрири остида "Ўзбек совет адабий танқидчилиги" дастури чоп этилди. Сўнгра 1990 йили шу икки муаллиф ҳамкорлигида шу номли китоб Ўзбекистон  халқ таълими министрлиги университетлар ва педагогика институтларининг ўзбек филологияси мутахассислиги бўйича таълим олувчи талабалари учун дарслик сифатида эълон қилинди.
Бу китобга қадар Ўзбекистон Фанлар академияси  Тил ва адабиёт институтида  "Ўзбек совет адабий    танқиди тарихи"  номли икки жилдли  йирик  асар  яратилган   эди.   Худди   ту  асарлар   ва  бошқа манбалар асосида талабаларга сабоқ бериб келинарди.
Адабий танқид тарихининг ўзига хослиги масаласи. Адабиётшунослик, адабиёт назарияси ва адабий танқид тадқиқот объекти — бадиий адабиёт. Лекин уларнинг ўзига хос соҳалари мавжуд. Бу жиҳатдан улар бир — бирларидан фарқ қиладилар. Масалан, адабий танқид обьекти—ҳозирги адабиёт, унинг конкрет намуналари ва кенгроқ маънода олганда-жорий адабий тарихий процессдир. Бу унинг ўзига хос аломатларидан бири ҳисобланади.
Танқид жорий адабий—тарихий жараён ҳақида ва унинг конкрет маҳсулоти—адабий асар ҳақида ҳукм чиқарганда маълум даражада адабиёт тарихининг—адабиётшуносликнинг таркиб топган ижодий методлари ва муайян тизимларига суянади ва баҳолайди. Асарни таҳлил этиш ва баҳолашда янги ижобий ҳодисалар асосида гўзаллик ҳақидаги тасаввуримизни бойитишга интилади.
"Танқид нима?"—деган эди В.Г.Белинский —бадиий асарга фақат баҳо бериш назарияни практикага (амалиётга) жорий қилишми ёки маълум фактлардан назария яратишга ўринишми? Баъзан униси ва баъзан буниси, кўпинча — иккаласи ҳам. Шу боисдан ҳам адабий танқид адабиёт тарихи билан адабиёт назарияси ўртасидаги кўприк ролини ўйнайди.
Адабий танқид айрим вақтларда ўз даври учун тамоман янги бўлган ҳақиқатларни кашф этиб, ўз даврининг бошланишига асос солиш қудратига молик. Бу фавқулодда буюк ва нодир ҳодисадир. Биргина мисол, Чернишевский адиб Л. Толстойнинг дастлабки асарларини таҳлил қилганда, унинг қаҳрамонини тасвир этишда ички дунёсини, руҳий олам диалектикасини очишдаги санъатини биринчи бор кашф этди. Худди шу нуқта кейинги давр адиблари учун намуна бўлиб қолди.
А.Қодирий ўзбек адабиётида биринчи бўлиб том маънода реалистик романни яратди. Ўзбек адабий танқидчилиги ёшлиги туфайли бу янгиликни кашф этмади. Бу буюк ва нодир ҳодиса етмишинчи йилларга келиб ўз баҳосини топди. Агар ўзбек танқидчилиги ёш бўлмаганда эди, адабиётимизда янги даврнинг бошланиши — романчиликка асос солинганини янгича кашф этиб, унинг кейинги ривожининг мунаввар йўлини тайин этган бўларди.
Адабиёт ҳам, танқид ҳам ҳаётдаги гўзалликни ифода этади. Уларнинг ҳар бири бу вазифани турлича шаклларда бажарадилар. Санъаткор ҳаёт ҳақидаги тушунчасини бевосита яратган асари орқали ифода қилади. Танқид эса ўзининг санъат ва адабиёт ҳақидаги тушунчасини фикр воситаси билан онгли равишда ифодалайди.
Йўналишнинг бу нуқталарида танқид санъат ва бадиий адабиёт билан қўлни қўлга беришиб борадилар, шу жараёнда ўзаро бир — бирларига таъсир этадилар. Шу маънода "ҳаракатдаги эстетика" танқид бадиий адабиёт сингари муттасил ҳаракатда бўлади.
Маълумки, предметнинг назариясисиз унинг тарихи бўлмагани каби предметнинг тарихисиз ҳам унинг назарияси бўлиши мумкин эмас. Йўналишнинг бу нуқтаси танқид назарияси ҳақидаги масалани биринчи планга чиқаради.
Бизда ҳозирга қадар танқид назарияси ҳақида бирор мукаммал асар вужудга келган эмас. Қисқаси ўзбек адабиётшунослиги ва танқид тарихи бўйича ҳатто шундай бир дарслик ҳам яратилган эмас. Бу ҳол олий ўқув юртларида шу фандан сабоқ берувчиларни оғир аҳволга солиб келмоқда.
Адабий танқид — илмий ва бадиий тафаккурнинг қўшилиш майдони. Адабиётшунослик ўтмиш адабий мерос устида сўзлайди, адабий танқид жонли адабий жараён устида сўз юритади, конкрет асарга кенгроқ урғу беради.
Адабий танқиднинг яна бир хусусияти — унинг публицистика билан чамбарчас алоқасидир. Жорий адабий жараённинг ҳодисаларини ва бадиий ижоднинг айрим асарларини таҳлил этиб, уларнинг қимматини кенг оммага тушунтириб беришга ва бу омманинг эстетик дидини тарбиялашга мўлжалланган танқид ўз ўқувчисига матбуот — журнал ва газеталар орқали мурожаат этади. Йўналишнинг бу нуқтаси адабий танқиднинг вужудга келиши шу омилга, яъни матбуотнинг пайдо бўлиши билан алоқадор эканлигини тасаввур этишга имкон беради.
В.Г.Белинский ёзади: «Ҳеч бир журнал ёки газета танқид ва библиография бўлимисиз яшай олмайди». 
Қисқаси,   публицистика   билан   чамбарчас   алоқа   адабий танқиднинг ўзига хос хусусияти аломатидир.
Танқид кўпинча "ўз замонасининг гўзаллик ҳақидаги ҳукмдор илғор тушунчаларини аниқлаш ва оммалаштиришни ўз олдига вазифа қилиб олди". Танқид "ҳаракатдаги эстетика"дир.
Тафаккур историзми— фақат талантнинг хусусиятигина эмас, балки фикр савиясининг сифат характеристикасидир.
Тазкира-танқиднинг илк кўртак шаклидир!" Танқид -сўкиш
ва ҳақорат қилиш эмас. У  "ҳукм қилмоқ" деган маънони ифода этувчи грек сўзидан келиб чиққан. Адабий танқид том маьнода ўзбек адабиётида XX аср маҳсули. Буни биз Элбекнинг "Бизда танқидчилик" мақоласида ("Иштирокиюн" 2 май 1920) ҳам кўрамиз.
Элбек   танқид деганда ҳар қандай соҳада ишловчи кишиларнинг ўз касби бўйича яратилган асарларнинг ютуқ ва камчиликларини шахсий ғараз ёки мақтовларсиз    холисона айтиб, уларга тўғри йўл кўрсатишни тушунади ва танқидни объектив, самимий ва изчил бўлиши кераклигини тўғри қайд қилади. Унинг фикрича, «танқид демак, бир ишда  ё бир нарсада бўлатурғон камчиликларни шул ишнинг ишловчиларига кўрсатиб, тузатдирув ва тўлдирув учун айтиладургон сўз демакдир. Буни ишлатувчи ўртоқларнинг танқид деган нарсани ўртага қўйиб истар яхшилик, истар ёмонликда бир томонга оғдирмасдан ишлатувлари тегишлидир.
Ўз ғаразимиз учун танқидни ишлатувимиз ярашмайди. Чунки бу чоқ танқид деган нарсамиз танқидчиликдан чиқиб, оддий бир сўз ҳолини оладир. Яъни танқидчи ўртоқларининг кайфларина қарашли бўлиб, аларнинг яхши кўрган кишига яхши, ёмон кўрган кишига ёмон йўл ила юргизиладир. Шунинг учунда танқидни ўз йўлида ишлатуви керакдир. Бу кун бир кишининг мовқеига қараб мақтов, эртаси бирининг ёмонловига қараб, ёки алдоғи бўланга қараб танқид юритув танқидни қурбон этув демакдир»
. Қисқаси, танқиднинг руҳи танқидчининг кайфиятига қараб эмас, холисона бўлиши керак.
"Танқид нима?"—дейди Неъмат Ҳаким ва давом этиб ёзади: "Бу сўроққа ҳар ким жавоб бера олса ҳам, лекин унинг маъносини тил билан айтмоқ бошқа, амал билан кўрсатиш бошқадир". "Менинг танқид тўғрисида айтатурғон нарсам, турмушдаги воқеаларнинг танқиди эмас, балки ўзбек матбуотидаги китоб ва мақолаларнинг танқид қисмигинадир. Агар турмушдаги воқеаларнинг танқиди ҳақида бўлса, сўзнинг кўп ўзгариши ҳам мумкин бўлар эди... Танқид ва адабий муҳокамаларнинг кўпи нафис асарларга тушадилар. Баъзи бир дарсликларга бўлиб турадир»
.
Хуллас, биз адабий танқид худди шу даражадаги ибтидоий бир ҳолдан бошланди ва тез орада ривож топиб борди. Демак, ўзбек танқидчилик тарихининг юзага келиши шундай бўлган.





Муҳокама учун саволлар:

1.1. Нима учун «Адабий танқид тарихи» предмети кейинчалик  «Ўзбек адабиётшуенослиги ва адабий танқид тарихи» деб номланадиган бўлди.

1.2. Адабий танқид деганда нималарни тушунасиз? қарашларингизни изоҳланг.

Назорат топшириқлари:
1.1.1. Адабий   танқид   тарихининг   ўзига   хос   предметини   қандай тавсифлайсиз ?
1.1.2. Адабий танқиднинг ўзига хос хусусиятлари нималардан иборат?
1.1.3. Ўзбек вақтли матбуотида адабий танқидга доир мақолалар илк бор қачон ва қайси газеталарда чоп этилган?
1.2.1. "Ўзбек совет адабий танқиди тарихи" номли икки жилдли китобнинг муаллифлари кимлар?
1.2.2. Н.Худойберганов ва А.Расуловнинг "Ўзбек совет адабий танқидчилиги" дарслиги сизга маъқулми ва тўлиқ маълумот берадими?
1.2.3. А.Расулов тузган «Ўзбек совет адабий танқидчилиги" дастури ҳақида сиз қандай фикр - мулоҳазаларни айта оласиз?
Тест: "Ўзбек совет адабий танқид тарихи" китобининг "Ўзбек адабий танқидининг вужудга келиши ва илк қадамлари" боби муаллифи ким?
           А. Юнусов.
          Б. Султонов. 

          В. Расулов

          Г. Камолов.

         Д. Қўшжонов
2 —асосий масала
2.1.   "Адабий танқид тарихи"   курсининг номи ўзгариши масаласи.
Ўқитувчининг мақсади: "Адабий танқид тарихи" курсининг ўзгариши масаласи ҳақида талабаларда тушунча ва тасаввур ҳосил қилдириш.

Идентив ўқув мақсадлари
2.1.1. Ўзбек адабиётшунослиги тарихи ҳақида сўзлаб беради.
2.1.2. Ўзбек адабиётшунослиги     тарихининг     қайси    ва қандай даврларга бўлиниши масаласини шарҳлайди.
2.1.3. Адабиётшунослик ва адабий танқиднинг ўзаро муносабатини белгилайди.
2.1.4. Ҳозирги курснинг "Ўзбек адабиётшунослиги ва танқидчилиги тарихи" деб номланишини баҳолайди.
2- асосий масалага доир муаммолар:

2.1. Ўзбекистон Мустақиликка эришгач, барча соҳаларда бўлгани сингари адабиётшунослик фани жабҳасида ҳам жиддий ўзгаришлар  рўй берди. Янги дастурда нима учун бу фаннинг номи «Ўзбек адабиётшунослиги ва адабий танқид тарихи» деб ўзгартирилди? Мазкур соҳаларнинг муштарак ва фарқли томонларини қандай аниқладингиз? Ёки уларни яхлит бир фан сифатида тасаввур этдингизми?

2.2. Адабиётшуносликнинг таркибий қисмларидан бири-адабиёт назарияси бўйича икки жилддан иборат «Адабий назарияси» яратилди, яна бири- адабий танқид тарихи ҳақида ҳам муаллифлар жамоасининг икки жилдлик китоби чоп этилди. Бундай шароитда ўзбек адабиётшунослиги гўё Шекспирнинг қирол Лирига қиёс қилинади. Бу ўхшатиш тўғрими? Маълумки қирол Лир кексайган чоғида ўз подшолигини бўлиб берган, қизлари эса уни гадойлик кўчасига ҳайдаб юборганлар. Адабиётшунослигимизнинг таркибий қисмлари ҳақида том-том асарлар яратилса-ю, унинг ўзи ҳос спецификаси тўғрисида бирор салмоқли иш пайдо бўлмаганлигини қандай изоҳлайсиз? Адабиётшуносликда таркиб топган йўл-йўриқларни нималарда кўрасиз? Фикрингизни далилланг.






2 —асосий масала баёни
Ўзбекистон мустақилликка эришгач, барча соҳаларда бўлгани сингари бу жабхада ҳам жиддий ўзгаришлар бўла бошлади. Олий ўқув
юртлараро илмий методик кенгаш тавсиясига асосан Олий ва махсус таълим вазирлиги томонидан тасдиқланган Мирзо Улуғбек номидаги Тошкент давлат университети (Ҳозир у ТошДУ ЎзМУ деб аталади) Ўзбек филологияси мутахассислиги бўйича ўқув дастурларини эълон қилди (1997). Шу дастурга асосан мазкур фаннинг номи "Ўзбек адабиётшунослиги ва танқидчилиги тарихи" деб аталди. Демак, энди нафақат адабий танқид тарихи, айни чоғда ўзбек адабиётшунослиги тарихи ҳам махсус ўрганиладиган бўлди. Маълумки, адабиётшунослик уч қисмдан иборат: адабиёт тарихи, адабий танқид ва адабиёт назарияси. Адабиёт тарихини текшириш ва ўрганиш соф адабиётшунослар зиммасида бўлиб келган. Адабиёт назарияси ва адабий танқиднинг эса ўзига хос спецификаси мавжуд бўлиб келган ва ҳозир ҳам шундай. Бу қисмлар доимо бир — бирларига муттасил таъсир этиб боради ва ўзаро алоқада бўлади.
Адабиётшуносликнинг ўзига хослиги. Адабиётшунослик тор ва кенг маъно тушунишни тақозо этади. Кенг маънода у ўзига адабий танқидни ҳам, адабиёт назариясини ҳам қамраб олади. Тор маънода эса адабиётшунослик асосан адабиёт тарихини тадқиқ этиши тушунилади. Бу ҳол унинг ўзига хослигини намоён этади. Иккинчидан, адабиётшунослик — илмий таффакур майдони. Шу боисдан у ўтмишдаги бадиият сўзининг кенг манбаларини, турли ёзувларининг бадиий матни, қўлёзмаларини ўрганишдан бошлайди. Узоқ йиллар — асрлар давомида шаклланиши методларини тадқиқ этади. Бу борада унинг матншунослик ва манбашунослик тармоқлари таркиб топиб боради.
Тарихий бадиий адабиётни ўрганиш ва тадқиқ этишда адабиётшуносликнинг қатор тизимлари ва методлари вужудга келган. Биографияли метод, филологик метод, мифологик метод, психологик метод, интуитивли метод, маданий — тарихий метод, қиёсий — тарихий метод, формалли метод, ижтимоий ва типологик методлар ва ҳакозо.
1993 йилда профессор Б.Валихўжаевнинг "Ўзбек адабиётшунослиги тарихи" номли дорилфунунларнинг филология куллиётлари талабалари учун мўлжалланган қўлланмаси чоп этилди. Унда 10—19 асрлардаги тарихий шароитларда адабиётшунослик 4 бобда —"Ифодаланиши усуллари ва жанр ранг —баранглиги", "Илк қадамлар", "Тараққиёт босқичлари", "Анъана ва янгилик" тарзида кенг шаклда талқин қилинади. Олим ўзбек адабиётшунослиги ва адабий танқидий қарашларнинг шаклланиши босқичи, яъни Х1 асргача бўлган даврни, "Тараққиёт зиналари —такомиллашган даври, яъни 15— асрни қамраб олади»—дейди. Ундан кейинги даврни «16 ва 20 асрлар" дея шартли равишда "Анъана ва янгилик" номи билан ифода этади. Қисқаси, уни "шу уч катта даврга бўлиб ўрганиши маъқул" деб ҳисоблайди.
Шак — шубҳасиз, ўзбек адабиётшунослиги тарихида тазкирага алоҳида аҳамият берилиб келинган.
20—аср Ўзбек адабиётшунослигида ҳам тазкирачилик анъаналарининг давом этиб келгани фактларига аҳамият бериш зарурияти бор. Зеро, И.Султонов ибораси билан ифода этганда "тазкира — танқидчиликнинг илк куртак шаклидир".
20 —йилларда А.Саъдийнинг "Амалий ҳам назарий дарслари" (1925), Фитратнинг "Адабиёт қоидалари" (1926) каби қатор асарлар пайдо бўлди ва улар муайян аҳамият касб этди.
30 —йилларда яратилан "Адабиёт соҳасида илмий текширувлар", "15 йил ичида ўзбек совет адабиёти" номли илмий тўпламнинг ва И.Султоновнинг "Адабиёт назарияси" дарслигининг, Фитратнинг "Аруз" асари 20—аср адабиётшунослигимиз шаклланишида алоҳида ўрин тутади.
40—50 йилларда Ҳамза, Ойбек, Ҳ.Олимжон, Ғафур Ғулом, А.Қаҳҳор, К.Яшин ижоди ҳақида Ю.Султонов, Ҳ. Ёқубов, С.Азимов, Ҳ.. Абдусамадов каби адабиётшуносларимизнинг монографиялари 20—аср ўзбек адабиётшунослигини яратиш учун муайян аҳамиятга молик бўлди.
1961—1962 йилларда икки жилдлик "Ўзбек совет адабиёти тарихи очерки" чоп этилди. 1967 йилда эса Москвада жаҳон адабиёти институти билан ҳамкорликда "Ўзбек совет адабиёти тарихи " рус тилида босилиб чиқди. Бу ўзбек адабиётшуносларининг ижодий ютуғи бўлди. Шу боис унинг муаллифлари бир қисми Ўзбекистан ҳукумати томонидан такдирланди, яъни Беруний номидаги давлат мукофотига сазовор бўлдилар.
Сўнгра 1968—1972 йилларда Ўзбек тилида уч жилдлик "Ўзбек совет адабиёти тарихи" яратилди ва эълон қилинди. 20— аср ўзбек адабиётининг бой ва самарали тарихий йўли бундай тарихнинг яратилишига тўла асос берди. 20 —аср ўзбек адабиётининг турли даврлари, уларнинг йирик вакиллари ижоди ҳақида "Ўзбек адабиёти масалалари" (1959), "Ўзбек адабиёти масалалари" (1962), "Замонавийлик ва маҳорат" (1961), "Адабиётимизнинг ярим асри" (1968), "Адабиётимизнинг ярим асри. Иккинчи китоб" (1975), "Ҳаёт кўзгуси", "Ҳақиқат —ижод байроғи"(1986), "Камалак"(1990) номли адабий танқидий тўпламларнинг, А.Қодирий, Ойбек, Ҳамид Олимжон, Ғафур Ғулом, А.Қаҳҳор, Уйғун, Шайхзода, Миртемир, Яшин, Зулфия, А.Мухтор, С.Аҳмад, О.Ёқубов, П.Қодиров, Э.Воҳидов, А.Орипов ва бошқа қатор ижодкорлар ҳақида кўплаб монографияларнинг вужудга келиши ўзбек адабиётшунослигининг мутассил ривожланиб боришини тасдиқ этади.
Н.Маллаевнинг «Ўзбек адабиёти тарихи» (1-жилд, 1962 й.), В.Абдуллаевнинг «Ўзбек адабиёти тарихи» (2-жилд, 1964 й.), Р.Каримовларнинг алоҳида "Ўзбек адабиёти тарихи"(3-жилд, 1966 й.) китобларининг дарслик сифатида пайдо бўлиши жиддий аҳамиятга молик. Бу уч жилдлик дарслик туркий халқлар адабиётшунослари орасида ўзбек олимларининг улкан хизматларини намоён қилди ва  бошқалари намуна бўлади. Сўнгра беш жилдлик "Ўзбек адабиёти тарихи" яратилди ва чоп этилди. Бу беш жилдлик ўзбек адабиёти тарихининг беқиёс кенглиги ва улканлигини рўйи —рост кўрсатди. Булардан ташқари Ғ.Каримовнинг "Халқ. Тарих. Адабиёт" (1977), А.Қаюмовнинг "Алишер Навоий" (1976), «Ҳайратул аброр талқини" (1977), А.Ҳайитметовнинг "Алишер Навоий ижодий методи масалалари" (1963), И.Султоновнинг "Навоийнинг қалб дафтари" (1969),Ҳ.Сулаймоновнинг "Хазойинул маоний", "Текстларни ўрганиш ва нашрга тайёрлашнинг асосий масалалари" (1958), "Алишер Навоий лирикаси текстологик тадқиқоти", П.Шамсиевнинг "Ўзбек матншунослигига оид тадқиқотлар" (1986), Ё.Исоқовнинг "Алишер Навоийнинг илк лирикаси" (1965), "Навоий поэтикаси" (1984), С.Эркиновнинг "Навоий "Фарҳод ва Ширин"и ва унинг қиёсий таҳлили" (1972), А Абдуғафуровнинг "Навоий сатираси" (1966), Б.Қосимовнинг "Излай —излай топганим" (1983) ва бошқа кўп олимларимизнинг тадқиқотлари босилиб чиққанлиги ўзбек адабиёти тарихига қизикиш тобора кучайиб бораётганидан далолат беради. Истиқлол даври ўзбек адабиётшунослигида мезонларнинг ўзгара бориши Б.Валихужаев, Н.Комилов, И.Ҳаққулов, Б.Қосимов тадқиқотлари мисолида намоён бўлмоқда.

ХХ асрда нафақат адабиёт тарихи айни замонда унинг назариясини яратишда ҳам жуда кўп илмий тадқиқотлар вужудга келди. Бу борада яратилган дарслик ва кўлланмаларни эслашнинг ўзи кифоя. 
И.Султоновнинг "Адабиёт назарияси" (1980), Т.Бобоевнинг "Адабиётшуносликка кириш" (1979), Н.Шукўров, Н.Ҳотамов, Ш.Ҳолматов, М.Маҳмудовларнинг "Адабиётшуносликка кириш» (1979), Э.Худойбердиевнинг «Адабиётшуносликка кириш» (1995 й.), Ҳ.Умуровнинг «Адабиёт назарияси» (2002 й.), Т.Бобоевнинг «Адабиётшунослик асослари» (2000 й.) номли адабиёт назарияси бўйича дарсликлари  ва қатор қўлланмалари вужудга келди
ва улар ўзбек адабиётшунослиги ютуғи сифатида баҳоланди. Сўнгра муаллифлар жамоаси томонидан тайёрланган икки жилдлик
"Адабиёт назарияси" (1978 — 1979) ва икки жилдлик "Адабий турлар
ва жанрлар" (1991,1992) номли йирик тадқиқотларнинг пайдо бўлиши олимларимизнинг мутассил ижодий изланишлар
олиб бораётганли- гини ва бу борада жиддий ютуқларга эришаётганини
намоён этади.
Икки жилдлик "Ўзбек совет адабий танқид тарихи"(1987) хусусида ҳам шундай дейиш лозим. Бу ўринда  Ҳ.Ёқубовнинг "Танқид ва адабиётшунослик тарихига бир назар", Б.Назаровнинг "Ўзбек адабий танқидчилиги. Ғоявийлик, метод, қаҳрамон" (1979), Ҳ.Умуровнинг "Ўзбек адабий танқидида маҳорат проблемаси", А.Қўлжоновнинг "Илм ва ижод оламида" (1980) номли ишларини эслаш лозим.


Муҳокама учун саволлар:

1.1. ХХ аср ўзбек  танқидчиларидан кимларни биласиз? Уларнинг қайси асарларини ўқигансиз?

1.2. Адабий танқиднинг асосий объекти деганда нималарни тасаввур қиласиз? Нуқти – назарларинггизни шарҳлнг.

 Мавзу бўйича ечимини куётган илмий муаммолар:

1. Адабий танқиднинг ўзига хос методологиясини яратиш.

2. Адабий танқиднинг баҳолаш мезонларини аниқлаш ва ишлаб чиқиш.

Назорат топшириқлари:
2.1.1. Адабиётшуносликнинг таркибий қисмлари қандай фанлардан иборат?
2.1.1. Ўзбек адабиётшунослиги тарихини Б.Валихўжаев қандай босқичларга бўлади?
2.1.3. Нима учун адабиётшуносликни кенг ва тор маънода тавсифлайди?
2.1.4.Адабиёт тарихини ўрганиш ва тадқиқот этишда адабиётшуносликда қандай методлар пайдо бўлган?
2.1.5.Матншуносликни адабиётшуносликнинг таркибий қисми сифатида тавсифлаш мумкинми?
2.1.1.Манбашуносликни қандай тушунасиз? 
2.1.2. "Адабиёт қоидалари" кимнинг асари?
2.1.3. Ўзбек адабиёти тарихи бўйича қандай дарсликлар вужудга келган ва уларнинг муаллифлари кимлар?
2.1.4   "Адабиёт назарияси" (1939) дарслиги муаллифи ким?
2.1.5. Кейинги 30 йил ичида қандай адабий танқидий мақолалар тўплами чоп этилди?
Тест: "Адабиёт олими ҳам танқидчиси сифатида Мир Алишер Навоий" мақоласининг муаллифи ким? 

А. Фитрат.  Б. А. Саъдий.  В. Валихужаев.   Г. Ҳайитметов  Д. В.Зоҳидов.

 Мустақил иш топшириқлпри: Б.Валихўжаев китобининг биринчи бобини коспект қилинг. 5-19-бетлар.

Фойдаланилган адабиётлар:

1. Б.Валихужаев. Ўзбек адабиётшунослиги тарихи.Т.1993.
2. Муаллифлар жамоаси. Ўзбек совет адабий танқиди тарихи. Икки жилдлик. Т, 1987.
3. Н.Худойберганов, А.Расулов. Ўзбек совет адабий танқидчилиги.Т.,
1990.


      2-мавзу: 20-йиллардаги адабий танқид ва адабий жараён (4 с).

                                               Амалий машғулот:

1- амалий машғулот: Фитратнинг "Ёпишмаган гажаклар" мақоласи. А) Фитрат-Ж.Бойбулатов; б) Ж.Бойбулатов - Отажон Ҳошимю

2- амалий машғулот: Олим Шарафиддиновнинг "Ўзбек шоирлари" "Чўлпон" мақоласи. А) Чўлпон - О.Шарафиддинов; б) Ойбек - Айн; в) Усмон - Ойбек; г) Ойбек - Усмонхон.

        1-топшириқ: а) "Ёпишмаган гажаклар" мақоласининг юзага келиши сабабларини аниқланг ва таҳлил қилинг; б)Отажон Ҳошим ва Ж.Бойбулатов орасида кечган кескин баҳснинг характерли йўналишларини белгилашнинг характерли йўналишларини белгилаш.

     2-топшириқ: а)о.Шарофиддинов қайси масалалар юзасидан "Чўлпон шеъриятини танқид қилади?" б) Ойбек қайси масалаларда Чўлпон ҳикоя қилади ва Айнга қарши чиқади?  В) Усмонхон нима учун Ойбекни даҳшатли бир тарзда танқид қилиб майдонга чиқади ва нима учун "Мунаққиднинг мунаққи" деб Ойбекка "Кесатиқ - пичинг қилади?" г) Ниҳоят, Ойбекнинг Усмонхонга қарши "Мунаққиднинг  мунаққи" мақоласи эгасига" номли хисоботини таҳлил қилиш.

                                     Керакли адабиётлар:

1. Фитрат. Чин севиш. Т., 1996 й.

2. Б.Дўстқораев. Бир мунозара тарихидан. "Шарқ юлдузи", 1989 й.

3. А.Қулжонов. Фитрат ҳаёти ва ижоди. 2004 й. Компъютерда.

4. А.Қулжонов. Чўлпоннинг адабий мероси. 2003. Компьютерда.

2- мавзу:

        Ўзбек адабиётшунослиги тарихининг баъзи масалалари
                       Асосий масалалар:
1. Қадимий турк филологияси ҳақида ва илми — нақл ҳамда танқид тўғрисида маълумотлар.
2. Тазкира — мумтоз ўзбек адабиётшунослигининг асосий тури сифатида.
Мавзунинг асосий таянч тушунчалари;
Қадимги турк филологияси ҳақида — "Девону луғотит турк" хусусида ва илми нақл, танқид тўғрисида масалаларга эътибор берилади.
1 — асосий масала
1.1. Ўқитувчининг мақсади: Қадимги турк филологияси, илми нақл ва адабий танқид ҳақида талабаларда тасаввур ва тушунча ҳосил қилдириш.
Идентив ўқув мақсадлари:
1.1.1. "Девону луғотит турк" асари ҳақида сўзлаб беради.
1.1.2. Илми нақл ва танқиднинг мумтоз адабиётимизда тутган ўрнини шарҳлайди.
1.1.3. Қадимги турк филологиясининг хусусиятларини белгилайди.
1.1.4. Илми нақл ва танқиднинг шаклини баҳолайди.

1-асосий масалага доир муаммолар:

1.3. Тазкира –мумтоз ўзбек адабиётшунослигининг асосий тури. А.Навоийнинг «Мажолис ул-нафоис» тазкирасида 459 шоир ҳақида муҳтасам маълумот берилади. У саккиз мажлисдан иборат. Шоир асарда материалларни уч гуруҳга ажратиб тадқиқ этади.  Уларни таққосланг. Қандай ўхшашлик ва фарқларни аниқладингиз ёки А.Навоийнинг қандай тамойилларга кўра уларни уч гуруҳга ажратганини тасаввур этдингизми?

1.4. Мумтоз ўзбек адабиёти ҳақида Н.Маллаев., В.Абдуллаев, Ғ.Каримовнинг алоҳида-алоҳида дарсликлари чоп этилган. Сиз уларнинг қайси бирини нисбатан юқори қўйган бўлар эдингиз? Фикр-мулоҳазаларингизни қандай далиллайсиз.Улардан қайси бири  хориждан чоп этилди.Бу фактни қандай изоҳлайсиз? 

1 — асосий масаланинг баёни:
"Ўзбек адабиётшунослиги ва танқидчилиги тарихи" кўрси дастурда материалларни шартли равишда уч қисмга бўлиб ўрганиш тавсия этилган:
1. Ўзбек адабиётшунослиги тарихининг баъзи муҳим масалалари ихчам равишда тадқиқ этилади;
2. XX аср танқидчилиги тараққиётининг етакчи хусусиятлари ўрганилади;
3. Ўзбек адабиётшунослиги ва танқидчилиги намояндаларининг ҳаёти ва ижоди ёритилади.
Ўзбек адабиётшунослиги тарихининг баъзи муҳим масалалари ҳақида гап борганда дастурда, қадимги турк филологияси "Девону луғотит турк" хусусида, "илми нақл ҳақида" талабаларга маълумот бериш махсус таъкидланган.
Машҳур Маҳмуд Қошғарийнинг "Девону луғотит турк" асари кўҳна турк филологияси ҳақидаги йирик тадқиқот ҳисобланади. У ўз даврининг нодир асарларидан бири сифатида ҳам эъзозли. Унда Маҳмуд Қошғарий XI асргача мавжуд бўлган туркий халқлар огзаки ижоди намуналарини саралаб тўплаган ва  шу тарзда жуда катта ёзма ёдгорлик қолдирган.
       "Девону луғотит турк" да нафақат халқ оғзаки ижоди, айни
чоғда туркий халқларнинг кўҳна ноёб ёзма адабиёт намуналарига
ҳам дуч келамиз. Олима И. В Стеблева ўзининг "Развитие тюркских
поэтических форм в XI веке" (Москва, 1971) асарида бу масалага
ҳийла кенг эътибор беради. Шу боис мазкур асар муаллифини фақат
тилшунос олим сифатида ўрганиш билан чекланмасдан, айни замонда
моҳир адабиётшунос сифатида тадқиқ эътишни янада кучайтириш
зарурияти пайдо бўлмоқда. Муаллиф асарда қадимий турк
халқларининг сўзларига изоҳ берар экан, ундан биз
адабиётшуносликка доир атамаларни англаб оламиз. Биргина мисол:
"Этук — ҳикоя, эртак; бирор мақсадни шоҳга билдириш, ҳикоя
қилиш учун ҳам бу сўз қўлланилади. Аслида бир нарсани ҳикоя
қилишдан олинган" (М. Қошғарий. Девону луғотит турк. Уч жилдлик.
1 жилд. Т. 1860 йил. 98—саҳифа). Демак, "Этук"— маълум бир
воқеанинг насрий баёни бўлиши эҳтимолдан узоқ эмас. Уни биз
ҳозирги даврда эртак ёхуд ҳикоя тарзида ишлатамиз "Қошуғ" ва
"Йир"
каби сўзларга берилган изоҳларда ҳам
адабиётшунослигимиздаги назм фаслидаги атамаларни тасаввур
этишимиз унчалик қийин эмас.
Самарқандлик олим Б. Валихужаев "Ўзбек адабиётшунослиги тарихи" қўлланмасида уни катта уч даврга бўлиб ўрганишни маъқул деб ҳисоблайди. Ўзбек адабиётшунослиги ва адабий— танқидий қарашларнинг шаклланиши босқичини "Илк қадамлар" деб атайди. Бу босқич XI асргача бўлган даврни қамраб олади. Иккинчи даврга — "Тараққиёт босқичлари" деган ном берилади. Бу илк зиналардан кейин то XV асрни ҳам ўз доирасига олади. Учинчи давр "Анъана ва янгилик" бўлиб, бу босқич XVI — XX аср оралирида кечади. Албатта, номлар шартли равишда қўйилган. Муаллиф ўз асарининг иккинчи бобида— "Тараққиёт босқичлари» да асосан А. Навоийнинг адабий —танқидий  қарашларини кўп асарлари таҳлили орқали тўлароқ кўрсатишга муваффақ бўлган. Қўлланманинг "Анъана ва янгилик" фаслида  Ҳофиз Танишнинг Абдулланома? Роқим Самарқандийнинг "Тарихи касира", Восифийнинг "Бадоеъ ул — вақоеъ", 3. М. Бобур, Мунис, Муқимий, Фурқат, Аҳмад Табибий асарлари хусусида фикр — мулоҳаза юритади. Аввалдан таркиб топиб келаётган анъаналар янгилик билан нодир деган табиий хулосага келади.
Валихўжаевнинг    "Ўзбек    адабиётшунослиги    тарихи.    X —XI асрлар" номли ишида  "Адабий   танқид",   "Танқидчи"   иборалари ўрнига қадимда шу тушунчаларни англатадиган кўпгина сўз ва атамалар ("нақд", маҳаки имтиҳон", "маслаҳат", "машварат", "жавоҳирсанж", "нуққод" каби) қўлланилгани махсус таъкидланади. Унда шуларни ўкиймиз: "Танқид" арабча — нақида сўзидан ташқил топган бўлиб, муҳокама қилмоқ, текширмоқ, ўрганмоқ, ниманингдир ҳаққонийлиги ва тўғрилигини исботламоқ, ютуқ ва камчиликларни белгиламоқ ва ниҳоят, бадиий асарни таҳлил қилиш, изоҳлаш каби маъноларни ифодалайди". Тадқиқотчининг араб ва эрон адабиётшунослари ишларидан  таъсирлангани билиниб турарди.  Олимнинг фикрича, тазкира, маноқиб — ҳолатлар, аруз, қофия ва шеърий санъатларга бағишланган рисолалар, дебоча, рўзнома ва ойномаларда (XIX асрнинг иккинчи ярми ва XX асрнинг аввали) эълон қилинган тақриз ва ихчам мақолаларни адабиётшунослик ва адабий танқиднинг "жанрларига киритиш мумкин". Тазкира ҳам арабча зикр сўзидан тузилган ва "эсдалик дафтар" маъносини англатади. Тазкира кенг ва тор маъноларда ишлатилиб келинган. Кенг маънодаги тазкира турли — туман соҳаларга тааллуқли бўлиши билан характерланади. Тазкира тарих ва фалсафа соҳаларида ҳам мавжуд. Фаридиддин Атторнинг "Тазкират ул— авлиё", Ғулом Муҳаммад Деҳлавийнинг "Тазкиран хушнависон", Садри Зиёнинг "Тазкираи ҳумақо" каби асарлари худди шундай кенг маънодаги тазкиралар сирасига мансуб.
Буюк Алишер Навоийнинг "Мажолис ул—нафоис" асари тазкиранинг тор —асл маъносидаги асардир. Олимнинг фикрича, у "Мовароуннаҳр ва Хуросонда ўзбек тилида замондошларга бағишланган биринчи тазкира.
Маноқиб— ҳолатда эса маълум бир санъаткорнинг вафотидан кейинги таржимаи ҳоли, ижодиёти ва шахсияти хусусида ҳикоя ва ривоятлар нақл этилади. Хондамирнинг "Макорим ул— аҳлоқ", А. Навоийнинг "Ҳолати Сайид Ҳусан Ардашер" асарларини унинг нодир намунаси дейиш мумкин. Дебоча — муқаддима эса муайян бир шеърий девонга наср билан ёзилган кичик мақоладир.
Аруз, қофия ва шеърий санъат ҳақида баҳс қилувчи рисолалар ўз табиатига кўра адабий танқидга нисбатан адабиёт назариясига яқин туради.




Муҳокамам учун саволлар:

1.1. Адабиётшунослик фанини ўзига хос мутодологик асоси мавжудми?

1.2. Адабиётшунослик ўзига хос  тадқиқиот методларидан қайси бирларини биласиз? Билганларингизни шархланг?

Назорат топшириқлари:
1.1.1. "Девону луғотит турк"ни қадимги турк филологияси ҳақидаги тадқиқот сифатида қандай тасаввур қиласиз?
1.1.2. Бу нодир асарда адабиётшуносликка доир қандай масалалар нақл этилган?
1.2.3. Маҳмуд Қошғарий ҳаёти ҳақида нималарни биласиз ва қандай асарларини ўқигансиз?
1.2.1. Илми нақд ҳақида нималарни биласиз?
1.2.2. Қадимги манбаларда "танқид" сўзи арабларда қандай сўз
билан ифодаланган?
1.2.3. Илми нақд билан танқиднинг вазифаси қандай кечган?
Тест: Илми нақд ҳақида кимнинг асарида маълумот берилган:
А. Ҳамид Сулаймонов
Б. А. Ҳайитметов
В. Д.Қудратуллаев
Г. И. Султонов
Д. Б Валихўжаев
2— асосий масала.
2.1 Тазкира — мумтоз ўзбек адабиётшунослигининг асосий тури сифатида.
Ўқитивучининг мақсади. Тазкира ҳақида талабаларда тасаввур ва тушунча ҳосил қилдириш.
Идентив ўқув мақсадлари:
2.1.1. "Тазкира" атамаси ҳақида сўзлаб беради.
2.1.2. Тазкиранинг моҳиятини шарҳлайди.
2.1.3. Тазкиранинг вазифасини белгилайди.
2.1.4. Тазкирачилик йўналишини баҳолайди.

2-асосий масалага доир муаммолар:

2.1. Жаҳон адабиётшунослигида, шу жумладан ўзбек адабиётшунослигида бадиий асарларни муносиб талқин ва таҳлил этадиган қатор илмий мутодлар (йўл-йўриқлар) таркиб топган. Сиз уларнинг қайси бирини ҳозирги даврда ўзингизга маъқул деб ҳисоблайсиз, нима учун? Фикрларингизни  мантиқий нақл этанг. 

2.2. Адабиётшунослик фани гуманитар фанларнинг деярли барчаси билан узвий алоқад бўл келган.  Сиз унинг бундан кейинги  истиқболи ва методологиясини яратиш ҳақида ўйлаганингизда, айниқса қайси соҳалар билан алоқасини ва ўзаро таъсирини кучайтиришини тақозо қилади, деб ҳисоблайсиҳ? Тарих ёки руҳшунослик фанлари билан адабиётшунослик ва фарқли томонларини аниқладингиз? Ёки тарих фани билан адабиётшуносликнинг методологияси айнан бир хил бўлиши мумкин деб ҳисоблайсизми? Нима учун фикрингизни исботлашга ҳаракат қилинг.

2— асосий масала баёни
      Атоқли олим И.Султонов тазкира ҳақида шундай дейди: "Ўзбек
классик адабиёти адабий танқидчиликнинг фақат бир шаклини —
тазкирани билади. Тазкирада (масалан, Алишер Навоийнинг машҳур
"Мажолис ун —нафоис" тазкирасида) муаллифнинг (танқидчининг)
вазифаси —талантли шоир ва адиб ҳақида қисқа маълумотлар
беришдир — (бу
жиҳатдан тазкира ҳозирги замон
адабиётшунослигида антология номи билан юрувчи жанрга жуда
яқиндир". ("Ўзбек совет адабий танқиди тарихи" китоби Т., 1987 йил, 26—27 саҳифалар). Б. Валихужаев ўз китобида "Тазкира ҳаётнинг турли —туман соҳаларини қамраб олиши нуқтаи назардан уни кенг ва тор маънода тушуниш мумкин. Кенг маънодаги тазкира тарих, фалсафа, санъатнинг турли соҳаларига бағишланган бўлиши мумкин" дейди.
Маълумки, А. Навоийнинг "Мажолис ун —нафоис" асари ўзбек тилида замондошларига бағишланган биринчи тазкира сифатида ҳам эъзозли. Бу асар 459 шоир ҳақида мухтасар, ҳар бирининг ўзига хос хусусиятлари тўғрисида маълумот беради...
XX аср ўзбек адабиётшунослигида беш асрлик давр тарихида беқиёс даражада кўринмаган "навоийшунослик" таркиб топди, шаклланди ва ривожланди. 20 — 30 йилларда А.Фитрат, С.Айний, А.Саъдий, Ойбек, Олим Шарафиддинов сингари йирик олимлар бу борада жуда катта —катта тадқиқот ишлари яратган бўлса, кейинги даврларда М. Шайхзода, Порсо Шамсиев, Ҳ.Сулаймон, И. Султонов, В. Абдуллаев каби қатор орифларимиз буюк шоир ижоди ва асарларининг янги —янги олмос қирраларини янгидан кашф этдилар. А. Ҳайитметов, Б. Валихўжаев, С. Ғаниева ва Ҳ. Қудратиллаевлар А. Навоийнинг адабий — танқидий ва адабиётшунос олим сифатидаги салоҳияти хақида янги — янги тадқиқот ишларини олиб бордилар ва бу соҳада жиддий ютуқларга муваффақ бўлдилар.
Маълумки, "Мажолис ун —нафоис" саккиз мажлис, яъни 8 бобдан иборат. Б. Валихужаев жойлаштирилиши нуқтаи назардан уларни уч гуруҳга ажратиб тадқиқ этишни маъқул кўради. Аввалги уч мажлис— биринчи гуруҳда шоир сифатида танилган 311 киши ижоди ҳақида сўз юритилади. Иккинчи гуруҳ— 4— 5 мажлисида асосий касблари бошқа бўлган ва айни чоғда шеърлар битган — "ўртача танилган" кишилар тўғрисида маълумот берилади. Ниҳоят, учинчи гуруҳ — 7 — 8 мажлисда сўз асосан ёшлар — адабиёт майдонига илк қадамини қўйган ёш ижодкорлар ҳақида боради.
Буюк олим А. Навоий асарда Астробод шоирлари, Хуросон шоирлари, Самарқанд олимлари ҳақида баҳс юритганда, бу шаҳар ва ҳудудларнинг ўзига хос томондарини ҳам тилга олиб ўтади.
Мазкур асарда туркийгўй шоирлар ижоди ҳақидаги маълумотлар ҳам муайян бир тизимни ташқил этади.
Кейинги йилларда адабиётшунос олим М. Ҳакимов Алишер Навоиининг бу асари XVIII асрда кўчирилган (Қўқонда) нусхасини топиб, унда Ҳузурий ва Жафоий номли икки шоир ҳақида маълумот мавжудлигини аниқлайди. Демак, "Мажолис ун —нафоис" да 459 эмас, балки 461 шоир ижоди ҳақида зикр этилган (М. Ҳакимов, қўлёзмалар тавсифи. Т., 1983 йил), ХХ асрдаги "адабиётшунослик" фақат ўтмиш адабий мерос устида сўзлайди, адабий танқид эса жонли адабий жараён устида сўз юритади"— шундай нуқтаи назардан Б. Валихўжаев асарда асосан биринчи гуруҳдаги ижодкор — "ўтмиш шоирларига бўлган муносабатда Алишар Навоий кўпроқ адабиётшунос сифатида кўзга ташланса, замондошлари ҳақида сўз юритганда адабий танқидчи сифатида намоён бўлади" деб ёзади.
Кези келганда шуни ҳам махсус таъкидлаш лозимки, "Мажолис ун— нафоис "да А. Навоий адабий— эстетик оламини таҳлил ва талқин этишларда баъзан баҳсли фикрлар ҳам билдирилмокда. Қатор мисоллардан бири. Таниқли адабиётшунос олим Натал Маллаев "Мажолис ун—нафоис"да А. Навоийнинг Ҳусайн Бойқаро ижодининг камчиликларини кўрсатмайди ва кўрсата олмас эди ҳам. Шунга кўра Навоиининг. Ҳусайн Байқаро ижоди ҳақидаги мулоҳазаларига, айниқса унга берган баҳосига танқидий ёндошиш керак" (Ўзбек адабиёти тарихи, 608 — 609 саҳифалар)...
Улуғ Алишер Навоийнинг адабий — эстетик қарашлари нафақат «Мажолис ун — нафоис", айни чоғда, машҳур «Хамса» 'си, "Лисон ут тайр" «Мезон ул— авзон". "Муфрадот", "Ҳолати Паҳлавон Муҳаммад", «Ҳолати Сайид Ҳасан Ардашер", "Хамсат ул — мутаҳайирин" сингари қатор асарларида ҳам мунаввар бўлади.
Абу Мансур ас— Саолибийнинг "Йатимот—ад даҳр" (1976), Давлатшоҳ Самарқандийнинг "Шоирлар бустони" ("Тазкират уш-шуаро) (1981), А. Навоийнинг "Бадоеъул — бидоя" дебочаси (1987), каби асарлар ҳозирги ўзбек тилида чоп этилгани боис, уларни талабаларга ўқишга бериш ва амалий машғулотда уларнинг тузилиш тамойиллари билан ҳийла кенг танишиш имкониятлари бор.
Кўҳна анъанага мувофиқ XIX ва XX аср бошларида ҳам қатор тазкиралар майдонга келди. Бу йилларда пайдо бўлган тазкиралардан бири "Мажмуаи шоирон" да Қўқон хонлиги ҳудудида тўпланган шоирларнинг асарлари берилган бўлса, "Мажмуаи шуарои Фирўзшоҳий", «Муҳаммасоти мажмуат уш — шуарои Ферузшоҳий" номли 1908 ва 1909 йилларда тузилган Аҳмад Табибий қаламига мансуб икки тазкира тўпламида Хоразм хони давридаги шоирларнинг асарлари ўз ифодасини топган. Улардан бирида хоразм шоирларининг ғазаллари, иккинчисида — асосан мухаммас ва мусаддаслари жамланган. "Мажмуаи шоирон"да Маҳмуд Махмур, Муҳаммад шариф Гулханий, Меҳрубон Маҳзуна, Жаҳон Увайсий, Жунайдулло Ҳозиқ, Нодир Ҳўқандий, Фазлий каби кўпгина шоирларнинг турли жанрдаги асарлари берилган. Унда Қўқон хони Умархон ҳақида битилган касидалар ва мадҳиялар ҳам ўрин олган.
Аҳмад Табибий тазкираларида Хива хони Муҳаммад Раҳим II нинг (тахаллуси Ферўз) "ғазалларига қатор шоирларнинг пайров битганлари келтирилади...
Қўқон хони Умархоннинг кўрсатмаси билан шоир Фазлий бошчилигида шоирлар "Мажмуаи шоирон" ни тўзиб чиққанлар. Унда хонни мадҳ этувчи асарлар мавжуд. Айни чоғда хон тизимининг манфаатларини ҳимоя этувчи асарлар сероб. Хивада чоп этилган тазкираларда ҳам шундай ҳолат мавжуд...

Ўзбек  адабиётшунослиги ўзига хос узоқ тарихий тараққиёт йўлини босиб ўтди ва шундай кечмоқда. Бир қатор илғор туркий халқлар адабиётлари ҳақидаги фанлари сингари ўзбек адабиётшунослари ҳам хх асрда кўп асрлик тарихда мисли кўрилмаган даражада беқиёс кучли изланишлар, ғоят мураккаб ва зиддиятли даврларни бошидан кечиришлари асосида юксак бир чўққига кўтарилди.Янада  аниқроқ ифода этганда, у жаҳоннинг энг илғор ва кўп асрлик етук адабиётшунослик тарихига молик бўлган халқларнинг бадиий адабиёт ҳақидаги фанлари қаторига чиқиб олди. Унинг бундай ривожини космик тезлигига қиёс қилса арзийди. Кетма- кет, босқичма-босқич чексиз чўққиларни забт этиб, зафар қучиб келаётган Европа халқлари адабиётшунослигида бўлганидек, энди ҳеч бир иккиланмасдан адабиёт ҳақидаги фанимиз ҳам кўп қатламли, серқиррали табиий жараённи бошидан кечирмоқда.

      Янги-янги ютуқлар ўз навбатида янада олға бориш учун қатор қийинчиликларни юзага келтирганидек адабиётшунослик фани қанчалик ривожланиб, янада теранлик ва кенглик касб этиш муносабати билан унинг олдида қатор мураккабликлар вужудга келаверади.   ХХ асрнинг тўқсонинчи йиллари, яъни мустақилликка эришганимиздан сўнг бир қатор нисбатан ёш адабиётшуносларимиз ва танқидчиларимиз  ўзбек адабиётида собиқ совет даврида яратилган деярли барча асарларни қизил салтанат маҳсули сифатида тавсифлашга интилдилар. Худди шу тарзда ўтган асарнинг 20-йилларидаги нохуш нигилистик тенденция 70-йил ўтгандан кейин яна бир бор намоён бўлди.


Октябрь инқилобидан сўнг, дастлабки йиллардаёқ энг аввало рус адабиётшунослари ва танқидчилари янги замоннинг баҳайбат кемасидан А.С.Пушкин, Л.Толстой сингари кўплаб санъаткорларни  улоқтириб ташлаш зарур деб майдонга чиққанлари маълум. Ўша йиллари бизда ҳам мумтоз адабиётимизнинг машҳур ва атоқли вакиллари ижодига худди шу тарзда муносабатда бўлгани ҳам тарихий факт. Уларнинг  ижодида феодализм мафкураси устивор деб жар солдилар, Алишер Навоийни эса сарой шоири сифатида характерлаб майдонга чиқдилар.


Нафақат бадиий ҳодисалар, айни чоғда совет даври адабиётшунослиги ва танқидчилиги маҳсулотлари ҳам архив мулкига айланди деганга ўхшаш нуқтаи назарлар бот-бот нақл этилди.


Мустақил янги республиканинг тоталитар ва мустабид тузумдан демократик тузумга ўтиш истиқболи белгиланди. Лекин эски тузумнинг структураларининг барчасини бутунлай йўқ қилиб ташлаш тезда бўладиган осон иш эмас. Янги тузумнинг эски структурада яшай олмаслиги ҳам маълум. «Янгисини тузмай туриб, эскисини бузма» деган ҳикмат ҳам мавжуд. Йўналишнинг бу нуқтаси собиқ совет даврида яратилган ўзбек бадиий адабиётига ҳам, адабиётшунослиги ва танқидчилигига ҳам тўла тааллуқли.
       Ҳақиқий санъаткор ва олимлар шахсининг қудрати ва бойлиги ижтимоий муносабатлар кучига ва бойлигига боғлиқ бўлиб келган.

      Ҳар бир даврда буюк санъаткорлар асосан халқнинг ҳаётига ақл бовар қилмайдиган даражадаги кучли ришталар билан боғланган, унинг интилишидаги қувончи ва қайғуси яшаган. Унинг қалби, руҳий олами миллионларнинг ишончи ва интилиши, ғам- ғуссаси билан тирик.  Шу боисдан, улуғ адиб ва шоирлар ижодига ижтимоий ёндашишда мураккаб масаланинг бу томонларини эътибордан соқит қилиб бўлмайди. Бундай муносабатнинг нуфузини тушуриш яхшилик аломати эмас. Чунки, бадиий адабиёт сингари уни тадқиқ этувчи адабиётшунослик фани ҳам инсоншуносликдир. Гуманистик фанлар орасида адабиёт ҳақидаги фан нафақат ижтимоийлиги, айни чоғда, улкан ва серқиррали субъективликка бойлиги, ечилиши зарур масалаларнинг сероблиги ва хулосаларнинг кўплиги билан ажралиб туради. 
   Мустақиллик даврида барча соҳаларда рўй бераётгани туфайли адабиётшуносликда ҳам шундий ўзгаришлар содир бўлмоқда. Бу ҳол жадид ҳаракати ва жадид адабиётини, мумтоз адабиётимизда тасаввуф ва қатор масалаларни ўрганиш ва тадқиқ этишда тўлароқ кўринди.
    Тарихчи олимлар ижтимоий фан вакилларининг «Ўзбекистоннинг янги тарихи. Концептуал- методологик муаммолар» мавзудаги республика илмий- назарий анжумани бўлиб ўтди ва унинг материаллари (1998) чоп этилди. Бундай концептуал-методологик муаммолар ўзбек адабиётшунослари ва танқидчилари учун ҳам энг зарур, долзарб, фавқулодда муҳим масалалар сирасига мансуб. Умуман методология масаласи, шу жумладан ҳар фаннинг методологияси бир қатор масалаларни комплекс ўрганишни тақозо этиб келган. Умумий-илмий методология билан адабиётшуносликнинг ўзаро муносабати адабиёт назарияси билан адабиётшунослик методологияси орасида кечадиган  алоқани унинг бошқа ижтимоий фанлар билан ҳамкорлиги ва боғлиқлиги, адабиётшуносликда таркиб топган мезонлар ва тамойилларнинг аниқлиги, ворислик каби қатор масалаларни эътиборга олиш зарурияти мавжуд. Тарих фанлари доктори, профессор Қ.Усмонов «Ўзбекистон тарихи фанини ўрганишнинг методологик масалалари» номли мухтасар тадқиқотида жамият тараққиёти диалектик жараён эканлигига урғу бериб, жамият тараққиёти қонунларини очиб берувчи диалектик метод, хаққонийлик, тарихийлик, ижтимоий ёндашув масалаларини тилга олади. Тарих фанлари доктори Д.Алимова эса тарих методологиясини жаҳон тажрибаси синчиклаб ўрганиш зарурлигига махсус эътибор қилади ва бу борада француз, немис, америкалик, испан, япон, инглиз олимларининг машҳур асарларини тилга олади (қаранг: ўша анжуман материаллари, 12-13, 17-21 бетлар). Ҳозирги давр ўзбек адабиётшунослиги тарихини жаҳон халқлари адабиётлари ҳақидаги фанлар билан боғлиқ ўрганишни тақозо этмоқда. Унинг истиқболига ҳам йўналишининг ана шу бош нуқтасидан назар ташлаш зарурияти келиб чиқмоқда.  Қадим-қадимдан фалсафани дунёни билишда барча фанларнинг фани деб келингани маълум. Тарихий тараққиёт жараёнида ундан кетма-кет илмий билишнинг махсус тармоқлари пайдо бўла боради. Уларни асосан икки катта гуруҳга –гуманитар ва аниқ фанларга ажратиш одат бўлиб қолди. Гуманитар фанлар ҳам ўз навбатида тобора кўп тармоқли ва серқиррали соҳалар бўлиб таркиб топди. Бундай ўта мураккаб тарихий жараённи кузатиб келган баъзи бир олимлар образли бир тарзда фалсафани буюк санъаткор Шекспирнинг қирол Лирига қиёслашни яхши кўрадилар. Сир эмас,қирол Лир қариган чоғида ўз подшоҳлигини қизларига бўлиб берган, қизлари эса беҳаёларча қаҳр- ғазаб билан отани гадойдек кўчага улоқтирганлар. Худди шу зайлда фалсафанинг илмий қудратини рад этишга ҳаракат қилганлар ҳам топилди. 

Лекин ҳамон «донишмандликни севиш» тобора кучайиб бормоқда. Ҳар бир махсус фанларнинг ўзига хас ва мос фалсафаси таркиб топмоқда. Махсус фанларнинг тарихий тараққиёт жараёни фалсафа билан ўзаро алоқаси ғоятда мураккаб, зиддиятли бўлганини ҳам тасдиқ этади. Биргина мисол. Эски адабиётшунослик мактаблари, яъни филологик, тарихий-маданий, психологик, эстетик, биографик, қиёсий-тарихий, социологик, формал оқимларнинг ҳар бири ўз вақтида жиддий ютуқларга эришган ва муҳим аҳамият касб этган эди. ХХ  асрнинг таниқли файласуфларидан бири А.Бўков ёзади: "Хусусий илмий методология бўлмайди. Методология ягона: Уфалсафий-мантиқийдир, зеро фақат фалсафа ва мантиқ, турмуш ва тафаккурнинг умумий қонунларини тадқиқ этади. Ҳусусий илмий методлар  барчага баровар метод ва умумий методологияни конкретлаштиришдан  иборат. Хусусий илмий принциплар ва назариялар методология тизимини ташкил қила олмайди»
.                                       
 Бундай концепцияга бир қатор олимлар, шу жумладан махсус фанларнинг атоқли вакиллари қарши чиқдилар. Таниқли адабиётшунос А.С. Бушмин «Методологические вопросў литературоведских исследований» (1969) номли тадқиқотида  бу борада бир қатор салмоқли фикрнинг мулоҳазаларини нақл этди.

ХХ асрда таркиб топган ўзбек адабиётшунослиги фани структураси ҳақида гап борганда, даставвал шундай манзарага кўзимиз тушади: Адабиётшунослигимиз таркиби: «Адабий танқид», «Адабиёт тарихи», «Адабиётшунослик методологияси», «Адабиёт назарияси»каби махсус соҳалар ва «Адабий манбашунослик», «Адабий матншунослик», «Библиография» сингари қўшимча фанлар Т.Бобоевнинг «Адабиётшунослик асослари» дарслигида ҳам худди шундай берилган. 

И.Султоновнинг «Адабиёт назарияси» дарслигида ҳам айнан шундай ҳол мавжуд. Бизда бу борадаги дарслик ва қўлланмаларда адабиётшунослик методологияси адабиётшуносликнинг таркибий қисмларидан бири сифатида тавсифланади.

Таниқли рус олими А.С.Бушмин юқорида номи зикр этилган тадқиқотида адабиётшунослик методологияси билан адабиёт назариясининг ўзаро муносабати муаммосига махсус эътибор берар экан, уларнинг ўз функцияси, вазифалари ва мақсадларининг фарқли томонларидан келиб чиқиб, адабиётшунослик назариясининг икки мустақил бўлими сифатида қараш масаласини илгари суради.

Адабиёт назарияси бадиий адабиётнинг қонуниятлари ва категориялари ҳақида баҳс қилади, мулоҳаза юритади. Олимнинг тўғри таъкидлашича, адабиётшунослик методологияси шундай қонуниятлар ва котегорияларга амал қилиш билан бирга, уларнинг тарихий-адабий жараёнини конкрет илмий тадқиқотлари тамойилларини аниқлашга, характери йўналишларини белгилашга интилади. Демакки, назария бевосита бадиий адабиётга мурожаат этади, методология эса адабиёт ҳақидаги фанга тааллуқли. Олим шу йўналишдан бориб, методологияни адабиётшуносликнинг эмас, балки адабиёт назариясининг ички таркибий қисми сифатида талқин қилишларига мойиллик билдиради. Бу борада у Москвада чоп этилган уч жилдлик «Теория литературў. Основнўе проблемў в историческом освеҳении» (1962-1965) номли академик тадқиқот китобини эслатади. Бунинг боиси бор. Мазкур йирик тадқиқотда ҳам, немис олими М.Верлининг «Обшее литературоведение» (немис тилидан рус тилига таржима, Москва,1957) китобида ҳам «Умумий адабиётшунослик» тушунчасига махсус эътибор берилган. Адабиётшунослик икки аспектда, яъни назарий тафаккур –адабиёт назарияси ва адабиётшунослик (ёҳуд методологик) назарияси тарзида талқин этилади. Адабиёт назарияси ҳам адабиёт тарихи сингари ғоятда кўп қатламли ва серқиррали мураккаб ва хилма–хил соҳалардан таркиб топган. Ҳар бир тур ва жанрларнинг ўзига хос ва мос назарияси вужудга келган. Масалан, аруз назарияси Шарқда азал –азалдан машҳур. Европада эса роман назарияси ҳам, драма назарияси ҳам шарққа нисбатан анча эрта пайдо бўлган ва улар ўзининг тобора тараққий йўлидан бормоқда. Ҳозирги даврга келиб турк халқлари адабиётшунослиги, шу жумладан ўзбек адабиётшунослиги  структурасида ҳам жиддий ўзгаришлар қилиш зарурияти сезилмоқда.

Адабиётшуносликнинг бошқа фанлар билан ҳамкорлиги ҳақида гап борганда, ҳар бир фаннинг ўзига хос ва мос предмети ва функцияси мавжудлигини эътибордан соқит қилиб бўлмайди. Йўналишнинг бу нуқталари адабиётшунослик назариясига тўла тааллуқли. Т.Бобоевнинг «Адабиётшунослик асослари» дарслигида қамраб олинган материалларининг асосини адабиёт назариясига доир масалалар ташкил қилади. Бу ҳол унинг тўрт қисми «Адабиёт қоидалари», «Бадиий асар», «Шеър илми таълими», «Адабий жараён» номли бўлимларида ҳам кўринади. Шу боисдан мазкур дарслик ХХ аср ўзбек адабиётшунослигининг фавқулодда жиддий ва оғир, ўта зиддиятли тарихий шароитда, ижтимоий, сиёсий ва мафкуравий курашлар майдонида шаклланиш ва ривожланиш босқичларини бошидан кечирган ўта мураккаб йўлларини тўлиқ намоён қилишдан ҳийла ожиз.

ХХ аср ўзбек адабиётшунослиги рус,француз, немис ва бошқа бир қатор халқларнинг адабиётшунослик мактабларини,яъни филологик, тарихий-маданий,психологик, эстетик ,биографик, қиёсий-тарихий, социологик, формал оқимларини бошидан кечирди. Бу оқимларнинг ҳар бири ўз вақтида жиддий ютуқларни (қатор етишмовчиликлар, қусурлар йўлдош бўлса-да) эришгани ва муҳим аҳамият касб этгани, иккинчидан, адабиёт ҳақидаги фаннинг методологик йўналишлари сифатида майдонга чиқишга интилгани маълум. Сир эмас, Ғарб адабиётшунослигида айниқса психоаналитик ва формал методологик йўналишлар устуворлик қилгани тарихий факт. ХХ асрнинг бошларида Б.Эйхенбаум, Б.Томашевский, В.Жирмунский, В.Шкловский, В.М.Фриче ва бошқа қатор олимлар формал мактабнинг таниқли вакиллари эди. Формал оқим вакиллари словян халқлари адабиётларида таркиб топган ўз методологияларини фаол ҳимоя қилиб, энг аввало материалистик эстетика, бадиий ижоднинг ғоявийлик ва синфийлик масалаларига қарши кескин кураш олиб боргани тарихдан маълум. 20-йилларда рус формализми вакилларидан айниқса  В.Шкловский шиддатли ҳужумкорларидан бири ҳисобланган. Эстет-формалистлар учун бадиий асар мазмуни «ноэстетик» категория саналган. Шу боисдан улар бадиий асар шаклини мазмунга боғлиқ бўлмаган мустақил категория сифатида талқин этганлар. Шарқ шеъриятида ҳам шаклбозлик кучли бўлгани  сир эмас. Демакки, шакл ва мазмуннинг бирлиги масаласи тўқиб чиқарилган афсона эмас. Бундай кескин курашларни бошидан кечирган машҳур рус шоири А. Блок шундай хулосага келган: «Шакл ва мазмун ажралмасдир, улар бирликни ташкил қилади; шакл бу мазмун , мазмун эса шакл. Мазмундан жудо бўлган қаторлар, шеърлар пайдо бўлади» (Соб. Соч, Т, Х. Л, 1935, стр. 336). 
      Мазмуннинг шаклланиши, шаклнинг мазмунланиши жараёни ўта мураккаб ва зиддиятли кечиб келган Социология (ижтимоий) билан адабиётшунослик алоқаси масаласи ғоят кўп тармоқли проблемалардан бири бўлиб келган. Умуман санъатнинг, шу жумладан бадиий ижоднинг ижтимоийлиги ҳақида гап борганда, кўз ўнгимизда аввало эстетика, унинг назарияси, сўнгра бадиий адабиёт ҳақида адабиётшунослик методологияси, унинг назарий асосларини аниқлашдек ўта оғир ва мураккаб масалалар комплекси гавдаланади. Тўғри, унинг марказида бадиий адабиёт билан жамиятнинг ўзаро муносабатининг кечиши туради.

Тарихда бадиий ижоднинг ижтимоийлиги билан адабиёт назариясини, адабиётшунослик методологияси билан адабиёт назариясини айнан тенг, бир нарса деб билишдан иборат нуқтаи назарлар мавжуд. Уларни айнан тенглаштиришга қарши қарашлар ҳам кўп бор айтиб келинган. Жаҳон адабиёти ва санъати фанида уларнинг муштарак ва фарқли томонларига эътибор бериш тобора кучли тус олган ва қатор олимлар уларни айнан тенг деб қарашларга қарши бориб, ҳар бир соҳанинг ўз методи ва методологиясини аниқ белгилашга интилмоқдалар. Назаримизда, бу йўл энг самарали мақсадга мувофиқ йўлдир. Ҳамон санъатнинг, шу жумладан бадиий адабиётнинг жамият билан алоқаси ,муносабати қандай кечиши –бу  ҳозирги даврда ҳам кўплаб баҳс мунозаранинг марказини ташкил қилиб келаяпти. Демакки, бадиий ижодга, унинг адабий ҳодисаларига ижтимоий ёндашиши тобора кучайиб бораяпти. Илғор жаҳон адабиётшунослигида бўлганидек, ўзбек адабиётшунослигида ҳам бадиий адабиётга ижтимоий ёндашиш методи қарор топган. Улар хилма-хил, ранг - баранг шаклларда намоён бўлиб борди. Бу борада ҳам қатор юзаки, сохта талқинлар кўп бўлди. Бу ўринда ўтган асрнинг 20-йилларида бадиий ижод ҳодисаларини социологик аспектда ўрганиш ва тадқиқ этишга нигилистик муносабатни эслаш жоиз. 

Бадиий адабиёт ривожининг ижтимоий қонунларини ўрганиш ва тадқиқ эътишга махсус эътибор бермаслик азал-азалдан кучли бўлиб келган. Мураккаб бу масалани юзаки ва сохта талқин қилишларга қарши реакция сифатида «вулгар социологизм» деб аталган оқим ҳам вужудга келгани тарихдан маълум. Бу йўналиш вакиллари бадиий ижодни, унинг барча масалаларини жамиятнинг фақат иқтисодий базасига, унинг қандай кечишига боғлаб қўйди ва уни ўта бир тарзда сийқалаштириб талқин қилдилар. Бу ҳол ўта хунук оқибатларга олиб келди ва адабиётдаги фаннинг ижтимоий йўналишига катта зарар келтирди.

Эҳтимол,шундай юзаки қарашлар ва талқин этишнинг оқоваси бўлса керак ёҳуд ижтимоий масалаларга алоҳида махсус урғу бериш натижасида бадиий ижоднинг ички ривожланиш қонунларини етарли идрок этмаслик-шунга ўхшаш омиллар туфайли келса керак, бизда ҳозирги даврда ижтимоий методга баъзан етарли, зарур даражада диққат қилмаслик аломатлари сезилиб туради. Тўғри, ҳақиқий сўз санъати ижтимоийлик тугаган жойда бошланади –баъзи олимларда ҳам, бадиий ижод вакилларида ҳам шундай қарашлар бўлиб келган ва бундай нуқтаи назар ҳозир ҳам мавжуд. Истайсизми ёки йўқми, санъатни, унинг ҳодисаларини ижтимоийликдан жудо этишга интилишэса, уни парвоздан жудо бўлган қушдек тасаввур қилишнинг айни ўзи.

Ижтимоий ёндашув бадиий ижодни ижтимоий ҳодиса сифатида ўрганиш ва тадқиқ этишни тақозо қилади . Зеро бадиий асар ижтимоий воқеъликни акс эттиради. Адабиёт эса ижтимоий мафкура ва психологияни ифода этувчи шакл сифатида намоён бўлади. Йўналишнинг бу нуқталари унинг жамият билан кўп томонлама ўзаро алоқасини тасаввур этишга имкон беради. Бадиий ижоднинг бу хилда кечиши ўз навбатида адабиётшунослик ва адабий танқидда ижтимоий талқин ва таҳлилни тақозо қилади. Бадиий адабиётни тадқиқ этишнинг энг истиқболли ва самарали йўли санъаткорнинг бетакрор индивидуалини ҳам адабий тур ва жанрларнинг, уларнинг ривожини ҳам социал-тарихий шароитга боғлиқ ҳолда намоён бўлишини ўрганиш, белгилаш ва кўрсатишдир. Йўналишнинг бу нуқтаси бадиий адабиётнинг умумий социал эстетик тараққиёти қонуниятларини тўлароқ кўрсатишга, айни чоғда ҳар бир санъаткор ижодининг такрорланмас ўзига хос нодир хусусиятларини гавдалантиришга тўла имкон беради. Бу ўринда ҳамиша бадиий адабиётнинг ўз ички табиатига кўра ижтимоий эканлигини ва айни вақтда, унинг социал воқеъликнинг айнан ўзи эмаслигини, яъни улар орасига бадиий адабиёт билан ижтимоий воқеълик ўртасига тенглик аломатини қўйиб бўлмаслигини унутмаслик керак. Қисқаси, бадиий ижодга ижтимоий ёндашишнинг, уни тадқиқот этишнинг хилма-хил аспектлари ва қирралари мавжуд.

Ҳозирги даврда Европа социологлари орасида бадиий ижоднинг усули ва услубига асарлар мазмуни ва шаклига ,унинг образ, характер, сюжет, конфликт сингари компонентларига доир назарий қарашлари тобора кучайиб бормоқда. «Конфликт назарияси», «Сюжет назарияси», «Услуб назарияси» ва бошқа шу хилдаги тадқиқотлар кўпаймоқда. Демак, санъатни, шу жумладан  бадиий адабиётни тадқиқот ишнинг таркиб топган социологик методи янада ривожланиб адабий ҳодисаларнинг барча соҳаларини, мазмун ва шаклнинг ички ва ташқи жиҳатларини барча компонентлари қамраб олмоқда. Социологик назариясининг нуфузи, салоҳияти ортиб ,қамрови теранлик ва кенглик касб этаяпти. Йўналишнинг бу нуқталари ХХ аср ўзбек адабиётшунослигида эришилган ютуқларини ва содир бўлган нуқсонларини бутун мураккаблиги ва зиддиятлари билан тўлароқ кўрсатишга , бу борада унинг келгуси йўлларини белгилашга, ишончли назар ташлашга имкон беради.

ХХ аср ўзбек адабиётшунослигидаги янги йўналишлардан яна бири –бу адабий ҳодисаларни қиёсий тадқиқот этишдан иборат йўналишдир. Уни илмий адабиётларда кўпинча «Қиёсий тарихий  адабиётшунослик» деган ном билан аташади. У «компаративизм» деб ҳам юритилади.

Адабиётшуносликда бадиий ижодни қиёсий ўрганиш мактаби 19-асрда Европада вужудга келган. Бу борада гап кетганда энг аввало Германияда И.Г.Гардер, Англияда Д.Ж.Денлоп, Россияда эса Ф.И.Буслаевларнинг номлари тилга олинади. Йўналишнинг қонун-қоидалари, тамойиллари эса Х.М.Пазнетнинг «Сравнительное литеравидение» (1886), А. Веселовскийнинг «Славянские сказание о Соломоне и Китоврасе и западнўў легендў о Морольфе и Мерлине» (1872) тадқиқотларида ифодалаган. Мазкур оқим тарафдорлари марксистларининг (К.Маркс, Ф.Энгельс, Меринг, Лафарг, Г.В.Плеханов) эстетик қарашларига қарши бўлган ва улар асосан энг қадимиий ва ўрта аср адабиёти масалаларини тадқиқ этишган. Биринчи навбатда улар адабиётнинг шаклларига, сюжет, бадиий тасвир воситалари, поэтик нутқ масалаларига эътибор берганлар. Бу борада В.М.Жирмунскийнинг  «Эпические творчество славянских народов и проблемў» (М.1960) тадқиқоти жиддий аҳамиятга молик бўлди. Олим биринчидан, тарихий-генетик қиёслашга, иккинчидан, тарихий-типологик қиёслашга, учинчидан, халқаро маданиятда қарор топган ўзаро алоқа ва таъсирланишларни қиёсий ўрганиш ва тадқиқ этишга катта эътибор беради.

Тарихий-бадабий жараённинг умумий қонуниятларини очиб бериш- бу адабиёт тарихининг фан сифатидаги фавқулодда муҳим ва олий вазифаси ҳисобланиб келинган. Йўналишнинг бу нуқтаси қиёсий адабиётшуносликка тўла тааллуқли. Чунки, турли халқлар адабиётларининг бир-бирига «таъсир этиши» ва бир-бирларидан нималарнидир «қабул қилиши», унинг даражаси, вазифаларини муаммосини ўрганиш ва тадқиқ этишда ҳам тарихий-маданий, адабий жараённинг қонуниятларини очиб бериш, кўрсатиш зарурияти пайдо бўлаверди. Уни ҳеч қачон тасодифий, ўткинчи жараён сифатида характерлаш чинакам илмий йўл эмас. Бу жараён, албатта, ижтимоий-тарихий тараққиётнинг умумий қонуниятлари замирида кечади. Адабиёт тарихининг вазифаси адабиёт тараққиётининг объектив тарихий қонуниятларини очиб беришдан иборат. Худди шу йўл билан борилганда, адабиёт тарихини фан сифатида эътироф этиш ва ташкил қилиш масаласи майдонга келади.
     Муайян адабиётларни қиёсий-тарихий ўрганиш ва тадқиқ этиш проблемаси ҳар бир адабий ҳодисани миллий тарихий заминдан узмаган ҳолда, унинг ўзига хослигини, конкрет ижтимоий шароитга боғлиқ ҳолда кечганлиги, миллий ва индивидуал бир тарзда рўй бериш зарурлигини эътиборга олишни тақозо қилади. Демак, қиёсий таҳлил ҳеч ҳам тарихий, миллий ва индивидуал ўзига хосликни эътибордан соқит этмайди. Ижодий тажрибалар, яъни яратилган кўплаб асарлар буюк санъат соҳибларининг нафақат ўз миллий адабиёти, айни замонда, қардош ва бошқа халқлар адабиётлари билан самарали бир тарзда ўзаро алоқада бўлиши, таъсирлиниши жараёнида янада камол топиб борганлигини мунаввар этади.
       Ҳар қандай предмет ҳам агар қиёслаш учун бошқа предмет бўлмаса, якка ёлғизликда унчалик аниқлик ва равшанлик касб этмайди. Қиёслашлар орқали бадиий асарларнинг қудратли кучи, мўъжизага бойлиги намоён бўлаверади.

    Ҳар бир миллат қанчалик маданий бўла боргани сайин нисбатан камол топган миллатлар билан ўзаро алоқаси, ўзаро яқинлашиши шунчалик кучайиб, етилиши тезлашади. Бу жараён биринчи навбатда унинг адабиёт ва санъат соҳасида намоён бўлади. Шу боисдан ҳам ўзаро таъсир, санъаткор маҳорати сирларидан таъсирланишлар ва қабул қилишлар тасодифий ҳодиса эмас. Бу йўналиш энг аввало тарихий тақозо билан рўй беради ва бадиий қонуниятга айланади.
     Миллий адабиёт ва санъатлар орасида кечадиган алоқаларни, ўзаро таъсирларни мунтазам ўрганиш ва тадқиқот этишларининг истиқболи порлоқ.

     Бу борада адабий ҳодисалар структурасининг муайян ташқи томонларидаги яқинлик (сюжет, конфликт, услуб, формал белгилар) ни юзаки белгилашдан иборат нохуш тенденцияларга берилмаслик зарур. Бундай йўналишлар бошқа адабиётларда бўлгани сингари бизнинг ўзбек адабиётшунослигимизда ҳам рўй бергани факт. Бу борада  ҳам қатор мисоллар келтириш мумкин. Кўпинча бу ҳол Горький ва ўзбек адабиёти Маяковскийнинг ўзбек ижодкорларига таъсири каби қатор мақола ва тадқиқотларда кўрингани маълум. Уни масалаларнинг мураккаблиги ва тадқиқотчилик тажрибасининг етишмаслиги билан ҳам изоҳлаш мумкин. Улкан олим Н.И. Конрад ўзининг «Запад и Восток» (1972) тадқиқотида жаҳон адабиётининг катта –катта қисмлари сифатида шуҳрат топган адабиётлар, уларнинг тенгсиз вакиллари, улар орасида кечган алоқалар, бу алоқаларнинг турли шаклларини кенг миқёсда таҳлил этади. У ниҳоят шундай хулосага келади: «Адабий алоқалар конкрет –тарихий категория: уларнинг бир бутун адабий жараёндаги кўлами, роли, шунингдек, айрим халқларнинг адабиётлари тарихидаги моҳияти турли даврларда ва ҳар хил тарихий шароитларда турличадир. Ана шунинг учун ҳам адабий алоқаларни ўрганиш адабиёт ҳақидаги фаннинг вазифаларидан бирини ташкил қилади» (319).

Сир эмас ХХ асрда ўзбек халқининг нафақат Ўрта Осиё халқлари, айни чоғда бутун Европа ва Шарқ халқлари билан алоқалари ақл бовар қилмас даражада кучайиб кетди. Бу тенденция ўзбек фанининг барча соҳаларида, шу жумладан, адабиёт ва санъат ҳақидаги фанда ҳам тўла мунаввар бўлди. Тарихий шароитнинг шундай кечиши адабиётшунослик фани олдига янги –янги вазифалар келтириб чиқарди. Биргина мисол. Типологик тадқиқот.

    Академик М.Б.Храпченко ўзининг  «Ёзувчи ижодининг индивидуаллиги ва адабиётнинг тараққийси» (М,1972)номли тадқиқотида адабиётни қиёсий ўрганиш билан типологик тадқиқот орасидаги муайян даражадаги бир-бирига яқинликка эътибор беради, айни чоғда, улар айнан тенг эмаслигини махсус таъкидлайди. Бадиий ҳодисаларни қиёсий ўрганишда аввало хилма-хил адабиётлар ўртасидаги алоқаларни қандай тадқиқ этиш масаласи биринчи ўринда туради. Ўзаро алоқа, ўзаро таъсир, бир-бирларини бойитиш жараёни ғоят мураккаб, кенг ва кўп қиррали жараён сифатида майдонга чиқади. Улар нафақат турли давр, шу билан бирга турли мамлакат шоир ва адиблари уларнинг даҳолик сир-асрорлари, асарларида яқин ва ўхшаш мотивлар , образлар, сюжет ва конфликтли вазиятлар, маҳорат сирлари, воқеликни идрок этиш ва тасвирлаш тамойилларидаги ҳамоҳанглик масалаларини тадқиқ қилишда намоён бўлади. Йўналишнинг бу нуқталари бирор адабиётнинг тарихий тараққиётида таркиб топган анъаналари ва навоторлик асослари масалаларини тадқиқ этишга ҳам тааллуқли.

   Олим адабий ҳодисаларни типологик ўрганишда адабий-эстетик бирликка, мазкур ҳодисанинг муайян тип, турга мансублигини масалаларига махсус эътибор беради. Тадқиқотнинг бу типи типологик алоқаларни, адабий йўналиш, оқимларнинг бир-бирларига яқинлигига ижоднинг индивидуал характерига улкан бир санъаткорни иккинчи бир улуғи билан қиёслашга метод, услуб, сюжет ва конфликтлар муштарак ва фарқли томонларидаги ички сирларига кенг ва теран эътибор беришни тақозо қилади. Масалан, Ганжавий- Деҳлавий, Жомий- Навоий, Пушкин-Байрон, Толстой-Горький-Шолохов... 

    Тарихий манбалар буюк А.Навоийнинг Юнонистон ва Ҳиндистонда, Арам ва Ажамда мавжуд бадиий хазиналарни ўрганганлигидан ҳамда баҳраманд бўлганлигидан гувоҳлик беради. «Хамса»чилик алоҳида бир олий мактаб сифатида кечган. Улуғ Низомий Ганжавий ўзининг машҳур «Хамса»си билан бу мактабнинг асосини яратди. Хусрав Деҳлавий, Абдураҳмон Жомий бу анъанани давом эттириб, шоҳ асарлар битдилар. Алишер Навоий ҳам бу борада ўзининг ижодий фаолиятини синаб кўрди ва машҳур бешлик достонларини яратиб, бу даҳолар қаторидан ўзига муносиб ўрин эгаллади. Навоийшунос олим А.Ҳайитметов «Шарқ адабиётининг ижодий методи тарихидан»(1970) номли фундаментал тадқиқотини яратди. Унда Европа халқлари адабиётлари билан Шарқ халқлари адабий ҳодисалари муқояса қилинган ҳолда текширилади(олимнинг бу ва бошқа тадқиқотлари унинг ижодий портретига оид фаслда ёритиларди). Яна бир навоийшунос олимимиз С.Эркинов «Фарҳод ва Ширин» достонини Шарқда яратилган қатор асарлари билан қиёсий планда ўрганади ва шу номда йирик тадиқиқотни яратди. Н.Комиловнинг «Ибн Сино ва Данте» китоби ҳам бу борадаги хайрли ишлардан ҳисобланади. Бу ўринда С.Нарзуллаеванинг «Шарқ халқлари адабиёти тарихида» «Лайли ва Мажнун темаси» деган китобини Л.Азиззоданинг «Рус – Ҳинд – Ўзбек халқларининг тарихий алоқалари» рисоласини эслаб ўтиш жоиз. Украин олими М.Пархоминко «Иван Франко и руская литература» (1950) тадқиқотида шундай бир адабий фикрни келтиради: И.Франко ёзади: «Шевченконинг улуғлигини фақат сафдошлари ва устозлари, рус ва поляк ижодкорлари: Мицкевич, Рўлеев Пушкинлар билан қиёслаганда янада кенгроқ тушуниш мумкин У бутунлай индивидуал ижодкор»(147).

     Тадқиқотчилар Лев Толстойнинг ХХ аср бошларида рус адабиётига нисбатан таъсири ғарбий европа адабиётида кучли ва улкан бўлганлигини алоҳида бир тарзда қайд қиладилар. Мисол сифатида Ромен Роллон, Мартен, дю Гар, А.Франц, Д.Голсуорси, Б.Шоу, Генрих Манн, С.Жеромский, Б.Прус, И.Васов ва бошқа кўп адибларнинг номларини келтирадилар.

1979 йилда «Л.Толстой ва ўзбек адабиёти»номли мақолалар тўплами босилиб чиқди. Унда ҳам қатор масалалар тилга олинади. Шарқнинг кўпгина халқлари адабиётлари вакиллари учун Навоийхонлик мактаби ҳукмрон бўлиб келгани маълум. ХХ асрда эса буюк мутафаккирнинг асарлари миллион-миллион нусхада рус ва ўзбек ҳамда бошқа кўп тилларда чоп этилди. Унинг ижодий таъсири уфқлари беқиёс улкан. Бу улкан хазинани тадқиқ этишда кўплаб олимлар етишиб чиқди. Фитрат, Воҳид Зоҳидов, Воҳид Абдуллаев, Ҳамид Сулаймон, Ойбек, Порсо Шамсиев, Иззат Султонов, Абдуқодир Ҳайитметов, Ботир Валиҳўжаев, Ёқубжон Исоқов, С.Эркинов, Иброҳим Ҳаққул каби қатор олимларнинг ижодини Навоийсиз тўла тасаввур этиш мумкин эмас...

 Адабий алоқалар ва ўзаро таъсир этишнинг шакллари ҳақида гап борганда, адабиётшуносларимиз қатор масалаларга эътибор берадилар: а) ёзувчи ва шоирларимизнинг бошқа халқлар адабиётлари билан оригиналда (ўша халқлар тиллари билан) танишуви; б) маълум бир адабиётларнинг асарлари ўз адабиётига таржима орқали кириб келиши ва унинг таъсир этиши; в) бошқа адабиётларда мавжуд бўлган ҳаётбахш ғоялар, мавзулар ва уларнинг кўлами, сюжет йўналишлари, конфликт ва унинг турлича кечишларини, характер ва образларнинг қуйма талқинлари, тасвирлари, бадиий маҳорати сиридан таъсирланиш ва ўрганиш; г) тарихий ва жўғрофий жиҳатдан узоқ ва яқин баркамол бадиий ҳодисаларнинг унсурларини ўз адабиётига ижодий олиб киришга интилиш; д) бошқа-бошқа халқларга мансуб ёзувчиларнинг ўзаро жонли ижодий муносабатлари ва унинг муайян даражада ўз адабиётларига ижодий таъсир этиш; с) маълум бир элатга, миллатга мансуб шахс образларининг бошқа халқ адабиётларида яратилиши; ж) адабий алоқалар ва ўзаро таъсирнинг ижодий алоқалари ва ҳоказо.

 Таниқли олим А.С.Бушмин ижодий алоқа ўз салафларим билан тасодифий, эпизодик, вақтинчалик ёки узоқ муддатли, доимий бўлиши мумкинлигига ҳам, унинг ғоявий-маънавий, эстетик проблематик, тематик, стилистик, кўптомонлама характер касб этиш йўлларига ҳам эътибор беради. Тўғри, анъанани онгли идрок қилиш теран ижодий характер касб этиши ҳам, аксинча, зиддиятли, оддий тақлидий, эпигоник йўналишдан иборат бўлиб қолиши ҳам мумкин. Қисқаси, ўзаро алоқа, ўзаро таъсирнинг шакллари ғоят кўп ва у тобора серқиррали бўлиб бормоқда. Бу ўринда яна бир мисолни эслайлик. Озод Шарафиддиновнинг «Яловбардорлар» китобида собиқ СССР миқёсида социалистик меҳнат қаҳрамони унвони соҳиблари Михаил Шолохов, Аликсей Сурков, Михаил Исаковский, Константин Федин, Леонид Леонов, Николай Тихонов, Александр Корнейчук, Берди Кербобоев, Мирза Турсунзода, Андрей Уит, Павло Тичина, Петр Бровка, Михайло Стельмах, Сергей Михалков каби турли халқлар, яъни рус, украин, беларус, латиш, тожик, туркман халқларига мансуб бўлган улкан санъаткорлар ижодий портретлари яратилган. Олим уларнинг асарларидан ўзбек халқи ҳам баҳраманд бўлаётганига ва уларнинг юксак маҳорати сир- асрорларини ўрганишга даъват этади. Ҳаётнинг тўхтовсиз ривожи ўзаро алоқа ва таъсирнинг янги-янги қирраларини кашф этишни тақозо қилади. Машҳур санъаткор Э.Хемингуэй бу борада шундай дейди:»Ҳақиқий санъаткор, улуғ мастер мазкур соҳада ундан олдин нимаики кашф қилинган бўлса, ҳаммасини ўзлаштиради ва ўзига керагини нокерагидан шундай тезлик билан ажратиб саралайдики, гўё у туғилишдаёқ барча билимлар билан қуролланиб, доно бўлиб туғилгандек кўринади, чунки оддий одам умр бўйи уриниб эгаллайдиган доноликларни ҳақиқий истеъдод гоҳо кўз очиб- юмгунча тез эгаллайди; сўнгра улуғ санъаткор аввал эришилган ва кашф этилган марралардан олдинга кетади, ўзиникини , янгисини яратади. Лекин яна бошқа улуғ санъаткор пайдо бўлгунча гоҳо жуда кўп вақт ўтади, аввалги улуғ истеъдодни билганлар янгисини тезда тан олмайдилар...

Улар янги истеъдодни тез тан олмасликлари узрли чунки битта    ҳақиқий истеъдод пайдо бўлгунча шунча кўп қалбакилар келиб кетадики, одамлар алданишдан безиб, ҳаммасидан камчилик қидирадиган бўлиб қоладилар»(изб. Произведения.Том 2,М,1959,стр.186).
     Ҳозирги замон жаҳон адабиётшунослигида турли халқлар адабиётлари ўртасида кечган ва кечаётган ўзаро алоқа ва ўзаро таъсирни қиёсий ўрганиш ва тадқиқ этишда даҳо санъаткорлар ижодига фавқулодда катта эътибор бермоқдалар. Бу табиий ҳол. Улар ижодиёти, машҳур асарлари ўзаро алоқани ва ўзаро таъсирнинг янги-янги қирраларини кашф қилмоқдалар. Демакки,А.С.Бушмин айтганидек, турли халқларнинг турли даврларидаги адабиётларини, ёзувчилар ижодини ва адабий асарларини қиёсий ўрганиш, улар ўртасидаги ўзаро муносабатларни белгилаш адабиётшунослик тадқиқотининг энг муҳим методларидан бири ҳисобланади, бундай «оғир» юкни кўтариб, янги марраларга элтиш энг аввало шундай улуғлар зиммасига тушади.

    Жаҳон адабиётшунослигида қиёсий-тарихий ва социологик методлар сингари биографик метод ҳам таркиб топган ва замон билан бирга унинг ҳам пайдо бўлиши, шаклланиши ва ривожи ҳеч қачон сип-силлиқ кечмаган. Аксинча, бу оқим ҳам ғоят мураккаб ва зиддиятли муносабатлар, инкорни инкор қонунияти сингари жараёнларда таркиб топиб борган. Бу йўналишга асос солганлар ҳақида гап кетганда Европа адабиётшунослари каби рус ва ўзбек олимлари ҳам, биринчи навбатда француз танқидчиси Шарль Сент-Бёв (1804-69) номини тилга оладилар. Унинг, айниқса, «Адабий портретлар», «Душанбада бўлган суҳбатлар» асари машҳур. Унинг бу асарлари 1970 йилда рус тилида ҳам чоп этилди.А.Расулов бу масалага алоҳида эътибор бериб, уни Ю.Борев, Б.С.Барахов тадқиқотлари орқали тавсифлайди(қаранг: Ўзбек совет адабий танқотчилиги,Т,1990, 108-110 бетлар).

Тўғри, ўз вақтида В.Г Белинский ҳам , А.В. Луначарский ҳам ва бошқа таниқли адабиётшунос ва танқидчилар ҳам Сент-Бёвнинг тадқиқотларининг мусбат ва манфий жиҳатларига алоҳида эътибор бериб , характерли йўналишларини қайд қилганлар.  Шуниси ҳам аниқки, бир қатор хорижий мамлакатлар, айниқса , Европа ва Америка адабиётшунослигида кўплаб биографик жанр ва монография типида тадқиқотлар асосан шу метод асосида таркиб топиб келмоқда.  Мутахассис олимларнинг таъкидлашларича, бу йўналиш А.Тэн ва Брандес асарларида ўзига хос бир тарзда давом этган.  Мазкур йўналиш И.Тэннинг арқ, муҳит ва момент сингари масалаларига назарий қарашларида , Брандеснинг жамият ва унинг ҳаракатлари хусусидаги таълимотларида ифодаланган.  Худди шундай оқимга 20 аср бошларида Р.Гурмон (франция) ва Ю.И.Айхенвальд (Россия) жиддий эътибор берганлар.  Ниҳоят, санъаткор биографияси – «Мени» мўъжизаси импрессионизм ( адабий ва санъатдаги оқим)нинг марказларидан бири бўлиб қолди.  Бундай таълимотларга қарши чиқишлар , кескин ва шиддатли баҳс-мунозаралар  ҳам жуда кўп бўлган ва у ҳозир ҳам турлича шаклда давом этмоқда.  Сент Бёвнинг биографик метод ҳақидаги  қарашларининг марказини –ёзувчининг бутун ижодини  унинг ҳаётий тажрибаси сифатида ўрганиш ва тадқиқ этишдан иборат деган таълимот ташкил қилади.  Йўналишнинг бу нуқтасини,  умуман санъатда ҳал қилувчи ижодий асос деб ҳисоблайди. «Адабиёт тадқиқотида ҳеч қандай қонун-қоида фойда бермайди: адабиётшуносликнинг вазифаси оддий – яхши биография ёзиш».  Тўғри, ижодкор оламига теран бир тарзда кириб боришда унинг кундалик турмуш тарзини , бошқалар билан кечган муносабатлари , учрашувлари , суҳбатлари , руҳий ҳолатларини ҳам эътибордан соқит қилмаслик зарур.  Шу билан бирга ижодкорларнинг аввалдан таркиб топган одатларини , ҳаёт тарзини , маълум кишилар ҳақидаги фикр ва идеалларини , воқеликнинг маълум жиҳатларига симпатия ва антипатия билан қарашларини замон талаби билан, ундаги тўхтовсиз ҳаракатлар тақозоси билан ўзгартириб бориши мумкинлигини ҳам ҳеч қачон унутиб бўлмайди. В. Г. Белинский ёзади: «Ҳеч бир шоир ўз – ўзига ва фақат ўзи орқали  ўзининг шахсий азоб уқубатлари туфайли ёки ўзининг хусусий ҳузур- ҳаловатлари натижасида буюк бўла олмайди.  Ҳар бир улуғ шоир шунинг учун улуғки, унинг барча азоб- уқубатлари ва ҳузур -ҳаловатлари илдизи ижтимоий тарихий теранлик замирида ўсади, демакки, у жамият , замон, одамзод вакили» (Полн. Собр. Соч. т: 6.1955, стр 485).  Хуллас, санъаткор фаолиятининг доираси оқибат натижада тарихий шароитга боғлиқдир.  Ҳеч бир буюк санъаткор ҳам бу доирадан чиқа олмайди.

А.Расулов Ф.Наркирьернинг «Андре Моруа» номли тадқиқотидан баъзи мисоллар келтиради: «Моруа қайси ёзувчи ҳақида ёзмасин биографик методга асосланиб, унинг барча асарларида ёзувчи шахсигина акс этади , деган фикрни олға суради. Моруа ўз устози Сент-Бёв сингари ҳамма гапни ёзувчи шахсигагина келтириб боғлайди.  Қизиғи шундаки, Моруа у ёки бу асар таҳлилида ёзувчи шахси доирасида четга чиқиб кетади, давр ҳақида қизиқарли мулоҳазалар айтади» (109). 

Академик Б.М.Храпченко «Ёзувчи ижодининг индивидуаллиги ва адабиёт тараққийси» катобида биографик методнинг реалистик адабиётда алоҳида бир тарзда аҳамият касб этганига урғу беради.  Авваллари кечган ҳар хил оқимлар , мактаблар, йўналишларга нисбатан реалистик адабиётда бадиий асарларни биографик талқин қилишлар кучли тус олади .  Олим бу борада жуда кўп бадиий ҳодисаларни келтиради ва санъаткор биографиясида рўй берган қатор фактлар ижодий ишланиб, янгича тус олиб асарларига «кўчгани» , «улкан ёзувчи-бу улкан биографияли инсон» деган қарашлардаги зиддиятли жиҳатлар, турли соҳаларда катта лавозимларда ишламаган , ҳаёт йўлида, фаолиятида бошқалардан катта фарқ қилмайдиган ёзувчиларни ҳам юксак асарлар яратганлари поэзия соҳасида эса шоир шахсининг «мен» тарзида ифодаланишини инкор этишнинг асоссизлигини, субъективликнинг субъектизмга ўтишдаги мураккаб қусурлар ҳақида жуда юксак бир савияда мушоҳада юритади.

«Ўзбек адабий танқидчилиги»  китобининг муаллифлари тўрт китобдан иборат ХХ аср ўзбек адабиёти тарихи» и (1967-1972)яратилгани ундан 31та ёзувчининг очерк-портрети  берилгани фактини махсус қайд қилади, қатор камчиликларни тилга олади. Катта жамоанинг бундай катта тадқиқотни яратиши осон бўлмаган, албатта. Унда бир қанча қусурлар борлиги ҳам рост. Бундай нуқсонлар ўттиздан ортиқ очерк-портретларда ҳам очиқ- равшан кўзга ташланиб туради. Бу ҳол, биринчи навбатда, ёзувчиларнинг биографиясини ташқи белгиларига қараб нақл қилишларида, талиқин ва таҳлилларнинг юзакилигида намоён бўлади. Иккинчидан санъаткорларнинг шахсий оламига теран кириб бориш, бу нуқтада уларнинг бетакрор индивидуаллигини очиб бериш равшан кўриниб турмайди. Учинчидан, ҳар бирининг яратган асарларини бирма-бир санашдан иборат юзакилик, улар орасида ёзувчи қиёфасини белгилайдиган асарларни танлаш санъати, таҳлилда зукколик, теранлик етишмайди.

    «Ўзбек адабий танқидчилиги» китобининг муаллифлари тўғри таъкидлаганидек, «Хамза, Айний, Ойбек, Ғ.Ғулом, Ҳ.Олимжон, А.Қаҳҳор, Уйғун, Яшинлар ҳақида... танқидий биографик очерклар яратилган, лекин бу  ижодкор  ҳаётий  драмалари  очиб  берилмаган.  Илмий биографияларҳануз йўқ. Мазкур  ижодкорлар   биографиясини  мукаммал  яратиш  ХХ асрнинг   иккинчи  ярмидаги  ижтимоий- сиёсий, маданий-адабий  ҳаёт  ҳақида  чуқур  ва тўла  маьлумот  бериш  деган   маьнони  англатади.(110) Нафақат ХХ асрнинг иккинчи  ярмидаги  ижтимоий-сиёсий,  маданий  ҳаёт, айни  чоғда, унинг иккинчи ярми даврида ҳам тарихий-маданий  жараёнда  турли-туман  ўта мураккаб  ва  зиддиятли  воқеалар  кўп  бўлгани  маълум.  Бу  ўринда  эллигинчи  йилларнинг бошларидаги  қатлиомни,М.Шайхзода Саид Аҳмад, Ҳамид Сулаймон, Шукрулло, Шуҳрат, Ғулом Шоди, ака-ука  Алимуҳаммедовлар, Миркарим Осим, М.Исмоилов  ва  бошқа  ўнлаб  ижодкорларнинг  бошига  тушган  фожеаларни,  бу  фожеаларнинг  рўй  беришида  бевосита ва бавосита  фаол  иштирок этган  ўзбек зиёлилар  шахсидаги  мураккабликларни  эслаш  жоиз.  Қолаверса, 1956 йилда  оқланган  А.Фитрат, А.Қодирий, Чўлпонларнинг   ўзбек  адабиётида  тутган  ўрнини   тўла  тиклаш  учун  ўттиз  йилдан  кўп   вақт  кетган  ички  курашларни  ёдга  келтиришнинг  ўзи  кифоя.  Бу  ва  шу  хилдаги   маданий-тарихий  жараёнда  кечган  ғоят  мураккабликлар  фақат  юқорида  номи  зикр  қилинган  адибларгина  эмас,  айни  вақтда, улардан  кейинги  авлод  ёзувчи  ва  шоирларнинг  мукаммал  биографиясини   яратишга  ҳам  тўла  тааллуқли.  «Ўзбек  совет  адабий  танқидчилиги» китобининг  муаллифи  А. Расулов  юқорида  номи  тилга  олинган  тўрт  китобдан  иборат  «Тарих»  ҳақида  мулоҳаза  юритганда  «эллик  йилдан  сал  ортиқроқ  муддатда  31та  классик (таъкид  менга тегишли – А.Қ.) ёзувчига - ўзбек совет  адабиёти осмонидаги  ёруғ  юлдузга эга бўлиш  қандай  бахт!»- дея сўроқ ва  ундов  аломатлари билан  ўта  бир  йўсинда  киноя-пичинг  қилади. Китоб  муаллифлари  жамоаси   уларнинг  барчасини  классик  санъаткор сифатида  «Ўзбек   адабиёти  осмонидаги  ёруғ  юлдузлар»  тарзида  ўқувчиларга  тақдим  қилиш  ниятидан  узоқ.  Тарих   қиёфасиз  жараён  эмас.  Уни  фақат  машҳур  санъаткор  шахсларгина  яратмайди.  Тоғнинг  юксаклигини  намоён  этувчи  қатор  тизмалари   бўлади. Уларсиз  тоғ  ёлғиз  бир  чўққи  тусини  олади,холос. Адабий жараёнда ҳам шундай.

 
А.Расуловнинг   яна  бир   саволига  эътибор  беринг: «Тарих»дан Зиннат Фатхулин , Назар Сафаров, Шароф Рашидов, Ҳамид Ғулом сингариларнинг «жой» олиши турғунлик палласининг адабиётдаги юз-хотирчиликнинг кўриниши эмасми ?(107-108).

Ҳамид Ғулом собиқ СССРда катта миқёсдаги Давлат мукофоти соҳиби . Унга юксак унвон  юз- хотирчилик билан берилмаган, албатта. Унинг қатор романлари, айниқса «Машъал»и ёзувчилик истеъдодини намоён қилгани ҳам тарихий факт. Қолаверса, Шароф Рашидов уни маълум нокас шахслар саъйи-ҳаракатлари билан ёмон отлиқ қилгандан сўнг «отдан қолма байталим» тарзида унга қамчи босиш... булар илмий ибора билан ифода этганда ,тарихийлик тамойилларига зид харакатлар эди.

Муаллифнинг савиясини белгилашга имкон берадиган яна бир кичик мисол. А. Мухтор ўзининг «Ёш дўстларимга» (1970)китобида А. Ориповнинг «Куз хаёллари», «Муҳаббат» шеърларидаги лирик қаҳрамон «замондошимиз белгиларини йўқотганини» , «тўлғониб азоб тортувчи мавҳум бир инсонга айланган»деб ёзади. Бугина эмас, «Абдулланинг яқинда танқид қилинган 2-3 шеъри мана шундай ғоявий , ҳаётий ориентацияни йўқотиш пайтларида ёзилган бўлса керак.. «Лайлак», «Жаннат» каби шеърлари ҳақиқатдан ҳам ғоявий хато шеърлар,жамоатчилик буни тўғри баҳолади. Мана шундай ғоявий чалғишлар , қўпол хатолар қаердан келиб чиқади? Ёшларни мана шу ҳақда бош қотиришга даъват қилмоқчиман» -деб ёзади. А. Мухтор.(106). Шу парчани келтиргач, А. Расулов ёзади: «Ваҳолангки, асарга ижтимоий -гносологик , тарихий-маданий , ижодий-генетик, онтологик нуқтаи назардан ёндашгач , уни ҳар хил таҳлил орқали англаб етгач, баҳо бериш, хусусан ғоявийлиги ҳақида узил-кесил гапириш мумкин» (106). Акс ҳолда бундай таълимотларсиз 2-3 шеърга баҳо бериш ҳам , хусусан ғоявийлиги ҳақида узил-кесил гапириш А.Расуловга мумкин эмасдек кўринади. А. Мухторнинг  шоир А. Ориповнинг мазкур шеърлари тўғрисидаги бундай қарашларига мен ҳам  қарши чиққанман (Мазкур китобнинг «Матёқуб Қўшжонов» фаслида ифодаланган).  А. Расуловнинг бу борадаги саъй-ҳаракати менга ёнидаги бир хўрозни ён-атрофида эмас, ҳуда- беҳудага нарвон қўйиб  томга чиқиб ҳимоя қилишга ўхшагандек туюлди. Нима, 2-3 шеърни баҳолаш учун , уларнинг ғоясини белгилаш учун А.Мухтор бутун ижтимоий –гносологик, тарихий-маданий, ижодий-генетик,онтологик таълимотларни ўрганиб чиқиши зарурмиди? Масалан, онтология-борлиқ ҳақидаги ёки бутун мавжудоднинг моҳияти ҳақидаги таълимот. Бу атама  адабиётшуносликда ишлатилиб турилади. Гносеология –билиш назарияси бўлиб келган. Тарихий-маданий ёҳуд маданий- тарихий масала ҳам, ижодий- генетик таълимот ҳам алоҳида- алоҳида кўп қиррали соҳалар. Шундай ҳайбатли ,ҳашаматли таълимотларни қалқон қилиш, ердаги оддий бир хўрозни ҳимоя қилиб болаларча сўллик касалини эслатади. Китоб муаллифлари (60-70 йиллар ҳақида гап борганда ) турғунлик даври иборасини бот-бот қўллайдилар. Лекин унинг маъноси мазмуни очилмайди. Менинг назаримда, турғунликнинг асл маъноси бир жойда депсиниб, олға ҳаракатсизлик, қотиб қолишдир. Шахсан мен ҳам ўша йилларида Ўзбекистоннинг барча вилоятларида, кўп туманларида бўлганман. Лекин кўп жойларда одамларнинг иқтисодий яшаш тарзидан  норизо бўлиб шикоят қилганини жуда кам эшитганман . Кийим- кечак ҳам, озиқ-овқат ҳам сероб, айни чоғда арзон. Ўша давр адабий –тарихий жараёнда Эркин Воҳидов , Абдулла Орипов, Рауф Парфи, Ўткир Ҳошимов, Шукур Холмирзаев, Омон Матжон, Ҳалима Худойбердиева, Гулчеҳра Нуруллаева ва бошқа ўнлаб истеъдодларниг етишиб чиқишини турғунлик аломати дейишга тил бормайди. Эҳтимол сиёсат соҳасида турғунлик ҳукмронлик қилгандир. Рус социологлари бу ҳақда кўп ёзишган.  Юқоридаги фикр-мулоҳазалар ўзбек адабиётшунослигида биографик методнинг қарор топганидан , унинг асосий жанрларидан бири сифатида шаклланганидан гувоҳлик беради. Тараққиётнинг қатор нишоналари намоён бўлмоқда. Бадиий ижод ҳодисаларига аналитик (социологик) ёндашишнинг мақсадга мувофиқлигини инкор этишга интилиш ёки уни психологик  таҳлилга қарама-қарши қўйиш нафис адабиётни кенг ва теран тадқиқ қилишнинг ишончли йўли эмас.  Бунинг «қайси бири яхши?»-бу савол мантиқан тўғри дейиш қийин. Асосий масала уларнинг-асарларни социологик ва эстетик планда тадқиқот этишнинг уйғунлик касб этишида . Улар аслида бир-бирини тўлдириб, бири иккинчисини, иккинчи биринчисини тақозо қилади. Бу  бадиий ижоднинг олмос, янги –янги қирраларини намоён этишга  имкон беради. «Психологик мактаб» деб ном олган алоҳида бир йўналиш Европада 19-асрнинг иккинчи ярмида вужудга келган. Бу оқимнинг бошлиғи тўғрисида гап кетганда , олимлар немис файласуфи, психолог Вильгелм Вундт(1832-1920) номини эҳтиром билан тилга оладилар. У энг аввало санъатда психологик масалаларни, ижодий жараёнда ёзувчининг психологик ҳолати, руҳий дунёси ролини белгилаш ҳақида ўзига хос  таълимотни  баён  этишга  ҳаракат  қилган. Бунда  назарий  қарашлар З. Фрейдга  ҳам  кучли  таъсир  этади.   19 асрда  рус  адабиётшунослиги  фанида  маданий-тарихий  мактаб  пайдо  бўлган. Унинг  таркиби  бир  хил  эмасди. Мутахассислар  психологик  оқимда  Д.Н. Овеянико- Куликовский  (1853-1920) ва А.Н. Потебня (1835-1891) каби олимларнинг  хизматлари катта  бўлганлигига  кучли  урғу   беришади.  Европа  эса  «психологик»  методнинг  асосчилари  сифатида  Г. Брандес  ва  Э.Эннекин  тадқиқотларига  махсус эътибор  қилдилар. Д. Овеянико-Куликовский   ўз  таълимотида «ижтимоий психологик» тип тушунчасига алоҳида бир тарзда эътибор берганда ,рус адабиётидаги Чацкий, Онегин, Печорин, Базаров образларини шундай тип сифатида тавсифлайдилар. У «психологик»оқимни социологик таҳлил билан бирлаштиришга интилиб, «ижтимоий психология»ни тарихий-адабий жараённинг мазмуни ва йўналишини характерлайдиган, белгилайдиган асосий омилларидан бири сифатида ўрганиш зарурлигини асослашга ҳаракат қилади. Мазкур йўналишни қиёсий оқимнинг асосчиларидан бири  А.Веселовский ҳам қўллаб-қувватлаб чиққан.

Улуғ танқидчи Н.Г Чернишевский рус адабиётида  «қалб диалектикаси»ни очишга катта эътибор қилиши билан санъатда психологик детерминизм ғояси ишланиб борилди.

Умуман санъатда, шу жумладан бадиий адабиёт тараққиётида психологизм ҳам кўп қиррали ва кўп қатламли мураккаб муаммолардан иборат бўлиб келган.

Психоанализ соҳасида австриялик олим Зигмунд Фрейд (1856-1939) беқиёс даражада шуҳрат топгани, ақл ва онгга бўйсунмайдиган онгсиз психик жараёнга, ғайришуурий ҳислар оқимига жуда катта эътибор бергани маълум. Унинг таълимоти жаҳоннинг кўп ўлкаларида фрейдизм деб юритилади. Уларда психоаналитик эстетика энг оммавий тус олган. Шу нарса аниқ: материализм онгни инсон миясининг функциясидир, унинг моҳияти воқеликни фаол, мақсадга мувофиқ акс эттиришдан иборат деган нуқтаи назарга асосланади. Шу билан бирга, онг проблемаси материалистларга мулоҳаза юритувчи файласуфлар учун ҳам,психологлар учун ҳам ғоятда чигал, мураккаб,қийин проблема эканлиги маълум бўлиб қолаверди. Бундай оғирлик марказини кўплари англаб олдилар. Чунки,инсон мияси ўта мураккаб, «иерархия» йўсинида таркиб топган. Биз онг-объектив оламнинг субъектив образидир, деган таълимотга ўрганиб қолганмиз. Инсоннинг ҳар қандай психик ҳолати онгли бўлавермаслиги факт. Бу ўринда психик ҳолат тушунчасининг онг тушунчасига тенг эмаслиги, ундан ҳийла кенглиги ҳам назарда тутилади.

Тарихдан шу нарса ҳам маълумки, ҳаёт фақат хатти-ҳаракатнинг англаб олинган шаклларинигина талаб қилиб қолмасдан, балки уни онг изтиробидан ҳоли қиладиган онгсиз, ноақилона шаклларни ҳам тақозо этиб келган. Бу борада онгсизлик диапозони кенг  деган таълимот пайдо бўлган. Улар ўз ичига онг фокусидан ташқарида муттасил рўй бериб турадиган сезгиларни, кайфиятлар, эмоциялар, ҳис- туйғуларни , идрокларни, тасаввурларни, айни чоғда аввалдан таркиб топган инстинкларни, малакаларни, интуицияларни, мослашув ва ҳар хил психик ҳолатларни қамраб олади. Мураккаб масалаларнинг бу жиҳатларига махсус эътибор берган Фрейднинг таълимоти ҳозирги даврда  ҳам ҳаракатда. Олимнинг санъатда нооқилона жараён, психик ҳолат, руҳий тебранишлар ҳақидаги таълимоти сенсуализм ва ирроциолизм хусусида кечган қизғин баҳс-мунозараларнинг марказларидан бирини ташкил этиб келаяпти. Масалан, сенсуализмда (ҳис. сезги) ҳаётни билишнинг ҳиссий моментларига эътибор берилса, ирроционализм ақлнинг кулфат макони, ҳаёт оқимининг бемаъни йўналиш сифатида талқин этадилар. Инсон ҳаётининг беъмаънилигини туйғуси аста-секин ўзидан ўзи бегоналашишга, ижтимоий қиёфасизликка олиб келар экан. Йўналишнинг бу нуқтаси экзистенциализмда алоҳида янада кучли намоён бўлади.Уларнинг алоҳида бир йўсинда уқдиришига, биринчидан, воқеликка субъектив тарзда қараш ёндашиш зарур. Воқелик эса фақат унинг индивидуал мавжудлиги ва эмоционал ҳаёти орқали акс этади. Иккинчидан, бу оқимнинг вакиллари интуицияги асосланган «феноменологик» методни майдонга келтирганлар. Бунда улар психик ҳолатлар: қайғу, изтироб, қўрқинч ва ўлим, ғариблик, айбдорлик ва  шу сингари чек-чексиз туйғуларга эътибор зарурлигини ва шулар асосида инсон индивидининг  «мавжудлик» структурасини яратишга ҳаракат қиладилар.

«Мен  орбитасига ўлим билан мангулик, севги билан муҳаббат, улар орасидаги руҳий хасталик. Ҳақиқат ва одолат кураши жалб этилади. Янада аниқроғи , буларнинг барчаси «Менинг ўзимдан, менинг шахсий ечимимдан ўзга нарса эмас» Фрейднинг «Шоир ва фантазия», «Достоевский ва падаркушлик» асарлари ҳақида баҳслар кўп.

Улкан рус олими Б.Х.Храпченко юқорида номи зикр этилган тадқиқотида  ХХ аср иррационал эстетикаси шаклланишига улкан таъсир қилган олимлар хусусида фикр юритганда, З.Фрейд, А.Бергсон, Б.Крочеларнинг номини тилга олади, ижодий жараёнда ақл-идрок, интеллектнинг ролини инкор этиш. санъатнинг ғоявий асосини рад қилиш ва бадиий ижоднинг асосий манбалари сифатида оламни, инстинкларни эътироф  қилишларга мухтасар бир тарзда тўхтаб ўтади. Фрейд ёзади: «Руҳий фаолиятнинг нооқилона кечишини тушуниш – бу шоир ижодий фаолиятининг моҳияти ҳақида тасаввур имкониятини берадиган биринчи иш ҳисобланади».

Олимнинг таъкидлашича, Фрейд наздида «адабиётнинг функцияси ҳаётга тақлид қилиб тасвирлаш эмас, балки «мен»нинг улкан мазмуни ҳақида, «мен»нинг жамият билан жанжали, низосининг улуғворлиги тўғрисида дарак бериш»дан иборат. Хуллас, интуиция эстетиклари инсон психик, руҳий олами қудратига фавқулодда катта эътибор бериб, қизиқиб кўплаб тадқиқотлар яратганлар.

Интиуитив эстетиканинг қамрови кенг ва ғоятий хилма-хил. 

Бадиий ижоднинг психологик характери хусусида рус адабиётшунослигида бир қатор тадқиқотлар вужудга келди ва чоп этилди. А. Г. Ковалевнинг «Адабий ижод психологияси» (1960), С. Г. Петровнинг «Ижод сирлари» (1964), С.Х.Раппопортнинг «Санъат ва эмоция» (1968), А.Т.Цейтлиннинг «Ёзувчи меҳнати» (1968), Л.С.Виготскийнинг «Санъат психологияси» (1969), Б. Мейлахнинг»Ёзувчи таланти ва ижодий жараёнлар» (1969), П. Медведовнинг «Ёзувчи лабороториясида» (1971), Ю.Х.Окянскийнинг «Китобнинг туғилиши» (!973), Л.Т.Левчукнинг «Психоанализ ва бадиий ижод» (1980), А.Б.Есининнинг «Рус классик адабиётида психологизм» (1988) каби қатор тадқиқот характеридаги асарлари  шулар жумласига мансуб.

Ижод психологияси ҳар бир санъаткорнинг шахс сифатидаги ўзига хос индивидуаллигини, бадиий тафаккури ва унинг динамикаси, ҳаётий кузатиш, воқеликни идрок этиш ва уни тасвирлаш, образлар яратиш, уларнинг қалб диалектикасини кўрсатиш, қаҳрамонлар руҳий оламини  ифодалаш, айниқса ҳиссиётларига қаратилган усулларни ишга солиш ва фойдаланиш каби жуда кўп масалаларни қамраб олади.

Ўзбек адабиётшунослигининг тарихий тараққиёт йўлига назар ташласак, бу борада бир қатор тадқиқот ишлари қилинганлигининг гувоҳи бўламиз. Адабиётшунос олим Б.Назаров «Ўзбек адабий танқидчилиги (ғоявийлик метод. қаҳрамон)»(1979) китобида мазкур масала ҳақида гап борганда А.Алимуҳаммедовнинг «Абдулла Қаҳҳор ҳикояларида психологик тасвир» мақоласини эслатади ва ёзади: «формал методдаги бадиий асар шаклини чуқур ва ҳар томонлама ўрганиш, айниқса, қаҳрамон ва унинг характери яратилишидаги чуқур сир-асрорларни текшириш сингари фазилатлар совет адабиётшунослиги ва танқидчилигига таркибий қисм бўлиб қўшилди» (244). Тадқиқотчининг фикрича, «психологик маҳорат- реализмнинг айни ўзи эмас, балки реализмнинг муҳим атрибутларидан бири. Уни ғоявийлик, типиклик, бадиийлик умуман ижодий метод билан чамбарчас алоқада ўрганиш муҳим»(245).

А. Қаҳҳорнинг «Синчалак»   повести асосий қаҳрамонлари – Саида ва Қаландаровнинг «қалб диалектикаси»ни очиб бериши ва талқин қилиши жиҳатидан ҳам адабиётимизда янгилик нишонаси эди. Танқидчи М.Қўшжонов «Синчалак»да характерлар психологизми»(«Шарқ юлдузи» 1960 , 7-сон) мақоласида қаҳрамонлар руҳий оламига теран бир тарзда назар ташлади, қиссанинг  чинакам психологик асосини кўрсатиб берди. Сўнгра олим «Сароб»ни психологик таҳлил жиҳатидан янгича кашф этди. А. Қаҳҳор ижодида эпик-психологик реализмнинг шу хилда таркиб топиши ва ривожланиб бориши –бу ХХ аср ўзбек адабиётининг етуклиги белгиси сифатида намоён бўлганини рўй- рост кўрсатади. Олим сифатида М. Қўшжонов  қаҳҳорона психологик методнинг қудратини очиб берди. Ўзбек адабиётшунослигида ижод психологияси , бадиий асарларни шу нуқтада таҳлил этиш тенденцияси кучайиб бораётганлигини кўрсатадиган иккита мисолни эслатиб ўтмоқчимиз. Улардан бири  Самарқандлик адабиётшунос Ҳ.Умуровнинг «Бадиий психологизм ва ҳозирги ўзбек романчилиги» (1983) тадқиқоти. Олим ўз монографиясида А.Қодирийнинг «Ўткан кунлар» романини психологизм нуқтаи назаридан ҳийла кенг таҳлил қилади. Бу хилдаги таҳлилда динамик тамойиллари ҳам муҳим аҳамиятга молик. Шу боисдан, тадқиқотчи ёзувчи маҳорати сир-асрорларини қаҳрамонлари образларини пухта таҳлил қилиш орқали кўрсатади.  Муаллиф ўз асарида А.  Қаҳҳорнинг  «Сароб» романини аналитик текширади, таҳлилда эса аналитик тамойилнинг афзаллигини,  унинг салоҳиятини намойиш қилишга эътибор бериб боради. 

Ҳотам Умуров монографиясида Ойбекнинг «Қутлуғ қон романига янгича ёндашади.  Мазкур романни талқин ва таҳлил этишда динамик ва аналитик принципларнинг уйғунлиги масаласини диққат марказида тутади. «Синчалак» повести ҳақида М.Қўшжонов билан бир даврда Озод Шарофиддиновнинг «Келажакка чорловчи асар» номли мақоласи пайдо бўлган эди.

   О.Шарафиддинов тадқиқотида асарни ижтимоий таҳлил қилиш тамойили устивор бўлса, М.Қўшжоновда эса психологик таҳлил тамойили мунаввар. «Сароб» романига ёндашишда ҳам икки олим худди шу йўлдан бориб таҳлилнинг бир-биридан фарқ қиладиган йўналишларини топадилар. Йўналишнинг бундай йўллари оқибати натижада «Синчалак» билан «Сароб»нинг янги-янги томонларини теран бир тарзда очишга –кашф этишга имкон берди.Иккинчи мисол. Ж.Жумабаеванинг «ХХ аср ўзбек шеъриятида психологик тасвир маҳорати» (1999) номли докторлик диссертациясини ҳимоя қилди. Тадқиқотда ХХ аср ўзбек шеъриятида лирик қаҳрамон руҳий оламини инкишоф этишда реалистик ва романтик тасвирнинг ўзига хос қатор белгилари, бир-бирини бойитиш ҳолатлари, муштарак ва фарқли томонлари, психологизмнинг етакчи хусусиятлари мустақиллик мафкураси нуқтаи назаридан тадқиқот этилади.

    Психологлар учун бадиий асарлар-бош объектлардан бири бўлиб келган. Тадқиқотчи тафаккур қонуниятлари, «мантиқ» ва «эмоциал» соҳаларнинг ўзаро алоқаси, ўзаро бир-бирларига таъсир қилиши, ақл ва интуиция муносабатлари  ҳақида ҳукм юритади. Психологик фан энг аввало инсоннинг руҳий фаолияти ва унинг тафаккурини динамик жараён сифатида тадқиқот этиши билан адабиётшунослик фанига жуда яқин. Психологик таҳлил ва талқин адабиётшунослик методологияси умумий тизимига муайян йўналиш сифатида киради.Шу боисдан ҳам у «психологик мактаб», «психологик йўналиш», «психологик метод» деган ҳар хил номлар билан аталиб келинади. 1999 йилда Қ.Йўлдошев ва У.Норматовнинг «Ўзбек адабиётидан махсус курслар маъруза матнлари» чоп этилди. Мазкур рисола икки қисмдан иборат. Улардан бири «Бадиий асар таҳлили» деб аталади ва у Қ.Йўлдошев қаламига мансуб. Иккинчиси У.Норматовнинг «ХХ аср ўзбек адабиёти тарихи муаммолари» номли иши. Қ.Йўлдошев ёзади: «80-йиллардан бошлаб адабий таълимда бадиий асар таҳлилининг ҳал қилувчи аҳамияти англанадиган бўлди.  Ўша англашнинг , асар таҳлили инсон маънавияти  шаклланишида тутган юксак мавқеини тан олишнинг натижаси ўлароқ «Бадиий асар таҳлили» номли янги филологик фан пайдо бўлди. Ҳамда Россия, Қозоғистон, Украина, Тожикистон сингари бир қатор республикалар олий мактабларининг филология факультетлари ўқув режаларига киритилиб ўқитила бошланади.  Афсуски, бизда бадиий таҳлил маданияти, умуман, ғоят паст, мактабларда ишлайдигин аксар ўқитувчилар асарларни таҳлил қилиш малакасини мутлақо эгалламаган бўлишларига қарамай олий мактабларни битириб чиқаётган ёш мутахассислар санъат асарларини таҳлиллашнинг дастлабки кўникмаларига ҳам эга бўлмаган ҳолда амалий фаолиятга киришаётган эсалар-да, бизнинг республикамизда «Бадиий асар таҳлили» фанини ўргатиш йўлга қўйилмади.  Мазкур фан миллий адабиётшуносларимиз томонидан жилла қурса назарий жиҳатдан ҳам ишлаб чиқилмади.  Филология факултетларининг ўқув режаларида қатор йиллардан буён «Бадиий матннинг лингвистик таҳлили» фанини ўргатиш кўзда тутиб келинади.  Лекин мазкур фан тўлиғича тилшунослик йўналишида бўлиб, бадиий матннинг эстетик жозибасини очиб беришни ўз олдига мақсад қилиб қўймайди.  Хуллас, ҳозирги кунда, худди қўшни мамлакатларда бўлгани сингари ўзбек адабиётшунослиги учун ҳам «Бадиий асар таҳлили» илмини миллий асосларга таянган ҳолда яратиш ҳамда мазкур фаннинг олий ўқув юртлари филология факультетлари учун алоҳида филологик фан сифатида ўқитилишга эришиш олий мактаб адабиёт таълими ва миллий адабиётшунослик олдида турган муҳим вазифалардан бири бўлиб турибди.» (7).  

«Бадиий асар таҳлили»  номли янги филологик фан пайдо бўлди. «Бадиий асар таҳлили» илмини филологик фан сифатида ўқитилишига эришиш... «Филология» деганда одатда адабиётшунослик, тилшунослик, тарих соҳаларида  фанлар ҳамкорлиги, мажмуи муаммоси назарда тутилади.  Адабиётшунослик-филологиянинг, тилшунослик каби маълум бир соҳаси.  Филологиянинг бу икки фани ҳам ёзма ижодиёт  санъат сўз сеҳри ҳодисаларини ўрганади.  Талқин ва тадқиқ қилади. Бу борада уларнинг ҳар бирининг ўзига хос вазифалари ва методлари таркиб топиб келган.  Адабиётшуносликнинг предмети нафақат бадиий адабиёт, айни чоғда,  барча   бадиий  оғзаки ижод ёхуд ёзма ва оғзаки поэтик соҳадир.  Халқ оғзаки ижоди  асарларини  ўрганиш ва тадқиқ этиш эса,  кейинчалик «фольклор»  (инглизча- фолк-халқ, лорэ- билим) деган ном билан алоҳида фан пайдо бўлди.   Худди шу тарзда филологиянинг адабиётшунослик фани таркибида «матншунослик» атамаси билан алоҳида янги бир соҳа вужудга келди.   Қисқаси филологик фан кўп қатламли, қамровли,  серқиррали,  кўп ўлчовли соҳа. Бу ҳол адабиёт ҳақида фанни дифферениация қилиш проблемасини келтириб чиқарди. 

      Н.К.Гей «Сўз санъати» (1967) тадқиқотида «Бадиийликни тушуниш ва  тадқиқот этишнинг истиқболи ҳақида мулоҳаза юритар экан, биринчидан унинг синтетик табиати ҳақида, сўзларнинг эстетик майдонда объектив –субъектив муносабатда уйғун боғланишларидан бошлаб, то мазмунга «чиқиши» ниҳоясигача  образли тизимнинг бадиият концепциясига;  иккинчидан,  адабиётнинг бадиий сифатига, бу сифатнинг моҳиятини юзаки, сохта талқин қилмасликка,  учинчидан, тадқиқот предметининг ўзига хослиги,  бадиий ва эстетик   кашфиётнинг яхлитлиги, реаллиги ҳақидаги  тасаввур малакаларига махсус эътибор беради. Йўналишнинг шу нуқталари олимни адабиётда бадиийликни алоҳида махсус фан сифатида  (адабиётшуносликнинг таркибида, албатта) ўрганишнинг ғоятий муҳимлигини, шунда бу фаннинг қудратли илмий йўналиш касб этиши зарурлиги масаласини қўйишга ва кўтариб чиқишга олиб келади.  «Асар лингвист учун ҳам қизиқарли,лекин у узун – юлуқ матн сифатида,  поэтик тадқиқотчи учун эса майда, тўлиқ бўлмаган образ сифатида, назариячи олим учун ижодий метод ёки жанрни тадқиқ этувчи индивидуал ҳодиса сифатида,  адабиёт тарихчисига эса жараён факти, яъни умумий қонуниятнинг намоён бўлишининг конкрет факти сифатида, бадиийлик тадқиқотчиси учун фақат – алоҳида асар (умуман эмас, балки ичдан бутунлай мураккаб ва ҳаётий маълум асар сифатида) қизиқарли, яъни тадқиқот предмети  у бошидан то охиригача, алоҳида сўздан тортиб то ниҳоясига қадар қамраб олинган яхлит, тугалланган,  мақсадга мувофиқлиги таъминланган қонуният сифатида кўндаланг туради». (205-206).

      Хуллас, олим бадиийликни алоҳида махсус фан сифатида ўрганиш зарур бўлган қатор қирралари, муаммоларига эътиборни жалб қилади.

Академик В.В.Виноградов ҳам қатор асарларида  шу жумладан «Стилистика. Поэтика нутқ назарияси, Поэтика». (1963) йирик тадқиқотида потика филология фанининг мустақил соҳа эканлигига,  бу борада поэтиканинг салоҳиятига катта эътибор берган эди. 

А.С.Бушмин эса юқорида эслатилган тадқиқотида ёзма ва оғзаки ижод асарлари таҳлилида филологик методнинг қадим-қадимдан алоҳида аҳамиятга молик бўлиб келганига урғу беради.   Тилшунослик ва адабиётшунослик, яъни филология фанининг бу мустақил соҳалар ўзанининг алоҳида предмети, ўзига хос вазифаси, тадқиқот усулларига эга. 

Пофессор Қ.Йўлдошев филологик таҳлилнинг адабий асар бадиий мантиғи ва эстетик ўзига хослигини англашга йўналтирилган илмий бўлиб кучли ҳиссий – интеллектуал фаолият эканлигига, илмий таҳлилда бадиий асардан чиқарилган хулосаларнинг адабиётшунослик илми эришган даражаларга мувофиқ келиши, таҳлил жараёнида билдирилаётган ҳар бир фикр ҳам мантиқий тушунчалар, ҳам эстетик қонуниятлар билан асосланган бўлиши зарурлиги масалаларини қайд этади. Ва ёзади: «филологик таҳлилдаги асосий нарса бадиий асарнинг бадиийлигини, таъсирчанлигини таъминлаган жиҳатлари қайсилар, бадиий жозиба, сўз сеҳри, санъатнинг сирли томони нимада эканлигини кўрсата билишдир» (9).

 Н.К.Гей «ўз санъати» тадқиқотда ўнлаб асарлар таҳлили асосида бундай ғоявий муҳим масалаларга янада кенг ва теран бир тарзда эътибор беради ва бадиийликнинг олмос қирраларини кашф қилиш йўлидан боради.

 Қ.Йўлдошев ўз тадқиқотида Қозоғистонлик методист Б.Бобилевнинг «Миллий олий ўқув юртларида бадиий матнни филологик таҳлиллашнинг назарий асослари» мавзусидаги докторлик диссертациясини (М,1991)эслатади ва ундан шундай бир парча келтиради: «Бадиий матннинг филологик таҳлилидан асосий мақсад муаллиф образини идрок этишдир, унга етишишдир. Айни шу ҳолат бадиий матнни филологик таҳлил қилишнинг асосига қўйилиши лозим.»Сўнгра шундай хулосага келади: «Адабиётшунослик учун ҳам муаллиф даражасига етиб, унинг ҳолатига тушиб таҳлиллаш бадиий асарни ўрганишнинг олий даражаси сифатида қабул этилади». (9)

А. Навоий, Шекспир,  Пушкин, Толстой сингари буюк даҳолар сиймоси ҳолатига тушиб, бадиий асарларини таҳлил қилиш  ман-ман деган адабиётшунослар ва филологлар учун ҳам энг юксак орзу ва мангу масалалар бўлиб келмоқда.

Филологик таҳлил ҳақида гап борганда, кейинги йилларда мумтоз адабиётимиз, айниқса, А.Навоий ижоди ҳақида пайдо бўлган қатор тадқиқотлардан И.Ҳаққулов ва Н.Жумахўжаевнинг айрим ишларини эслаш жоиз. Биргина мисол. Жумахўжанинг «Сатрлар силсиласидаги сеҳрлар» (1996) номли умумтаълим мактаблари ўқитувчиларига мўлжалланган мазкур қўлланмаси А.Навоий ғазаллари таҳлили асосида  вужудга келган  «Ғазал мулкининг султони» асарлари филологик йўналишда хилма-хил  таҳлил қилинади. «Қора кўзум...» ғазалининг қиёсий таҳлили теран ва ғоят пишиқ, баҳслар ҳам ишонарли аҳамият касб этади.

И.Ҳаққуловнинг  «Тасаввуф ва шеърият» (1991) тадқиқитида ҳам мумтоз адабиётимизнинг бир қатор чигал масалалари тилга олинади ва  таҳлил қилинади.  Филологик таҳлил асносида мазкур китобнинг  «Ғурбатда ғариб шодмон бўлмас..» фаслига бир назар ташлайлик

               Ғурбатда ғариб шодмон бўлмас эмиш,

              Эл анга рафиқу меҳрибон бўлмас эмиш,

              Олтин қадаҳ ичра гар қизил гул бутса

              Булбулга тикандек ошён бўлмас эмиш.

Тадқиқотчининг атрофлича синчковлик билан ўрганилишича, А.Навоийнинг мазкур рубоийси «Хазойин ул- маоний»даги вариантида шундай тузатилган:

             Ғурбатда ғариб шодмон бўлмас эмиш,

            Эл анга шафиқу меҳрибон бўлмас эмиш.

           Олтин қафас ичра гар қизил гул битса

          Булбулга тикандек ошён бўлмас эмиш

Демакки, аввалги вариантнинг иккинчи сатридаги «Рафиқ», кейингисида эса «шафиқ», учинчи қатордаги «қадаҳ» сўзи ўрнига «қафас» ишлатилган. Бир қарашда бу хилдаги «алмаштириш»лар жиддий аҳамиятга молик эмасдек кўринади. Бундай матндаги ўзгартиришлар хусусида манбашунос ва матншунос олимлар кўп бор бош қотиришган. И.Ҳаққулнинг нигоҳи янада теран ва кенг. Шу боис «таҳрирга сабаб нима?» деган жиддий савол қўяди. Жавобини етук олимларимиздан бири Ё.Исоқовнинг «Навоийнинг илк лирикаси» (1965) китобидан топади: «биринчидан, дастлабки вариантда   «рафиқ»ва «меҳрибон» уюшиқ бўлак бўлиб келган. Ваҳолангки, бу икки сўз икки хил тушунчани билдиради, уюшиқ бўлак бўла олмайди, балки «рафиқи меҳрибон» (меҳрибон ўртоқ) тарзида ифода бўлиши мумкин. Шунингдек, рафиқ (ўртоқ, дўст) бўлмаган одамнинг меҳрибон бўлмаслиги ўз-ўзидан маълум ва бу таажжубланарли ҳол эмас» (133).Ё.Исоқов «қадаҳ»нинг «қафас»га айлангани хусусида ёзади: «Иккинчидан, шоир ўзининг ғарибликдаги оғир ҳаёти, ўз ватанига бўлган иштиёқи ва интилишини кучайтириб бериш мақсадида, қиёслаш сифатида, кейинги байтни келтиради: Ватандан жудоликни булбулнинг гулзордан ажратилишига ўхшатади. Ана шу байтдаги «олтин қафас ичра қизил гул бутмоқ» мисраси муболаға сифатида қўлланилган бўлиб биринчи  байтдаги  мазмунини  кучайтириш,  бўрттиришга хизмат қилади:  гул «олтин қадаҳ» («тувак», «коса») да ўстирилса ҳамки барибир булбулга гулзордаги тиканлар каби  азиз ва қадрдон бўлмайди..  Кейинчалик  «қадаҳ» сўзини  «қафас» билан алмаштириш натижасида  шеърга тутқунлик тушунчаси ҳам қўшилган». (134.)

Ё.Исоқов ҳам, А.Ҳайитметов ҳам ўз асарларида А.Навоийнинг  ўз вақтини Ҳиротидан четда , яъни Машҳадда  «ғариблик»да яшагани ва унинг ифодаси сифатида мазкур рубоий ёзилгани масалаларига алоҳида эътибор  берганлар.  И.Ҳаққул ўз тадқиқотида масаланинг шу жиҳатларини эътибордан соқит қилмаган ҳолда рубоийда тилга олинган ғарибликни кенгроқ талқин қилади:  ҳақиқий шеърнинг ғоявий таркиби камида икки ёки уч маъно қатламларидан иборат бўлади. Шу нуқтада олим Е.Э.Бертельс ва Саййид Сажажжодий ишларига мурожаат қилади, улардан «ғурбат»нинг ҳар хил талқинларини келтиради. Унинг фикрича, Навоий рубоийсида илгари сурилган байтнинг мазмун орифнинг ғурбатидир... Тасаввуф таълимотида ғарибнинг илоҳий эрки-«Анал Ҳақ»лик. Ана шу ҳурликка етишгунча у ғурбатда яшайди. Ғурбатдан тинимсиз азоб чекади.( 121) Қисқаси И. Ҳаққул мазкур рубоийдаги ботиний ва зоҳирий маъноларни таҳлил қилади. Демак, филологик таҳлилнинг тарихи узоқ, у ҳамон сир-асрорларга бой йўналишдир.


Жаҳонда биринчи навбатда Европа адабиётшунослигида бадиий асарларни социологик (ижтимоий), қиёсий,психологик, филологик,биографик методларда таҳлил қилиш тарихи таркиб топган. Фақат шулардан иборат эмас албатта. Бундай методлар йўл- йўриқлар ҳийла кўп. ХХ аср туркий халқлар адабиётшунослиги шу жумладан, ўзбек адабиёти ҳақидаги фан ҳам бундай оқим ва йўналишлардан холи эмас. Уларда ҳам бундай илмий методлар ғоят мураккаб ва зиддиятли бир тарзда ўзига хос йўллар билан таркиб топди. Бу борада  қилиниши зарур бўлган илмий ишлар ғоят кўп.  Эришилган ютуқлар янада  қатор мураккабликларни вужудга келтириши табиий экан, йўналишнинг бу нуқталари адабиётшунослик структурасига ҳам тааллуқли ,  албатта. 

Қисқаси, ХХ аср ўзбек адабиётшунослиги рус ва европа халқлари адабиётлари ҳақидаги фанлари сингари кўп тармоқли, серқиррали, кўп ўлчовли фанларга айланди.

Унинг таркибида адабиёт назарияси, адабий танқид, фольклор каби махсус фанлар, матншунослик, манбашунослик, библиография бўлимлар сингари пайдо бўлиб шаклланди, тобора камол топмоқда. «Бадиий асар таҳлили»  ва «Бадиийлик» ни тадқиқот этувчи алоҳида соҳаларнинг келажакда вужудга келиши ҳам табиий бир ҳолга айланди.  Демакки, адабиётшуносликнинг структураси янада мураккаблик касб этиб боради. 

 Жаҳоннинг кўпгина мамлакатларида, айниқса Европада адабиёт ҳақидаги фан ҳақида сўз борса, уни асосан икки катта қисмга ажратадилар: а) адабиёт тарихи фани, б)адабиёт назарияси фани, -(...) хронологик тамойилга кўра адабиёт тарихи  фани одатда энг қадимий давр, Ўрта аср даври, Янги давр сингари босқичларга бўлиб ўрганилади ва тадқиқ этилади. Макон тамойилига асосан муайян халқлар адабиёти тарихи, регионил адабиётлар тарихи, географик жиҳатдан яқин бўлган ёки этник томондан қондош бўлган халқларнинг адабиёт  тарихи.  Масалан, Славян халқлари адабиётлари тарихи : рус, украин, белорус ва шу каби халқлар адабиётлари тарихи. Туркий халқларнинг адабиётлари тарихи: ўзбек, татар, турк, озарбайжон, қозоқ, қирғиз, бошқирд, туркман ва ҳоказо. Уларда азал-азалдан таркиб топган ва ҳозир ҳам давом этиб келаётган халқ оғзаки ижоди тарихи.

Юқорида айтилган тамойилларга кўра жаҳоннинг маълум бир мамлакатлари адабиёти тарихида тарихий шароитлар тақозоси билан пайдо бўлган ва сўнгра бошқа халқлар адабиётларига таъсир этган ҳамда баъзи бир омиллар натижасида пайдо бўлиб ўрин олган классицизм, сентементализм, натурализм, модернизм, романтизм, реализм, танқидимй реализм каби хилма-хил оқимлар, йўналишлар бадиий методлар тарихи. ХХ аср адабиётларида  адабий тур ва жанрларнинг ҳам ўзига хос ғоят мураккаб зиддиятли ,зилзилали тарихи мавжуд. Ниҳоят, жаҳон адабиёти тарихи.

Ҳар бир халқнинг бадиий адабиётида бутун жаҳонга машҳур бўлган санъаткорлари ҳаёти ва ижоди тўғрисида вужудга келган илмий анъаналар навоийшунослик, шекспиршунослик, тагоршунослик, толстойшунослик фанлари таркиб топган.. Ўзбек адабиётшунослигида энг хронологик тамойилга кўра аввало ҳамзашунослик, олимжоншунослик ойбекшунослик, ғуломшунослик, яшиншунослик, сўнгги даврларда қодирийшунослик, фитратшунослик, чўлпоншунослик фанлари пайдо бўлди. Адабиётшунослик методологияси адабиётшунослик назарияси ҳамдир. Чунки назариясиз адабиётшунослик методологиясининг истиқболи хусусида мантиқий тафаккур юритиш амри маҳол. Йўналишнинг бу бош нуқтасига йирик-йирик олимлар ҳозирги замонда адабиётшунослик назарияси фанига фавқулодда катта эътибор бермоқдалар. Адабиётшунослик фан назарий билим соҳаси сифатида ҳам таркиб топиб, камол топиб бормоқда. Бу ҳол унинг структурасига муттасил ўзгартиришлар киритишни тақозо этади, албатта.   

      Муҳокама учун саволлар:

1.1. Адабиётшуносликда филология кметод деганда  қандай масалаларни тушунасиз?

1.2. Биографик методга қайси олимлар махсус эътибор беришган? Бу борада  ўзбек олимлари орасида баҳслар  борми? Мавжуд бўлса изоҳланг.

Назорат топшириқлари
2.1.1 Ўзбек тилидаги биринчи тазкиранинг номи ва муаллифи ким?
2.1.2 "Мажолис ун — нафоис»' да тилга олинган шоирларни қандай гуруҳларга бўлиш мумкин?
2.1.3 Мазкур тазкирада нечта шоир ҳақида гап боради? Қўқонда топилган нусхада — чи?
2.1.1 "Мажмуаи шоирон" номли тазкира қайси хоннинг топшириғи билан юзага келган?
2.1.2    Аҳмад   Табибий    тазкиралари    қайси    хонликда    пайдо бўлган?
2.1.3 Муҳаммад Раҳим II нинг тахаллуси қандай аталади?
Тест: "Тазкират уш — шуаро» нинг муаллифи ким?
А. Давлатшоҳ Самарқандий.
Б. Аҳмад Табибий.
В. Мансур ас —Саолибий

Тест:   Жаҳон   Увайсийнинг   ижоди   ҳақида  қайси   тазкирада маълумот берилади?
А. Йатимат — ад — даҳр

 Б. Тазкират уш — шуаро
В. Мажмуаи шоирон

Мустақил иш топшириқлари:Қ.Йўлдошевнинг филологик таҳлил ҳақидаги  фактларини конспект қилинг ва уни янги фикрлар билан бойитинг.
Адабиётлар рўйхати:
1. Б. Валихужаев. Ўзбек адабиётшунослиги тарихи. Т., 1993 йил
2. Муаллифлар жамоаси. Ўзбек совет адабий танқиди тарихи. Т., 1987 йил.
3. Ҳ. Қудратуллаев. Навоийнинг адабий — эстетик олами. Т., 1991 йил.

                



3-мавзу:

XX аср ўзбек танқидчилиги тараққиётининг етакчи
                                                      хусусиятлари
Асосий масалалар:
1. Жадидчилик ҳақида. "Чиғатой гурунги" ва "Қизил қалам" жамияти
2. 20—йилларнинг танқидчилигидаги баҳслар. Адабий танқиднинг истиқболи ҳусусида мулоҳазалар.
Мавзунинг асосий таянч тушунчалари: жадидчилик, "Чиғатой гурунги" ва "Қизил қалам" жамияти тўғрисида ҳамда 20 — йиллардаги адабий танқидчилик масалалари.
1 — асосий масала
1.1. Жадидчилик ҳақида. "Чиғатой гурунги" ва "Қизил қалам" жамияти.
Ўқитувчининигг мақсади: Жадидчилик ҳаракати, "Чиғатой  гурунги"  уюшмаси,   "Қизил қалам"  жамияти ҳақида талабаларда тасаввур ва тушунча ҳосил қилдириш.
Идентив ўқув мақсадлари:
1.1.1. Жадидчилик ҳаракати ҳақида сўзлаб беради.
1.1.2. "Чиғатой гурунги " уюшмасини шарҳлайди.
1.1.3. "Қизил қалам" жамияти характерини белгилайди.
1.1.4. Ҳар икки адабий ҳаракатнинг аҳамиятини баҳолайди.

1-асосий масалага доир муаммолар:

1.1.Адабий танқид тарихининг пайдо бўлишида бир қанча омиллар мавжуд. Сиз учун улардан қайсилари маъқуллайсиз, нима сабабдан бундай хулосага келдингиз?

1.2. Адабий танқид тарихида бир қатор мезонлар таркиб топган ва       «Танқид нима?»- деган саволга берилган хилма –хил жавоблар кўп. Сиз улардан қайсиларини етук жавоб деб, биласиз. Бирор конкрет асарга танқидчилар ҳар хил аспекда, яъни психологик ижтимоий-қиёсий биографик нуқтаи назаридан ёндошади ва таҳлил қиладилар. Сизга қайси бирини йўл- йўриқ сифатида маъқул деб ҳисоблайсиз, нима учун фикрингизни исботланг.
                 1 — асосий масаланинг нақли:
Юқорида номи зикр этилган дастурнинг "Миллий уйғониш даври ўзбек адабиёти" номи билан алоҳида берилган бу курс қуйидагича уч даврга ажратилган:
1. Илк мустамлакачилик даври (1865— 1905);
2. Жадидчилик даври (1905-1917);
3. Ижтимоий — сиёсий ва мафкуравий кўрашлар даври (1917 — 1927)
Жадидчилик ҳаракати даврини худди шундай чегаралаш ҳақида гап борганда, ўқитувчи бу ҳақдаги хилма —хил нуқтаи назарлар тўғрисида тўхталиб ўтиши зарурияти бор. Масалан, маълум гуруҳ олимлар, шу жумладан, Боймирза Ҳайит ўз тадқиқотларида жадидчилик ҳаракатининг XIX аср охирларида бошланганини алоҳида бир тарзда таъкидлайди. Янада конкрет ифода этганда, у Беҳбудий, С.Айний, А.Авлоний, Фитрат, А.Қодирий ва Чўлпон каби адабий жадид ҳаракатининг марказини ташкил этганлар билан бир пайтда Фурқат, Муқимий, Комил Хоразмий, Абай ва Мулла Нафас сингари сиймоларни ҳам эслатади. Тўғри, жадидчилик адабий ҳаракат сифатида осмондан тушган эмас. Улар бевосита юқорида номи тилга олинган ёрқин сиймоларнинг, машҳур ижодкорларнинг маърифатварлик ғояларини бутунлай янги бир шароитда давом эттирувчи ва ривожлантирувчи куч сифатида майдонга чиқдилар. Шак — шубҳасиз, янги авлод —янги куч сифатида майдонга отилган ижодкорлар фаолиятидаги акс этган маърифатпарварлик билан уларнинг салафлари асарларида ёрқин, қудратли кўринган маърифатпарварлик орасида муштарак ва фарқли томонлар бор. Ҳатто кўп. Фарқли томонлар эса, биринчи навбатда, янги авлод фаолият кўрсатган тарихий шароит, XX аср бошларидаги ижтимоий сиёсий ва мафкуравий курашлар билан боғлиқ ҳолда кечади. Жадидчилик ҳаракатининг тарихий шароитда эски мактаб ва мадрасаларни замонавий талаблар асосида ислоҳ этишга интилишисиз ҳамда вақтли матбуотсиз тўла тасаввур қилиш мумкин эмас. Бу ўринда жадидчилик ҳаракатининг асосчиси И. Гаспиринскийнинг янги мактаблар ташкил этиши ва унинг раҳбарлигида газета чоп этилиб, бу ҳудудларга етиб келишини эслатиб ўтиш ортиқча бўлмас.
Туркистон ўлкасида жадидчилик ҳаракатининг атоқли вакили Абдулла Авлонийнинг махсус таъкидлашича, "газета ўқувчиларни муллалар "жадидчи" номи билан атаган" эканлар. Ёш жадидчилар ўқиш — ўрганишлари, муттасил ижодий изланишлари туфайли маърифат ислоҳотларни жадал бир тарзда бошлаб юбориш билан бирга янги — янги газета ва журналларни нашр этишни йўлга қўйдилар. 1906 йил июн ойида "Тараққий" (Муҳаррири Исмоил Обидий), 1907 йил сентябр ойида "Хуршид" (Муҳаррири Мунаввар қори) ва худди шу йили Саидкарим Саидазимбой ўғли муҳаррирлигида "Тужжорлар" газетаси чоп этила бошланди. 1907 — 1908 йиллари Аҳмаджон Бектемиров муҳаррирлигида "Осиё" номли, Абдулла Авлоний муҳаррирлигида "Шуҳрат" рўзномалари дунё юзини кўрди.
1905—1906 йили Россияда, 1907 — 10 йиллари Туркия ва Эронда рўй берган инқилобий ҳаракатлар жадидчиликнинг майдонга чиқишига фавқулодда таъсир этди.
Столипин реакцияси туфайли пайдо бўлган таъқиб ва тазйиқлар жадидчилик ҳаракатини тўхтата олмайди.
1910 йили Самарқандда М. Беҳбудий ташаббуси билан "Самарқанд" номли газета ва "Ойна" номли журнал чоп этила бошланган бўлса, Тошкентда Убайдуллаев раҳбарлигида "Садои Туркистон" (1914), Абдураҳмон Сайёҳ муҳаррирлигида "Ал —Ислоҳ" (1915), Фарғонада Обиджон Маҳмудов фидоийлигида "Садои Фарғона" (1914), "Тирик сўз" рўзномалари чоп этилиб турган. Бухорода эса ўзбек тилида "Турон" (1913) газетаси нашр қилинди. Ҳар бир рўзнома ва ойнома атрофида талантли журналист — публицистлар ва истеъдодли шоир ҳамда адиблар тўпландилар. Худди ана шу йилларда жадид адабиёти пайдо бўлди. Бу борада Маҳмудхўжа Беҳбудий, Абдурауф Фитрат, Абдулла Қодирий, Абдулла Авлоний, Ҳамза Ҳакимзода, Абдулҳамид Чўлпон, Сидқий Ажизий, Тавалло ва бошқа кўплаб шоир ва адибларнинг хизматлари катта бўлди.
Қисқаси, жадид ҳаракатининг Файзулла Хўжаев, Убайдулла Хўжаев, Фитрат, М. Беҳбудий, Обиджон Маҳмудов, Мунаввар Қори, Носирхон Тўра ва бошқа ўнлаб атоқли арбоблари ўз ўлкасини босқинчилар исканжасидан озод этиш ва унинг истиқлоли учун кураш олиб бордилар...
Маълумки, "Чиғатой гурунги" уюшмаси 1919 йили Тошкентда таркиб топган. У Чингизхоннинг иккинчи ўғли Чиғатой номи билан аталган. Чингизхон вафот этгач, бу ўғлига жуда катта мерос қолган: Чиғатой Мовароуннаҳр, Еттисув ва Қошқар ўлкаларида ҳоким бўлган. Беқиёс катта жўғрофий кенглик унинг тасарруфида эди. Ниҳоят, 1242 йили Чиғатой оламдан ўтади ва унинг тасарруфидаги барча ҳудуд "Чиғатой улуси" номини олади. Бундай жўғрофий кенгликда яшаган барча турли —туман уруғ  ва элатлар ўз тилларини ягона ном билан "Чиғатой тили" деб атай бошлайдилар. Бу тарихда мисли кўрилмаган даражадаги фавқулодда ҳодиса эди. "Чиғатой тили"га мувофиқ равишда шу жўғрофий кенгликда яшаган барча уруғ ва элатларда яратилган адабиёт ҳам "Чиғатой адабиёти" деган ном олади. Фитрат ва унинг маслакдошлари томонидан масаланинг шу даражада теран ва кенг миқёсда қўйилишидаги ният ва мақсадлари ўзбек адабиётшунослигида ҳамон бутун мураккаблиги ва зиддиятлари билан тўла очиб берилган эмас. Шу нарса аниқ: улар "Чиғатой улуси" ҳудудида яшаган барча элатлар томонидан яратилган тарихий, адабий — маданий бойликларини атрофлича ўрганиш, асраш, уларни янги авлодга етказишга фаол интилдилар.
Бу ўринда "Гурунг" нинг фаолларидан бири Чўлпоннинг қуйидаги гапларини эслаш жоиз: "Орада "Чиғатой гурунги" деган бир жамият чиқиб қолди. У жамиятга мансуб кишилар тилини соддалаштирмоқ мақсадларини асос қилиб ушлаганлари ҳолда ўзбек адабиётининг тугалланишига ҳам катта аҳамият бердилар. Шунинг учун адабий асарларга ҳақиқий қийматини бериб, адабиётга кира олмаган нарсаларини шафқатсиз суратда майдондан ҳайдай бошладилар. Ана шу ҳаракатнинг зарбига учраганлар орасида Хуршид Шарофнинг "Кичик аскар"и (ўзича "Кучук аскар") билан "Фарғона фожиалари" ҳам бор эди. "Чиғатой гурунги" асосини маҳкам қурғонлиги ва чизиқни тўғри чизғонлиги учун —ўзи йўқ кетса ҳам ўзбекнинг янги адабиётида янги, порлок, шарафли саҳифалар очди ва очмоқда давом этадир." Бу фақат адабий меросгина эмас, айни чоғда "гурунгчи"лар ўзбекнинг янги адабиёт майдонида "янги, порлоқ, шарафлик саҳифалар" очиш учун кураш олиб боришини асосий мақсад қилиб олганини тасаввур этишга имкон беради. Буни Ҳамза ва Хуршид Шарофнинг бўш, кўп асарлари зарбага учрагани ҳам тасдиқ этади.
Маълумки, 1922 йили чоп этилган "Ўзбек ёш шоирлари" тўплами — Фитрат, Чўлпон ва Боту, Элбек асарларидан иборат. Бу "гурунг" чиларнинг илк тўплами бўлиб, ўзбек поэзиясининг порлоқ, "шарафлик" саҳифаларидан дарак беради.
"Гурунг"чиларларнинг бундай бош йўли ва асосий мақсадлари эса "Қизил империя"нинг дастлабки йилларида унинг бутун мафкура жабҳасида раҳбарлик жиловини ўз қўлига олган —кўп қатламли ва кўп қаватли Пролеткульт деган ном олган беқиёс баҳайбат ҳамда кенг тармоқли ташкилотнинг тарихий ва маданий меросни бутунлай рад этишдан иборат концепциясига ҳам, айни замонда, янги адабиётни муайян "студия"ларда яратишга интилган сектантлик концепциясига ҳам тўла даражада зид эди. 20 —йилларда Туркистон Шўро ҳукуматида ва комфирқасида бу ташкилотнинг концепцияларини тўғри деб ҳисоблайдиган ва уларни жадал бир тарзда амалга оширишга интилувчи раҳбарлар сероб эди.
"Гурунг" чиларларнинг ўзбек тилининг софлигини таъминлаш борасидаги хизматлари ҳам беқиёс катта. 1922 йили "Чиғатой гурунги" нинг фаолияти тўхтагач, 1923 йили Тошкентда — янги адабий уюшма таркиб топди. У пролетар ёзувчилар уюшмаси бўлиб, "Адабий — бадиий тўгарак" деб аталди.
1926 йилда Самарқандда "Қизил қалам" номли жамият тузилди. У Самарқанддаги ягона ёзувчилар ташкилоти эди. Унинг фаоллари Шокир Сулаймон, Зиё Саид, Сотти Ҳусайн, Отажон Ҳошим, Анқабой, Боту, Олтой, Миртемир, Уйғун, Ғайратий, Ҳусайн Шамс, Ҳамид Олимжон, Ойдинлардан иборат эди. Унинг раҳбари Шокир Сулаймон, сўнгра Зиё Саид бўлади. «Қизил қалам" мажлисларида битилган ва қайд этилган қатор фактлар, Ҳамид Олимжон ва Раҳмат Мажидий мақолаларида берилган маълумотлар унинг фаолияти ўта мураккаб ва зиддиятли бўлганини тасдиқ этади.
Танқидчи сифатида фикр юритар экан, А. Саъдий "Беҳбудий ўзбек адабиётининг отаси", "Фитрат ёш ўзбек адабиётининг бош олими", бу ҳол унинг тили ва услубида кўринади" дейди. У ўз фикрини шундай изоҳлайди: "Унинг ёш ўзбек адабиётининг тутилиш йўлида энг катта хизмати тил ва услубда, Чиғатой адабиёти таъсирига қаттиқ сад чекмаганлигидир". А. Саъдий ўзининг "6 йил ичида ўзбек шеърий адабиёти" мақоласида " кейинги олти йиллик ўзбек шеърияти адабиёти, умуман, халқники бўлиш йўлида ўсади. Бу адабиёт йўқсил меҳнаткашларига томон юз тутиб, кенгайиб борган инқилобий бир шеърий адабиётидир" деб мулоҳаза юритади.
Ёш ўзбек шоирлари сингари В.  Маҳмуд, Айн,  Сотти Ҳусайн каби ёш адабий танқидчилар ҳам етиша борди. Улар Республикада кечаётган ижтимоий – сиёсий ва мафкуравий курашларга аралашиб бордилар. Бу борада гап борганда собиқ РКП (б) Марказий Комитетининг «Партиянинг бадиий адабиёт соҳасидаги сиёсати ҳақида» (1925 йил 18 июн) қабул  қилган  резолюциясида   «Бизда умуман синфий кураш  тўхтамаганидек, бу кураш  адабиёт фронтида ҳам  тўхтагани йўқ» дейилган  эди. Бу муайян дастур   сифатида қабул қилинган  сиёсат эса ҳали синфий кураш кенг халқ оммаси орасида, унинг турли, барча қатламлари ичида пишиб  етилмаган- теран илдиз  отмаган ва уларни   ўз эзувчиларига қарши  қудратли тўлқин  этиб, ўз душманларини тез-тез  ларзага келтирадиган  даражага ўсиб  улгурмаган Марказий Осиё ва бошқа  минтақаларда  охир-оқибатда ўта   хунук, даҳшатли фожеаларга олиб  келиши мумкин эди. Боз устига  пролетариат синфи  шаклланмаган  бу ўлкаларда   пролетар бадиий адабиёти  ва санъатини вужудга  келтириш  масаласининг  қўйилишиши ҳам даҳшатли  фожеаларни янада  кучайтирмаслиги мумкин эмасди. Чунки, булар ижро  этилиши ва сўзсиз бажарилиши зарур  бўлган сиёсат ҳисобланарди. Бундай сиёсатни адабий фронтда  бажаришга шай бўлган шиддатли  ҳовлиқмаларни излаб   топар, бўлмаганларини бошқа бир ўлкалардан олиб  келишарди. Гапнинг лўндаси, ижтимоий ҳаётнинг барча жабҳаларига фақат синфий ва  прролетариат  манфаати нуқтаи назарда нигоҳ ташлаш, худди  шу йўналиш билан барча  соҳаларни тафтиш  қилишлар бошланиб кетди.  Ҳатто, Россиянинг Марказий  шаҳарларида пайдо бўлган турли хил партиялар, улар  орасида кечган курашлар жараёнида ишлатиб келинган  «ўнг», «сўл», «халқ душмани», «муросасозлар» каби қатор  атамалар ва иборалар  матбуотимизда тез-тез учрайдиган бўлиб  қолди.  Ҳатто, зўрма-зўраки ва сунъий бир тарзда  улар бадиий адабиёт ва  санъатдек ўта нозик нафис жабҳага ҳам олиб  кирилди.

Уларнинг таниқли ва атоқли  вакилларининг  ижтимоий чиқиб  келишига, яъни  таржимаи ҳолига, фаолияти ва асарларига фақат синфийлик ва  пролетариат нуқтаи назардан қараш асосий мезон бўлиб  қолади.  Ҳаққонийлик, халқчиллик,  инсонпарварлик сингари  бир қанча азалий  ва  ҳаётбахш ғоявий-эстетик тамойиллар эса уларга қурбон қилинади. Бунга  ишонч ҳосил   қилиш учун ўнлаб  газета ва журналларни варақлаб  ўтирмасдан, фақат «Қизил  Ўзбекистон» нинг 1926-1927 йиллардаги  сонларига бир назар  ташлашнинг ўзи кифоя.

Маълумки, бу йилларда Ўзбекистон маданий-маориф ходимларининг  I-II қурултойи  бўлиб  ўтган. Ҳар иккаласи ҳам  Акмал Икромов маъруза  қилган. Биринчи қурултой арафасида  ҳам, ундан кейин ҳам,  иккинчиси ва ундан сўнг ҳам Ўзбекистон зиёлилари масаласи хусусида  бу газетада кўплаб  мақолалар эълон  қилинган ва бу  масала ҳақида  жиддий баҳслар бўлган. Худди шу йили Зиё Саид  татар ёзувчиси О.Иброҳимнинг «Қора маёқлар» асарини  ўзбекчага  ағдариб, уни «Қизил  Ўзбекистон» газетасининг бир қанча сонларида эълон қилиб борган. Татар аксилинқилобчилари фаолияти, уларнинг хорижга  қочиб кетишлари,  ёш  советларга қарши  курашлари ҳақида  баҳс қилувчи бу асар 1926 йили  Тошкентда   босилиб чиқади. Таржимон Зиё Саид   ёзади: «Ўзбекистонда  яқиндагина бўлиб ўтган зиёлилар масаласи устида   мубоҳасалардан  ва  Чўқаевнинг Ўзбекистонга  қарши ёзган мақолаларидан кейин бизнинг  ҳаётимизда баъзи  бир ёшлар орасида  у ёки бу томонга  бўлган фикр  ўзгаришлар кўрилди. Шу муносабат билан  бу асарни  ўз ҳаётимизга  алоқалик материаллар билан тўлароқ қилиб  ёзиш  фикри  миямизда  жой  олғон бўлса-да, бу тўғрисида  алоҳида бир китобча  ёзишни ўйлаб , ҳозирча  бу асарни  ўгириш билан   кифояландик». Шак-шубҳа йўқки, баъзи  ҳовлиқмалар О.Иброҳимовнинг  бу асарида «Қора етакчилар ва оқ  адабиётлар» деб ном олган кимсалар Ўзбекистон зиёлилари орасида  ҳам  мавжуд, деган фикр-мулоҳазаларга боришган ва уларга зарба бериш учун  фаол  интилганлар. Ҳатто, Зиё Саид сингарилар махсус китоб  битиш  фикрига ҳам боришган.


 Ёзувчининг  «Қора маёқлар» номли  асари татар миллатчилари Мусо Бежев, Аёз Исҳоқов, Заки  Владийларнинг  ҳамфикрлари бўлган «Мунаввар Қори, Вадуд Маҳмуд, Миғжон  Жумабой каби ўзбек, қозоқ зиёлиларининг зарарли  қарашларини фош қилишда  ҳам муайян рол ўйнайди1.

 Зиёлилар устидан   кечган   мубоҳасаларда О.Марғилоний ўзининг  «Зиёлилар ким-у, зиёлилар ким?» мақоласида нур  ичидан  зулмат  излашга  алоҳида урғу беришга  интилса, И.Сулаймон «Зиёлиларнинг  жамиятдаги  синфий вазияти» мақоласида эса уларнинг синфий қиёфасини  белгилашга  ҳаракат қилади. Низом ўзининг «Қизил зиёлилар» мақоласида  зиёлиларни ҳар хил  рангда  кўришга,  фақат қизиллари ўзига маъқул  эканлигини ҳимоя этмоқчи  бўлса, Зиё Саид «Зиёлилар масаласи устида»  мақоласида миллий буржуа зиёлилари, ёшларни Оврупага ва Туркияга  ўқишга  жўнатишда ташаббус кўрсатган фидойи  инсонлар қаттиқ  танқид  остига олинади.  Кўпгина  мақолалар  ур-йиқитувчилик руҳида  битилган,  уларда қатор шоир ва  адибларимиз ижоди  пролетар  диктатурасининг  носоғлом унсурлари сифатида қораланган.

 Шундай даҳшатли ҳужумлардан бири А.Қодирий бошига тушди ва  у 1926 йилда  «зиёнли» сифатида ҳисбга олинди, икки йилга  озодликдан  маҳрум этилди.  Адабиётимизнинг яна бир   улкан  устуни ва беқиёс катта истеъдод соҳиби  Чўлпон бошига 1927  йилга келиб  оғир маломат тошлари ёғдирилди. Бу  ўринда  Чўлпон ҳақида Олим  Шарафиддинов («Ўзбек шоирлари. Чўлпон» Қизил Ўзбекистон», 14 феврал 1927 й.) билан Ойбекнинг  («Чўлпон шоирни қандай текшириш керак», шу газета 17 май 1927) шиддатли баҳсини, Ойбекка қарши  Усмонхоннинг «Мунаққиднинг мунаққиди», ( шу газета, 27 август 1927) баҳсини эслаш жоиз. Бугина  эмас, Чўлпон ҳақида Комил Алиевнинг «Аққлли жинни»  (ўша газета, 12  октябр 1927) ва «Қора кийнган  қизи тўн» (шу газета 27  июль  1928 ) фелетонлари пайдо  бўлди.

   Улкан санъаткор А.Қодирийнинг биринчи ҳибсга олинишида Акмал  Икромовнинг роли бўлгани ҳақида  баъзи  бир мақола ва китобларда  тилга олинади. II-қурултойда қилган маърузасида Акмал Икромов шоир Чўлпон хусусида кечган мубоҳасаларга якун ясайди ва унинг ижодига тортилган қора чизиққа имзо чекади. Шундан сўнг  А.Қодирий ва Чўлпонга қарши ҳужум давом этиб, айрим пайтларда кескин тус олиб борди. Бугина эмас, А.Икромовнинг бир қатор маърузаларида адиб ва маърифатпарвар Мунаввар қори Абдурашидхоновнинг номи тилга олинади ва кескин танқид қилинади. Биргина мисол,  У шундай  дейишгача боради: «Ўзбекистондаги (социалистик) инқилобнинг характерли кўриниши шундаки, бизда (сиёсий) муҳожирлар йўқ, агар бизда муҳожирлик бўлганда, албатта, унинг сафида Мунаввар қори ҳам бўлар эди, у бундан беш йил муқаддам Маориф нозирлигида барчани йўлга солар эди. Биз ҳозир зиёлиларнинг бу қисмини мафкура раҳбарлигидан сиқиб чиқариб, йўқотишимиз лозим.» Буларни ўқигач, менда баъзи бир саволлар туғилди. А.Икромов «Бизда сиёсий муҳожирлар йўқ» деганда Ўзбекистондаги социалистик инқилобнинг характерли, яъни ўзига хос кўринишини назарда тутганми? Ёки бу ўринда социалистик инқилобнинг бўлиши табиий равишда муҳожирликни келтириб чиқаришга ишора қилганми? Мустафо Чўқай, Усмонхўжа Пўлатхўжаев ва бошқа таниқли арбоблар сиёсий муҳожир бўлишган. Муҳожир сифатида хорижий мамлакатларга кетганлар. Демак  «бизда сиёсий муҳожирлар йўқ» дейиш тарихий ҳақиқатга тўғри келмайди. Айни пайтда бу ҳол Ўзбекистондаги инқилобнинг характерли кўриниши бўла олмайди.

 Мунаввар қори ўз хотираларида махсус қайд этишича, 1925 йилдан бошлаб матбуотда жуда кучли ҳужум бошлагани туфайли 1926 йил охирида она шаҳри Тошкентни ва оиласини бутунлай тарк этишни азми қарор қилган. Москвага кетаётиб, Қизил ўрдада Туркистон  Халқ Комиссари Кенгаши Раисининг ўринбосари Турор Рисқуловни учратиб, ўз мақсадини айтган. У ҳам Қорини Москвада яшаб қолишини маъқуллаган. Москвага боргач, шўро ва фирқа арбоби Назир Тўрақулов ва Рисқулов ёрдамида Шарқ халқларини ўрганиш қўмитасида ишлаш ва унинг институтида ўқишга аҳд қилган. Қўмита раиси эса бу пайтда Москвада бўлган Акмал Икромовга хат ёзиб, Қорига  «Махсус йўлланма бериш»ни илтимос қилади. Сўнгра Қори Акмал Икромов билан шахсан учрашиб, «Ватанидан ташқари яшашга қатъий қарор» қилганини ва «энди Ўзбекистонга қадам босмаслигини», ниҳоят, «махсус йўлланма беришини илтимос этади. А.Икромов эса «Агар сизни Ўзбекистондан бадарға бўлишингизга зарурат бўганида, буни биз ўзимиз амалга оширган бўлар эдик. Сиз Ўзбекистонга қайтинг. Мен ўзим сизга йўлланма топаман» дейди. Ноиложликдан «Миллатчи сифатида бадном қилган» ватани Тошкентга қайтади. Ва А.Икромов ваъдаси умидида Самарқандга борди. Берилган ваъда бажарилмайди. Устига устак, Тошкентда унга  «бўлган тажовузлар тўлқини олдинги жабр-зулм ва руҳий эзилишлардан ҳам ошиб боради.» Уларга қарши жавоблар матбуотда босилмайди. «Қозоғистон ва Туркистонга кетганимда ҳам барибир менга тинчлик беришмас эди. Татаристон ва Озарбайжонда эса менга одамларга иш топилиши амри маҳол эди.»
 Ниҳоят, Афғонистондаги ўзбек мактабларида ишлаш учун йўллар изланди. Муҳожирликда бундай кун кечириш ҳам насиб этмайди. Балки, А.Икромов юқорида зикр этилган нутқида шунга шаъма қилгандир. Хуллас, бутун Тошкент жадидларининг раҳнамоси ва беқиёс  катта талант соҳиби  Мунаввар Қорининг бошига тушган  савдолардан ҳабардор А.Икромов  уни кучли таъқиб остига олади. «Биз ҳозир зиёлиларнинг бир қисмини мафкура  раҳбарлигидан сиқиб чиқариб, йўқотишимиз лозим». Бунинг қатъий бир ҳукм эканлигига шак-шубҳа қилмаса ҳам бўлади. Кўп ўтмай худди шундай бўлади,  яъни 1929 йил ноябр ойида  ГПУ (бош сиёсий бошқарма)  томонидан Мунавар Қори  Абдурашидхонов ҳибсга олинади. 

Фақат Тошкент шаҳрида  ҳисбга олинганларнинг сони  40 дан ошиқ эди.  Буюк бир инсон -  Мунаввар Қори  тез орада  азоб-уқубатлар исканжасида қазо қилади.  Бундай адабий жараёндаги  фожеали кечган воқеа – ҳодисаларга бироз кенгроқ тўхталишимизнинг боиси бор, албатта.

                        Назорат топшириқлари:
1.1.1 Жадидчилар ўз салафлари ижодининг қайси жиҳатларига биринчи даражали аҳамият бердилар?
1.1.2. Жадидчилик ҳаракатининг пайдо бўлишидаги омиллардан қайси бирларини биласиз?
1.1.3. Кимларнинг муҳаррирлигида қандай газета ва журналлар чоп этила бошланди?
1.1.4.  "Чиғатой гурунги" кимнинг раҳбарлигида ташкил бўлган?
1.1.5 . Нима учун "Чиғатой улуси" деб аталади ?
1.2.1.  "Гурунг"нинг    асосий    мақсадлари    қайси   масалаларда кўринади?
1.2.2. "Гурунг" уюшмаси қачон таркиб топди ва нима учун тез орада тугатилди?
1.2.3. «Қизил  қалам" жамияти қачон ва қаерда ташкил бўлди?
1.2.4.  "Қизил қалам"нинг фаол аъзоларидан кимларни биласиз?

1.2.5. 20 —йилларда адабий танқидчилардан кимларни биласиз?
Тест:  "6 йил ичида    ўзбек    шеърий адабиёти"  мақоласининг муаллифи ким?
А. В. Маҳмуд. 

Б. А. Саъдий 

В. Фитрат

2 – асосий масала:
2.1. 20—йиллар ижтимоий–сиёсий ҳаётдаги ва танқидчилигидаги баҳслар. Адабий танқиднинг истиқболи хусусида мулоҳазалар.
Ўқитивучининг мақсади: 20 —йиллар адабий танқидчиликдаги баҳслар ва ҳозирги адабий танқиднинг истиқболи ҳақида талабаларда тасаввур ва тушунча ҳосил қилдириш.
Идентив ўқув мақсадлари:
2.1.1 20 —йиллар адабий танқидчилиги ҳақида сўзлаб беради.

2.1.2  Кечган баҳсларни шарҳлайди.
2.1.3. Мунозараларнинг характерини белгилайди.

2-асосий масалага доир муаммолари:

2.1. Адабий танқид камолот томон бориши тарихи ҳам  бир қанча босқичлардан иборат. Қандай мезонлар ва тамойиллар асосида босқичларга бўлинади, унинг ривожида қайси омиллар устивор бўлганлигини  аниқладингиз? Нуқтаи назарингизни нақл қилинг

2.2. Ўзбек адабий танқидчилиги бўйича ёзилга асосий китобларни илмий қийматига қараб тоифалаштиринг ва тартиб билан жойлаштиринг. Нима сабабдан  мазкур тартибни маъқул кўрдингиз. 
2— асосий масаланинг баёни:
20 – йиллар ўзбек  танқидчилиги ва адабиётшунослигининг аҳволини муайян даражада тасаввур этиш учун бу ўринда ҳар томонлама характерли бўлган (1928 йили "Қизил Ўзбекистон"да) янги адабиёт ва унинг ёш вакиллари ижоди хусусидаги муҳобасанинг айрим жиҳатларига қисқача тарзда тўхтаб ўтиш зарур. Бизнингча, ҳали адабиётшунослигимиз ва танқидчилигимизда бу муноразанинг характери етарли равишда чуқур ўрганилган эмас. Уни ҳам ҳар хил аспектларда тадқиқ этиш фойдадан холи эмас. Бу масалага Ҳомил Ёқубов ўзининг "Танқид ва адабиётшунослик тарихига бир назар" номли мақоласида махсус эътибор бериб, ўша давр танқидчилигида "команда —буйруқ" бериш, баҳсда "ортиқ қизишиб", "қуюшқондан чиқиб" кетиш ҳоллари авж олаётгани фактларини келтиради. Адабиётшунос олим Шўро мафкураси ҳужжатида "пролетариат билан бирликда бора оладиган ва албатта борадиган адабий табақаларнинг барчаси билан муомалада ниҳоятда эҳтиёт бўлиб, сабр —тоқат кўрсатиб, ётиғи билан иш кўриш зарур" деган кўрсатмасини ҳеч ҳам "ҳисобга олмаган" айрим адабиётчиларни танқид қилиб ўтади. К. Триғуловнинг Элбекка «Қаламингни синдириб ташла!", Ойбекка эса "Нажот, бўлмаса ҳалокат!", — деб дўқ қилганини, Олтойнинг Н. Раҳимийни "Ҳақиқатан бизнинг шоиримиз эмас ва бўла олмайди", Ғайратийга эса "қўпол шоир, адабиёт соҳасидан узоқ",—деб бонг ўргани фактларини келтиради. Шу тарзда Ҳ. Ёқубов мазкур баҳсга жуда қисқа тўхтаб, ижодкорларга муносабатдаги носамимийликни, команда — буйруқ беришни мунозаранинг жиддий камчилиги сифатида кўрсатади.
1928 йили "Қизил Ўзбекистан" газетаси саҳифаларида олиб борилган мунозара танқид ва адабиётшуносликнигина эмас, айни вақтда, бу даврдаги адабий жараёндаги ҳақиқий аҳволни муайян даражада тасаввур этиш имконини беради. Ана шу икки жиҳатдан ташқари, Ойбек, Миртемир, Ғайратий, Шокир Сулаймон, Боту, Элбек, Олтой, Н. Раҳимий (баҳс асосан шу ёш шоирларнинг ижодий йўли хусусида боради) каби шоирлар ижодининг муайян томонларини ҳийла конкрет тасаввур қилиш учун маълум маълумотлар бериш жиҳатидан ҳам характерли. М. Юунусов ўзининг "Традиция ва новаторлик проблемаси" номли китобида "1928 йили ёзилган бир адабий обзор" (124 бет) ҳақида гапириб, қизиқ бир фактни келтиради. Лекин нима учундир М. Юнусов мақола авторининг номини келтирмасдан, "бир адабий обзор" дея қўя қолган. Унинг муаллифи эса 1928 йили "Қизил Ўзбекистан "да бўлган мунозаранинг фаол иштирокчиси Триғулов экани аниқ. Бу даврда танқидчи сифатида майдонга чиққан Кашшоф Триғулов "Нафис адабиёт жабҳамизни соғломлаштириш йўлида" номли мақоласининг "кичик изоҳ" қисмида Айн, Ойбек ва Усмонхон орасидаги баҳсга ва А. Қодирийнинг "Ўтган кунлар" атрофидаги бир фактга муносабат билдиришга интилади. Сўнгра мақоланинг асосий қисмида Ойбек, Боту, Шокир Сулаймон, Миртемир, Ғайратий, Олтой, Элбек, Н.Раҳимий каби шоирнинг асарларига тўхталади. Муаллиф ўз мақоласи эълон қилинган шеърларнинг мазмунини мавзуларга бўлиб "қуйидагича манзарани" келтиради:
1. Эски турмуш ва унинг алоҳида шахобчаларига битилган, хотин — қизларни паранжи — чачвонга қарши чиқишига даъват этувчи шеърлар — 69 та;
2. Инқилоб байрамларига бағишланганлари — 19 та;
3. Фақат Октябр инқилоби ҳақида — 9 та;
4. Ленинга бағишлангани — 8 та;
5. Меҳнат ва ишчилар синфи тўғрисида битилганлари — 8 та;
6. Бевосита қишлқдаги аҳвол хасида — 7 та;
7. Ер ислоҳоти тўғрисида —6 та;
8. Фарғонанинг босмачилардан озод бўлишига —5 та;
9. Дин ва хурофотга қарши ёзилганлари — 4 та;
10. Жаҳондаги тажоуўзкорларнинг янги турмушга қарши чиқишлари муносабати билан битилганлари — 4 та;
11. Қизил аскарлар ҳақидагиси — 3 та;
12. Умуман Шарққа бағишланганлари — 3 та;
13. Ишчи —деҳқон бирлиги тўғрисида—1та (?);
14. Намангандаги зилзила ҳақида—1 та ва ҳоказо. Кейинчалик обзорчи уларнинг кўпини натурализм ва субъективизмдан иборат деб характерлайди. Поэзиянинг тематикаси торлиги ва ҳаётда рўй бераётган бошқа жиддий воқеалар эътибордан четда қолаётгани, битилган асарларнинг савияси юқори эмаслиги хусусида айрим фикрлар баён қилади.
Миртемирнинг Наманган зилзиласига бағишланган шеъридан қуйидаги парчани ҳам келтиради:
Наманганда зилзила бўлди,
Халқ ғалаёнда, валима
Очиқ ҳаво тагида қолли!
Олтой "Нафис адабиётида соғлом мафкура ва соғлом танқид керак" номли мақоласи билан муноразага қатнашиб, Кашшоф Триғулов билан кўпгина масалаларда баҳс қилади. У ўз мақоласида К. Триғуловнинг адабиёт нафосати бобидаги текширишларини ўқиган китобхонлар "ўтин бозори" савдосига ўхшаш савдони томоша қилади", деб киноя этади. Сўнгра Триғуловга шундай дейди: "Шоирларга баҳо бериш учун менимча қуйидаги шартлар лозим.
1. Шоирларнинг асарларини даврларга бўлиш.
2. Шоирнинг мавзулари.
3. Шоирнинг ишлаб чиқариш мастерствоси
4. Шоирнинг яшаган даври.
5. Шоирнинг ташқи дунёга қараши.
6. Шоирнинг умуман ижоди.
7. Шоирнинг    бошқа    шоирлардан    ажратадиган    асосий 

хусусиятлари''.

Олтой ўзининг бундай "текшириш усуллари" замирида энг аввало шоир Элбек ижодига назар ташлайди ва "Элбекда ижод йўқ даражада" деган хулосага келади. Худди шу тарзда К. Триғулов санъаткор олган темаси характери унинг ижодини белгиловчи, баҳоловчи асосий мезон сифатида деган нуқтаи назарни илгари сурса, Олтой эса мавҳум ва бир — бирларидан сунъий ажралиб қолган ўзининг бу "текшириш усулини" "шоирларни баҳолаш"даги бирдан — бир тўғри мезон сифатида тақдим этади. Булар масаланинг бир томони, холос. Кашшоф Триғулов ёш шоирларнинг бевосита ижодини таҳлил қилишга уринган пайтларида эса, ортиқ даражада қизишиб, уларга дўқ уришга ўтади. У Ойбекка: "... фикрларингизни пролетариат мафкураси ғалвири орқали ўтказгандан сўнггина майдонга ташлашга ўрганингиз... Асарларингиздан мафкурани ленинча комсомол номига жавоб бературғон вазиятга келтирсангиз, сизга нажот, бўлмаса —ҳалокат!"—дейишгача боради. Элбекка эса: "қаламингни синдириб ташла!" деб дўқ қилади. Олтой эса Триғуловга "сизга уят!" дейди ва сўнгра ёзади: "Фирқамизнинг нафис адабиёт тўғрисидаги қарорларини яхшилаб ўқишингиз керак. Фақат ўқиш билан кифояланмай, уни таҳлиллаб ўзингизга ҳазм қилиб олишингиз лозим ... Яна қайтаришга тўғри келади. Буни санъат нафосати дейдилар ... Бир танга — ярим танга ортиқ —кам бериб савдолашадиган майдон эмас. Бир шоирга... ўз идеологиянгни "ташламасанг — да ташла", "ҳалокат — нажот" деб буюра олмаймиз!"
Биз кўпгина китобхонларнинг бу фактлардан, яъни Триғулов, Олтой, Ботир кабилар ўртасида кечган бу баҳсдан ҳам деярли хабари бўлмаганидан, унинг айрим нуқталарини — авторлар қандай талқин қилган ва баҳолаган бўлса, шундайлигича келтириб утишни лозим кўрдик.
Олтой ўзининг "текшириш усуллар"ини Элбек ижоди мисолида намоийш қилмоқчи бўлади ва ўзининг биринчи шартига кўра шоир асарларини    даврларга    бўлади.     "Ҳозирча    унинг    "ўнг    ҳамроқ" эмаслигини кўрсатиш учун қуйидаги мисолларни келтиради.

                   "Эй шонли аскар,

                   Эй миллий қўшин,

                  Эй ўзгаришнинг соқчиси.
Бизда мазлумлар ўзгариш ясар, Ўзгариш сирли дунёни босар.
Эркимиз эркинлик туғин сақлармиз
Ишчи, деҳқон манфаатини сақлаймиз.
Мана булар маълум инқилобий ўсиш борлиғини кўрсатади. Элбек биз томон ўсмоқда", •—деган хулосага келади ва ўзининг бу хулосаси объектив эканлигини кўрсатиш учун шоир асарларидан юқоридаги юзаки мисолларни келтириб ўтади.

Мақоланинг "Элбекнинг ишлаб чиқаришда усталиги (мастерствоси)" номли қисмида эса, уни яна кескин танқид қилади: "Элбекда алоҳида ишлаб чиқаришда усталик (мастерство) йўқлар, (қизлар данак мағзини ипга тергандек) сўзларни териб, назм қилиб чиқаради". Фикрининг исботи учун "Гўзал қиз" шеъридан қуйидагиларни келтиради:
Бор эканда, йўқ экан,
Оч эканда, тўқ экан.
Гўзал бир қиз бўлган экан,
Етилиб тўлган экан,
Донғи хўп кетган экан,

Ҳар ерга кетган экан.

Ҳатто кичик, ёш — қари
Кўрмак исташиб борган экан.
Кеча — кундуз демасдан
Келар экан қиз сари.
Шунга ўхшаш "экан —ян", "сари —мари" деб чизиб кета беради. "Гўзал қиз" дейилган бир сарлавҳага, унинг ҳақиқатдан гўзаллигини кўрсатиш керакда! Бу нима?" Қисқаси, мақолада ўта мавҳум, чалкаш, бир —бирлари билан қовушмайдиган сўзлар кўп. Таҳлил эса жуда примитив ва жўн. Муаллиф ниҳоят "Элбекда ижод йўқ даражада" деган нотабиий хулосага келади. Олтой бу мақоласида Н. Раҳимий тўғрисида ёзади: "Н. Раҳимий, ҳақиқатан бизнинг шоиримиз эмас ва бўла олмайди... Менинг хулосам: Н. Раҳимий турмушдан узоқ, натуралист, табиатга чўқинган шоир, феодализм шоирларининг копияси, бу тўғрида ўртоқ Кашшоф фикрига қўшилиш мумкин... Бундай шоирдан кечиб юборилса бўлади —вассалом!" Ойбек хусусида эса "унда Туркия миллатчиларининг Туркистонда қолдирган миллий таъсирлари бўлмаса, ҳақиқатан, бу шоир хассос, нозик — нафис тонлар билан сайрайди, ўзининг кўнглида аллақандай қонмаган, ечилмаган тугунлари бўлганга ўхшайди" дейди. Унда муайян ўзгаришларни кўрсатишга ҳаракат қилади. Мақоланинг "Ўзбек пролетар адабиёти тўғрисида" номли қисмида эса Шокир Сулаймон, Миртемир, Ғайратий, Ботуни пролетар шоирлари сифатида характерлашга ўтади. Олтой тўғридан —тўғри шундай дейди: "Саноат капитализми... даврида ... ҳукм сурган адабий оқимлардан ва уларнинг шаклларидан пролетариат кўзлаган мақсадига эришишга символизм, футуризм, рационализм шаклларини мутлоқ қабул этиб олиниши муносиб ва маъқул, деймиз... Ғайратий қўпол шоир. Нафосатдан хабари йуқ, фикри ҳам тўпос, адабиёт соҳасидан узоқ".
Ботир ўзининг "Нафис адабиёт ҳақида мунозарага" номли мақоласи билан чиқиб, Кашшоф ва Олтой билан жиддий баҳсга киришади. Триғулов ёш шоирлар устида фикр юритиб, тегишли баҳсларни қисман берди ва баъзиларига фотиҳа ўқиб ҳам қуяй деди. Триғуловнинг  фикрларига  қисман  қўшилиб,   қисман   қарши  бўлиб Олтой чиқади.
Триғуловнинг асосий хатоси шуки, у шоирларга "Сен яша, сен ўл" деб буйруқ билан ... йўл кўрсатиш... Элбек билан Ойбекка мафкура томонидан соғлом эмас, Элбекка "қаламингни синдириб ташла!", Ойбекка "ё ҳаёт, ё нажот!" дейиши, масалага юзаки қарашдан бошқа нарса эмас... Ойбек ҳақиқатан ижоди кучлик бир шоир. Ҳозирги чиққан ёш шоирлар ўртасида нафосатдан узоқ, фикрда иқтисодсизроқ ва бемаза шакл билан ёзишдан биринчиликни Олтой олса, сўзга бой, ижодий кучлик, фикрда иктисодчи ва чиройли ёзишда биринчиликни Ойбек олади. Буни инкор қилиб бўлмайди. Ойбекда талант зўр. Ундан умидсизланиш хато ... Ҳақиқатан ишончли муҳитдан, марксизм —ленинизмдан тарбия олмоқда ... Олтой эҳтимол, шоир бўлса шоирдир. Бунга қаршилик йўқ. Лекин Олтойнинг футуристча ёзилган шеърини ўқиб бир маъно чиқариш, ошқовоқни ёриб, тарвуз ейман дейиш ёки сувсиз чўлдан балиқ излаш билан баробардир. Агар, унинг футуристча шеърини ўқимоқчи бўлсангиз, унинг ўзи бўлиши шарт. Унинг, шеърининг маъносини ўзи айтиб бермаса, ишчи —деҳқон у ёқда турсин, унча —мунча зиёлилар ҳам тушунмайди. Олтойнинг футуристча шеъридан бир парча оламиз:
Кўзингда нур йўқ,
Юзинг арава йўли.
Миянг пуч,
Йўл йўқ ерда
Давр бошлиқ.
Бу шеърдан нима маъно чиқади? Сўнгра ишчи —деҳқон учун нима фойдаси бор? Бемаза валдирашдан ўзга нарса эмас. (Шу жумлам учун кечиргайсизлар).
... Афсуски, сизнинг футуризмингизга омма тушунмайди. Бу танқидингиз "ўзингизга қайтарилса, Ўзбек пролетар адабиёти тутуриқсиз бир йўлдан озод қилинган бўлади.
Бу шакл, Олтойнинг айтишича, "ўзбек пролетар адабиётининг сўл жабҳаси" эмиш. Адабиётдаги бу оқими "Олтойнинг чиқарган оқими", деб билгайсизлар", "Озод тасвир қилиш оқими" эмиш. Яна "ўзбек адабиёти шул жабҳада давом қилиши керак ва давом этар" эмиш. Менимча, бу шакл ўзбек адабиёти учун тўғри келмайди, тўғри келмаганилик устига адабиётимиз шу йўлдан давом этади дейиш, қуруқ хаёлдан бошқа эмас. Раҳимий ҳақида. Мана бунга қаранг: Олтой ўзи айтган фикрига ўзи қарши айтади. Олтой Триғуловга қарши: "Сен яша, сен ўл!", деб узил кесил қилиб бир шоирни мукадиротини (муқаддаратини) қўлига тугиб бериш, албатта, танқиднинг бор қонун ва қоидаларига хилоф", — деди. Кўп яхши, ўртоқ Олтой, сиз нима учун Раҳимий бизнинг шоиримиз эмас ва бўла олмайди деб, шоирнинг муқаддаратини қўлига тутиб берасиз?... "Илҳом манбаи" деган шеърининг тагига қарасангиз, "Ёшларга" деган шеърини кўрар эдингиз ... Яна "Қизил байроқ" китобини варақласангиз, истаганча бизнинг пролетар мафкурамизга лойиқ шеърларини кўрасиз. "Йигитларимиз", "Тўлқин", Қизил юлдуз", "1-Май", "Ишчи", "Ер —ислоҳоти" деган шеърлари сўзимизнинг исботи бўла олади. Хулоса: Раҳимий бизнинг шоирларимиз бўла олади. Раҳимий юксалиш йўлини изласа, пролетар адабиётимизни кучайтиришда йўлдошимиз бўлиши, шубҳасиз. Ғайратий ҳақида. Унинг нуқсони ўз ғайрати ва танқид билан тузалади. Инсонларда табиатдаги гўзалликни севиш ҳисси, албатта, йўқ эмас ... Ғайратий тарбияга муҳтож шоир. Билимини орттириш чорасини изласа, пролетариат адабиёти йўлида ишлай олади. Шокир Сулаймон пролетар адабиётини соғломлаштириш йўлида интилувчи шоирларнинг биридир. Унга Олтой томонидан "Болта ва ўроқни мақташ билан фигурангни қизил қила олмайсан" деб отилган тош, кўп —қуруқ туҳматдан бошқа нарса эмас". Мақола муаллифи "Боту бизнинг шоиримиз, бироқ нафис адабиёт майдонида кам кўринади", деган фикрни баён этади ва Миртемир хусусида бўлган гапларга тўхталиб, шундай хулосага келади: "Миртемирга сўзим шу: кишиларнинг муболаға билан мақташларига ишониб сўзлашма, ишингни узоқ давом эттириб, пролетариат адабиётини соғломлаштириш йўлида ишла!". Мунозаранинг умумий картинаси худди ана шундай. Уни ҳар хил аспектда таҳлил қилиш мумкин. Унга жиддийроқ қараладиган бўлса, муайян текширилаётган масалага қарашда уч хил нуқтаи назарни сезиш унчалик қийин эмас.
Ҳатто шоир Ойбек ижодига муносабатда ҳам Триғулов, Олтой, Ботир қарашлари бир — бирларидан фарқ қилади. Кейингиси бирмунча объектив ёндошгани ҳам аниқ сезилади. Тўғри, улар қарашларида ҳам қатор зиддиятлар мавжуд. Жиддий камчиликлардан бири-адабий танқидда буйруқбозлик, ўзибилармонликка берилиш тенденцияси билан изоҳланади. Тўғри, Сотти Ҳусайн ўзининг кейинги йилда босилган "Ўзбек адабиётининг ҳозирги муҳим масалалари" мақоласида "Триғулов билан Олтойнинг қўмондаси қуруқ маъносизлик!" деб ёзган эди. Шу мақоласида "ҳамроҳлар" тўғрисида гапирар экан, уни партиянинг тарихий ҳужжатларидаги кўрсатмасига тўла амал қилган деб бўлмайди. Бу ҳам юқоридаги фикрни тасдиқ этади. Назаримизда, уларнинг ҳаммасига хос умумий камчиликлардан яна бири —бу замонавийлик билан бадиийликнинг ўзаро мураккаб диалектикасини чуқур ҳис қилмаслик, уларни бир — бирларидан сунъий равишда ажратиб талқин этишларида аниқ кўринади.
Ана шу икки принципиал момент билан ҳисоблашмаслик танқид ва адабиётшуносликда субъективизмнинг авж олишига, ҳар хил мавҳум ва юзаки схематик усуллар билан майдонга чиқишига муайян даражада йўл очди.
Қисқаси, замонавийликни, ғоявийликни бадиийликдан сунъий ажратишга интилиш ёки кейингисидан маҳрум этиб талқин қилишга уриниш вульгар концепцияга беихтиёр ён босишга олиб бориб қўяди. "Ғоявий жиҳатдан пишиқ, лекин бадиий жиҳатдан бир оз оқсайди" деган "адабий — танқидий таҳлил"ни адабиёт баданидаги жароҳат дейиш мумкин. Бу жароҳат аста —секин бўлса ҳам битиб боряпти" (А. Қаҳҳор). Бу хилдаги нуқсон, айниқса, 20 —йилларда битилган асарларни таҳлил қилишда ҳамон кучлироқ сезилмокда. Баъзи мисолларни келтириб ўтамиз.
М.  Шарипов   "Ғайратий"   номли   мақоласида  шоирнинг   "Ким учун"   шеъри  хусусида  ёзади:   "Бу шеър жўшқин,поэтик изланишлари,   уйноқилиги,   замон   пафоси   билан   суғорилганлиги билан диққатни тортади. 

Завод,
Машина,
Чўқич,
Қора қўлли

Ишчилар учун.

Ёқимли ҳаво
кенг қирлар

Эркинлик билан,

Ер сурувчи
қўшчилар учун ..."
Яна бир мисол. М. Юнусов шоир Шокир Сулаймоннинг "Чапдан" шеъридан қуйидаги парчани келтиради ва сўнгра шундай дейди:
Юрма ўнгга,
                                            сўл томондан
                                                        сўл мана!

              Чап:
Қушчида қуш—бир санъат Ишчида болта — музика!
            Косибда ҳунар — бир санойи
             —ёз, махта! 

                Эй,
Байналминал байрамида, Эркин кунлар келганда

            Чапдан

             Чапдан,

 Бир —икки!

 Бир —икки!
Шокир Сулаймоннинг бу ва номлари юқорида тилга олинган бошқа шеърлари ғоявий жиҳатдан эътироз уйғотмайди."
Улкан адиб ва шоир С. Айний поэзиясининг новаторлиги ҳақида гапирар экан, ҳақиқий новаторликка мисол сифатида "Байналминал марши" ва "мактаб марши" шеърларидан қуйидаги парчаларни келтиради:

            Уйғон  дунё ишчиси, тургин,
   Яқинлашди ойдин кунлар.
   Ёруғ дунёга чик, ғайрат қил,
Кўп кўрдинг қоронғи тунлар...
Нақорат:
Сўнгги уруш бўлур бу,

Қонли уруш бўлур бу,

        Байналминал юриш бу,

       Қаттиқ юриш бўлур бу.
Ёки:
 Юринг ўртоқлар билим юртига,

 Билим юртига юринг ўртоқлар. Ғанимат чоғлар кулдан кетмасин, Қўлдан кетмасин ғанимат чоғлар.
Нақорат:
Яшасун мактаб. биз ҳам яшайлик, 

Биз ҳам яшайлик, яшасин мактаб".
   Бу хилдаги мисолларни янада кўпайтириш мумкин. Шунинг ўзи ҳам масалани муаиян даражада тасаввур этишга имкон беради, деган фикрдамиз. Ахир, уларни ҳақиқий новатор поэзия сифатида характерлаб бўладими? Тўғри, улар муайян даврнинг маълум бир зоҳирий жиҳатларини тушунишга имкон бериши мумкин. Лекин ҳақиқий поэтик асар деб бўлмайди. Қолаверса, улар кўпроқ кечаётган замонавий вокеаларнинг ташқи белгилари — ку! Бундан ташқари, замонавий темаларга бағишланган ҳамма асарларни ҳам бирдай ҳақиқий бадиий асар деб бўлмайди —ку! Қисқаси, замонавийликни бадиийликдан ташқарида деб тушуниш ҳам, биринчисини иккинчисидан сунъий ажратиб қараш ҳам мумкин эмас. Акс ҳолда, улкан санъаткор А. Қаҳҳор ибораси билан ифода этганда, "адабий —танқидий таҳлил" даги "жароҳат"ни тузатиш янада қийин бўлади.
Замонавийлик тушунча сифатида серқиррали ва проблема сифатида эса жуда мураккаб. Уни эстетик аспектда текшириш, яъни санъаткорнинг халқ ҳаёти билан жипс алоқаси ва воқеликка эстетик муносабати ҳамда уни бадиий ўзлаштириши ва ҳаққоний бадиий гавдалантириш замирида тадқиқ этиш принципиал аҳамиятга молик. Тўғри, булар жуда мураккаб ва айни вақтда, кўп масалалар билан боғлиқ бўлган проблемалардан ҳисобланади. Лекин ҳар бир конкрет даврдаги адабиёт тараққиётини текширишганда ҳам, жанрлар эволюциясини ўрганганда ҳам, санъаткорлар ижодини тадқиқ қилганда ҳам замонавийлик проблемасининг бундай табиатини ҳисобга олмаслик эса жиддий чалкашликларни келтириб чиқаради.
Шуни алоҳида таъкидлаш керакки, бу даврда рус адабиёти ва қардош халқлар адабиётида бўлгани сингари ўзбек адабиётида ҳам янги замонавий ҳаёт тенденциялари, кескин кураш тўлқинлари асосий ўринни ташкил қилади. Замонавийлик адабиётнинг қалби сифатида кечган эди. Ойбек ўз ижодининг бошланиш давридаёқ шундай ёзади:
Оғайнилар! Давримизни
Қалбга солганман,
Чўллардаги сароб изни
Англаб олганман.
Курашади икки тўлқин
Қараб турайми?
Ёш тарихнинг темир қўлин
Четга бурайми?
Йўқ ... болғалар пўлат сари
Ила бораман. 

Ёнғин, кураш, жанглар сари
кўкрак очаман. ("Товушим", 1928 йил).
Замонавийлик бадиий ижодда асосий йўналиш бўлиб қолганлиги, янги мазмунни янги шаклда мукаммал ифодалаш хусусида гапириб, Ҳамид Олимжон шундай деган эди: "Янги қурилишнинг темир йўлларига қўйилган ҳар полвон қадам, турмушимиздаги ҳар қизғин ҳодиса ўзи билан бирга янги нашидалар яратади. Давримизнинг шу қайнашини ўзи қадар гўзал ва самимий бир шаклда санъаткорона тасвир этмоқ, шўро санъатининг постовойларига юклатилгандир..."
Янги мазмун ва янги шаклнинг ўзаро уйғун келишини янгидан ихтиро этиш—адабий танқиднинг муқаддас вазифаси бўлиб келган ва шундай бўлиб қолаверади.
Асримизнинг биринчи чорагида ўзбек адабий танқиди билан унинг ҳозирги босқичи орасида осмон билан ерча фарқ бор. У туғилиш, шаклланиш ва ривожланишнинг ўта мураккаб, зиддиятли босқичларини бошидан кечирди. Ниҳоят профессионал адабий танқидчилик даражасига кутилгандан кўра эрта кўтарилди.
Тўғри, адабий танқиднинг генезиси ва табиати хусусида кўпдан —кўп баҳслар бўлди. Баъзилар адабий танқиднинг вақтли матбуот билан боғлиқ бўлгани учун журналистикага оид деган нуқтаи назарни ҳимоя қилиб келдилар. Бу аввалдан пайдо бўлган — эски нуқтаи назар. Унинг вақтли матбуот билан вужудга келгани билан тирик, кучли деган қарашлар ҳозир ҳам мавжуд.
Бир қатор олимлар адабий танқидни публицистикага оид, у билан жипс боғлиқ ҳолда кечади деб ҳисоблашади. Бу борада улар адабий танқиднинг ижтимоий томонига урғу берадилар.
Яна бир нуқтаи назар —бу танқидни умуман сўз санъатининг алоҳида бир тури сифатида талқин қилишдир. Танқидчиликни алоҳида фан сифатида тақдим ва талқин этувчи олимлар сафи тобора ошиб бормоқда. Бу ўринда олимлар танқидни адабиёт ва санъат ҳақидаги умумий таълимотнинг таркибий қисми сифатида қарашлар кучайиб боришида кўринаяпти. Хуллас, танқиднинг табиати, характери, мақсад ва вазифалари ҳақида баҳслар кўп.
1977 йили Москва Давлат Университети адабиёт назарияси кафедраси ташаббуси билан адабий танқид назариясига баришланган Бутуниттифоқ анжумани бўлган эди. Уч кун давом этган бу анжуманда мамлакатнинг 25 ортиқ олий ўқув юртлари ва академик институтлари вакиллари бу масаланинг кенг кўламини ва актуал жиҳатларини муҳокама қилдилар. Адабий танқид замонавий назарий изланишларда улкан ўринга молик. Биринчи навбатда, бу ҳол унинг адабий жараёнда ўзига хос ўринни ишғол этиши билан, иккинчидан, ўтмишдаги илғор анъаналарга содиқлик ва пайдо бўлаётган янги —янги асарларнинг ғоявий —эстетик новаторлигини рўйи рост кашф этишга интилиб келаётгани билан ҳам изоҳланади.
Иккинчидан, собиқ КПСС МКининг  "Адабий — бадиий танқидчилик тўғрисида"ги карори (1972) танқид назариясига қизиқишни алоҳида  бир тарзда рағбатлантирган эди.
Адабий танқид билан адабиётшуносликнинг ўзаро муносабати масаласи аввалдан ниҳоятда жиддий проблемалардан бири бўлиб келган.
Кўҳна тарихдан шу нарса аниқ: ҳар бир бадиий асарда муаиян нуқтаи назардан воқеликни акс эттириш тамойилларида, уни баҳолаш ва умумлаштириш мезонларида мафкуравий йўналиш руҳи мавжуд бўлади. Бу ҳол ўз навбатида китобхонлар қалбида акс —садо беради. Акс — садо эса китобхонлар руҳида тасвир этилган воқелик ва қаҳрамонлар фаолиятининг муайян томонларига мафтун бўлиш ёки каҳр —ғазаб уйғониш шаклида содир бўлади. Адабий танқид бу ўринда фаол китобхон сифатида кўринади. Шу боисдан бўлса керак, кўп тадқиқотчилар адабий танқиднинг вужудга келиши асосларидан бири вақтли матбуот — газета ва журналларнинг пайдо бўлишига боғлиқ  ҳолда талқин қиладилар.
Танқид айниқса профессионаллик даражасига боргач, бадиий асар руҳида мавжуд бўлган ҳаёт устинда "ҳукм" чиқаришини топиш, уни кенг ва теран таҳлил этиш йўлларини излайди. Замоннинг ижтимоий идеали нуқтаи назаридан баҳолашга ҳаракат қилади. Бу борада танқидчининг шахси ва истеъдоди, илмий қувватининг теранлиги ва кенглиги фавқулодда муҳим. Бу ҳол, энг аввало, бадиий образнинг кўп қирралигини, унинг объектив мазмунини, ҳаёт ҳақиқати асосида бадиий ҳақиқат табиатини белгилашда, улар орасидаги мезонларни аниқлашда, асосан изчил тизимли таҳлил қилишда, фикр — мулоҳазаларида эса субъектив ва объектив томонларининг ўзаро уйғун келишида намоён бўлади. Бадиий ҳақиқат табиатини белгилашда доимо унинг индивидуал эканлигини эътибордан соқит қилиб бўлмайди. Шу боис унга алоҳида ёндошиш талаб этилади. Таъбир жоиз бўлса, танқид ўрта асрларда руҳонийлар сингари Одам ато билан Момо Ҳавонинг киндиги бўлганми — йўқми деган ишкал масала устида ўта бош қотириб юрмайдилар ...

Таниқли адабиётшунос Б.Бурсов «Критика как литература» (1976) тадқиқотида  «танқид- бу адабиёт, фақат адабиёт» дейди. Истаймизми-йўқми, бари бир бу ўринда адабий танқиднинг илмий – мантиқий табиати эътибордан соқит қилинади.  Юрий Борев «Искусство интерпретации и оценки» асарида у билан баҳс қилар экан, агар танқид-фақат адабиётнинг ўзидан иборат бўлса, унда адабиётшунослик билан танқиднинг ўзаро муносабати қандай кечади, деган табиий бир саволни қўяди ва  танқидни ўзига хос муайян фан сифатида талқин этади. Зеро танқид тарихи илмий фанлар тизимида ўзига хос специфик предмети ва объектига эга бўлиб келган.

Маълумки, бадиий адабиёт ўзига хос тарихий тараққиётида хилма-хил йўналишларни, оқимларни бошидан кечирган. Танқидни эса бундай йўналишларсиз, оқимларсиз тўла тасаввур этиб бўлмайди. Чунки, танқид турлича кечган йўналишлар, оқимлар, тенденцияларнинг мусбат ва манфий томонларини англаш, талқин қилиш, уларнинг истиқбол учун ижодий тамойилларини фаол ҳимоя қилиш ҳамда тасдиқлаб бориш учун курашнинг олдинги сафидаги қудратли куч. Шу жараёнда, йўналишда у ўзининг назарий арсеналини, дастурларини ҳам мукаммалаштириб боради. Танқид мавжуд адабий йўналишларнинг ғоят муҳим жиҳатларидан бири сифатида ҳам намоён бўлади. Тарихан таркиб топган у ёки бу адабий йўналишнинг бадиий тамойилларини, уларнинг бу борадаги манифест ва дискларацияси, мақомлари, юзига келган бадиий поэтика сир-асрорларини теран таҳлил қилиш ва умумлаштириш, бадиий асарларнинг танқидий таҳлили, методологияси ва методикаси, бу борада пайдо бўлган термин ва тушунчалар тизими, ўзига хос жанр ва услубий шакллари, ниҳоят, ўз эътиқодларига, принципларига бегона ёхуд ёт тенденцияларга қарши фаол курашларини махсус таъкидламаслик мумкин эмас.


Баъзи олимлар танқидчи учун зарур талант ва истеъдоднинг ўзигина кифоя эмас деб ҳисоблайди, айни чоғда, унинг учун теран ва кенг миқёсдаги дунёқараш зарурлиги ҳақида мулоҳаза юритадилар, бундай дунёқарашнинг курашувчанлик хусусиятларига  алоҳида урғу берадилар. Шу боисдан танқидни ҳаракатдаги курашувчан дунёқараш сифатида тавсифлайдилар. Танқид ҳамиша ҳаққонийлиги- чинакам ва теран танқидий холислиги билан тирик.


Катта бадиий адабиётларнинг фалсафий ва сиёсий жиҳатлари ҳам шиддатли, кескир танқиднинг вужудга келиши ва такомили учун имкон бериб келгани тарихдан маълум.


Шу билан бирга улкан адабиётларда вужудга келган кўплаб юксак асарлар танқиднинг  кенг қанот  ёзиши ва парвози учун асос бўлгани ҳам аниқ. 

Адабиётшунослик билан адабий танқид ўртасига Хитой деворини қўйиб бўлмайди.Чунки, бу икки соҳанинг орасида ўтиб бўлмайдиган қандайдир юксак бир чўққининг ўзи йўқ. Йўналишнинг бу  нуқтаси улар орасидаги муайян фарқлар мавжудлигини инкор этмайди.


Ю.Борев «Боҳолаш ва талқин  санъати» асарида бадиий танқид функцияси хусусида мулоҳаза юритганда, унинг тўққизта ўзига хос хусусиятига  алоҳида эътибор беради. Биринчидан, мунаққид санъаткорнинг оламни идрок этишга, бутун ҳаётнинг мураккаблиги ва  ички зиддиятларини теран тушунишга таъсир этади. Иккинчидан, танқид ёзувчи ва шоирнинг ижодий шахсига диққат-эътиборини жалб қилади ва бу борада уларнинг ўз-ўзини руҳан назорат қилиши йўлини шакллантиришга таъсир этиш лозимлигини қайта-қайта  уқтиради. Масалага янада конкрет ёндашар экан, мунаққиднинг санъаткорга нисбатан ўз мамлакати тарихини ва халқи турмушини кам билмасилигини, балки  яхшироқ билиши, умуман ёзувчидан «интеллектуал юқори бўлиши керак» деган фикрни  олға суради. Учинчидан, олимнинг алоҳида бир тарзда кўрсатишича, адабий танқид санъаткорнинг асарини яратиш жараёнига ҳам, ижодий психолигиясига ҳам, воқеликни акс эттириш маҳорати янада юксак бўлишига кучли таъсир қилиши зарур. Тўртинчидан, мунаққид шоир ёхуд ёзувчи асари  тўғрисида жамоатчилик фикрларини уйғотувчи етакчи ва асосий куч. Буюк рус шоири А.С.Пушкин  махсус таъкидлаганидек, санъатга меҳр-муҳаббат йўқ жойда танқид ҳам бўлмайди. Айни чоғда у танқидчи санъаткор ўз асарларида амал қилган қонун - қоидаларни мукаммал билишга, замонавий, ажойиб ҳодисаларни фаол кузатиш намуналарини теран ўрганишга асосланган бўлиши зарурлигини махсус таъкидлайди. Бешинчидан, мунаққид кенг китобхонлар оммасини асар бадиий оламига олиб киришга фаол ҳаракат қилади, бу борада ўзининг ўта синчковлиги, нозик ҳис қилиши, зукколиги билан кўмаклашади. Олтинчидан, танқиднинг китобхонлар оммасининг бадиий дидини, ҳис-туйғуларини шакллантиришга кучли таъсир этиши. Бу борада бадиий асарнинг ижтимоий томонларини теран тушунишга, аниқлашга ва айни чоғда матн заминидаги пинҳоний жиҳатларни ҳис қилишга ёрдам бериши. Масалан, Европа адабиётшунослигида герменевтика фани ҳийла ривожланган. Герменевтика грекча сўз бўлиб, талқин, изоҳлаб бериш маъносини англатади. У  матнни интерпретация қилиш, тушуниш,  бу ҳақдаги таълимот. Герменевтика вазифаси –санъаткор ўз матнини ўзи тушунганига нисбатан ҳам уни соз, тўла тушунишга эришишдан иборат.


Еттинчидан, танқид энг аввало кучли публицист сифатида бадиий асарни ижтимоий ҳаёт саҳнасига олиб чиқиши ва ўз ҳукмини ифодалаш масаласи. Саккизинчиси-танқиднинг асар воситасида воқеликка ўз таъсирини ўтказиши масаласи. У  жамиятни ижтимоий таҳлил этувчи қудратли кучларнинг вакили сифатида майдонга чиқади. Тўққизинчиси-танқиднинг нафақат бадиий жараён қатламларигагина эмас, айни чоғда, тарихий «вертикал»-бадиий анъаналарнинг ҳозирги адабий жараёнга фаол таъсир этишига ҳам эътибор бериб борувчи куч эканлиги. Тўғри, танқид функциясига  бевосита дахлдор йўналишлари кўп ва ниҳоятда хилма-хил.


Ю.Борев ўз тадқиқотида адабиётшунослик билан адабий танқид орасидаги муштарак томонлари, ўхшаш ва фарқли жиҳатнинг ўнтасига махсус эътибор беради.

Масалан, баҳолаш масаласи танқиднинг теран параметрига дахлдор. Бу унинг  статус ва функциясига бевосита алоқадор.

У ёки бу асарни баҳолаш-танқиднинг азалдан табиий ва зарур жиҳати бўлиб келган. Чунки, бусиз у ўз зиммасига қўйилган вазифани тўлиқ бажара олмайди. Бунинг ўзи етарли эмас, албатта. Танқидчи кенг концептуал тафаккур соҳиби. Шу боис асарни баҳолаш билан даврнинг бош маънавий, руҳий ҳаёти масаласига муносабат билдиради. Энг яхши асарлар китобхон олдига кўплаб жумбоқлар қўяди, бир қатор масалаларни ҳал этишни, унга муносабат билдиришни эътиборига ҳавола қилади. Бу ҳол ўқувчининг асарга бўлган қизиқишини кучайтириб боради, жозибасини орттиради. Қайта-қайта ўқиладиган асарларнинг жозибаси- бу  унинг сир-асрорга бойлиги. Уларни ҳар сафар қўлга олганингизда таҳлил этилган воқеалар, яратилган образлар ҳақида таассуротларингиз янада тўлишиб, бойиб бораверади. Рус китобхонларидан бири образли тарзда шундай дейди: «Юраги хаста одам чўнтагида валидол эмас, балки миясида Пушкин шеърларини олиб юради. Юрак санча бошлагач, у таққа тўхтаб юрак урушларини лаб қимирлатиб санаш ўрнига Пушкин шеърларини шивирлаб ўқий бошлайди». Шеър ўқиш давомида юрак ҳам маромига тушади.

Тадқиқотчилар Достоевскийнинг аксарият асарларида рус  кишилари энг зиддиятли ва ғоят мураккаб вазиятларга тайёр турган шахслар образи берилгани, бу ҳаётнинг аччиқ ҳамда қудратли ҳақиқати эканлигига махсус эътибор берадилар. Буюк санъаткор тасвир этган ҳаёт манзарларини ва  қаҳрамонларини тасаввурида равшан кўриб турган тимсол даражасига кўтара олган. Бу, албатта ўта машаққатли меҳнат ва  улкан истеъдод нишонаси. Мунаққид таҳлили ва талқини билан китобхонларни шундай чинакам санъат асарларини янада кенг ва теран идрок этишга мажбур қилиши ҳамда даъвати билан ҳам  жиддий салоҳиятга молик бўлади.

Бадиий талантга ниҳоятда эҳтиёт билан муносабатда бўлиш танқиднинг энг муҳим шартларидан бири бўлиб келган. Бу нуқта мунаққиддан ёзувчи ва шоир асарларини тўғри ва аниқ, теран ва кенг, ниҳоятда холис таҳлил қилишни тақозо этади. Зеро бадиий ҳодисалар билан ҳаёт воқеаларининг ўзаро мувофиқлиги ёхуд номувофиқлигини теран бир тарзда аниқлаш-бу мунаққиддан нафақат истеъдодни, айни чоғда беқиёс катта илмни тақазо қилади. Шундай йўллар билан бадиий талантнинг сеҳрли дунёсини, энг аввало, мунаққидлар кашф этиб келганлар. Бу борада турлича ва ҳар хил савияда баҳслар бўлиб келган. Айрим олимлар эстетик танқид қудратига махсус эътибор берсалар, бошқа бир гуруҳлари эса публицистик танқиднинг кучини эътироф қилиб келадилар. Таниқли мунаққид

И.Золотусский ёзади: «Публицистик танқид мавжуд...Уни ҳозирги тил билан социологик танқид дейишади. Унинг объекти –  адабиётнинг ижтимоий томони. Публицистик танқидчи энг аввало мазмун, маъно соҳасида  ишлайди. Мунаққид уларни топишга интилиб, баъзан шаклни эътибордан соқит қилади. Бошқаси-эстетик танқид учун эса барча-барчаси матнда мавжуд (Час вўбора. М, 1976, стр 3). Олимнинг фикрича, улар тадқиқот предметини танлашда ва уларга ёндошишда алоҳида-алоҳида йўлдан борадилар. Социологик танқид муайян соҳада нима ҳақида ёзишни аниқ-равшан билгани сингари эстетик танқид ҳам матннинг тўла қадр-қимматини хатосиз ҳис қилишга интиладилар. Босиб ўтилган мураккаб йўлларда эстетикасиз социология, социологиясиз эстетик-танқид соҳасида, унинг муайян бир босқичларида шундай кемтик жойлар мавжуд бўлгани аён. Танқидчилик  тарихида етук мунаққиднинг айни чоғда ҳам социолог, ҳам эстетик бўлганлигини айни тасдиқлайдиган мисоллар кўп.

Йиғилган тажриба нафақат эстетик танқид учун, айни воқтда публицистик танқид учун ҳам матн таҳлили фавқулодда зарурлигини ойдин кўрсатади. Азал-азалдан матн таҳлили танқиднинг энг муҳим компонентларидан ҳисобланиб келинган. Тарих ва даврни теран билиши- бу социолог, сиёсатшунос, философ, тарихчи деган маъноларни ҳам ифода қилади.

Кекса адабиётшунос ва танқидчи Б. Бурсовнинг «Критика как литература» китобида «танқид – бу адабиётнинг айни ўзи» дейиши –бу  унинг ўзига хос фан сифатидаги методологиядан жудо этишга олиб келиши мумкин. Ўз замонида  А.С.Пушкин «танқид-бу фан» деган эди. Шубҳасиз, танқид адабий ҳақиқатдаги умумий фанга мансуб. Шу боисдан ҳам тадқиқотчиларнинг аксарияти уни адабиётшуносликнинг алоҳида бир қисми деб келишади. Методологиянинг илмийлиги адабиётшуносликнинг бошқа таркибий қисмлари сингари адабий танқид учун ҳам фавқулодда муҳим.

Адабий баҳс- мунозараларда танқидни «эстетик» ва  «публицистик» тарзда алоҳида-алоҳида ажратишларга, уларни қарама-қарши қўйишларга қарши чиқишлар ҳам бўлган. Бу хусусда етук олим Ю.Суровцев  «О социологическом изучения художестенной формў» тадқиқотида бир қатор жўяли фикрлар билдиради (қаранг: Методологичиские проблемў современной литературў. М., 1976.стр.133). Гап бу ўринда танқиднинг индивидуал ўзига хослиги, талантнинг йўналиши, мунаққиднинг аввалдан таркиб топган хилма-хил таҳлилларнинг қайси соҳасига мойиллиги ва қизиқиши  доираси масалалари ҳақида боради.

ХХ асарнинг иккинчи яримидан кейин «аналитик танқид» деб ном олган йўналиш  тобора кучайиб борди. Бу йўналиш адабий жараёнда эстетик таҳлилнинг ҳам, социологик таҳлилнинг ҳам жозибали ва қудратли жиҳатларини эътиборга олиб беради. Таҳлил амалиётида ҳам эстетик ва ижтимоий аспектларни бирлаштириш, уйғунлик касб этиш йўлларини излайдилар. Ниҳоят, аналитик танқид кучайиб бориши натижасида «эстетик» ва «публицистик» танқиднинг синтези сифатида намоён бўлди. Йўналишнинг бу  нуқталари  адабий танқиднинг ўзига хос фан сифатида ривожланиб бораётганини тасдиқлайди. Машҳур олим Г.Поспелов ўзининг «Литературоведение и литературная критика» тадқиқотида тараққиётнинг бу  босқичига эътибор беради ва ёзади: «Танқид адабиётшуносликнинг қисмидан иборат эмас. Унинг ўзига хос вазифалари бор. Бу вазифалар нималардан иборат? Биринчидан, «Ижтимоий фикрларнинг ифодаловчиси бўлиб хизмат қилади», «асарни муҳокама қилади ва бу жараёнда у ёки бу ижтимоий идеаллар нури билан ўз ҳукмини чиқаради. Шу боисдан адабий танқид ҳамиша жуда муҳим ва замонавий бўлиб келган» Иккинчидан, унинг ижтимоий муҳим вазифаси- «бадиий ижоднинг специфик жангида мафкуравий кураш олиб боришдан иборат» (қаранг: Вопросў  литературў 1979, № 7).

Г.Поспелов рус мумтоз адабиётининг йирик тадқиқотчиси сифатида  рус адабий танқиди ўтмишда ўз зиммасига «адабиётшунослик проблемаларини» ҳал этишни олганлиги масаласига махсус эътибор беради. Олимнинг ўша давр рус адабиётшунослиги ҳали қатор ижодий проблемаларини қўйиш ва ҳал этиш даражасига кўтарилмаган. «Танқид ўз ривожининг энг яхши  даврида адабиёт тарихи ва назариясининг -қатор масалаларини» ҳал этишга , тадқиқ этишга интилган. Улар ўз навбатида кейинчалик адабиётшунослик учун катта қийматга молик бўлган ва жиддий аҳамият касб этган. Поспелов ҳозирги замон адабиётшунослигининг методологик вазифалари ҳақида фикр-мулоҳаза юритганда уни адабий танқидга ҳам тадбиқ этиш мумкин дейди. Тадиқиқотчининг назарида, бу борада уларнинг орасидаги  фарқлар унчалик катта эмас. Ф.Кузнецов ўзининг «Вечно живўе заветў» мақоласида («Современнўй литературнўй процесс и литературная критика», тўплам , М., 1982) адабий танқиднинг ҳозирги янги-янги сифатлари масаласида Поспелов билан баҳс қилади. 

«Бадиий танқид назарияси,- деб ёзади Б.Г. Лукьянов,- системали тушунча, афтидан, у санъатдан, қайсидир тизимидан, даставвал бадиий асарлар системасидан келиб чиқади.» (Методологические проблемў художественной критики. М., 1980) Олим бу ўринда адабий танқид ўз табиатига кўра санъатшуносликнинг таркибий қисми, демакки, унинг методологияси ҳам кейингисининг методологияси билан ажралмас даражада боғлиқ кечади деб ҳисоблайди. Уларни бирлаштирадиган нуқта эса, санъатнинг ижтимоий онгнинг шаклларидан бири бўлишидир. Бундай ва шунга ўхшаш талқинларда ҳам санъат сингари бадиий танқиднинг ўзига хос ва мос бўлган предмети ва ўз методи мавжудлигини эътибордан соқит қилмаслик зарур. Адабий танқид методи бошқа махсус фанларда бўлгани сингари унинг замонавий ҳаёт – замонавийлик, унинг асосий масалалари йўналишларига жавоб бериши жараёнида пайдо бўлади. Шаклланиб, камол топиб боради. Шак-шубҳасиз, адабий танқид фалсафа ва эстетика билан боғлиқ ҳолда кечади. Бу борада фалсафанинг ҳам санъатшуносликнинг ҳам умумий назарияси билан қуролланиб боришга фаол интилади.

Академик Поспелов махсус таъкидлаганидек, публицистика адабий танқидга кучли таъсир этиб боради. Уни ичдан нурлантириб туради. Йўналишнинг бу нуқтасидан адабий танқид фақат публицистикадан иборат экан деган хулосага келиб чиқмайди. Танқид аввал махсус таъкидлаганимиздек адабий жараёндаги йўналишлар дастурларини , замонавий бадиий адабиётни таҳлил этади. Унинг ижтимоий ҳаётнинг барча соҳалари билан кечган алоқасига жиддий эътибор беради, зарур эстетик тамойиллар учун кескин баҳс олиб боради. 

Адабий танқид ўзининг тарихий тараққиёти жараёнида кўп жанрли, серқатламли йўналишлар касб этиб бориши маълум. Бу замон талаби. Тақриз, мақола, адабий портрет, монография, адабий обзор-булар танқиднинг арсенали. Унинг памфлет, адабий фельетон, проблематик мақола, эссе каби қатор шакллари мавжуд.

Танқид бадиият ривожи ва унинг улкан салоҳияти учун ёзувчи санъаткорлар билан бир қаторда масъул. Унинг ютуғи учун ҳам рўй бериб турадиган турли хилдаги нуқсонлари учун ҳам, фаол жавобгар. Танқид миссияси шундай кечиши зарур.

Баъзан-баъзан адабий танқид ва унинг ривожи учун соғлом ва нормал шароит бўлиши зарур деган нидолар эшитилиб туради, матбуотда ҳам очиқдан-очиқ айтилади. Бу тўғри истак ва таклиф, албатта. Шу ҳақда гап борганда бу биринчи навбатда аввало мунаққиднинг ўзига боғлиқ дейишади. Гаплар бир жиҳатдан тўғри. Фақат шунинг ўзи кифоями? Танқид принципиал, ҳаққоний, адолатли, ишончли бўлиши зарур. Бундай табиий талаблар мунаққиднинг фуқаролик шони ва жасоратига дахлдор. Мунаққиднинг бундай нодир хусусиятларига қарши кучлар ҳам бўладими?- шундай табиий саволлар туғилади. Бор бўлганда ҳам ортиқ даражада кўп. Тарихда бунга мисоллар сероб. Шундай бўлса мунаққидларни ким ва кимлар муҳофаза қиладилар? Бундай оғир ва чигал саволларга жавоблар етарли, қониқарли эмас. Мамлакатимиз ҳозирги пайтда барча соҳаларда мустақилликнинг ўтиш даврини бошидан кечирмоқда. Бундай даврлар ўта оғир, мураккаб, зиддиятли кечиши бошқа мамлакатлар тарихий тажрибасидан ҳам маълум. Йўналишнинг бу нуқталари ҳозирги адабий танқид соҳасида ҳам мунаввар бўлаяпти. 

Танқид ҳам юксак даражадаги тафаккур маҳсули бўлиб келган. У— бадиий ижоднинг моҳиятинн, унинг жамиятда тутган ўрни ва тарихий ролини зарур ҳамда юксак даражада тушуниш, таҳлил этиш кўзгуси. Машҳур адабий танқидчи Белинскийнннг фикрича, бадиий адабиёт жамият таҳлили, янада туғрироғи, унинг танқидий таҳлилидир. Бу ўринда унинг таҳлил -қудратига алоҳида эътибор бериши, баҳолаш мезонлари фавқулодда муҳим. Демак, танқид ҳаётни бутун мураккаблиги билан идрок этиши, билиши ва унга баҳо беришидан иборат ижтимоий тафаккурнинг алохида бир соҳаси. Айни чоғда, у тафаккурининг бошқа соҳалари билан бевосита боғлиқ ҳолда яшайди, қудратли илмий сифатлар касб этиб боради. Йўналишнинг худди шу нуқтаси унинг мутасил усули ва тараққиётидан гувоҳлик беради. Зеро, адабиётшунослик сингари адабий танқид ҳам бевосита фалсафа, иқтисод, жамиятшунослик, эстетика, мантиқ, сиёсатшунослик, руҳшунослик соҳалари билан ўзаро кучли алоқада бўлиб келган. Уларсиз адабиётшуносликнинг ҳам, адабий танқиднинг ҳам камолотини тўла тасаввур қилиб бўлмайди. Масалан, ҳар қандай мукаммал адабий ҳодиса замирида муайян фалсафий тафаккур ётиши азал—азалдан маълум.Қолаверса, адабиётшунослик ва танқид махсус фан сифатида таркиб топганига қадар бадиий ҳодисалар асосан маълум фалсафий тафаккур орқали таҳлил ва талқин қилингани ҳам аниқ. Бунга тарихда мисоллар кўп. Лекин бизда ҳамон адабиётшунослик фалсафаси ҳам, адабий танқид фалсафаси ҳам махсус алоҳида бир тарзда мукаммал тадқиқот этилмаган, бу борада кўз —кўз қиладиган бирор йирик асарга эга эмасмиз. Қисқаси, бу борада ҳозирги ва келажак авлод қиладиган ижодий ишлар сероб.
Бадиий ижод; адабиётшунослик ва адабий танқиднинг иқтисод билан боғлиқ бўлиб келгани қадим —қадим замондан маълум. Зеро, маънавий ҳаёт соҳаси ҳам бутун туриш — турмуши билан уни вужудга келтирган иқтисодий базиснинг мевасидир. Базис ва устқурманинг ўзаро муносабати ғоявий мураккаб ва кўп қиррали кечади. Кейинги йилларда машҳур ва улкан ижодкорларнинг кўп жилдли асарларини нашр этишнинг ғоят мушкул бир аҳволга тушиб қолгани ҳам иктисодий омилга боғлиқ бўлгани маълум. Ҳар бир китобнинг нархи ҳам ақл бовар қилмайдиган даражада ошиб кетди. Китобхонларнинг сони ўта даражада камайиб кетиши ҳам энг аввало шу омил билан изохланади. Бошқа омиллар ҳам мавжуд, албатта.
Адабиётшунос ва мунаққиднинг асарларини кенг китобхонларга ардоқли қиладиган зарур шартларидан бири —уларда изчил мантиқ. ёхуд теран мантиқнинг устивор бўлишидир. Чунки, мантиқ туғри фикрлаш қонунлари ҳақидаги фан. Мантиқ коидаларига амал қилувчи адабиётшунос ва мунаққид асарларида ишонтириш санъати кўзга яққол ташланиб туради, китобхон мушоҳадасини кенгайтиради.
Атоқли назариячи олим И.Султонов ёзган эди :"Адабиётшунослик социологиясиз яшай олмайди" (Адабиёт назарияси.Т., 1980, 48 —саҳифа). Умуман санъатга, шу жумладан бадиий ижодга социологик ёндашув концептуал—методологик йирик масала.
Бадиий ижодни социологик тадқиқ этишнинг хилма — хил қирралари ва аспектлари мавжуд бўлиб келган. Бадиий адабиётнинг генезиси, ривожланишдаги ўзига хос қонунинлари, тарихий шароитга боғлиқ ҳолда таркиб топган ва шаклланган ижодий методлари, мухтасар ифода этганда, санъаткор ва жамият ўртасида кечадиган кўп қатламли проблемалар социологик тадқиқотларнинг марказида туради. Бадиий ижоднинг эстетик моҳиятини кенг ва теран билишга энг аввало қудратли социологик тадқиқотлар ёрдамида эришилади. Бадиий ижоднинг социологик таҳлили доираси унинг эстетик таҳлили доирасига нисбатан кенг ва хилма—хил. Адабиётшунослик сингари адабий танқиднинг камолот йўли —кўп омилли жараён. Бу борада социология сингари руҳшуносликнинг ўрни ва роли ҳам беқиёс катта.
Адабиётшунослик ва адабий танқиднинг савияси ва камолот йўли бадиий ижоднинг азалий масаласи — руҳшунослик билан ўзаро алоқасига, бу алоқанинг даражасига боғлиқ бўлиб келган. Бу ҳол биринчи навбатда объектнинг умумийлигида намоён бўлади. Бадиий ижоднинг ўзи психик фаолиятлардан бири. Шу нуқтада ҳам адабиёт ва санъатни ўрганиш бевосита психология билан бирлашади. Бадиий асар психологлар учун бош объектлардан ҳисобланади. Қисқаси, адабиётшунослик ва психология фанида ҳам биринчи навбатда инсоннинг руҳий фаолияти ва унинг тафаккурини динамик жараён сифатида ўрганишга алоҳида эътибор берилади. Бу борада бадиий асарни "умумпсихологик қонун" асосида идрок зтиш фавқулодда муҳим.
Адабиёт "инсоншунослик" деб таърифланар экан, уни "руҳшунослик" сифатида кенг ва теран тадқиқ этиш зарур. Йуналишнинг бу нуқтаси адабиётшунослик ва адабий танқиднинг янада камол топиши нишонаси бўлади. Хуллас, адабиётшунослик ва адабий танқиднинг бундан кейинги ривожланиши ҳам кўп факторларга боғлиқ жараён.

Назорат топшириқлари:
2.1.1 Кашшоф Триғулов "Нафис адабиёт жабҳамизни соғломлаштириш йўлида" мақоласида кимлар тилга олинади ва танқид қилинади ?
2.1.2  Олтой ўз мақоласида кимлар билан баҳс қилади?
2.1.3 Ботирнинг "Нафис адабиёт ҳақида мунозарага" мақоласида қандай масалалар кўртарилган?
2.1.4 Сотти Ҳусайн ўз мақоласида қандай масалаларга эътибор беради?
2.1.5 А. Қаҳҳорнинг адабий танқид ҳақидаги фикрини қандай шархлайсиз?
2.2.1. Ҳ. Олимжоннинг янги мазмун ва янги шакл ҳақидаги қарашини қандай изоҳлайсиз?
2.2.2 Ҳ. Ёқубовнинг "Танқид ва адабиётшунослик тарихига бир назар" мақоласида қандай масалалар ҳақида гап боради?
2.2.3 Адабий танқид санъатнинг бир тури деган нуқтаи назарни қандай тушунасиз?
2.2.4 Адабий танқидни алоҳида мустақил фан деган нуқтаи назарни қандай изоҳлайсиз?
2.2.5 Адабий танқид қайси жиҳатлари билан публицистикага алоқадор?
Тест: Кимнинг мақоласида Ойбекка объектив баҳо берилган?
А. Олтой
Б. Кашшоф
В. Ботир
Г. Сотти Ҳусайн
Д. Ҳ. Ёқубов

Мустақил иш топшириқлари: Ижтимоий таҳлил билан  психологик таҳлилни қиёслаб, ўхшаш ва фарқли томонларини белгиланган. Ва қандай хулосаларга келганингизни баён этинг.

Фойдаланган адабиётлар:

1. М. Юнусов. Традиция ва новаторлик проблемаси Т., 1965 йил
2. Ҳ. Ёқубов. Танқид ва адабиётшунослик тарихига бир назар. "Адабиётимизнинг ярим асри" номли тўплам. Т., 1967 йил.





4-мавзу:          

Фитрат – адабиётшунос ва  тарихчи олим


Асосий саволлар  ёҳуд масалалар
1. Фитрат -  адабиётшунос олим

2. Фитрат - тарихчи

Мавзунинг асосий таянч тушунчалари:

Фитратнинг адабиёт назариясига оид тадқиқотлари ўзбек ва Шарқ адабиёти тарихига доир мақола ва рисолалари, манғитлар ўтиши ҳақидаги илмий асарлари.

1-асосий савол ёхуд масала

Ўқитувчининг мақсади:Фитратнинг ўзбек ва Шарқ адабиёти тарихи, адабиёт назарияси ҳақида яратган тадқиқотлари, уларнинг беқиёс катта аҳамияти тўғрисида талабаларда маълум тасаввур ва тушунча ҳосил қилдириш.

Идентив ўқув мақсадлари ёхуд ўқув вазифалари:

1.1. Фитратнинг ўзбек адабиёти тарихи ҳақидаги тадқиқотлари, уларнинг ҳозирги кунда ҳам аҳамиятини йўқотмагани тўғрисида сўзлаб беради.

1.2. Фитратнинг Шарқ адабиёти тарихига оид тадқиқотлари, 

       уларнинг ғоят муҳим жиҳатлари ҳақида маълумот беради.

1.3. Фитратнинг бир қатор тадқиқот ишларини шарҳлайди.

1.4. Қатор тадқиқотларининг характерини белгилайди.

1.5. Ниҳоят Фитрат яратган илмий ишларни баҳолайди.

1-асосий масалага доир муаммолар:

1.1. Фитрат улкан санъаткор сифатида  поэзия, проза ва драматургия соҳаларида кўплаб асарлар яратган. Сиз бу санъаткорнинг «Қомусий олим сифатида» тасниф этганда билимнинг қайси соҳаларида яратган асарларини назарда тутасиз фикрингизни фактик материаллар билан далилланг.

1.2. Фитрат ўзбек мумтоз адабиёти, Шарқ адабиёти тарихи ва адабиёт назариясига оид қатор тадқиқотлар яратган олим. Сиз унинг қайси  мақолаларини Шарқ адабиёти тарихи ёҳуд адабиёт назариясига оид тадқиқотлар деб ҳисоблайсиз, қандай асосларга кўра шундай ажратасиз? Фикр мулоҳазаларингизни аниқ -равшан нақл қилинг.

1-асосий саволнинг баёни:

Тарихий манбалар Фитратнинг адабиётшунос сифатидаги фаолияти жуда эрта бошланганлигини тасдиқ этади. Бу ўринда унинг «Ўқув», «Шеър ва шоирлик. Адабий мусоҳаба» (1919), «Фарҳод ва Ширин» достони тўғрисида (1920) ва «Бедил. Бир мажлисда» (1923) номли мақолалари  ва рисоласини эслаш кифоя.

Фитрат бадиий ижод соҳасида бўлгани сингари адабиётшунослик оламида вояга етиши ҳам фавқулодда мураккаб, қарама-қарши кучлар айни авжига чиққан, бир – бирларини инкор ва  рад этадиган нуқтаи назарлар ўзининг кўз илғамас  даражада чўққисига кўтарилган ўта шафқатсиз ва оғир бир даврга тўғри келади. Энг аввало бир-бирига бутунлай зид адабий ташкилотлар. Улардан фақат иккитасини эслайлик. Россияда Октябрдан аввал пайдо бўлган Пролеткульт номи билан ўз вақтида шуҳрат тапган ташкилот. Иккинчи – 1919 йилда Тошкентда таркиб топган «Чиғатой гурунги» номини олган адабий уюшма. Бу йилларда Пролеткульт Қизил Шўролар империяси ҳудудидаги  барча ўлкаларнинг мафкура майдонига тўла ҳукмрон бўлишга фаол интилган. Улар бошқа ҳудудларда бўлгани каби Туркистон шўролар жумҳуриятига ҳам ўз таъсирини ҳийла ўтказган эди. Чунки, Туркистон Автоном шўро республикаси сифатида РСФСР таркибида бўлган. Феврал инқилоби муносабати билан Бухоро амирлиги ва Хоразм хонлиги чор Россиясининг  вассаллик кишанидан расмий бир тарзда озод бўлиб,вақтинча мустақил алғов-далғов ҳаётини кечирарди.Бутун Ўрта Осиёда Тошкент инқилобчилар уюшмаси марказига, Бухоро эса аксилинқилобчилар пойтахтига айланган йиллар эди...

Пролеткульт Қизил империядек беқиёс катта ҳудудда маданий ва адабий меросни бутунлай инкор этиш учун нигилизм байроғини баланд тутган ҳолда шиддатли юришини тобора кучайтирарди.Улар ҳеч бир иккиланмасдан «янги замон кемасидан» Пушкин ва Толстой сингари рус бадиий даҳоларини улоқтириб ташлаш учун зафарли юришни  бошлаганди.Ҳовлиқма шоирлари «биз эртанги кунимиз ҳақи учун Рафаэлни ўтга ёқамиз,музейларни вайрон қиламиз,санъат гулларини пайхон этамиз»дея ҳайқириб майдонга чиқдилар.

Шундай ўта оғир ва қалтис бир шароитда Фитрат ва фитратчиларнинг ўта шиддатли саъй-ҳаракати билан «Чиғатой гурунги» ташкил топди. Мақсад фавқулодда кучли ва беқиёс улкан. Чингизхондан ўғли Чиғатойга қолган мерос, яъни «Чиғатой улуси». Жуғрофий кенглик эса Каспий денгизидан то Хитойнинг таркибига куч билан ўтиб кетган эски Ғарбий Туркистон. Мақсадга мувофиқ улкан масъулият. Қисқаси, худди шу улус ҳудудидаги яшаб келган халқнинг «тили чиғатой», «адабиёти ҳам чиғатой». Беқиёс катта, бой маданий ва адабий меросни асраш ҳамда уни ХХ аср авлодлари мулкига айлантириш.

Фитрат ва унинг маслакдошлари учун бундай ўта даражада эзгу ва хайрли ишга ўша давр раҳбарларидан кимлар «Оқ фотиҳа» берганликлари менга ҳамон қоронғи.Шу боис профессор Бегали Қосимовнинг «Маслакдошлар» китобидаги бир фактни келтиришни жоиз деб билдим.У ёзади:»1917 йилгача бўлган тарихни қоралаш зўрайгандан зўрайди.Иш шу даражага бордики,ЎзКП МК ўзбек тили ва адабиёти Октябр инқилобидан бошланган деган фикрни илгари сурди.Ушбу масала атрофида расмий ҳукумат доираларида(илмий доирада эмас!) қизғин баҳс кетди. Файзулла Хўжаев билан Акмал Икромов ўртасида келишмовчилик пайдо бўлди.

О.Ҳошимовнинг 1937 йил 13 августдаги сўроқ протоколидан:   «у (гап Ф.Хўжаев ҳақида кетаяпти-Б.Қ.) менга Икромовга қўшилмаслигини,МКнинг тил ва адабиёт тарихини Октябр инқилобидан ҳисоблаши нотўғрилигини айтди»(139-140 бетлар).Бу гаплар рост бўлса,у бошқа ҳужжатлар билан ўз тасдиғини топса,шак-шубҳасиз айтиш  мумкинки, жумҳуриятнинг айрим раҳбарлари ўша Пролеткультчиликнинг машъум нигилистик концепцияси таъсирига муайян даражада берилган.

Фитратнинг Пролеткультчиликнинг бундай нигилистик сиёсатига зид равишда «Чиғатой гурунги»ни ташкил этишида Ф.Хўжаев билан маслаҳатлашганига шубҳа қилмаса бўлади.Тадқиқотчи М.Юнусов ёзади:  «Бу даврда бизда классик меросга ёндошувда бир-биридан фарқ қиладиган икки асосий тенденцияни кузатиш мумкин.Улардан бири кўп хусусиятлари жиҳатидан рус адабиётидаги Пролеткульт назариячилари тутган мавқега яқин турган-маданий меросни зарарли деб эълон қилган, маданий меросни культ даражасига кўтариб,идеаллаштирган «Чиғатой гурунги»чиларни ўз ичига олган номарксистик қарашлар бўлса,иккинчиси,меросни марксча-ленинча таълимот асосида танқидий ўрганиш ҳамда пролетар адабиётини яратишда классикларнинг илғор ғоялари ва юксак бадиий формасидан самарали фойдаланиш кераклигини ишонарли кўрсатиб берган марксистик нуқтаи назардир».(Ўзбек совет адабиёти.Т.,1969 йил,15-бет).

Тадқиқотчи биринчи гуруҳга Вадуд Маҳмуд,Жалил Бойбулатов, Абдулҳамид Сулаймонов (Чўлпон), Лутфилла Олимий, Абдураҳмон Саъдий, Абдурауф Фитрат, Боту, Юнус Латифларни, иккинчи гуруҳга эса Отажон Ҳошим, Олим Шарафиддинов ва Сотти Ҳусайнларни киритади. Муаллиф «Традиция ва новаторлик проблемаси» асарида ҳам буни махсус таъкидлайди,шунга алоҳида урғу беради. Лекин бу ўринда, бизнингча, биринчидан, дастлабки даврдаги адабий танқиднинг ўзига хос хусусиятларини, Туркистондаги конкрет тарихий шароитни, маданий-адабий меросга муносабатни ҳисобга олиш зарур.  Икккинчидан, уни фақат рус совет адабиётидаги пролеткультчилик орқали характерлаш эса тарихийлик принципига зид келади, масалага илмий ёндошишдаги замонавийлик доимо тарихийлик принципини тақозо қилади.

Учинчидан, Фитрат ва Чўлпон ҳам, А.Саъдий ва Вадуд Маҳмуд ҳам адабий-маданий меросни бутунлай зарарли деб эълон қилган эмас. Тўғри, 20-йилларда Пролеткультчиларнинг нигилистик концепцияси таъсирига берилиб,майдонга чиққанлар бўлган.Бундай нохуш тенденциялар Ж.Бойбулатов мақолаларида очиқ-равшан кўринади, Юнус Латиф, Сотти Ҳусайн ва бошқа бир қатор танқидчиларнинг мақолаларида ҳам бу ҳол сезилади. Фитрат ва унинг маслакдошлари бундай нохуш чет таъсирга мафтун бўлмадилар ва чинакам фидойилик йўлини ўзларига мунаввар деб билдилар.

У 1925-1930 йиллар орасида ЎзССР Халқ маорифи нозирлиги Илмий Марказида, Ўзбекистон Компартияси МК қарори асосида вужудга келган Янги ўзбек алифбоси Комитетида,Самарқанд Педакадемияси ва Бухоро маориф институтида ишлайди ҳамда талабаларга сабоқ беради. Бу йилларда унинг «Қутадғу билиг» (1925), «Ўзбек тилининг сарфи» дарслиги (1925-1930 йиллар давомида ҳар йили қайта-қайта чоп этилган), «Навоийнинг форсий шоирлиғи ҳам форсий девони ҳақида» (1926), «Адабиёт қоидалари» (1926), «Муқаддиматул адаб» (1926), «Энг эски турк адабиёти намуналари» (1927), «Ўзбек классик мусиқаси ва унинг тарихи» (1927), «Аҳмад Яссавий» (1927), «Яссавий мактаби шоирлари тўғрисида текширишлар» (1928), «Ўзбек шоири Турди» (1928), «Ўзбек адабиёти намуналари» (1929), «Форс шоири Умар Ҳайём (1929), «XVI асрдан сўнгги  ўзбек адабиётига умуман бир қараш» (1929), «Ёпишмаган гажаклар» (1929), «Муҳаммад Солиҳ» (1929), «Машраб» (1930) каби йирик мақолалари, қўлланма ва дарсликлари вужудга келди. Булар ўша даврда илмий оламда ўзига хос  жасорат эди.

 Чунки бу йилларда, юқорида  алоҳида таъкидлаганимиздек, пролеткультчиларнинг нигилистик концепцияси  таъсирига тушиб, адабий-маданий меросга  ҳуда-беҳудага тош  отаётганлар сафи   тобора кўпайиб  бормоқда эди.   Мен бу ўринда  иккита мисол келтириш  билан  чекланаман. Шоир ва танқидчи Юнус Латиф  ўзининг «Пролетар адабиёти» мақоласида ёзади: «XV- асардаги адабиёт  сарой адабиёти бўлиб, ўша  вақтдаги шоирлар  феодал синфи  куйчилари эдилар.

 Инқилоб эски адабиётнинг  сохтакор  эканлигини очиб берди» (Ёш ленинчи, 6 апрел 1928 йил).

Танқидчи  Ботир ҳам эски  адабиётни шакл- мундарижаси билан  йиқитиб, ўрнига соғлом пролетар адабиётини  туғдирамиз» деб  майдонга чиқди. Хуллас, «XV- асрдаги  адабиёт сарой адабиёти, сохта адабиёт», уни  шакл-мундарижаси  билан  йиқитиш» керак деб  аюханнос солаётган  бир  даврда Фитрат XV- асрнинг  буюк сиймоси Алишер Навоийнинг асл қиёфасини кўрсатиш учун катта жасорат билан  бир қатор  тадқиқот ишлари олиб  боради  ва уларни  кетма-кет эълон қилади.

 Масалан, Шамсиддин Хуршид Алишер Навоийнинг  «Фарҳод ва Ширин»  достони  асосида  шу номли  музикали драматик саҳна асари  яратади ҳамда у театрда намойиш  қилинади. Шу  муносабат билан  Фитрат «Фарҳод ва Ширин» мақоласини чоп эттирди. Биринчи бор у Алишер Навоийнинг  бу достони билан Низомий ва Хусрав Деҳлавийнинг  бундай достонлари ўртасида  муштарак ва фарқли томонларга махсус эътибор берди. Худди шу нуқтада А.Навоийнинг «Фарҳод ва Ширин» асарининг бутунлай янги жиҳатларини кашф этади. 

Фитрат худди шу  йўналишда  «Муҳаммад Солиҳ» номли мақоласида унинг «Шайбонийнома» достони билан А.Навоийнинг  «Искандарнома»  («Садди Искандарий»  шундай номланган) достонини қиёсий таҳлил  қилади. Жанг  эпизодлари тасвири ва талқинида А.Навоий асарининг ҳар жиҳатдан  устунлигини ишонарли даражада кўрсатиб  берди.

 Фитрат « Навоийнинг  форсий шоирлиги ва  унинг  форсий девони  тўғрисида» мақоласида  ўта жиддий бир масалани кўтариб   чиқади. Бу –Навоийнинг форсий девони тақдири масаласидир. Фитрат  ўз мақоласида Навоийнинг форс тилида ёзган  шеърлари олти минг байтдан   иборат   эканлигига эътибор қилади. Айни  чоғда, буюк  устозлари Хусрав Деҳлавий ва Абдураҳмон Жомий  асарларига бағишлаб  битган  асарларининг  бадиий жиҳатдан  юксаклиги масаласига  эътиборимизни жалб этади. 

Фитрат ўз мақоласида  бухоролик эски таниши Мусо Саиджонов деган  шахс (бу шахс – Фитрат Бухоро Давлат  назорати  раиси, маориф  нозири бўлиб  ишлаган  даврда  Бухоро озиқ-овқат  халқ нозири Мусо  Саиджонов бўлса керак – А.Қ.) кутубхонасида Алишер Навоийга  нисбатан  берилган бир форсий девон билан  танишиб  чиққанлигини нақл  қилади. Ниҳоят,  синчковлик билан  ўрганиши  натижасида  Фоний  тахаллуси билан  битилган  бу девон  А.Навоий  қаламига мансуб  эмаслигига аниқлик киритади. Қисқаси, 20 йиллар  ўзбек  адабиётшунослари орасида  Алишер Навоийнинг  бадиий оламига  теран кириб  борган  ва унинг  юксак маҳоратини кўрсатишга  фаол  интилганлардан  энг  етуги Фитрат эди. Бу  борадаги  ижодий изланишларини умрининг  охиригача давом эттирди.

 Кези келганда шуни ҳам махсус таъкидлаш  лозимки,  айни шу йилларда буюк  Алишер Навоий  ижодига қизиқиш фавқулодда бир   тарзда  кучайди. Мисоллардан  баъзиларини келтириб ўтаман.   1926 йили Бокуда «Навоий» номли  мақолалар тўплами чоп этилади. Унда проф. Исмоил  Ҳикматнинг  «Амир Алишер Навоий», проф.  Чўпонзоданинг «Навоий  лингвист», Мирза Муҳсим Иброҳимийнинг  «Алишер Навоийга форс адабиётлари таъсири» мақолалари берилган.

1925 йили Туркманистонда «Амир Алишер Навоий» номли мақолалар  тўплами чоп этилди. Бу тўпламдан Навоийнинг «Муҳокамат  ул-луғатайн» асари шоир А.Қулмуҳамедов томонидан туркман тилига қилган таржимаси жой олган. Айни вақтда, А.Қулмуҳамедов Алишер Навоийнинг таржимаи ҳоли ва асарга баъзи изоҳлар берувчи мақоласи ҳам ўрин олган. А.Қулмуҳамедов бир фикрни ўртага ташлайди: Алишер Навоий «барлос» уруғи вакили, шу туфайли уни «ўзбек ёки туркман шоири сифатида эълон қилиш жоиз эмас. У «умумтурк шоири бўлган».

1928 йили Ленинградда рус тилида «Мир-Алишер» номли китоб босилиб чиқади. Унга А.Н. Самойловичнинг «Ўрта Осиё-туркий адабий тил тарихига доир», Е.Э.Бертельснинг «Навоий ва Аттор», А.А. Ромаскевичнинг «Янги чиғатой форс луғати», В.В.Бартольднинг «Мир Алишер ва сиёсий ҳаёт» номли мақолалари киритилган. Е.Э.Бертельс ёзади: «Ўзбек пролетар адабиёти чиғатой адабиётидан эволюция йўли билан ўсиб чиқади деб тахмин қилиш беҳуда бўлур эди... Шу билан бирга, у адабиётдан мутлақо узилиб қилиш ҳам мумкин эмас; узилиб қолиш фақат бегона намуналарга тақлид қилишни келтириб чиқаради... Бошқа чора йўқ, поэзияни йўқдан бор қилиб бўлмайди».

«Туркистон» рўзномасида 1924 йил 23 сентябрда босилган «500 йил» сарлавҳали мақоласида Чўлпон шоир Алишер Навоий вафотининг 500 йиллигини нишонлаш тўғрисида таклиф билан майдонга чиқади:

1. Ҳозирдан бошлаб ярарли кишиларимиздан бир ҳайъат ташкил қилиб, 500 йиллик байрамни мумкин қадар тантана билан ўтказиш йўлини топмоққа ўшал ҳайъат вакил айлансун.

2. Ҳайъат Навоийнинг  босилмаган асарларини  топиб, бостиришга лозим кўрилганини байрамгача бостириш чорасини кўрсин.

3. Навоийнинг мукаммал таржимаи ҳоли ёздирулсин.

4. Навоий шеърларидан терма бир асар тузилиб, нафис қилиб бостирулсин.

5. Навоий номида юқори ўқиш юртларининг адабиёт-тил факультетларида ўзбек талабалари учун стипендиялар очилсун.

6. Ўзбекистоннинг пойтахтида Навоийнинг ҳайкали тикулсун.

7. Баъзи бир ўзбек шаҳарларининг кўча исмлари Навоий отига қўйилсун. 

Бундай, чиқишлар ўша вақтда катта бир жасорат эди. Чўлпоннинг бундай юксак орзулари мустақиллик давримизда тўла амалга ошди.

Фитрат «Ўқув» (1917), «Шеър ва шоирлик» (1919), «Муқаддиматул адаб» (1926), «Адабиёт қоидалари» (1926), «Ўзбек классик мусиқаси ва унинг тарихи» (1927), «Ёпишмаган гажаклар» (1929), «Зачуткую литературную среду» (1933), «Аруз ҳақида» (1936) номли ва шулар каби адабиёт назарияси ҳақида қатор мақолалар ва асарлар яратди.

Фитрат «Шеър ва шоирлик» мақоласида асрлар мобайнида турк адабиёти араб ва эрон адабиётлари таъсирида бўлиб келганлиги, уларга кўр-кўрона эргашиш натижасида тақлидчилик ўта кучли тус олганига махсус эътибор беради. Айни замонда бундай узоқ давом этган касаллик иллатига қаҳр- ғазаб билан қарши чиқади. У ёзади: «Дунё саҳнасида ияру тақлиднинг рўлин ҳеч бир миллат биз турклар каби адо эта олмагандир. Биз қайси бир миллатнинг қайси бир нарсасига тақлид этмоқчи бўлсак, ўзимизнинг миллий руҳимизга қарамасдан таҳлид этамиз... Ҳолбуки, эрон вазни билан туркча шеър ёзиб турк усулида ўқитмоқ мумкин эмасдир. Форсийча дунёнинг ўйноқи ва нозли сўзлариндандир. «Вазн» чанбаринда театру саҳнасиндаки қизлар каби ўйнаб турадир. Турк сўзи  эса оғир, виқорли, гавдалидир... эрон вазнида туркча шеър ёзганлар икки зарарли ишка мажбур қоларлар. Биринчиси, шеър орасинда кўбрак арабча сўзлар киргузалар. Иккинчиси, «вазн» риояси билан туркча  сўзларнинг гавдасини бузарлар. Эрон вазнинда шеър айтқон бутун турк шоирлари шул икки касалга тутилганлар, бирортаси ҳам қутула олмаган. Туркча  сўзларнинг гавдасини бузмай олмоқга энг кўп тиришкан шоир Навоийдир».

Мақолада «Шеър надур» деган савол кўп қўйлади ва унга шундай жавоб берилади: «Шеърда кишининг қонини қийнатғувчи, сингирларни ўйнатғувчи, миясини титратғувчи, сезгусини қўзғатувчи бир куч, маънавий бир куч бор. Биламизки, ҳар биримизда жон ва онгимизни теграмиздаги нарсалар ва ҳодисаларни чорлантириб турғувчи беш сезгич «ҳавоси хамса» бордир.

Жонимиз шул «беш сезгичлар орқали дунёни ўз теграмизга эришган нарса ва ҳодисаларни билиб турар ва ҳар бирисиндан қайғу, севинч, қўрқув, қизиш, қийнаш каби сезгу ва туйғулар оладир. Шеър юрагимизда ҳосил бўлган ана шундай сезгуларни ҳунарлича сўзлар билан бошқаларнинг юрагига ўткармакдур». Фитрат «шеър икки турлидир: Манзум шеърлар (тизим шеърлар), мансур шеърлар (сочим шеърлар)» дея нақл этгач, уларни «юрагимиздаги сезгуларни таъсир этмоқчи бўлсак, қофиясиз, вазнсиз бир шеър (сочим шеър) ёзармиз. Шеъримизни безамоқчи бўлсак, вазни, қофияли шеър (тизим шеър) ёзамиз» каби тавсифлайди.  Қисқаси, Фитрат ўзининг мўъжазгина мақоласида жуда жиддий ва бир қатор масалаларни кўтариб чиқади ва шеър санъатига, шоир масъулиятига катта эътибор беради. Бу асар Ҳ.Болтабоевнинг «Шеър ва шоирлик» мақоласида (ЎзАС, 16 июн 1995) ҳийла кенг таҳлил этилди.

Фитратнинг «Адабиёт қоидалари (адабиёт муаллимлари ҳам адабиёт ҳаваслилири учун қўлланма)» асари 1926 йилда чоп қилинади. Шу муносабат билан Ойбек бу илмий-назарий асарга тақриз ёзади ва уни «Қизил Ўзбекистон» (8 декабрь 1926)эълон этади. Ойбек ўз тақризида, энг аввало, мазкур қўлланманинг тузилиш тамойилларига махсус эътибор беради ва унда  берилган қонун-қоидаларнинг муайян тизимлари нафақат ҳозирги замон адиб ва шоирлари, айни вақтда, уларнинг салафлари асарлари асосида нақл қилинганини ижобий баҳолайди. Иккинчидан, «адиб Фитратнинг гўзал услуби»ни алоҳида бир тарзда қайд этади.

«Адабиёт қоидалари» асарида муаллиф  қатор  назарий масалаларни талқин этганида А.Навоий ва айниқса Бобур асарларига мисол сифатада мурожаат қилади.

Авваллари бўлиб турган танқидлар Фитратнинг айниқса, «Адабиёт қоидалари» муносабати билан жуда кучли тус ола борди. Бундан ёш Ойбекнинг мазкур назарий қўлланмада «марксистча ижтимоий таҳлил йўқ» деб майдонга чиқиши ҳам мустасно эмас. Фитратга қарши қаҳр - ғазаб, ғаразли мақсад билан Ж.Бойбулатов кураш майдонига отилиб чиқади. У ўзининг «Ўзбек адабиёти ва чиғатойчилик» (Қизил Ўзбекистон, 13, 14,15 май 1929)номли йирик мақоласида Фитратнинг «Намуналари»ни ҳам, бу асарга сўз боши битган Отажон Ҳошимни ҳам кескин танқиб қилди. Унинг бу мақоласи Отажон Ҳошимнинг таъбирича, «Қўпол бир фелетон» эди.

Унинг бундай совуқ муносабатига қарши Отажон Ҳошим «Адабий мерос ва чиғатой адабиёти» («Қизил Ўзбекистон», 16-17 июл 1929) мақоласи билан майдонган чиқади ва ўз мухолифига муносиб жавоб беришга ҳаракат қилади. Фитрат ҳам Ж.Бобулатовнинг бундай ҳужумига қарши очиқ хат ёзади.  Унда шуларни ўқиймиз: «Бизда болалар орасида «Кўзим кўрмайдир» деган ўйин бор: бир боланинг кўзини қаттиқ боғлашгандан кейин, у қўлига таёқ олиб ўртага тушади, бошқалар унинг оёғини чалмоқ учун атрофидан ҳужум қиладилар. Бола таёқни кўтариб, «кўзим кўрмайдир» деб тез-тез айлана беради. Таёқ кимга тўғри келса шунга тегадир. Мақолани ёзганда сизнинг қаламингиз ҳам кўзи кўрмас боланинг таёғига ўхшаган: айланган, айланган, ким тўғри келса шунга теккан, орада менинг китобим унутилган, жуда оз ўрин олган»1 Ҳақиқатдан ҳам Бойбулатов сингари танқидчиларнинг тарихнинг ўта чигил масалаларини билар-билмасдан, тушунар-тушунмасдан, ур-калтак қабилида иш тутиши тасодифий бир ҳол эмас эди. Бу йилларда ур-йиқитувчилик тобора кучайиб борарди. Чўлпон сўзи билан ифода қилганда, «Фитратнинг қимматли асари «Арслон» «Ўгай» «имзоли кишининг («Қизил Ўзбекистон» 5 октябрь 1928 йил) ва танқидчи Тўлқиннинг («Қизил Ўзбекистон» 22 октябр1928 йил) тақризларида кескин фош қилинган. Фитрат қанчалик қаршилик қилмасин, танқид доираси фақат бир-икки асаригина эмас, бутун фаолиятини ҳам қамраб ола бошлади. Матбуотда Фитратга нисбатан ҳам «миллатчи», «панисломист», «пантуркист», «Аксилинқилобчи» сингари ёрлиқларни  ёпиштириш кучаяди. Ж.Бойбулатовнинг мазкур мақоласида бу хилда айблаш  янада кескин равишда қўйилади. Ва ҳатто «оппартунист»  дейиш даражасига борилди. Унга жавоб берар экан, Фитрат «Чиғатой гурунги» раҳбари бўлган йилларда ҳеч қачон «панисломист», «пантуркист» бўлмаганини, аксинча бир фидоий ўзбекпараст ва миллатпараст сифатида уларга қарши шиддатли кураш олиб борганини, ўзбек адабиёти ва тилининг мавқеи учун жонбозлик кўрсатганини алоҳида қайд этади. Қолаверса, Чингизхоннинг иккинчи ўғли Чиғатой Амударё бўйларидан то Ғулжа ерларигача бўлган минтақаларда, яъни Мовароуннаҳр, Еттисув ва Қашқар деб ном олган катта ўлкаларда ҳукмронлик қилган, шунга кўра қадимдан «чиғатой усули» аталиб келинган. Бу жўғрофий кенгликда яшаган халқлар тили ва адабиёти эса «чиғатой адабиёти ва тили» номи билан юритилган. Ахир, бунинг «панисломизм» билан қандай алоқаси  бор? Маълумки, форс тили Ўрта Осиё турклари орасида XVI асрдан XIX асрга қадар қандай мавқейга эга бўлган бўлса, гуруҳчилик Фитрат раҳбарлигида Туркистонда бир пайтлар гуллаб яшнаган чиғатой тилини янгидан адабий тил сифатида шундай мавқеини олиш илмий режасини туздилар. Фитрат ёзади: «Туркий тилда битилган адабиётлар орасида энг салмоқли бўлгани чиғатой адабиётидир». Ж.Бойбулатов мақоласида Фитрат турк султонига мактуб ёзишда  ҳам айбланади. Фитрат эса «мен умримда Туркия султонига мактуб ёзмадим, бу менга туҳмат»  дейди. Фитрат шу тарзда Ж.Бойбулатовнинг нотўғри қарашларига кескин зарба беради. Унинг қўйган айбномалари, ўта хунук ёрлиқлари эса Фитрат таъбири билан ифода этганда, «Ёпишмаган гажаклар» дан иборат.

1930 йил кузида бир  қатор ўлкаларда «Фитрат кучли танқидга учрабди ва қамалибди», «Вадуд Маҳмудов қалмалганмиш», «Чўлпон эса кишан солиниб, Москвага жўнатилганмиш» каби хунук гаплар тарқала бошлайди. Ўшанда Фарғонада бўлган профессор Пўлат Солиев «агар Фитратдек таниқли профессор қамалса, унда бошқаларга кун йўқ» деган экан. Ғаройиб башорат. Бир неча йил ўтгач, Фитрат сингари Пўлат Солиев ҳам қатоғон йиллар қурбони бўлади.

Эл орасида Фитрат ҳақида тарқалган бундай гаплар қанчалик хунук бўлмасин, лекин бутунлай ҳавойи эмасди. Халқда «шамол бўлмаса дарахт учи қимирламайди» деган ҳикмат бор. Тарихий ҳужжатлар 1932-1933 йилларда Фитратга ҳар хил айблар қўйилганидан, қатор асарларидан миллатчилик ва аксилшуровий ғоялар изланганидан, зўрма зўраки топилиб «фош бўлгани» дан, ниҳоят, устидан жиноий иш қўзғалганидан гувоҳлик беради. Ф.Қиличев «Мустақилликнинг фожеали йўли» мақоласида шундай характерли бир фактни келтиради: «Бундан хабардор бўлган Файзулла Хўжаев ҳукумат комиссияси тузиб, ўзи шу билан шуғулланади. Фитрат асарлари ғоявий тоза, ҳеч қандай миллатчилик ва аксилинқилобий руҳ йўқ, деган хулоса билан ишни ёпдириб юборади1». Хуллас, бундай ҳуда-беҳуда кечаётган танқидлар, зўрма-зўраки ёпиштирилган расво сунъий «гажаклар» оқимининг қайғули тус ола бориши Фитратнинг бадиий ижодига манфий таъсир этган бўлиши эҳтимолдан холи эмас. Қолаверса, буюк санъаткор бадиий ижодининг 20-йиллар охири ва 30 йилларда ҳийла сустлашганининг башқа сабаблари ҳам бор эди. Ҳар ҳолда бу масалани ҳам холисона ўрганиш ва тадқиқ этиш зарурияти ҳамиша мавжуд бўлиб қолаверади. Шак-шубҳасиз, Фитрат ҳаётдаги барча расвогарчиликларни кўра бериб, турмушдан безиб, бутунлай қўлини ювиб, қўлтиғига артиб қўядиган санъаткорлар сирасидан эмасди. У то умрининг охиригача ижодини тарк этмади.

1931-1933 йилларда Маданий қурилиш илмий тадқиқот олийгоҳида, сўнгра 1934-1937 йиларида Тил ва адабиёт илмий институтида  ишлар экан, қатор тадқиқотлар яратди, бўлажак ёш олимларга кўплаб маърузалар қилди. Бу  илмий олийгоҳда ўзининг коммунистлигини пеш қилиб, марксизм- ленинизм байроғини кўтариб юрган бир қатор ҳовлиқма «тадқиқотчилар»га нисбатан «номарксист» (шундай дейиш одат бўлиб қолгани ва улкан бир олимни камситувчи қусур саналиб келгани учун бу иборани айнан ишлатаяпман) Фитрат кўп ишлар қилди. Адабий меросимизни кўз қорачиғидай асрашда, уни бизга етказишда фидоийлик намуналарини кўрсатди. Бу фикримни Фитратнинг шу йилларда яратган бир қатор тадқиқотлари ҳам ойдин даражада исбот қилади. Кези келганда Фитратнинг «Эртаклар ва ҳақиқатлар» («Машъала», 1934, №1), «Абулқосим Фирдавсий» («Ўзбекистон шўро адабиёти», 1934, № 7-8), «Жадидизм  даври адабиёти тарихининг очерки» (1934), «Фирдавсий замони ва муҳит» («Ўзбек совет адабиёти», 1936, №10), «Аруз» (1936), «Ўзбек адабиёт тарихи. Феодализм даври (1935), «Ўрта Осиёда ер-сув муносабатлари тарихи» (1936), «Ўрта Осиё суғоришлари тарихидан уч ҳужжат», «Собиқ Бухоро  амирлигида ер муносабатларига доир материаллар» сингари бир қатор кўлами кенг ва теран тадқиқотларини эслаш ортиқча бўлмас. Хуллас, унинг бадиий ва илмий мероси бизга Фитратнинг Марказий Осиёнинг буюк санъаткори ва қомусий ҳамда жаҳоний олим, йирик мутафаккир дейишга тўла асос беради. Шундай улкан санъткор ва беқиёс катта олим Фитрат 1937 йилнинг  22 июл куни ЎзСШЖ ИИХК маҳкамаси томонидан миллатчиларнинг «Миллий иттиҳод» аксилинқилобий  ташкилотининг фаол аъзоси сифатида ҳибсга олинган ва 1938 йилнинг 5 октябрида олий жазога – отувга ҳукм қилинган. Ижроси олдин амалга оширилган. Чўлпон эса худди шундай айбнома билан бир ҳафта олдин 1937 йилнинг 14 июлида қамоққа олинган эди. А.Қодирийга шундай айб қўйилганда ҳам, бир қатор ҳибсдаги кишилар билан кўп бор юзлаштиришларда ҳам, у миллатчиларнинг аксилшўровий «Миллий иттиҳод» (кейинчалик «Миллий истиқлол» ном олган) ташкилотига ҳеч қачон аъзо бўлмаганини айтади, иймон келтиради. 

Назорат топшириқлари:

1.1. 20-йилларда Фитрат адабиётшунос сифатида қандай китоблар яратди ва чоп эттирди?

1.2. Фитрат шу йилларда қандай илмий мақолаларини эълон қилди?

1.3. Фитрат буюк Алишер Навоий ҳақида қандай мақолаларини чоп эттирди ва қандай масалаларга эътибор берди?

1.4. 20 йилларда А.Навоий адабиёт мероси ҳақида қандай мақолалар тўпламлари босилиб чиқди?

2.1. Фитрат – адабиёт назариётчиси сифатида қандай асарлар яратди?

2.2. Фитрат қайси асарида ёхуд мақоласида таҳлидчиликка қарши ўт очади ва нима учун?

2.3. Фитратнинг «Адабиёт қоидалари»да бадиий адабиётга қандай таъриф ва тавсиф берилади?

2.4. Фитрат Ж.Бойбулатовга қарши ёзган очиқ хатида нималарга эътироз билдиради?

Тест: Фитратнинг «манзум шеърлар (тизим шеър)» истилоҳи биринчи бор қайси мақоласи ёхуд китобида тилга олинади?

A. «Ёпишмаган гажаклар» асари. 

Б.«Аруз ҳақида» асари.

В.«Шеър ва шоирлик» асари.

Г.«Адабиёт қоидалари» асари.

Д.«Ўзбек классик мусиқаси ва унинг тарихи» асари.

Тест: Ўзбекистон пойтахтида Алишер Навоийнинг ҳайкалини ўрнатишни  ким биринчи бор таклиф этиб майдонга чиқди?

A. Фитрат.

Б.Беҳбудий.

В.Қодирий.

Г.Чўлпон.

Д.Ҳамза.

  


2-асосий савол ёхуд масала

Ўқитувчининг мақсади: Ваъзннинг бу  қисмида Фитратнинг соф тарихчи олим сифатидаги ишлари ҳақида талабаларда  маълум даражада тасаввур ва тушунча ҳосил  қилдириш.

Идентив  ўқув мақсадлари ёхуд ўқув вазифалари

2.1.1. Манғитлар сулоласи тўғрисида сўзлаб беради.

2.1.2. Бу сулоланинг Бухорода қанча ҳукмронлик қилганини шарҳлайди.

2.1.3. Ҳар бир подшоҳнинг ўзига хос характерли ҳусусиятларини белгилайди.

2.1.4. Абдулаҳад ва Олимхон фаолиятини баҳолайди.

2-асосий  масалага доир муаммолар:

2.1. Фитрат тарихчи олим сифатида ҳам қатор тадқиқотлар яратган «Амир Олимхоннинг ҳукмрон даври» китобида манғитлар сулоласи тарихига жиддий эътибор берса, «Абулфайзхон» асарида аштархонийлар силоласи ҳақида баҳс қилади. Сиз уларни таққослаганда, қандай муштарак ва фарқли томонларини аниқладингиз. Ёки яхлит бир Бухоро хонликлари тарихининг тараққиётини тасаввур этдингизми.

2.2. Фитрат аштархонийлар сулоласи сўнгги вакили Абулфайзхон ҳақида трагедия яратди. Сўнгра манғитлар сулоласининг  охирги вакили бўлган Амир Олимхон ҳукмронлиги даври  тўғрисида публицистик асар ёзди. Сиз уларни қиёсий ўрганишингизда қандай хулосаларга келдингиз? Нима сабабдан бир сулоланинг ўрнигаиккинчининг келиши кўпинча  қонли тўқнашувларни тақозо этади? Большевистик тузусни ҳам шундай даҳшатли қирғинларсиз тасаввур қила оласизми?

2-масаланинг нақли:

   Мазкур  ишимизнинг  кириш қисмида  Фитратнинг  бадиий ижод  соҳасида асарлари сингари илмий фаолияти ҳам  кўп қиррали деган эдик. У ислом  тарихи, фалсафа, иқтисод назарияси,  сиёсатшунослик, санъатшунослик, география, педагогика соҳалари бўйича ҳам тадқиқотлар олиб борган.  Биргина мисол, Баҳодир  Эргашев фалсафа фанлари доктори илмий даражасини  олиш  учун ёзган тадқиқотида  (1993) Фитратнинг бу соҳадаги улкан  хизматларига кенг  ўрин берган. Унинг қатор асарларини таҳлил қилган. Биз бу ўринда унинг тарихчи сифатидаги беқиёс катта хизматини биргина «Амир Олимхоннинг ҳукмронлик» даври асари таҳлили орқали  кўрсатишга интилдик.
       Амир Саид Олимхоннинг «Бухоро ҳалқининг ҳасрати тарихи» рисоласи Ўзбекистон «Фан» нашриётида 1991 йили чоп этилди. Фитратнинг «Амир Олимхоннинг ҳукмронлик даври» китоби эса 1992 йилда Ўзбекистон Ёзувчилар Уюшмаси «Минҳож» хайрия нашриёти томонидан босилиб чиқди. Бу иккила рисола, энг аввало, бизнинг кўҳна Бухоро хонлигининг ХХ асрда кечган фожеали даври ҳақидаги тафаккуримизни ҳийла бойитади. Уларнинг илмий аҳамияти ҳам ана шу  нуқтада мужассам бўлади.

Тўғри, бу икки асар ҳам ўлкамиздаги илм аҳлининг жуда-жуда оз қисмига аввалдан маълум эди. Масалан, Фитратнинг бу асари 1930 йилда Тожикистон Давлат нашриётида Сталинободда (ўша пайтларда Душанбе шаҳри шундай номланган) тожик тилида эълон қилинган. Фитрат «ҳалқ душмани», «миллатчи» сифатида қоралангач, кўҳна архивнинг чанг босган сарқит жойига ташланиб, ўзбек тилига ағдарилмай қолиб кетган эди. Амир Саид Абдулаҳадхон ўғли Сайид Олимхон қаламига мансуб бу рисола эса, форс тилида битилган ва у «Тарихи ҳузну милали Бухоро» деб аталади. Уни ватандошимиз Жўрақори Бўтакўз 1966 йили Дамашқ (Сурия Араб жумҳуриятининг бош кенти) шаҳрида таниқли шарқшунос олим Ирисов ўғли Абдусодиқга туҳфа қилган. У эса бу китобчани ўзбек тилига ағдариб, кенг китобхонлар оммасига ҳадя этди.

Икки сиймо ҳам Бухоро фарзанди. ХХ асрнинг улкан ва нуфузли шахслари. Бири салтанат соҳиби. Иккинчиси – машҳур адиб ва йирик олим. Иккаласи ҳам Ватан фидоийлари. Бири – ўз салтанати ҳаёти қай тарзда кечаётган бўлса, уни асосан шу йўналишда сақлаб қолиш фидойиси, иккинчиси эса бу кўҳна муҳитга бутунлай янги инқилобий тўлқин олиб киришга интилиш фидойиси. Шу боисдан ҳам ҳар бири тафаккур тарзи ва фаолиятининг бош йўналиши нуқтаи назаридан бир бирларига бутунлай зид шахслар. Улардан бири – асрлар мобайнида давом этиб келган Бухоро салтанатини анъанавий тарзда асраб қолиш, яъни етилиб келаётган кучли оқимга – инқилобий ҳаракатга жон жаҳди билан қарши, кези келганда шердек олишган шоҳ. Иккинчиси - кўҳна салтанатнинг монархияли усули, уни бошқариш тизимларининг ХХ аср учун яроқсиз эканлигини теран ҳис қилган ва инқилобий ҳаракатларнинг кучли, фавқулодда иродали раҳнамоси. Гапнинг лўндаси, давлат соҳиби сифатида Олимхон ҳам, донишманд тарзида  Фитрат ҳам Бухоро тарихини ва айниқса, ХХ аср биринчи чорагида кечган воқеаларни ўзларига хос тафаккур йўналишига кўра идрок этади ва талқин қилади. Бу хилдаги тафаккур тарзида ва идрок этиш тизимларида қатор зиддиятли фикр-мулоҳазалар бўлиши табиий бир тус олади, албатта. Шахсан менда Фитрат Олимхоннинг мазкур асари билан танишган дейиш учун ҳозирча бирор асос йўқ. Лекин менда Олимхон Фитратнинг бу асари билан таниш бўлмаганми, деган савол туғилди. Душанбе ва Қобул ораси узоқ эмас. Бундан ташқари, Олимхоннинг 1930 йилда ҳам қўли узоқ-узоқларга етарди...

Энг аввало мен Фитрат ва Олимхоннинг китобларида бирор факт ва воқеа хусусида турлича талқинлар ҳамда зиддиятли фикрлар мавжудлиги ҳақида кичик бир мисол келтираман.

Олимхон авлод-аждодлари ҳақида мулоҳаза юритар экан, «Манғит тоифаси 1783 йилдан то 1920 йилгача Бухорода салтанат қилдилар», деб ёзади. Тарихчи олим Абдулаҳад Муҳаммаджонов мазкур китоб тўғрисида ёзган «Ҳасрати тарих» номли мақоласида «манғитлар XVIII асарнинг 80- йилларида Бухорода ҳокимиятни қўлга киритганлар» дейди. (ЎзАС, 1992 йил, 8 май). Бу ўринда А.Муҳаммаджонов Олимхоннинг юқорида баён этган фикрига суянади. Фитратнинг асарларида бутунлай бошқача. Ким ҳақ, қайси талқин ҳаққоний? –табиий равишда шундай савол туғилади.

  Фитратнинг «Абулфайзхон» тарихий драматик асарида аштархонийлар сулоласининг сўнгги вакили Абулфайзхоннинг таназзулини ва манғит сулоласининг бошланишини Муҳаммад Раҳимбий тимсолларида ёрқин гавдалантирган эди. «Амир Олимхоннинг ҳукмронлик даври» рисоласида Фитрат Олимхон манғит сулоласининг охирги, яъни ўнинчи подшоҳи, бу силсиланинг бошловчиси шоҳ «Раҳимхон ибн Ҳакимбий Худоёрхондир» деб махсус қайд этади. Раҳимбий 1160 ҳижрий йилида (1746 милодий) Абулфайзхонни, сўнгра унинг Абдулмўмин ва Абдулло исмли ўғилларини қатл этади ва 1746-1758 йиллари Бухорода ҳукмронлик қилади.

Маълумки Бухоро хонлиги – Ўрта Осиёда Муҳаммад Шайбонийхон асос солган йирик феодал давлат эди. Убайдуллохон (1533-1539) даврига келиб, пойтахт Самарқанддан Бухорога кўчирилади ва Бухоро хонлиги деб юритила бошлайди. Давлатни аввал шайбонийлар, сўнгра аштархонийлар сулоласи бошқариб боради. Ўзаро  урушлар натижасида аштархонийлар сулоласининг сўнгги вакили Абулфайзхон салтанати ҳийла кучсизланиб қолганидан фойдаланиб Эрон подшоси Нодиршоҳ босиб келади. У бу борада таслимчилик йўлига ўтган Муҳаммад Ҳаким оталиққа ва унинг ўғли Раҳимбийга катта шароит ва имкониятлар яратади. Нодиршоҳнинг босқинчилик сиёсатига қарши турли вилоятларда қўзғолонлар бошланади, уларни бостириш учун Муҳаммад Раҳимбий Нодиршоҳдан қўшин сўрайди. Ҳасанхон ва Беҳбудхон раҳбарлигида 50 мингга яқин қўшин етиб келади. Натижаси аниқ... Ниҳоят, Раҳимбий ўз қайнотаси Абулфайзхон, қайинларини қатл этади, тахтда тўла ҳукмрон бўлиб қолади. Унинг даврида Эрондан Бухорога 20 минг оила кўчирилиб келтирилганини ва шу тарзда форси-забон эл тобора кўпайиб борганлигини баъзи тарихчилар махсус қайд этадилар. Маълумки, Раҳимхон қазо қилгач, ҳукумат унинг амакиси Дониёл оталиқ ихтиёрига ўтади. У Раҳимхоннинг набиралари Фозил тўрани, сўнгра, Абулғозийхонни хон деб эълон қилади. Ўзи эса ҳукумат  нойиби бўлади.  У ҳижрий 1199 йилда вафот этади.  Ҳукмронлик муддати 27 йил. Манғит сулоласининг   учинчи подшоҳи  Дониёлбий фарзанди  Шоҳмуроддир. Рахимҳон анъанасини давом эттиради.  Биринчидан, Раҳимхоннинг бевасига, яъни Абулфайзхон қизига уйланади.  Иккинчидан, Самарқандга Марв  ва Эроннинг  бошқа шаҳарларидан 17 минг оилани кўчириб келтиради.  Учинчидан, қайнотаси Абулфайзхонга қарши  курашган Самарқандликлардан ўч олиш  йўлига киради. 

Тарихдан маълумки, Шаҳрисабз ҳокими Иброҳим кенагас Абулфайзхонга қарши курашиб, Самарқандда мустақил хонликни ташкил этишга эришган эди. У чингизнажод Ражабни хон деб эълон этиб, хонликни эса ўзи бошқарган. Шу боис Шоҳмурод самарқандликларни кучли таъқиб этади ва шаҳардан қувғин қилади. У 1219 ҳижрий йилда ўлади ва тахтга ўғли Ҳайдар чиқади. Унинг онаси Абулфайзхон қизи, яъни Раҳимхон беваси. У Раҳимхондан ўғил кўрмайди, Шоҳмуроддан эса Ҳайдарни туғади. Шоҳ бўлиш билан бирга сарой ва мадрасаларда ёш муллаларга сабоқ беради. Айни пайтда туркий ва форс тилларида бебаҳо асарлар яратган  шоир Жудайдулла Маҳдум Ҳозиқни таъқиб этади. Янада аниқроғи, амир Ҳайдарга шеър билан мурожаат қилгани, уни одил, элпарвар бўлишга ва беҳуда қон тўкмасликка даъват этгани учун хуфиявий тарзда бошини кестиради. Қисқаси, Ҳайдар Бухорода 1800-1826 йилларда ҳукмронлик қилади. У Жўйбор шайхларидан бирининг қизига уйланган. Шу боис Ҳайдар ва ундан кейин ўтган шоҳ авлодлари ўзларини сайидлар деб атай бошлайди. Бу одат тусига кириб қолади. Албатта, авлодларини сайидлар деб ҳисоблаш-бу тўғридан-тўғри пайғамбарлар авлодидан деб улуғлашнинг айни ўзи эди. Демак Бухоронинг сўнгги хони ўзини «Амир Сайид Олимхон» деб юритиши ҳам бежиз эмас. Аслида эса манғит сайидларга даҳлдор бўлмаган. Қўқон хонларидан баъзилари, ҳатто шоир сифатида ҳам шуҳрат  қозонган Умархон ва рафиқаси шоира Нодирабегим ҳам ўзларини Бобур наслидан, янада кенг ва теран бир тарзда Темур авлодидан деб улуғлашини жуда-жуда хуш кўришган. Шу боис чексиз ғурурланганлар. Кўҳна тарихда ҳамон мен минглар сулоласининг ўтмиши барлос уруғларига бориб тақалиши  фактига дуч келмадим. Ҳамма нарсани ўз номи билан оташ хайрли иш, янада тўғрироғи сохталикдан холи бўлишга имкон беради ва табиийлик касб этади.

Маълумки, Ҳайдар ўғиллари орасида Насрулло кўп йил Бухоро тахтининг соҳиби бўлган. Ҳайдарнинг икки ўғлига- Ҳусайн билан Умарга эса жуда оз тахтга  эгалик қилиш насиб этди. Шу боис бўлса керак, тарихчиларнинг аксарияти қисми уларни эътибордан соқит этишади ва Насрулло фаолиятига махсус урғу беришади. Фитратда эса бошқача манзара, яъни манғит сулоласининг бешинчи шоҳи Ҳайдар ўғли амир Ҳусайндир. Унинг ҳокимлик муддати энг қисқа, чунки тезда қазо қилади. Сўнгра Умар тахтни эгаллайди. Ҳайдархоннинг яна бир ўғли Насрулло ўз биродари Умарни махфий равишда ўлдиртиради ва тахтга эга бўлади. У «биродаркуш» деб номланади. Фитратнинг алоҳида таъкидлашича, унга «қассобнинг ботири» лақаби берилган. Насрулло халқнинг энг гўзал қизлари ва чиройли ўспирин фарзандлари номусларига тажовуз қилишда ном чиқарган. Фитратнинг ҳикоя этишича, кунлардан бирида Насрулло Бухоронинг нуфузли кишиларидан бирининг қизини зулм билан ўзининг ҳарам саройига олиб келган. Гуноҳсиз қизнинг номусига тажовуз қилмоқчи бўлганида, у ота ва онасининг ўргатишига мувофиқ амирга «Тақсиржон, Сиз менинг отамсиз, мен ўзимни Сизга қизингиз сифатида топширдим» дейди. Қонхўр шоҳ бу «ҳийлайи шаръий» эканлигини англаб, қизни ёвузларча ўлдиради. Яна бир мисол: Бухоро мадрасаларининг бирида яшовчи кўҳлик йигитчани шоҳ ҳарамига олиб кетишмоқчи бўлади. Йигитча рози бўлмайди. Ўша куни муллабачча қатл этилади. Булардан ташқари, Насрулло Қўқон хонлигини маҳв этиш учун от суришга чоғланади. Бу ўлкани забт этгач, хундор душмани ҳисобланган Маъдалихонни ҳам, унинг укаси Султон Маҳмудни ҳам қатл этади. Навбат Маъдалихоннинг 14 яшар ўғлига келади. Ёш Муҳаммадаминни, сўнгра Нодирабегимни ўлдиришга фармон беради.

Ҳатто, у ўзининг «Кенгашойим исмли хотинини, менинг қулоғимга симоб қуймоқчи бўлдинг» дея, бегуноҳ аёлни жаллодга топширади. Бу аёлнинг «охирги қон томчилари ерга оқаётган бир пайтда қонсираган Насруллонинг ҳам сўнгги нафаси тоза ҳавони булғайди». Бу ҳол 1277 хижрий йили бўлади. Унинг ҳокимлик даври 33 йилга чўзилган. Ундан кейинги манғит сулоласининг вакили Насрулло ўғли Музаффархондир. Унинг золимлиги отасидан ўн карра ошиб тушади.

Фитрат китобида нақл қилинишича, Музаффархон Ҳисор вилояти ва тоғли жойларда кўтарилган исённи ваҳшийларча бостиради. Мингдан кўп кишини асир олади, уларнинг бошини бир кунда кесишга амир қилади. У эса қонли воқеани томоша қилиб туради. Бошқа бир тарихий ҳужжатда таъкидланишича, амир Ҳайс исмли жаллодга асирдаги 400 кишини бир соат ичида қатл этишга буйруқ беради. Шу муддатда шунча бегуноҳ кишиларнинг боши танасидан жудо қилинади. Амир Музаффар (1860-1885) даврида Бухоро Россиянинг вассалига айланиб қолади. У Ҳисор, Кўлоб ва Балживон бекликларини Бухоро тасарруфига олишга фаол интилади. Лекин Россия империяси исканжасига тушмасликнинг иложини топа олмайди Чунки, Музаффархон биринчидан, чор Рассиясининг тажавузи кучаётган бир пайтда ўз қўшинларининг қудратини ошириш ўрнига уларни моддий жиҳатдан оғир аҳволга солиб қўйган эди. Уларга берилган маош жуда камайтирилганди. Ҳарбий лаёқатли кишилар қўшинни тарк этганди. Иккинчидан, хон маишатга жуда берилиб кетган. Фитратнинг махсус қайд этишича, амир маъмурлари ва амалдорларидан кимки уйланмоқчи бўлса, у хонга ариза ёзишга мажбур бўлган. Амир эса у чиройли қиз ёки аёл бўлса- ўзига қолдирган, акс ҳолда рухсат бермаган. Учинчидан, Қўқон хонлиги рус қўшинларига қарши курашаётган бир пайтда у бу ўлкага бостириб борган, фожеа устига фожеа уюштирган, кўплаб мусулмонларни ўлдирган. Йўналишнинг бу нуқтаси халқнинг унга нисбатан қаҳр-ғазабини ошириб юборган. Ниҳоят, мамлакатнинг ички сиёсатида ҳам ўзаро келишмовчиликлар ҳийла кўп эди. Биргина мисол, Амир Музаффарнинг аввал Шаҳрисабз, кейинчалик Китоб вилоятига ҳоким бўлган Жўрабекка муносабатини эслайлик. Кетма-кет кўплаб солиқлар жорий этилиши ҳам Жўрабекни амрига қарши чиқишига олиб келади. Бу ва бунга ўхшаш ҳолатлар кўп эди. Масалан, Бухоронинг Россия вассалига айланиши ва бу борадаги шармандали битимдан Жўрабек сингари ватанпарвар кучлар норози бўлишади. Йўналишнинг шу нуқтаси уларни Россиянинг босқинчилик сиёсатига ва амир Музаффарнинг таслимчилик йўлига қарши ҳаракатларини кучайтириб юборади. Хоннинг таслимчилик сиёсати саройда ҳам, ҳатто амир оиласида ҳам порокадаликни вужудга  келтиради. Масалан, амир ўғилларидан бири Абдумалик отасининг таслимчилик сиёсатидан норози бўлиш билан чекланмай, унга қарши кучларга қўшилиб кетади. Жўрабек, Бобобек, Абдумаликнинг саъй-ҳаракатлари билан ҳийла катта кучлар тўпланиб, чор армияси томонидан босиб олинган Самарқанддек катта шаҳарни эгаллашга фаол интиладилар. Улар зафар қозонгач, таслимчи амир Музаффар салтанатига қарши юриш бошлайдилар. Самарқанд қўлдан кетганидан Туркистон генерал губернатори Фон Кауфман даҳшатга тушади. Устига-устак, Бухоронинг қўлдан кетиш хавфи пайдо бўлади. Ўз навбатида амир Музаффар ҳам Кауфмандан кетма-кет мадад сўрайди. Ниҳоят, зудлик билан генерал Абрамов бошлиқ мустамлакачи қўшинлар ташланади. Кучлар нисбати тенг бўлмаган бундай даҳшатли жангда Жўрабек қўшинлари енгилади. Амир Музаффарнинг таслимчилик сиёсати туфайли шундай қонли воқеалар кетма-кет рўй бериб туради.

Хуллас, қонхўр ва золим Музаффар 1303 ҳижрий йили дунёдан кўз юмди. Ҳукмронлик муддати 25 йил.

Манғит сулоласининг тўққизинчи вакили Абдулаҳад эди. У маишатга берилишда ота-боболаридан юз марталаб ошиб тушади. У ҳам мол-мулкка ва хотин-қизларга ортиқ даражада ҳирс қўйган шоҳ. Ниҳоят, унинг  ҳукмронлик (1885-1910) даврида Когонда рус сиёсий агентлиги таркиб топади ва Бухоронинг «сир-асрорларини» Петербургга ошкор этиши имконияти вужудга келади. Бундан огоҳ бўлгач, амир ўз ҳомийси пойтахтига катта ҳадялар билан кўп бор сафар қилади. Ёзган кундаликлари «Рўзномайи сафари фетербурҳ» деб номланади. 

Ниҳоят, у 1329 ҳижрий йилида ўлади. Ҳукмронлик даври 25 йилга чўзилди.

Фитрат ўз китобида бу улкан сулоланинг давомчиси ва ҳукмронлик занжирининг ўнинчи халқасини ташкил этган Сайид Олимхон таржимаи ҳолига ҳийла кенг ўрин беради. Бу табиий бир ҳол эди. Отаси 12 ёшида ўғлини Петербургга ўқишга жўнатади. Ёш тўрага хизмат қилиш учун бир неча кишини ҳам қўшиб юборади. У тўрт йил таҳсил олади. Абдулаҳад ўғлининг таҳсилини тугатишида Петербургга боради ва катта зиёфатлар беради. Айни вақтда ёш Олимни ўзининг валиаҳди деб эълон қилади.Шу муносабат билан Бухорода уч кун сайил берилади.

Подшоҳ ўғлини аввалига Қаршига ҳоким этиб тайинлайди. Унинг тажрибасизлигини инобатга олиб, Усмонбекни Олим тўрага оқсоқол қилиб белгилайди ва бирга жўнатади. Фитрат Олим тўранинг Қаршида ҳокимлик қилган давридаёқ қатор нохуш ишларга берилганини, айш-ишрат билан банд бўлганлигини нақл этади ва бу борада шундай бир эпизод келтиради. Унда нақл этилишича, Олимхоннинг Руссияда бирга таҳсил кўрган Абдурашид деган жўраси бўлган. Унинг чиройли хотинини Олимхон ҳийла ва найранглар ишлатиб, ўз ҳарамига олиб келган. Сўнгра Абдурашиддан хотинини талоқ этишини талаб этган.

Булардан ташқари, Олим тўранинг ҳокимлиги ва тушган шикоят аризаларига муносабатини характерлайдиган баъзи бир фактларни эслатади.

Ҳокимнинг хазиначиси Ҳусайн Али Қарши миршабига Олим тўра талабига биноан «фалон кишини олиб келиб қамаш керак» дейди. Миршаб уни қамайди. Бир соатдан кейин девонбеги миршабга «Тўрам амир қилдилар, маҳбусни озод қилар экансиз» дейди. Миршаб эса бир-бирига хилоф икки амирдан шубҳага тушиб, ариза билан тўрага мурожаат этади. Олим тўра эса аризага «дуруст» деб ёзиб қўйган, холос. Миршаб ҳайрон ва ёзган аризасидан ҳам пушаймон.

С.Айнийнинг «Манғит амирларининг тарихи» китобида ҳам характерли эпизодлар мавжуд. Амир Абдулаҳад даврида Бухоронинг буюк саркардаларидан бири, сўнгра катта бир вилоятга ҳоким бўлган Абдулраҳимбекдан бир дўсти «Салтанат валиаҳди Олим тўрадан яхшилик умиди борми?» дея сўрайди. У шундай бир ҳикоя келтиради:

Кунларнинг бирида сигир ва бузоқ ўтлоқда боғланган эди. Сигир қозиқни суғуриб, экинни ейди ва пайхон қилади. Экин эгаси деҳқон буни кўриб, боғлоғлиқ бузоқни калтаклайди. Буни кузатиб турган ошнаси деҳқондан «сен сигирни эмас, нега боғлоқлик турган бузоқни жазолайсан?» - дея сўрайди. Деҳқон жавоб беради: «Худо кўрсатмасини бу бузоқ қозиқни суғуриб кетса, онасидан кўра экинзорни юз карра кўпроқ пайхон ва хароб қилар эди». Абдулраҳимбек ҳикоясининг сўнгида шундай дейди: «Менинг ақидам ўша деҳқоннинг ақидасидек, валиаҳд тўғрисида». Фитрат бу ақидани бежиз келтирмайди. Амир Олимхоннинг фаолиятида буни исбот этади. 

Тарихий манбаларда амир Абдулаҳаднинг «ожиз» тахаллусида шеърлар битгани ва «Рўзномайи сафари фетербурҳ» кундаликлари рус тилида чоп этилгани, Сайид Мир Абдулла, Мир Ҳусайн сингари ўғиллари бўлганлиги фактлари учрайди. Фитрат ўз китобида булар ҳақида маълумот бермайди. Бериши ҳам шарт эмас эди, албатта.

Муаллиф рисолада амир Олимхоннинг асосий таянчи – салтанатнинг тўрт ҳокими, яъни Насрулло Қушбеги, Қозикалон, Қозикалондан кейин иккинчи ўринда турган Раис ва ниҳоят хазиначи вазифалари ҳамда ишлари юзасидан мўъжаз маълумотлар келтиради. Фитратнинг махсус таъкидлашича, амир Олимхон салтанатини тебратишда Қушбегининг ўрни ва роли беқиёс катта бўлган. Салтанатнинг сиёсий ва идора ишлари Қушбеги деб аталган бир киши бошчилигида олиб борилади.

Насрулло шундай нуфузга молик ва масъул. У адо этган ўта мураккаб ишлар билан ҳийла танишгач, мен беихтиёр рус халқидаги образли бир гапни эсладим:

«Шоҳга яқин бўлиш – ўз ўлимингни тезроқ адо этишдир». Амир Олимхон ўзининг энг қудратли ҳокими Насруллонинг ва унинг бутун авлоду яқинларини қатл этади. Унинг қисмати фожеали кечишида Қозикалон Бурҳониддиннинг хизматлари беқиёс катта. У ўз рақибларидан яна бири – Муҳаммад Шарифни кучли таъқиб этади.

Фитрат 1921 йилда Бухоро меҳмонхонасида шоир Чўлпон шарафига берилган зиёфатда Шарифжон қозининг (Бухоронинг тараққийпарвар кишиларидан Қозикалон ҳам бўлган, 1918 йилда амир ҳибсга олган) ҳақли эътирозларига жавобан: «Ахир биз бунақа инқилобни истаган эмасмиз, тақсир», - дейди. Ва бу гап маъшум 37-йилда жиддий айблов бўлиб ишга тиркалади1.

Кунлардан бир кун талабалардан бири амир томонидан 1918 йили қамоққа олинган Шариф 1921 йили Чўлпон шарафига берилган зиёфатда «иштирок этиши мумкинми?»-деб савол берди.

Эҳтимол, амир қозикалон Шариф гуноҳини авф этган, 1921 йилгача қамоқдан озод қилган бўлиши мумкин. Ҳар ҳолда бу ўринда Б. Қосимов муайян даражада изоҳ бериб ўтса, бу хилдаги саволнинг пайдо бўлишига ҳожат қолмас эди. Шу муносабат билан мен яна бир бор Фитратнинг «Амир Олимхоннинг ҳукмронлик даври» китобига назар ташладим.

Фитрат ўз китобида Бухоронинг «жуда бадавлат», мол-мулкнинг ҳисоби бўлмаган даражада бой Бурҳониддин ўрнига Насрулло Қушбеги феврал инқилобидан кейин Муҳаммад Шариф садрни Бухоро қозикалони вазифасига тайинлайди, дея махсус қайд этади. Сўнгра ёзади:

«Қози Бурхониддиннинг тарафдорлари ва яқинлари қози Муҳаммад Шарифни отдан тушириб дўппослайдилар ва шарманда қилдилар. Шу воқеадан кейин қози Муҳаммад Шариф қозикалонликдан туширилиб, ўрнига қози Бурҳониддин келади.

Муҳаммад Шариф судур ва Бурҳониддин садр ўртасидаги кураш бу воқеадан кейин ҳам тўхтамади. Бу икки «Шариат пешволари» тарафдорларининг курашлари узлуксиз давом этиб, улар бир-бирларига қарши режалар тузар эдилар. Ҳатто, масала шу даражага бориб етган эдики, буларнинг тарафкашлари ўртасида кўча жанглари ҳам бўлиб турар эди.

Муҳаммад Шарифнинг тарафдорлари оз бўлса-да, ўзларини Бухор
о инқилобчиларининг тарафдорлари деб билар эдилар.

Чунки, Муҳаммад Шариф қайтадан қозикалон бўлишини Бухоро инқилоби билан боғлиқ деб тушунар эдилар. Бироқ бу гуруҳлар ҳам Бурхониддин томонидан қатъий тор-мор этилди».

Фитрат яна бир ўринда Муҳаммад Шариф ўзини жадидлар тарафдори ҳисобласа ҳам «аслида бу шахснинг қозикалонлигидан бошқа мақсади йўқ эди», дейди. Шариф ўз мақсадига етишиш учун кези келганда жадидларни ҳимоя қилган. Шу боисдан ҳам Бурҳониддин уни мағлуб этган.

Тўғри, Фитрат Бухоро халқ жумҳуриятида содир бўлаётган жуда кўп ножўя ишларни, сонсиз-саноқсиз адолатсизликларни кўриб, кучли изтиробга тушган. Бу борадаги норозиликларини бир қатор асарларида, қалбига яқин кишилар билан ўзаро суҳбатларда, учрашувларда баён этади.

Файзулло Қиличев ўзининг «Мустақилликнинг фожиали йўли» мақоласида характерли кичик бир эпизод келтиради: «Мунаввар Қори Абдурашидов: «1920 йилда Бухоро инқилобини нишонлаш учун Бухорога бордик. Турккомиссар вакили Сафаров билан бу ердаги мачит-мадрасаларда руслар от боғлаб қўйганини, бебошликлар қилганини гувоҳи бўлдик. Сафаров уларни тартибга чақиришга уринди. Лекин сал ўтмай, рус командирларидан Сафаровни миллатчилик ва аксилинқилобий ҳаракатда айблаб имзоланган хат тушди. Оқибатда

Фитрат Мунаввар Қорини қучоқлаб йиғлади: «Биз бундай инқилобни хоҳламаган эдик. Биз фақат амирни ағдариб, адолатли жамият барпо қилмоқчи эдик». (Шарқ юлдузи 1992 йил 7-сон 165-бет). 

Маълумки, амир Олимхон 1920 йилнинг кузида ўзининг энг яқин одамлари ва бир қанча сарбозлари билан Бухорони тарк этади, лекин унинг оила аъзолари ўз ватанида қолган ва қисмати ўта оғир кечган. Амир Олимхон «Бухоро халқининг ҳасрати тарихи» рисоласида «Бухоройи шариф шаҳаридан кўчишни ихтиёр этдим» дейди. Оила аъзоларини қолдириши эса бу, эҳтимол амирнинг хориждан ҳарбий ёрдам олиш йўли билан ўз салтанатини яна эгаллашга интилишидан, эзгу орзусидан бир нишона бўлиши мумкин, лекин унинг умидлари сароб бўлиб, пучга чиқади.

Бухоро халқ жумҳурияти ҳукумати раҳбарияти амир Олимхоннинг беқиёс катта бойлик билан кетганини важ қилиб, унинг оила аъзоларини гаров тарзда ушлаб туришни ўзларига эп кўрадилар. Амирнинг кетма-кет талаблари натижа бермайди. Ниҳоят, у халқаро Қизил Ярим ой жамияти орқали ҳаракат қилади. Бу борадаги саъй-ҳаракатлари беҳуда кетмайди. Онаси Эшонойим, уч нафар хотини ва қизларига рухсат берилади. Лекин уч ўғлига бундай имконият насиб этмайди. Шоҳмуродхон, Султонхон, Раҳимхон қисматлари оғир кечади, сарсон-саргардонлик, фожеали турмуш Султонхон Олимов Улуғ Ватан урушида фаол қатнашади ва ногирон сифатида турмуш кечирган. У қамоқда қазо қилади. Шоҳмурод Олимов эса, Москвада ишчилар факультетида таҳсил олади. «Известия» газетасида унинг отасига мактуби эълон қилинади: «Мен ўз ҳаётимда сенга биринчи ва сўнгги бор мактуб йўллаяпман. Мен отам йўқ деб биламан. Ва сени, ўз ўғлингни унутишга даъват этаман. Сен билан бутунлай хайрлашганмиз».Бу сатрлар Шоҳмурод қаламига мансубми ёки бошқалар қутғуси билан битилганми?

Бунга аниқ жавоб бериш учун аниқ далилимиз йўқ. Шуниси аниқки, 1934 йили Шоҳмурод ҳарбий муҳандислик академиясини тугатиб, шу даргоҳда ишини давом эттирган. Улуғ Ватан уруши йилларида қилган фидойиликлари туфайли генераллик даражасига кўтарилди. Назаримда, унинг қисмати шўролар мамлакатида фавқулодда ҳодисалар сирасига мансуб. Кенжа ўғил-Раҳимхон қисмати фожеали кечади. У жосусликда айбланади ва олий жазога ҳукм этилади. Хуллас, улкан адиб Фитратнинг «Амир Олимхон ҳукмронлик даври» рисоласи кўҳна тарихимизнинг бир қадар қатламларини мунаввар тасаввур этишга имкон беради. Бу асарда баён этилган воқеалар, шоҳлар қисмати хусусида баҳсли нуқталар бўлиши эҳтимолдан узоқ эмас. Шундай бўлиши билан мазкур асар қадрли, аҳамиятли.


Мазкур фаслнинг сўнггида мавзудан бироз четга чиқиш  бўлсин-да, Фитратни ҳибсга олишга оид  айрим  масалаларга  мухтасар бир  тарзда тўхтаб ўтиш  зарурияти сезилади.  Истеъдодли ёзувчимиз  Набижон Боқий «Қатлнома» қиссасида  А.Қодирий, Фитрат ва  Чўлпоннинг  фожеали қисматлари ҳақида  жуда кўплаб  фактларни келтиради ва кучли  бир дард билан  воқеаларни тасвир этади.  Бундай улкан сиймоларинг  аччиқ тақдири, оғир ва чигал ҳаёт йўллари тўғрисида  тарихий романлар,  ҳужжатли қиссалар яратиш вақти келди.  Мустақиллик шунга даъват қилади. Мен бир  неча  йил аввал  «Қатлнома»ни   ўқиганимда, ёзувчи тарихий ҳужжатларни, А.Қодирийни тергов қилишга  оид  материалларини талқин қилганида бу борада муайян даражада қатор  мантиқли саволлар қўйгани, ҳатто  қаҳр-ғазабланганидан  сўкиниш  ҳолларига,   фактига ҳам дуч келган эдим. Кичик бир мисол : «Тергов давомида «Миллий иттиҳод» ва «Миллий истиқлол» ташкилотлари ҳақида қайта-қайта гап кетади-ю, ҳеч бир далил-исбот йўқ: агар бундай ташкилот мавжуд бўлса ва терговчининг қўлида шуни исботлайдиган асос бўлса, хўш, нега у "Қартаси "ни очмайди. Қолаверса, бутун бошли большовойлар тузумини ағдариб ташлашга бел боғлаган азамат Ташкилотнинг Программаси, устави йўқмикан? Ўшандай ташкилот бор эканини тасдиқлайдиган бирорта ашёвий далил топилдими?... Агар қўлингда ҳеч нарса йўқ бўлса, нега бировнинг бошини қотирасан, қанжиқ!» (Ўша китоб, 96-бет). 

Ғанимни  сўкишнинг ўзигина етмайди. Далил - исбот билан ғанимнинг ғанимлигини кўрсатиш ҳар қандай сўкишга нисбатан хайрли, ишонарли иш бўлиб келган. Мен ҳам баъзи бир ҳужжатларни назаримдан ўтказганимда Набижонга ўхшаб шундай ташкилот ростанам бўлганми?- дея ўзимга-ўзим саволлар берганман. Лекин тўлароқ жавобини топишга қизиқар эдим. Фитрат ҳаёти ва ижоди билан яқиндан таниша бошлагач, сўнгра Мунаввар Қорининг "Хотираларим "ини ўқигач, баъзи хаёлларга бордим. Чунки, кейинги йилларда етишган жуда кўп олимларимиз ва ёзувчиларимиз "Ростанам шундай ташкилот бўлганми?" ёки бу большевикларининг навбатдаги қотилликни бошлаш учун бир найрангими? дея савол беришарди. Энг аввало Мунаввар Қори ўз хотираларида Октябр  инқилоби арафасида ташкил топган «Иттиҳоди Тараққий» (тараққийпарварлар уюшмаси) ҳақида, бy жамиятнинг дастурини турк муҳожирларидан Усмонбек билан Ҳайдар Афандилар тузгани, уни ўзи ўзбек тилига ағдаргани, Октябр инқилобидан кейинги ташкилот фаолияти, унинг режасида турк ҳарбий асирларига ёрдам бериш ва уларни мактабларда ишга жойлаштириш каби қатор масалалар ўрин олгани, "Бокуни «Иттиҳоди Тараққий» жамиятини бошқарувчи турклар  эгаллагани, улар билан алоқада бўлганлиги, олдинги раис Усмонбек кетиб, ўрнига Зиябек келгани, Тошкентда унинг қирқдан ошиқ аъзоси борлиги, улар ўта сир тутилгани, ниҳоят, «Миллий Иттиҳод» жамиятининг мавжудлиги, Тошкентда Миллий истиқлол бўлганлиги хусусида ҳикоя қилади. Булардан ташқари, 1918 йили Туркия мамлакати атрофида чор Россиядаги жами турк, мусулмон ўлкалари ва давлатларини бирлаштириш ҳақидаги таклифи билан Козимбек ва Мавлави Баракатулла Бyxopora келади. Лекин Сайид Олимхон қабул қилишни рад этади. Сўнгра улар Хоразмга йўл оладилар. Бу ўлкада ҳам уларнинг таклифлари инобатга олинмайди. Булар ҳам тарихий ҳужжат.
 

    Хуллас, бир қатор архив материаллари, шу жумладан, П31922 сонли жиноят иши ҳужжатлари асосида битилган Файзулло Қиличевнинг «Мустақилликнинг фожеали йўли» мақоласи ҳам бундай ташкилотнинг бўлганини рўйи-рост тасдиқ этади. Тўғри, бундай ташкилотга аъзо бўлиш ўта сир тутилган ва талаби ҳам ўта кучли. Характерли бир мисол. Бухоро Компартияси Марказкўмининг котиби Сайдулла Турсунхўжаев 1920 йил ёзида Қарши шаҳар Инқилобий қўмитаси (ревком) раиси бўлиб ишлаётган Ота Хўжаев билан учрашмоқчи бўлиб, бу ўлкага келади. Улар Отахонов гувоҳлигида бир хонадонда  учрашадилар: «Ота Хўжаевни улар аввал таҳорат олишга ундашади.  Тозаланиб ўтирганидан сўнг,  озодлик ва мустақиллик йўлида  кураш олиб  борувчи ташкилот тузилгани ҳақида хабар қилишади ва унга  киришга розилигини сўрашади. Ота Хўжаев ҳеч иккиланмасдан рози бўлади. Шунда унинг олдига Қуръон ва маузер  қўйишиб қасам ичиришади.  У «Мен  бу ташкилотга кирар эканман, унга содиқ  хизмат қиламан,  бу ҳақда ҳеч кимга оғиз очмайман ва сотмайман. Акс ҳолда  Қуръон урсин, маузер ўқидан  ўлим топай» дейди... Ҳар бир аъзонинг шундай қасамёд этишини изоҳлаш ортиқча  деб ўйлайман.

Ота Хўжаевнинг «Миллий иттиҳод» ташкилотига кириши тафсилотини келтиришимдан мақсад – бу ташкилотга жалб қилинган ҳар бир  шахс учун шундай ёки шунга ўхшаш қатъий тартиб   ўрнатилганини  англатишдир»1.

Тергов ҳужжатларида Ота Хўжаев укаси Бухоро Халқ жумҳурияти Марказий Ижроқўмининг   раиси Усмон Хўжаев (бир қатор манбаларда, айниқса хориждаги фаолиятида Усмонхўжа Пўлатхўжаев тарзида  шарҳланади) ҳақида, унинг Истанбулда Фитрат  билан бирга  таҳсил олгани, ўзининг  1909-1913 йилларда  Константинаполда яшагани ва ўқиганини нақл этгани таъкидланади. 

1923 йилда Ф.Хўжаев Ўрта Осиё ташкилотлари раҳбарларининг махсус йиғилишида Миллий Иттиҳоднинг сиёсий вазифалари, иқтисодий ва молиявий масалалари хусусида мухтасар маълумот беради. Бу ташкилотнинг махсус фонди бўлиб, унда хорижда яшовчи талабаларни ҳам, Мустафо Чўқаевни ҳам моддий жиҳатдан таъминлаш ишлари йўлга қўйилган. 

    Кези келганда шуни ҳам қайд этиш лозимки  ака-ука Ота Хўжаев билан Усмон Хўжаев айрим манбаларда "Пўлатович" ёки "Пўлатхўжаевич", "Пўлат ўғли Хўжаев" тарзида берилган. Улар ака-ука Файзулла Хўжаев ва Ибод Хўжаевларга амаки бўлишган. Ф.Хўжаев бир ўринда "Икромов укам Ибод Хўжаевни партиядан ва ишдан ҳайдаб, ўз-ўзини ўлдиришга caбaб бўлди" деган эди, Бунга унинг хотини Фотима ҳам гувоҳ"2.. Бу қанчалик poст? Қўшимча далил-исботлар керак, албатта. Менинг назаримда, Бухоро инқилоби тарихида Хўжаевлар сулоласининг ҳам, Бурҳоновлар сулоласининг ҳам алоҳида ўрни бор. Улар ҳақида махсус боблар битилишига ишончим комил. Ҳар иккала сулола ўртасида ҳам Фитрат нуфузи баланд эди. Айни пайтда, мустақилликнинг фожеали йўли - бу икки сулоланинг ҳам, Фитратнинг ҳам фожеали йўли бўлиб қолаверди. 

    Хуллас, мен «Миллий Иттиҳод», «Миллий Истиқлол» (вазиятга кўра ҳар хил номланган ташкилот мавжуд бўлганми ёки йўқми) деган шубҳаларга борган эдим. Бир қатор ҳужжатларнинг мавжудлиги бу шубҳаларни парчалаб юборди. Набижон Боқий терговчи асосан қораловчи бўлгани учун «Қартаси»ни тезда очавермаслигини мендан яхшироқ билади. Эҳтимол, бундай ташкилот ҳақидаги мавжуд материаллар яна юзага чиқар, улар ҳақида тасаввуримиз тўлишар. Ҳар ҳолда бу масалани эътибордан соқит қилиб бўлмайди. Чунки, нафақат жумҳуриятимизнинг атоқли арбоблари, айни чоғда, ХХ аср ўзбек адабиётининг устунлари бўлган Фитрат, А.Қодирий ва Чўлпонларнинг қисматлари «Миллий Иттиҳод», Ф. Қиличевнинг таъбири билан айтганда, «Озодлик учун кураш ташкилоти» билан қанчалик боғлиқ ёки нобоғлиқ кечганини тадқиқ этмаслигимиз мумкин эмас. Шу боис бу ҳақда ўта қисқа бир тарзда тўхталдим. Мен Набижон билан баҳс қилмоқчи эмасман. Шу баҳона ҳадеб бўлар-бўлмасга такрорланавериб, кишининг меъдасига тегадиган даражада сафсата сотишдан кўра, мулоҳаза ютиришга бир туртки бўладиган, имкон берадиган "баҳсли фикр айтиш" афзал деган ақидага риоя этдим. А.Қодирий, Чўлпон. Фитрат- бу сиймолар миллат фахри, миллат тимсоли, миллат ғурури ва кўрки эди ва шундай бўлиб қолажак. 

    Ниҳоят Фитрат ҳаёти ва ижоди ҳақида илк бор қилган ишимга ҳозирча нуқта қўйдим. Бy борада ижодий изланишларни ҳоли қудрат давом эттирмоқчиман. Ҳозирча мавжуд имкониятлардан фойдаланиб, унинг кейинги йилларда эълон қилинган баъзи бир насрий ва драматик асарларига назар ташлашга ҳаракат қилдим. 

Назорат топшириқлари:

2.11. Фитратни кўп қиррали олим деганда нималарни    

         тасаввур  этасиз?

2.1.2. Манғитлар сулоласи қачон бошланади? Бу борадаги                                                                  

        амир Олимхон ва Фитрат фикрларига қандай қарайсиз?

2.1.3 Ҳайдархон кимларнинг фарзанди ва уни қандай тавсифлайсиз? 

2.1.4 Хон Насруллони  қандай характерлайсиз?

3.2.1. Жўрабек ким бўлган ва у кимга қарши чиққан?

3.2.2. Манғит сулоласи вакиллари нима учун ўзларини сайидларга олиб бориб боғлайди?

3.2.3. Абдулаҳадхон Фитрат талқинида қандай намоён бўлади?

3.2.4. Фитрат ва Амир Олимхон муносабатлари хусусида нималарни биласиз?

Тест: «Фитратнинг илмий мероси» асарининг муаллифи ким?



А. Қосимов 



Б. Каримов



В. Болтабоев 



Г. Алиев



Д. Қулжонов

Тест: «Фитрат. Эътиқод, ижод» китобининг муаллифи ким?



А. Ғаниев



Б. Алиев



В. Болтабоев



Г. Қосимов



Д. Жўраев
 

Мустақил иш топшириқлари: «Шоир ва шоирлик» мақоласини шарҳлаб конспект қилинг.

Фойдаланилган адабиётлар:

1.Б. Қосимов. Маслакдошлар. Т., 1994 йил.

2.Ҳ. Болтабоев. Фитратнинг илмий мероси. Т., 1996 йил.

3.Ф. Қиличев. Мустақилликнинг фожиали йўли. Шарқ юлдузи, 1992 йил, 7-сон.

4.А. Қулжонов. ХХ аср ўзбек адабиётининг буюк сиймоси (Фитрат ҳаёти ва ижоди ҳақида) Гулистон-2000 йил. 






5-мавзу:

Ойбек улкан олим ва танқидчи

Асосий саволлар.

1. Ойбек талқинида Чўлпон ва Ҳамид Олимжон.
2. Алишер Навоий Ойбек талқинида.
Мавзунинг асосий таянч тушунчалари: Ойбекнинг Чўлпон ижоди ҳақидаги илк икки мақоласи; Ҳамид Олимжон ижоди хусусида Ойбек билан А.Саъдий баҳси, Ойбекнинг А.Навоий ижоди ҳақидаги тадқиқотлари.
                                   1 — асосий масала
1.1. Ойбек талқинида Чўлпон ва Ҳамид Олимжон.
Ўқитувчининг мақсади: Ёш Ойбекнинг оташқалб Чўлпонни катта жасорат билан ҳимоя қилгани, айни пайтда Ҳ. Олимжонни кескин бир тарзда танқид қилган А.Саъдий билан баҳс қилгани ҳақида талабаларда тасаввур ва тушунча ҳосил қилдириш.
                   Идентив ўқув мақсадлари:
1.1.1. Чўлпон ижоди ҳақидаги баҳсни сўзлаб беради.
1.1.2. Ойбекнинг "Чўлпон шоирни қандай текшириш керак?" мақоласини шарҳлайди.
1.1.3. А.Саъдийнинг Ҳ.Олимжон ҳақидаги мақоласининг характерини белгилайди.
1.1.4.   Ойбекнинг   Чўлпон   ва   Ҳамид   Олимжон   ижоди   ҳақидаги мақолаларини баҳолайди.

1- асосий масалага доир муаммолар:

1.1 Ойбек бадиий ижоди сингари танқидчилик фаолиятини ҳам эрта бошлаган олимлар тоифасига мансуб. 22 ёшида у Чўлпонни Айн ( Олим Шарофиддинов), Усмонхон (Эшонхўжаев)нинг даҳшатли ҳужумларидан ҳимоя қилиб майдонга чиқади, дастлабки чўлпоншунослардан бири сифатида тилга олиниб келинади.

Ойбекнинг « Чўлпон шоирни қандай текшириш керак», Усмонхоннинг «Мунаққиднинг мунаққиди» билан Ойбекнинг  «Мунаққиднинг мунаққиди мақоласи эгасига» мақолаларини таққосланг. Қандай фарқли томонлари ни аниқладингиз? Ёки бир шоир ижодига бир-бирига зид икки хил қарашлар бўлишини тасаввур этдингизми?

1.2.   1933 йилда танқидчи А. Саъдий « Тўрт шеърлар тўплами» номли мақола ёзиб, Ҳамид Олимжонни кескин танқид қилиб, майдонга чиқади. Ойбек эса « Танқид соҳасида саводсизлик ва ур- йиқитчиликка қарши ўт очайлик» мақоласини ёзиб, у билан кучли баҳсга киришади. А. Саъдий шоирнинг қайси шеърий тўпламлари ҳақида танқидий мулоҳазалар юритади? Нима учун Ойбек танқидда саводсизлик ва ур- йиқитчиликка қарши  ўт очайлик деб бонг уради? Уларни қиёсий ўрганиш жараёнида сиз қандай хулосага келдингиз?

1 — асосий масаланинг нақли:
    1927 йилнинг 14 февралида Айн (Олим Шарафиддинов)нинг "Ўзбек шоирлари. Чўлпон" мақоласи эълон қилинди. У Чўлпонни "Ўзбек миллий буржуазиясининг бадбин" шоири дея қоралаб чиқди. Иккинчидан, уни миллатчи (русларга қарши) сифатида тавсифлайди. Учинчидан, Чўлпонга хаёлпараст (идеалист) деган айб қўйди. Ниҳоят, Чўлпон шеърлари ёшларни миллатчилик руҳи оқими томон етакламоқда, деб жар солди.
    Ёш Ойбек Айннинг шоир Чўлпонни бутунлай инкор этишига қарши майдонга чиқди. Бу ҳол унинг "Чўлпон шоирни қандай текшириш керак?" номли мақоласида ("Қизил Ўзбекистон", 17 май 1927 йил) ойдин кўринди. Ойбек танқидчи Айннинг шоир ижодини текшириш методига жиддий қарши чиқди ва илк бор ижтимоий метод асосида Чўлпон ижодини ўрганиш тамойилини олға сурди: "Чўлпон бир шахсдир. Шахс ижтимоий    муҳит   чизгиларининг кесишган нуқтасидир".
    Усмонхон (Эшонхўжаев) ёш Ойбекнинг шоир ижодини текшириш методига қарши бориб "Мунаққиднинг "мунаққиди" (Қизил Ўзбекистон",22 —23 июнь 1927) мақоласини чоп эттирди. Мунаққид сифатида Ойбек Усмонхон танқидига жавоб беришни зарур ҳисоблади ва "мунаққиднинг "Мунаққиди" мақоласи эгасига" номли мақолани ёзди ("Қизил Ўзбекистон", 28 август 1927).
   Ойбек Усмонхон танқидига жавоб берар экан, асосан Чўлпон ижоди ҳақидаги аввалги қарашларида собит қолади. Газета редакцияси ўз саҳифаларида шиддатли кечган бундай баҳсни якунлашга интилмади.
1927 йил 4—5 октябрда Самарқандда ўтган Ўзбекистон маданиятчиларининг Иккинчи қурултойида Ўзбекистон Компартияси Марказий Комитети биринчи котиби Акмал Икромов маъруза қилди. У ёзади: "Айн томонидан Чўлпонни танқид қилиб ёзилган мақола муносабати билан бизда бир қанча мубоҳасалар бўлиб ўтди. Айн Чўлпонни мафкура жиҳатидан тўғри танқид қилди... Қайтариб айтаманки, мафкура жиҳатидан шундай танқиднинг бўлиши керак эди... Ёш шоиримиз Ойбек эса масалани мафкура жиҳатидан кўра олмай, фақат тил, услуб, ифода ёғини кўрди" ("Қизил Ўзбекистон", 10 октябрь 1927 йил). Чўлпон ижоди ҳақидаги баҳс шу тарзда якунланди. Шундан сўнг тез орада журналист Комил Алиевнинг Чўлпон ҳақида "Ақлли жинни" ("Қизил Ўзбекистон", 12 октябрь 1927 йил) фелетони босилиб чиқди...
    Нафақат 20 — 30 йилларда, ҳатто Чўлпон оқлангандан кейин, яъни 60 — 80 йилларда ҳам Ойбекнинг бу икки мақоласи ақлбовар қилмайдиган даражада танқид қилиниб келинди. Даъвом қуруқ бўлмасин учун фактлардан фақат иккитасини эслатаман. М.Юнусов ўзининг "Традиция ва новаторлик проблемаси" (1965) китобида ҳам, икки жилдлик "Ўзбек совет адабий танқиди тарихи" (1987)нинг биринчи боби муаллифи сифатида ҳам Чўлпонни танқид қилиш баробарида Ойбек мақоласини ҳам нишонга олади. Бу ҳол муайян даражада "Ойбек ижоди методи ва бадиий маҳорати" (1985) номли мақолалар тўпламида ҳам сезилади.
     30—йилларда Ойбек адабий танқидчи сифатида ҳам фаол ижод қилди. Бу ўринда унинг "Танқид соҳасида саводсизлик ва ур — йиқитувчиликка қарши ўт очайлик" ("Китоб ва инқилоб" журнали, 1933 йил, 7—8), "Фалсафий терминлар устида бир қанча сўз" ("Китоб ва инқилоб", 1933,N4), "Ўзбек поэзиясида тил" ("Қизил Ўзбекистон", 14 июнь 1934), "Социалистик лирика учун "("Ўзбекистон шўро адабиёти" (1934,N7), "Сўнгги йилларда Ўзбек поэзияси" ("Адабиёт соҳасида илмий текширишлар" (тўплам,Т.,1935), "Абдулла Қодирийнинг ижодий йўли" (1935) номли қатор мақолалари ва рисоласини эслаш жоиз.

Адабиётшунос олим ва танқидчи А.Саъдий ёш шоир Олимжоннинг 1926—1932 йилларда чоп этилган "Кўклам" (1929), "Олов сочлар" (1931), "Пойга" (1932), "Ўлим ёвга" (1932) тўпламлари хусусида мақола ёзиб, уни "Тўрт шеърлар тўплами" деган сарлавҳа остида "Китоб ва инқилоб" (1933,N1) журналида бостириб чиқарган ва кескин танқид қилган эди. Шу журнал редакцияси Ойбекнинг "Танқид соҳасида саводсизлик ва ур — йиқитчиликка қарши ўт очайлик" мақоласини мунозара тарзида эълон қилади.
А.Саъдий мақоласида Ҳ. Олимжоннинг 1926 йилдан бошлаб то 1932 йиллар орасида ёзган шеърларининг миқдорига ҳам махсус эътибор берилган. Ҳатто "ҳар йилга қанчадан тушганлиги сони махсус жадваллар" шаклида кўрсатилган эди. Шу боисдан Ойбек танқидчининг мақоласи "таъбир жоиз бўлса, бадиий бухгалтериядан бошланади" дея киноя қилади. А.Саъдий ёш шоир Ҳ.Олимжоннинг ижодий йўлини "текис чизиқ шаклида" кўради, биқиқ, чекланган бир ҳолда текширади. Ойбек эса шоир ижодига бадиий такомилнинг диалектик нуқталарига алоҳида эътибор беради.
Иккинчидан, А.Саъдий шоир асарларини замоннинг бирламчи асосларидан, асосий тенденцияларидан, улкан проблемаларидан ўзиб олиб таҳлил қилиш йўлини танлайди. Ойбек эса унга қарши чиқади, ҳар бир асарни замон билан боғлиқ ҳолда тадқиқ этиш тарафдори сифатида майдонга чиқади.
Учинчидан, А.Саъдий мақоласида Ҳ.Олимжон асарларида буржуа романтизми ва идеализми таъсири" мавжуд деб жар солади. Бу ҳақда Ойбек ёзади: "Танқидчи асарларни конкрет анализ қилиш натижасида ўз ҳукмларини чиқариши керак. Саъдий ҳукмлари асар анализидан келиб чиқмайди. Кўпинча фактлар, шоирнинг қарашлари, фикрлари "қийшиқ ойна" орқали кўрсатилади. Шеърларга танқидчи ўз кайфига яраша, ўзи истаганча маънолар тақишга тиришадики, бу билан танқид объектив аҳамиятдан маҳрум этилади".
Тўғри, асарнинг конкрет таҳлилидан келиб чиқмайдиган бу хилдаги нообъектив "ҳукмлар" йигирманчи ва ўттизинчи йиллар адабий танқидчилигида ҳийла кўп учрайди.
Илмий тафаккурнинг саёзлиги, савиянинг юзакилиги, одатда, муайян асарнинг моҳиятини нотўғри шарҳлашга, таҳлил қилишга олиб келади. Ойбек худди шу нуқталарда А. Саъдий ҳукмларининг ожизлигини кўрсатади.
А.Саъдий мақоласида муайян бир шеърдан "айрим йўлини, ҳатто айрим сўзини узиб" олиб, "муҳокама" юритилади. Масалан, "Ёш куч" шеъридан, "ҳур табиат қўли билан ишланган, сен ёш куч" деган йўлини келтиради ва "бутун шеърда биологизм" устунлигини, шоир ижодида "чет таъсир" борлиғини кўргандай бўлади, ниҳоят шоир "ҳур табиатчиликни" талқин қилишда айбланади".Унинг бундай даъвосига қарши Ойбек шундай дейди: "Ҳолбуки, бу шеър ўткир синфий идеяни жонлантирган шеърдир. Танқидчининг кўзи шу шеърда жасур, ўткир, тетик қаторга тушмайди".
Тўртинчидан, А.Саъдийнинг фикрича, "Олов сочлар", "Ўлим ёвга" тўпламларидаги кўп шеърлар "Кўклам"даги шеърларга нисбатан санъатга сусайганлигини кўрсатади". Ойбек унинг бу фикрига ҳам қарши чиқади.
Тўғри, муайян бир ижодкор маълум бир йилларда бақувват, бадиий жиҳатдан пухта, пишиқ, яхши, юксак асар яратиб, кейинчалик эса аввалгисига нисбатан жўнроқ, саёзроқ асар битиши ҳам мумкин. Бунга таажжубланмаса ҳам бўлади. Бунга Ойбек ҳам таажжубланмайди. А.Саъдий назарида 1926 — 1928 йилларда "Ҳамид Олимжон "идеалист —миллатчи ёзувчилар таъсири остида" бўлган, кейинги йилларда яратган асарларида эса, аксинча, яъни "миллатчи буржуазия таъсиридан қутулишга, тозаланишга интилиш жараёни бор".
Ойбек мунаққид қарашларидаги зиддиятни аниқ сезади ва тўғри нишонга олади. Ойбек шу йўсинда шоирнинг "Кўклам" ва «Ўлим ёвга" тўпламларини қиёсий таҳлил қилар экан, кейингиси ҳам бадиий, ҳам ғоявийлик жиҳатдан устунлигига эътибор беради, шоир маҳоратининг ошиб боришини махсус таъкидлайди. А.Саъдийнинг бундай "кашфиёти" ягона эмас эди. Миён Бузрук Солиҳов ҳам "Ижодий йўлимиз тўғрисида" мақоласида Ғафур Ғулом, Уйғун, Ҳамид Олимжон каби бир қатор навқирон шоирларнинг кейинги асарлари аввалги асарларига нисбатан бадиий жиҳатдан тубан деб чиққан эди. Мунаққид Олим Шарафиддинов "Бир реакцион назария тўғрисида" (Қизил Ўзбекистан", 6 июнь 1935) мақоласида М.Б.Солиховнинг бундай "назария"сини кескин фош қилади. Бу фактнинг ўзиёқ Ойбекнинг мунаққид А.Саъдий билан қилган баҳсининг принципиал аҳамиятини яна бир бор таъкидлаб келади.
Бешинчидан, А.Саъдийнинг "кашфиётлари"дан яна бири — Ҳ.Олимжон асарларида сўфизмни топганида кўринади. Масалан, у шоирнинг «Шарқ» шеъридаги қуйидаги мисраларига эътибор беради:
Қуръон ёдлаб азондан
Амомалар оқарди,
Ўйнаб тасбеҳ қўлларда
Ва сўнгра шундай дейди: "Динга, руҳонийларга қарши сўзлар бор... Шу билан бирга, амомаларни ҳалимдай ёқимли қилиб сифатлайдики, динга қарши курашда бу зарарли бир ишдир". Худди шу йўсинда мунаққид шоирни "идеализм", ҳатто "сўфизмда айблайди", сохталаштиради. Ойбек эса "Шарқ" шеърини янгича бир тарзда ҳийла теран таҳлил этади.
А.Саъдий шоирнинг "Сиёб" шеъридан "истайди кечмишдек вафоли бир ёр" деган мисрани келтириб, уни шундай шарҳлайди: биринчидан, "бу билан шоир сўфизмни тағин ҳам кучайтириш", иккинчидан, "шу мисрада "кечмишни"—эксплуатация замонини "вафоли" (демак, ҳозирги замон вафосиз сифатида талқин қилинган) деган, деб шоирни айблайди. Устига устак, бу "миллатчилик мафкураси билан боғланишли бўлгани очиқ бир нарсадир" дейишгача боради.
Бадиий асарни бундай "талқин" этиш А.Саъдийнинг қиёфасини аниқ кўрсатади.
Ойбек "Сиёб" шеърини ўта зукко бир тарзда таҳлил этади.
А.Саъдий шоирнинг "Ўзбекистан" шеърига ҳам ҳужум қилади ва бу шеърда ҳам "буржуазия таъсирини" кўришга интилади. У шеърдан:
Зарафшон асир бу кун,
Ҳовлиқмайди, тошмайди.
Қирғоқлардан ошмайди,
Оҳидан чиқар тутун
каби мисраларни келтиради ва шундай хулоса чиқаради: Гуё Зарафшон пролетариат қўлида "оҳ" тортар эмиш!" «ҳатто "асир"лиги учун "оҳидан тутун чиқар эмиш!"
Ойбек бу шеърни ҳам яхлит таҳлил қилиш йўлидан боради.
Ойбекнинг "Танқид соҳасида саводсизлик ва ур — йиқитувчиликка қарши ўт очайлик" мақоласининг сўнгги қисмида А.Саъдийнинг айрим назарий қарашлари билан мубоҳаса қилинади. Бу борадаги мунозара ҳам ўз —ўзича эмас, балки Ҳ.Олимжон тўпламлари хусусида кечган баҳсга боғлиқ ҳолда рўй беради.
Қисқаси, Ойбекнинг 30 —йилларда "Танқид соҳасидаги саводсизликка ва ур — йиқитувчиликка қарши ўт очайлик" дея наъра тортиб майдонга чиқиши бежиз эмас эди...
Назорат топшириқлари :
1.1.1. Нима учун Ойбек Чўлпон шоирни қандай текшириш керак, дея майдонга чиқди?
1.1.2. Ойбек қайси масалаларда Айн (Олим Шараффиддинов)га қарши чиқди?
1.1.3. Усмонхон билан Ойбекнинг баҳсида қандай масалаларга эътибор берилган?
1.1.4. Ойбек А.Саъдий билан қандай масалалар юзасидан мунозара қилади?
1.1.5. Нима учун Ойбек ўз мақоласини "Танқид соҳасида саводсизликка ва ур — йиқитувчиликка қарши ўт очайлик" деб номлаган?
Тест: "Санъатда ҳис буюк роль ўйнар экан, шоир турмушни ақл билан эмас, балки ҳис билан идрок этади". Бундай талқиннинг муаллифи ким?

А. Айн.     Б. Усмонхон        В. Ойбек   Г. А.Саъдий    Д. Фитрат
                        2 — асосий масала
2.1. Алишер Навоий Ойбек талқинида.
Ўқитивучининг мақсади: Ойбекнинг буюк шоир А.Навоий ҳаёти ва у ижоди ҳақида яратган ўнлаб мақола ва рисолалари бўйича талабаларда тасаввур ва тушунча ҳосил қилдириш.
                    Идентив ўқув мақсадлари:
2.1.1. Ойбек А.Навоий ҳаёти ва ижоди ҳақида ёзган адабий мақола ва тадқиқотларини сўзлаб беради.

2.1.2. Уларнинг асосий йўналишларини шарҳлайди.
2.1.3. Ёзилган мақола ва рисолаларининг жанр хусусиятларини белгилайди.
2.1.4. Ойбекнинг асосий тадқиқотларини баҳолайди.

2-асоаий масалага доир муаммолар:

2.1. Ойбек мумтоз ўзбек адабиётининг йирик тадқиқотчиси. Унинг атоқли вакилларидан бири ҳақида Ойбек энг кўп ва хўп тадқиқот мақолаларини яратган. Уни ким деб ҳисоблайсиз? Қолаверса , нима учун Ойбекнимумтоз ўзбек адабиётининг тадқиқотчиси деймиз?Қарашларингизни далиллар билан исботланг.

2.2. Ойбек XX аср ўзбек адабиёти ҳақида ҳам кўплаб тадқиқот ишлари олиб борган . Унинг қайси вакили тўғрисида Ойбек алоҳида илмий иш қилиб, рисоласини чоп эттирган? Ёки бу асарда кўтарилган масалалар ҳозирги даврда ҳам долзарб саналади деб ҳисоблайсизми?
                   2 —асосий масала баёни:
Ойбек минг йилдан ортиқ адабиётимиз тарихини, унинг мураккаб тараққиёт босқичларини синчковлик билан кузатган, муттасил ўрганиб келган, кўплаб машҳур шоирлар ҳақида махсус мақолалар битган қамрови кенг йирик олим эди. Унинг тадқиқотларида инсониятга илм ва маданиятнинг буюк арбобларини етиштириб берган улкан тарихимиз, унинг оламшумул тарихий шуҳрати, кўп асрлик бой хазинаси дурдоналари мунаввар бўлади. Аллома Маҳмуд Қошғарийнинг "Девону луғотит турк"идан тортиб, то Юсуф Хос Ҳожибнинг "Қутадғу билиг" низомномаси, Аҳмад Югнакийнинг "Ҳиботул—ҳақойиқ"и ва Рабғузий қиссалари, Хоразмийнинг "Муҳаббатнома"сигача алоҳида эътибор берилади. Дурбек ва Хоразмий, Атоий ва Саккокий, Лутфий ва Бобурдан тортиб Муҳаммад Солиҳ, Машраб ва Турди, Мунис ва Огаҳий, Нодира ва Увайсий, Маҳзуна асарларигача, Гулханий ва Махмурдан тортиб то Муқимий ва Фурқат, Аваз ва Завқий ижодига кенг назар ташланади.
Менинг назаримда, Ойбекнинг бутун бадиий ва илмий фаолиятида бениҳоя катта ва кенг ўринни, биринчи навбатда, улуғ шоир ва мутафаккир Алишер Навоий сиймоси ва адабий меросини тадқиқ этиш ташкил қилади. Бу ўринда Ойбекнинг ўттизинчи ва қирқинчи йилларда битган "Навоий ҳақида", "Навоий ғазалиёти", «Навоийнинг дунёқараши масаласига доир", "Навоийнинг адабий мероси", "Улуғ мутафаккирнинг ҳаёти ва ижод йўли", "Навоийнинг ғоявий олами", "Алишер Навоий. Қисқача биографик очерк" номли ўнлаб мақола ва йирик тадқиқотларини эслаш жоиз. Буюк мутафаккир Алишер Навоийнинг ҳаёти ва ижодини тадқиқ этишдаги фавқулодда мураккаб проблема —бу унинг дунёқараши проблемасидир. Айтиш мумкинки, бу қатор проблемалар ичидаги биринчи даражали проблема бўлиб келган. Бу масалани, энг аввало, исломият оламидаги ўта зиддиятли тасаввуф фалсафасини, унинг вужудга келишидаги ва ривожида рўй берган ҳаддан зиёд кўп томонлама қоришиқ системани бутун мураккаблиги, миқёси кенглиги ва теранлиги билан идрок этишни тақозо қилади. Бу таълимотнинг вужудга келиши манбалари, ўқ илдизлари хусусида гап борганда, энг камида икки минг йил ортга — эрамизнинг биринчи асрига бир назар ташлаш, мавжуд тарихчи ва файласуфлар асарларини ўрганиш зарурияти бор. Биргина мисол. Мелодий йилимиз христианлик динининг асосчиси — афсонавий Иусус Христос номи билан боғлиқ. Мелоднинг бошида шу ном туради. Иусус Христос эса исломга Исо Масиҳ номи билан кирган, Исо Масиҳ Қуръонда пайғамбарлардан бири деб юритилади.
А.Навоийнинг қатор асарларида, шу жумладан "Тарихи анбиё ва ҳукамо" асарида Исо образига жиддий эътибор берилади. Бу хилдаги мисолларни кўплаб келтириш мумкин. Ойбекнинг А.Навоий ва тасаввуф масаласига эътибор бериши бежиз эмас...
XX асрда навоийшунослик фанининг таркиб топиши, шаклланиши ва тараққиётини Ойбексиз тўла тасаввур қилиб бўлмайди. Унинг илмий ва бадиий даҳоси ҳам, энг аввало, Навоий салоҳиятини кашфиёт этишда юксак чўққига кўтарилди. Бу борада Ойбек тенгсиз бир сиймо. Шу боисдан Шарқнинг энг улкан олими академик Е.Э.Бертельс ҳам Ойбек илмий салоҳияти кенглиги ва теранлигига тан берган, ҳатто усиз мен улуғ шоир Навоий ижоди ҳақида тадқиқотлар яратишим амри маҳол, дея юқори баҳо берган эди.
Дарҳақиқат, А. Навоий ижоди хусусида илмий ишларида Ойбекнинг истеъдодли назариётчи ва қудратли тадқиқотчилик соҳасидаги ижодий даҳоси намоён бўлди. Унинг Навоий ижоди ҳақидаги туркум тадқиқотлари эса асосан ўттизинчи йилларда яратилган эди. У Навоийнинг кўп қиррали ижодини ва улкан меросини нотўғри, сохта талқин қилишларга қарши шиддатли "жанг"нинг олдинги сафларида бўлди.
Масалан, А. Навоийнинг она тили учун курашидаги буюк хизматлари хусусида Ойбек ёзади: "Ҳар бир халқнинг маданияти ва тарихи мавжудияти асосини тил ташкил этади... Биринчидан, ўзбек тилида ҳам юксак бадиий асарлар яратиш мумкин эканлигини исбот этиш, у тилга адабий тил сифатидаги ҳуқуқини қайтиб олиш, иккинчидан, ўзбек халқининг фикр олишувида бирдан —бир восита бўлган бу тилни, бу тилдаги адабиётни шу халқ манфаатлари, мамлакат манфаатлари учун кураш майдонига айлантириш ва бу кураш майдонидан ўз мақсадлари йўлида максимум фойдаланиш". Навоий ўзининг бундай улкан адабий программасини катта сабот ва чидам билан амалга ошириши эса, бу фақат унинг ўзбек адабиёти ва маданияти олдидаги буюк хизматигина бўлиб қолмасдан, айни вақтда, бутун туркий халқлар олдидаги беқиёс катта хизмати эди. Узоқ тарихий бу ҳодисадан XX аср бошларида айрим олимлар Навоийни пантуркизм учун курашнинг яловбардори қилиб кўрсатишга интилдилар. Пантуркизм билан туркий халқларнинг тилларини ҳимоя этиш орасида катта фарқлар мавжудлигини Ойбек кўрсатиб берди.
Яна бир масала. Ойбек буюк шоир А. Навоий лирикасининг жавҳари бўлган ишқ ва май мотивларини тадқиқ этар экан, умуман ўрта аср Яқин ва Ўрта Шарқ адабий муҳитида, шу жумладан ХV аср темурийлар даврида бундай серзавқ лириканинг вужудга келиши заминига эътибор беради: "Навоий ўзига қадар бўлган турк —ўзбек адабий анъаналарини, форсигўй шоирлар поэзиясининг серзавқ мотивларини давом эттирди. Буюк шоир Навоий мазмун, шакл ва усталикда эрон поэзиясига яқинроқ ўзбек тилида шеърлар ёзди... Нима учун ишқ ва май мотиви Навоий лирикасининг гавҳаридир? Бу—қийин савол...Бу мотив эрон поэзиясида гуллаб, ундан ХV аср ўзбек адабиётида мўл —мўл мевалар бергандир... Темурийлар даврида шундай лириканинг инкишофи учун замин жуда мувофиқ эди. Тўғри, бу даврда ички ва ташқи урушлардаги талон —тарожлар, йирик савдо орқасида Ўрта Осиё "аристократияси бойийди... Самарқанд ва Ҳирот каби марказларда аристократия кайф —сафо оламига шўнғийди. Аристократия оламида ҳаётдан максимум лаззатланишга тамойил ортади". Саройларда, кибор доираларда муттасил равишда катта —катта зиёфатлар бўлиб турган. Тўғри, нозик мавзулардаги суҳбатлар, шеърхонлик, мусиқий ва ашула, ҳазил ва мутойибалар эса бундай оқсуяклар, зодагонларнинг ўтиришларига йўлдош бўлган. "Бу табақани ёлғиз дидактик асарлар қаноатлантирмайди. Унинг ингичка завқига ҳамоҳанг лирика керак. Кайф —сафо оламининг энг жозибадор жилваси, ингичкалашган оқсуяклар ҳаётининг эрмаги муҳаббат ва майдир. У замон аристократияси поэзиядан тематика кенглигини, ҳаётни танитадиган, фикрни бойитадиган мотивларни талаб қилмаган. Шеърда кўпроқ мусиқий, сўз безаги, чиройли сўз бирикмалари ва шу каби формал усталикка зеб берилган. Шундай қилиб, ҳоким синф поэзияси ичидан чириб бораётган, тарихий перспективадан маҳрум аристократиянинг кайфиятини акс эттирган...
Феодал идеологиясига хос бўлган бир чизги —ҳар нарсани символлаштириш, самовийлаштириш — шеърдаги образларни идеал
равишда шакллайди. Хонзода, бегзодаларнинг ёри —ёр гўзалига ўхшамаслиги керак. Шунинг учун ёрнинг гўзаллиги идеаллаштирилади... Муҳаббат лирикасига гуллар, ғунчалар, булбуллар, чаманзорларни мўл киргизади. Бундан ташқари, ўхшатиш, мажоз, истиораларда аристократ турмушида роль ўйнаган, унинг назарида чиройли ва қимматли бўлган —дур, ёқут, ақиқ, лаъл ва ҳоказолар кўпроқ қўлланади.
Навоий поэзиясида ҳам ишқ —муҳаббат ва май сероб, уларнинг ифода шакллари (либоси)дан фойдаланиш кучли, аммо шоир уларга юксак маъно беради, инсоний фикр ва туйғулар билан бойитди, чин муҳаббатни куйлади, севгида вафодорлик ва бевафолик ҳақида ажойиб шеърлар яратди". Худди шу тарзда Навоий лирикаси мотивлари ўша давр поэзияси мотивлари билан қай даражада алоқадорлиги, ҳамоҳанглиги, айни чоғда, фарқли томонлари, инсоний юксак фикр ва туйғулар билан йўғрилганлиги теран тадқиқ қилинади.
Навоий лирикасидаги бош ғоявий йўналиш, шоир адабий — эстетик қарашлари унинг умумий дунёқараши, фалсафий-ижтимоий концепциясига алоқадор бўлмаслиги мумкин эмас эди, албатта. Бу ҳақда гап борар экан, табиий равишда Ойбек тасаввуф проблемасига тўхталади. Ўзбек совет олимлари орасида Ойбек бу проблемага биринчилардан бўлиб эътибор берди. Энг аввало у минг йиллик тарихга эга бўлган, мусулмон мамлакатларида фалсафий, адабий фикр тараққиётига, ҳатто сиёсий тузумларга чуқур таъсир кўрсатган, турли ижтимоий — иқтисодий шароитда бир қанча ўзгаришларга учраган тасаввуфнинг "моҳияти ва тарихи" ҳақида янги тадқиқотлар деярли вужудга келмаганини афсус билан қайд этади. Шу боисдан бу тўғридаги "мулоҳазаларим масалани умумий равишда ойдинлаштира олади", дейди. Тўғри, тасаввуф узоқ тарихга эга бўлган ўта зиддиятли бутун бир фалсафий таълимот, ўта мураккаб фалсафий система. Ойбекнинг махсус таъкидлашича, "тасаввуф — сўфийлик энг аввало "асл ва тоза" шаклида расми исломга, унинг расми шароитига қарши бир реакция каби зухур этади", "ислом ақидаларини емирмоқчи бўлади". Дарҳақиқат, баъзи вакиллари — мутасаввуфлар ислом динининг қатор ақидаларига кучли эътироз билан майдонга чиққан ва бу диний таълимотнинг асосий томонларини фавқулодда бир куч билан тафтиш қилган эдилар. Ўз навбатида баъзи бир ислом пешволари уларга шафқатсиз бўлганлари маълум: Мансур Ҳаллож (858—922) ва Боязид Бастомий (IX), Фазлуллоҳ Насимий (Х1У аср) ларни қаттиқ, жазолаган, ўлдирганлар, Имодиддин Насимийнинг терисини шилганлар.
Шоир Аҳмад Яссавий (1105—1116) энг аввало Ўрта Осиёда ислом динининг кенг тарғиботчиси ва сўфийлик тариқатининг асосчиси сифатида машҳур бўлган. Натижада сўфийликнинг яссавийлик оқими вужудга келади ва унинг турли халафлари (издошлари)    тобора   кўпайиб   боради.    Унинг   асарлари   мажмуаси "Девону Ҳикмат" (1878) номи билан машҳур.
Шуни ҳам айтишга тўғри келадики, "Девону Ҳикмат"да муаллифнинг риёкор амалдорларни, фуқарога жабр —зулм ўтказган золимларни, айёр шайхларни ўткир сатира билан танқид қилганлари адабиётшунослигимизда ҳозирга қадар кенг ўрганилмай, тадқиқ этилмаяпти.
Сўфийлик тариқатларидан бири— нақшбандийликнинг асосчиси Баҳовиддин Нақшбандий Саид Муҳаммад ибн Жалолиддин (1318 — 1389) бўлиб, унинг таълимоти ҳам бутунлай догма эмас. Қолаверса, нақшбандийлик муайян бир оқим сифатида кейин ҳам давом этади ва бу оқим таълимоти ичида турли хил жиддий ўзгаришлар ва фавқулодда кучли зиддиятлар кўпайиб боради.
Буларни келтиришимдан мақсад — яссавийлик оқими билан нақшбандийлик оқими орасида муштараклик ва муайян фарқлар мавжудлигини, демакки, умуман сўфийлик оқимида замон талаби асосида жиддий ўзгаришлар бўлиб борганини махсус таъкидлашдир.
Сўфийлик оқимининг нақшбандийлик, яссавийлик, муркдизм, воисовчилик каби жуда кўп тариқатлари бўлган ва буларнинг ҳар бири оқим сифатида вужудга келган ҳамда ҳар бирига асос солган реал тарихий шахслар эса турли даврларда, турли ўлкаларда яшаб ижод этган.
Бундан ташқари, мазкур оқим асосчиларининг халафлари ҳам кўп бўлган.
Ойбекнинг талқинича, "сўфизм зудлик билан ишланган тайёр бир система ҳолида юзага чиққан эмас. У тараққий этган". Турли даврларда, турли сиёсий-ижтимоий шароитда, турли оқимлар таъсири остида ўзгаришларга дуч келган. Шу тариқа Ойбек бутун Шарқ халқлари адабиётида тасаввуфнинг вужудга келишидаги омилларни, гносеологик асосларини тадқиқ этишга журъат қилади. Айни вақтда, тасаввуфнинг ривожида иудаизм, буддизм, христианлик, зардуштийлик ва грек фалсафаси—неоплатонизмнинг таъсири, роли масаласига эътиборимизни жалб қилади. Неоплатонизмнинг илк катта намояндалари сифатида Платон (Афлотун), Ёвлих ва Проклни кўрсатади. Тўғри, қадимги грек файласуфи, объектив идеализмнинг асосчиси Платон, Афина неоплатонизм мактабининг бошлиғи, "Теологик бош асос", "Платон теологияси тўғрисида" каби қатор китобларнинг муаллифи Прокл, уларнинг фалсафий таълимоти Шарқ мамлакатларида кенг миқёсда тарқалган, ниҳоят, "неоплатонизм" қарашлари ислом тасаввуфига кучли таъсир қилган эди. Сўфийликнинг "Шариат" (шариат бўйича "Ҳидоя" номи билан машҳур қўлланма мавжуд), "Тариқат", "Маърифат", "Ҳақиқат" каби бир қанча босқичлари бўлган. Ва ҳар бир босқични эса мурид садоқат билан ўташи зарур. Бу ҳол эса кучли фаолиятни, иродани тақозо қилади. Бунга ўхшаш қатор махсус вазифалари бўлган. Шу билан бирга Ойбек "XII асрдан бошлаб сиёсий, ижтимоий силкинишлар, ўзаро урушлар Эронда тасаввуф адабиёти инкишофига замин" ҳозирлагани, сўнгра эса XIII ва Х1У асрларда — Чингиз ва Темур истилочиларининг Эронда "ясадиғи қонли манзаралар, шаҳарларнинг емирилиши, ўн минглаб аҳолининг кесилиши ва бошқа зулмлар, ҳақсизликлар" бу мамлакат халқлари адабиётида "тасаввуфнинг ҳукм суришига йўл очган"лигини тадқиқ қилар экан, Ўрта Осиё халқлари адабиётларининг Эрон адабиёти билан нафақат мазмун жиҳатидан, айни чоғда, шакл томонидан кучли алоқа кечганлигини таъкидлайди. Демак, Навоий давридаги тасаввуф билан XI асрдаги тасаввуф орасига тенглик аломати қўйиб бўлмайди, кейингиси аввалгисидан жиддий фарқ қилади.
Тасаввуф Алишер Навоии ижодига ҳам муайян даражада хос эди. Бунга таажжубланмаса ҳам бўлади. Чунки ислом оламида бу даврларда ҳам тасаввуф кенг кулоч отган, мутасаввуфлар (сўфиномалар) кўпайган, бу таълимот бутун ички мураккаблиги билан "бутун даврнинг фалсафаси" эди. Ҳирот каби қатор давлатларда эса, ҳатто у асл давлатнинг расмий дунёқараши даражасигача кўтарилган. Йўналишнинг ана шундай бош нуқталари мутафаккир Навоийдан ўзининг қатор асарларида бу проблемага фавқулодда жиддий ва ғоят катта эътибор беришни тақозо этарди. Чунки беқиёс катта шоир ва мутафаккир Навоий яшаган ва ижод қилган давр идеологияси бу масала билан узвий боғлиқ бўлган. Навоийнинг бундан четда туриши мумкин эмас эди. Буни муайян даражада тасаввур этиш учун шоирнинг қатор шеърларидан ташқари, машҳур "Ҳайратул аброр" (Низомий Ганжавийнинг "Махзанул асрор", Абдураҳмон Жомийнинг "Туҳфатул —аҳрор" достонлари анъаналари асосида битилган) асарини, Фаридиддин Атторнинг "Мантиқут —тайр" асарига муқобил "Лисонут —тайр" достонини, Жомийнинг "Нафаҳотул—унс" асари таржимаси асосида вужудга келган, кўп илова ва тўлдиришлар билан битилган "Насоимул —муҳаббат" асарини эслашнинг ўзи кифоя. Ойбекнинг Навоий ижодидаги тасаввуф талқини Ж.Бойбулатов ва А.Саъдийнинг Навоий тасаввуфи ҳақидаги қарашларидан кескин фарқ қилади. Масалан, Ж.Бойбўлатов "Чиғатоизм, пантуркизм", Абдураҳмон Саъдий "Символизм тўғрисида" (1932) китобларида А. Навоийнинг бутун мураккаб ички поэтик олами сирларига теран кириб боролмади, натижада уни юзаки, ҳатто сохта талқин қилишга тойиб кетдилар. Бойбулатов буюк санъаткор асарларида тасаввуф хусусида фикр юритар экан, Алишер Навоийни ҳеч иккиланмасдан Сўфи Оллоёр, Хўжа Аҳмад Яссавийлар билан бир қаторга қўйиб ҳарактерлашдек ўта қалтис йўлга ўтиб кетади, уларнинг тасаввуф масалаларига ёндашиш орасидаги фарқли томонларни эътибордан соқит этади, ниҳоят, Навоийнинг бутун ижодини фақат "мистика билан суғорилган" дея дағдага қилади. 

А.Саъдий эса бу масалада Ж.Бойбулатовдан ҳам ошиб тушди. У гениал шахс Навоийнинг шахсиятини қалбакилаштиришга, ўта камситиб кўрсатишга, "реакцион сўфизм шайхларининг вакили" сифатида характерлашга ҳаракат қилади. Ҳатто А.Саъдий ўз китобида Навоийни "сиёсатдан узоқ, ижтимоий масалаларга душман бир дарвеш", "мистика, таркидунёчилик, ўлмасдан бурун ўлиш, дунёвий ишларга душманлик билан суғорилган тасаввуф поэзиясининг типик вакили" сифатида талқин этди. А.Саъдийнинг эътиқодича, фақат Навоий ижодиётигина эмас, балки бутун «ўзбек адабиёти тарихи фақат тасаввуф ва символизм тарихидан иборатдир". Булар фақат буюк Алишер Навоий ижодиётини, қолаверса, бутун ўзбек адабиёти тарихини ўта юзаки, саёз тушуниш ва тасаввур этишнинг, айни вақтда, нотўғри, носоғлом, сохта талқин қилишларнинг айни ўзи эди.
Ойбек ўз тадқиқотларида А. Навоий ижодиётида тасаввуфнинг айрим таъсири илдизларини кенг ва теран очиш йўлидан боради, айни чоғда, ўз замонасининг энг илғор шоири ва мутафаккири асарларида халқчиллик ва гуманистик асосларни янги таълимотга суянган ҳолда кўрсатади.
Мен Ойбекнинг кўп асрли адабиётимиз ва маданиятимиз, тарихимиз ҳақида битган мақола ва китобларини қайта —қайта мутолаа қилар эканман, унинг сиймосида худди А.Навоий даҳосидек қудратли бир даҳони кўргандек буламан, унинг тимсолида Навоийдек тенгсиз қомусий бир олимни, кенг ва теран илмий тафаккурни чуқур ҳис қиламан. Бу ҳол унинг минг йилдан ортиқ адабиётимиз тарихи ҳақида, унинг марказини ташкил этган Навоий ижодиёти хусусидаги илмий тадқиқотларида янада мунаввар бўлган. Ҳозирга қадар А.Навоий ҳақида битилган романлар орасида Ойбекнинг "Навоий" романи ҳар томонлама бақувват асарлиги билан ажралиб туради. Бу ҳам Ойбек томонидан ҳазрати Алишер Навоийга қўйилган ўзига хос бадиий бир ҳайкал.
                                      Назорат топшириқлари:
2.1.1. Ойбек шоир Навоий лирикасида қайси адабиётнинг таъсирини кўради?

2.1.2. Нима учун Ойбек шоир лирикасининг гавҳарини Темур ва темурийлар давриги боғлайди?
2.1.3. Нима учун Ойбек Навоий лирикасида ёрнинг гўзаллиги идеаллаштирилади деб баҳолайди?
2.1.4.   Ойбек мақолаларида тасаввуф қандай талқин қилинган?
2.1.5.   Ойбек сўфизмни қандай тавсифлайди?
2.1.1.  Яссавийлик оқимини қандай тасаввур этасиз?
2.1.2. Ойбек Эронда пайдо бўлган тасаввуфни қандай характерлайди ?
2.1.3.    Нима учун Ойбек XI  асрдаги тасаввуф билан Навоий давридаги тасаввуф орасидаги фарққа эътибор беради?
2.1.4. Ж.Бойбулатов   Навоий   асаридаги   тасаввуфни   қандай талқин этади?
2.1.5.   Бу борада Ойбек талқини фарқ қиладими?
ТЕСТ: А.Навоий   асарларида   тасаввуф   масаласи   Ойбекнинг қайси мақоласида талқин қилинади?
А. Навоийнинг ғоявий олами
Б. Навоийнинг адабий мероси
В.   Навоийнинг дунёқараши масаласига доир.

Мустақил иш топшириқлари: Чўлпон ижоди ҳақида Айн-Ойбек-Усмонхон ўртасида кечган баҳснинг асосий йўналишларини белгилаб чиқинг.

Фойдаланган адабиётлар:
1.Ойбек. Мукаммал асарлар тўплами. Йигирма жилдлик. 13,14 жилдлар.Т.,1979 йил
2. И.Ҳаққулов. Занжирбанд шер қошида. Т., 1989 йил.
3. А.Қулжонов.   Навоий   ва   Ойбек.    "Сирдарё   ҳақиқати",   5 февраль 1988 йил.





6-мавзу:

               Ғафур Ғулом-адабиётшунос олим
                             Асосий масалалар
1. Ғафур Ғулом —мумтоз адабиётимиз тадқиқотчиси сифатида (Муқимий ва Фурқат ижоди мисолида)
2. Ғафур Ғуломнинг адабиётимизнинг актуал масалалари ҳақидаги мақолалари, тадқиқотларига бир назар.
Мавзунинг асосий таянч тушунчалари: А.Навоий, Машраб, Муқимий, Фурқат ижоди тўғрисида Ғ.Ғуломнинг махсус тадқиқотлари; фольклор масалалари ва ўз замондошлари ҳақидаги мақолалари.
                               1 — асосий масала
1.1. Ғафур Ғуломнинг мумтоз адабиётимиз вакиллари ҳақидаги тадқиқотлари.
Ўқитувчининг мақсади: Ғафур Ғуломнинг йирик адабиётшунос сифатидаги илмий олами, Муқимий ва Фурқат ижодиёти бўйича яратган тадқиқотлари ҳақида талабаларда тасаввур ва тушунча ҳосил қилдириш.
                      Идентив ўкув мақсадлари:
1.1.1. Ғафур Ғуломнинг мумтоз адабиётимиз вакиллари Муқимий ва Фурқат ҳақидаги мақолаларини сўзлаб беради.
1.1.2. Ғ.Ғулом мақолаларининг характерли жиҳатларини изоҳлайди.
1.1.3. Олим мақолаларининг жанр хусусиятларини, тадқиқот сифатидаги асосий жиҳатларини белгилайди.
1.1.4. Ғ.Ғуломнинг Муқимий ва Фурқат ҳақидаги тадқиқотларини баҳолайди.

1- асосий маслаларга доир муаммолар:

1.1. Ғ.Ғулом ҳақида гап борганда, «академик шоир » ибораси кўп бора ишлатилди. XX аср ўзбек санъткорлари орасида кимлар шундай юксак унвонга муяссар бўлганлар? Фикр- мулоҳазаларингизни далилланг.

1.2. Ғ.Ғулом «Унутилмас кишилар тўғрисида» мақоласида Мирзо Улуғбек ,Машраб, Жунайдулло Маҳмуд Ҳозиқ, Завқий, Ҳамза Фурқатнинг аччиқ қисматига назар ташлайди. У кимларни айблайди? Қолаверса, мақолада тилга олинган Сайдазимбой ким бўлган, у реал тарихий шахс образими ёки бадиий тўқима образми, Сиз уни қандай баҳолаган бўлардингиз?
                      1 — асосий масаланинг баёни
XX асрнинг бошларида тарихан қисқа муддат, яъни чорак асрдан кўпроқ давр ичида ўзбек адабиётида улкан тоғ чўққилари пайдо бўлди. Улар бир —бири билан улашиб буюк тоғ тизмаларини, улкан қояларни ташкил этди. Ўз ижодларини буюк тарихий бурилиш — Октябрь инқилобидан аввал бошлаган Фитрат, Чўлпон, Абдулла Қодирий, Ҳамза, Садриддин Айний, Абдулла Авлоний, Муҳаммадшариф Сўфизода сингари кекса авлодлар янги типдаги янги адабиётни яратиш борасида тинимсиз ижодий изланди ва фаол кураш олиб бордилар. Улар билан улашиб кетган ва буюк тоғ чўққилари каби адабиётимизда пайдо бўлган улкан қоялар — Ойбек, Ҳамид Олимжон, Ғафур Ғулом, Абдулла Қаҳҳор, Уйғун, Комил Яшин, Шайхзода ва бошқаларни биринчи авлодларнинг давоми, яъни иккинчи авлод —ўзбек адабиётининг салоҳиятини, унинг бутун камолотини кенг миқёсга кўтарган, эътироф эттирган, жаҳонга кўз — кўз қилган бутунлай янги типдаги ижодкорлар сирасига мансуб.
Менинг назаримда, XX аср ўзбек адабиётида шартли равишда кўрсатилган бу икки авлодларнинг муштарак ва ажралиб турадиган ўзига хос қатор хусусиятлари мавжуд. Мен бу ўринда улардан фақат иккитасини алоҳида таъкидламоқчиман. Улардан бири, умуман олганда, биринчи авлодга нисбатан иккинчи авлодга мансуб бўлганларнинг асосий қисми, янада тўғрироғи, унинг ядросини ташкил этганлар улкан санъаткорлар, айни вақтда йирик олим, улкан адабиётшунос ҳам бўлганлигидир. Тўғри, Фитрат ХХ аср ўзбек адабиётшуносларининг отаси. Сафдошлари бу даражага кўтарилган эмас. Иккинчиси — айни шу авлод аввалгиси бошлаб берган асосий йўлни изчил давом эттириши, янада юксак чўққиларга кўтариши, бу борада адабиётнинг барча соҳаларида атрофлича ва қизгин ижодий баҳс ҳамда ижобий мусобақаларни давом эттиришидир. Худди шу маънода иккинчи авлодда — санъаткорлик олимликнинг давомими ёки олимликнинг давоми санъаткорликми — буни ажратиш анча қийин кучаяди. Энг муҳими — бу, умуман олганда шу авлод учун поэтик ва илмий ижодининг бирикуви, айни пайтда, бир —бирига боғлиқ ҳолда давом этишидир. Ойбек, Ғафур Ғулом, Ҳамид Олимжон, Абдулла Қаҳҳор, Комил Яшин, Шайхзода, Уйғун —улар ҳар бири йирик санъаткор, айни чоғда уларнинг барчаси учун етук танқидчилик, катта адабиётшунослик хос. Ўзбек адабиётининг бутун тарихий тараққиётида таркиб топган барча авлодлар орасида академик — санъаткор, санъаткор — академиклик, мухбир аъзолик ҳозирча асосан худди шу иккинчи бўринга мансуб. Ёлқинли шоир Ҳамид Олимжон ўттиз тўрт ёшида республика фанлар академиясининг мухбир аъзоси қилиб сайланди. Ойбек ва Ғафур Ғулом эса қирқ ёшларида академик бўлишдилар. К.Яшин ва Уйғун ҳам республика фанлар академиясининг мухбир аъзолари... Ёки Шайхзоданинг улкан олимлигини бир тасаввур қилинг! Учинчи ва кейинги авлодга мансуб бўлган қатор ижодкорлар эса иккинчи авлод ишғол этган бу чўққини ҳам тўла забт этганлари йўқ. Масаланинг хусусий томонлари тўғрисидаги яна бир қатор фикр — мулоҳазалар айтиш мумкин. Ҳозирча шу билан чекланаман.
Минглаб адабиётлар тарихидаги жаҳонга танилган буюк санъаткорларнинг кўпчилиги улкан олим бўлганлар. Буни муайян даражада анъана ҳам дейиш мумкин. Лекин улар бу хилдаги анъанага қатъий амал қилиш зарурияти билангина буюк олим бўлган эмаслар.
Менинг назаримда, буюк санъаткорлик йўли—бу улкан олимлик йўлини четлаб эмас, балки у билан кесишган, чамбарчас боғлик ҳолда, ҳатто уни ўзида мужассам этиш жараёни билан бирга боради. Баъзан бу ҳол унинг бадиий ва маънавий тараққиётининг зарурий ва табиий эҳтиёжига айланиб қолади. Чинакам санъаткор бўлишга интилиш, одатда, ўзигача адабиёт тараққиёти эришган асосий нуқталар нималардан иборат ва шахсан ўзи бу хазинага нималарни қўшмоқчи, ҳозирги босқичдан туриб янада юксакликка парвоз қила оладими? — бундай қатор табиий саволларга руҳан жавоб бериши замирида амалга оша боради.
Адабиётлар тарихида фақат бир ёки икки санъаткоргина эмас, балки бутун бир авлод, худди шу тарзда авваллари эришилган ютуқлардан (юксак қоялардан) туриб янада баланд чўққиларга парвоз қилганлигини кўрсатадиган фактлар сероб. Менингча, XX аср ўзбек адабиётида биринчи авлоддан кейин таркиб топган иккинчи авлод ҳақида бемалол шундай деса бўлади. Ҳатто буни мўъжиза дейиш мумкин. Чўлпон ва Ҳамза поэзияси Ғ.Ғулом, Ҳамид Олимжон, Ойбек, Шайхзода, Уйғун ва кўплаб оташнафас шоирлар ижоди билан янада юксак чўққиларга кўтарилди. А.Қодирий прозаси эришган ютуқлар энди Чўлпон, Ойбек ва А.Қаҳҳорнинг классик асарлари билан янада буюклик касб этди ва ҳоказо. Анъананинг шу хилдаги янгиланиши ва чинакам бадиий новаторлик касб этишининг бу хилдаги "сир"лари кўп. Ўзбек адабиётшунослигида ҳам бундай жараён рўй берди. Бу жараёнда аввал таъкидлаганимиздек, забардаст олим— санъаткорлар катта роль ўйнади. Шулардан бири Ғафур Ғулом эди. Мақолаларидан бирида у шундай дейди: "Қизиғи шу ердаки, биз у замонларда ёзувчигина эмас эдик". Тўғри, Ғафур Ғулом типидаги ижодкорлар энг аввало гражданин сифатида етилди.
Янги замонавий мураккаб шароитда шаклланиш ва ривожланиш босқичларини бошидан кечираётган адабиёт ва санъатнинг халқ ҳаёти билан алоқасини янада кучайтириши, мамлакатда янги —янги воқеаларни реалистик акс эттириши, бадиий ижоднинг туб масалалари ва асосий принциплари хусусида амалий ва назарий жиҳатдан курашни тақозо этарди. Худди шундай шароитда Ғафур Ғулом ҳам ўз тенгдошлари сингари кўп қиррали истеъдод соҳиби бўлиб етишди. Муайян даврни характерлашга, тасаввур этишга имкон берадиган мисоллардан бири. 1928 йили Ғафур Ғуломнинг "Кулгичилик туғрисида" номли мақоласи босилган. Муаллиф "асар ёзганда сўз кулдирсинми, мазмун кулдирсинми?" дея савол қўяди. Бир қарашда бундай савол нотабиий туюлиши мумкин. Чунки, сўз биланми ёки салмоқли мазмун ифодаси орқали кулдиришми, барибир, асосий мақсад кулдириш, кулги ҳосил қилдиришдир. Тўғри, кулгичилик, кулдириш йўллари ниҳоятда кўп ва уларнинг шаклларини хилма— хил турларга бўлиш ҳам мумкин. Шу боисдан ҳам Ғафур Ғулом "ҳар ким ҳар хил йўл билан, биров мазах, биров пичинг, биров сафсата, биров аския йўли билан, ўзи истаганча кулдиришга уриниб келади" дейди. Энг муҳими, мақола автори "асар ёзганда сўз кулдирсинми ёки мазмун кулдирсинми?"—дея қўйган саволига мантиқан ишонарли жавоб беришга интилади. Даставвал сўз билан кулдириш — жуда примитив, беҳад кўп такрорланавериб сийқаси чиққан усуллардан бири эканлигини танқид қилади. Шу туфайли Ғафур Ғулом умуман юмористик асарлардаги тематик торлик, чекланганлик хусусида гапириб ёзади: "Бизда энг кўп бойлар, эшонлар, муллалар устидан кулинди. Қачон қаралса, битта эшоннинг ё битта домланинг хусусий қилиғи, салласи, калласи — бизга мавзу, ахир бу ўқувчиларни зериктиради. Ҳадеб уч —тўрт тип устидан кулаберсак, биздаги бошқа куладиган ёқларимиз эсдан чиқади»
. Юмористик ва сатирик асарлар учун ҳаёт жуда кўп ва катта материал бериб келган ва шундай бўлиб қолади. Мақола муаллифи бу борада "ўз —ўзини танқид шиори остида бизнинг ҳар кўрган камчиликларимиздан истаганча аччиқ танқидлар билан кулишимизга имконият бор" ва "энди биз кулгини мазмунга кўчирайлик" дейди. Бу хусусда фикр — мулоҳаза юритар экан, Ғафур Ғулом, энг аввало, "Рус кулги адабиётидан ўрнак" олишга даъват этади ва Михаил Зошченко типидаги санъаткорлар ижоди тажрибасига мурожаат қилади: "Уларнинг ёзган асарларини ўқиб, тамом қилганингиздан кейин ҳам бирорта кулгили сўзни тополмайсиз. Фақат мағзини чақиб, мазмунини чайнаб кўрганингизда ўзингиздан ўзингиз аллавақтларгача нашаланиб кулиб юрасиз". Юмористик шеърларда "бир талай мувозанатсизлик" мавжудлигига эътибор беради ва буни шундай изоҳлайди: "Кулги шоирларимиз шеърларини аруз вазнида ёзиб, эски ўзлашиб қолган қолип билан янги мазмунни бермоқчи бўлганлар. Олинган шакл, айниқса, аруз қолипининг торлиги ифодаси гувоҳлик келтиради. Вазн, қофияга риоя бўлсин деб, ҳеч лозим бўлмаган истилохларни киргизиш, ёзилган нарсада ижод эгалигини йўқотиб қофияга ифодани қурбон қилиш бўлган". Эътироф этиш керакки, ёш Ғ.Ғулом бу мақоласида таниқли адиб А.Қодирийнинг баъзи ҳикояларини танқид қилган ва шунинг учун «Қизил Ўзбекистон" газетаси "Кулгичилик тўғрисида" номли мақолани мубоҳаса йўли билан эълон этган эди. Бу мубоҳасага ёш адиб Абдулла Қаҳҳор ҳам иштирок қилган. Хуллас, Ғ.Ғулом бу йилларда вужудга келган юмористик асарлар муаллифлари билан жиддий ва қизғин баҳсга киришади. Бу хилдаги асарларнинг ғоявий ва бадиий савиясини янада юқори, замон талабига мувофиқ даражага кўтариш зарурлиги хусусидаги фикр—мулоҳазаларини баҳсли шаклда баён этади. Худди шу йусинда Ғафур Ғулом зукко танқидчи ва фидойи олим сифатида шаклланиб борди. Бу борадаги ишларидан бирини эслайлик. 20 — 30 йилларда ҳам ўзбек адабиётшунослигида классик меросга, унинг йирик намояндаларига ҳам нигилистик қараш тенденциялари мавжуд эди. Ҳатто Муҳаммад Аминхўжа Муқимий ижодига муносабатда ҳам бу ҳол аниқ сезилар эди. Унинг ижодий меросини ҳар хил шаклларда камситишга уринишлар бўлган бир пайтда Ғафур Ғулом уни турли— туман сохта талқинлардан фаол ҳимоя қилади, у 1938 йили биринчи маротаба шоир асарларини "Муқимий баёзи" номи билан чоп эттиради. Ғафур Ғуломнинг нашрга тайёрлашидаги хизматларини кўрсатадиган қатор фактлардан бирини эслатиб ўтиш кифоя қилар деган фикрдамиз. Маълумки, 1910 йили чоп этилган "Девоний Муқимий ҳажвиёти"га шоирнинг сатирик иқтидорини тўлароқ тасаввур этишга имкон берадиган қатор асарлари киритилмаган эди. Биргина мисол. Бу нашрда "Танобчилар" асаридаги:
Адл қулоғила эшит ҳолими,
Зулм қилур, баски, менга золими.
Бирлари мултанинома ҳийлагар,
Бирларидир кунда фиху гавда хар.
Оғизлари мақтаниб ўн беш қариш
Майда сухан, эзма занчалиш
сингари мисралар йўқ эди. Ғ.Ғулом шоир баёзини нашрга тайёрлашда замон зайили билан қилинган бу хилдаги қатор ноҳақ ишларни ҳисобга олади. Қисқаси, бу нашр шоир асарлари билан тўлдирилди. Мавжуд манбаларни синчиклаб ўрганиш, текстологик ишлар асосида 1938 йили 800 мисралик "Баёзи Муқимий" вужудга келди. Унга ёзилган мухтасар ва зукко сўз бошида "бу тўплам Муқимийнинг бутун асарларини чиқаришга бошлангич булур" дейилган. Ижодий изланишлар давом этади. Ниҳоят, 1942 йили Муқимийнинг "Танланган асарлари"ни тайёрлади ва узоқ ижодий изланишлар якуни сифатида Ғафур Ғуломнинг "Муқимий ва Муҳйи" (1942) номли мақоласи пайдо бўлди. 1953 йили шоирнинг "Танланган асарлар"и Ғ.Ғуломнинг сўзбошиси билан чоп этилди. Ва шу йили рус тилида "Избранное произведение Муқими" босилиб чиқди. Бу ҳам Ғафур Ғулом томонидан тайёрланган эди. Кўриниб турибдики, Ғафур Ғулом шоир ижодини бир неча йиллар мобайнида қунт билан атрофлича ўрганди, унинг ижодий меросини тўплаш, нашрга тайёрлаш ва оммалаштириш борасида ҳам катта хизмат қилган. Худди шу маънода у биринчи муқимийшунослардан ҳисобланади. У ўзининг қатор мақолаларида шоир ҳаёти ва ижодий йўлининг асосий нуқталарини белгилади, бу давр адабиётимизнинг йирик намояндаси эканлигини атрофлича кўрсатиб берди.
Ғ.Ғуломнинг "Муқимий" (1938), "Муқимий мактублари" (1941), "Муқимий ва Муҳйи" (1942), "Муқимий" (1953), "Демократик шоир" (1953), "Муқимийнинг янги уч шеъри" каби туркум мақолалари ўз вақтида принципиал аҳамиятга молик бўлди ва ҳозир ҳам ўз салоҳиятларини йўқотган эмас. Биринчидан, бу ва бунга ўхшаш қатор мақолалари Ғ.Ғуломнинг классик адабиётимизга фидойи садоқатини, жўшқин меҳр—муҳаббатини, иккинчидан, ижодий камолотини, олимлик истеъдодининг олмос қирраларини рўйи рост кўрсатади. Муҳаммад Аминхўжа Муқимий ҳаёти ва ижоди ҳақидаги илк мақоласидаёк шоир яшаган даврнинг асосии тенденцияларини тўғри белгилайди ҳамда рус империализми Туркистонни босиб олганига, меҳнаткаш халқнинг уч томонлама зулм остида эзилганига эътибор беради. Худди шу нуқталарда "Муқимий мана шу "катта синиш" йилларининг шоиридир" дейди. Николай Осроумов илк бор 1907 йилда "Девони Муқимий" номли кичик тўпламни чоп эттирган ва унга ёзган сўзбошида шоир "умрини қаландарона ўткирган", таркидунё бир ижодкор сифатида талқин қилган бўлса, Ғафур Ғулом бундай сохталаштиришга кескин қарши чиқади ва уни уч томонлама зулмга қарши меҳнаткаш халқнинг "протест кайфиятини" бадиий маҳорат билан акс эттирган халқчил санъаткор сифатида муносиб баҳолайди. Муқимийни реалист шоир сифатида тавсифлар экан, Ғафур Ғулом ўз фикрини исботи учун, энг аввало, шоир шеърларига мурожаат қилади:
Гар қилич бошимга ҳам келса дегайман ростин, Сўзки ҳақ бўлса, саволимга жавобим ким десун.
Муқимий даврнинг бутун жабр —зулмини бошидан кечирган, қисмати оғир кечган оддий халқнинг даҳшатли, фавқулодда оғир турмушини ва фиғон — фарёдини реалистик руҳда ёрқин гавдалантирган такрорланмас ва тенгсиз сиймолардан бири эди. Ўзининг турмуш шароити ҳам худди шундай оғир бўлган. "Кўсамен", "Девонамен", "Толеим" каби қатор шеърларининг битилиши бежиз эмас. Ғафур Ғулом ўзининг "Муқимий" (1938) мақоласида рус империалистлари Туркистонни босиб олиш билан мамлакатда уч ёқлама зулм кучайиб борганлигига урғу берса, кейинги "Муқимий" (1953), "Демократ шоир" (1953) мақолаларида эса Ўрта Осиё чор Россиясининг бир қисмигина бўлиб қолиши муносабати билан рус халқи ва ўзбек халқи тақдиридаги муштаракликка, биринчисининг иккинчисига ижобий таъсир этиб боришига, бу ҳол шоир Муқимий ижодида мунаввар бўлганига алоҳида эътибор қилади. Айни пайтда кейинги мақолаларида муаллиф адабий ворисликка, яъни Муқимий ўз салафлари, Ғафур Ғулом ибораси билан ифода қилганда "хеш —ақраболари"дан қандай ижодий фойдалангани, уларнинг анъаналарини бадиий новаторлик билан давом эттиргани масаласига ҳам жиддий эътибор беради.
Ғ.Ғулом ўзининг "Муқимий ва Муҳийий" мақоласида асосан бу икки шоирнинг бир—бирларига зид бўлган позицияси, ички низолари хусусида баҳс қилади.
Каландимоғ шоир Муҳйи мазлум халқ оммаси ўртасида ҳурмати ва шуҳрати ортиб бораётган Муқимийни беобрў қилиш йўлларини излайди ва "овом шоир, илмсиз, чапани" дея камситади. Юзма —юз бўлган жанглардан бирида Муқимий уни "шоир косалес" (товоқ яловчи шоир) дейди. Ҳожи Муҳиддин Муҳаммадризо охунд ўғли Муҳйи Ҳиротдан Қўқонга келиб турғун бўлиб қолган ва бой — мулкдорларнинг шоири сифатида ҳоким гуруҳлар ўртасида эътибор қозонган ҳамда ўзи мансуб адабий доирага бошчилик қилган.  Шу боисдан Муқимий шеърларидан бирида:
 Мулки Ҳинду Марвдан келсам топардим эътибор,

 Шул эрур айбим Муқимий мардуми Фарғонаман
дея киноя қилади. Мақола муаллифи шеър мажлисларидан бирини келтиради: Унда Муҳйи ўз рақиби Муқимий ўқиган ҳар бир шеърини "англашилмайди, муҳмал, иборати нотўғри" дея ундан қусурлар топишга ва шундай қўпол усуллар билан унга зарба беришга ортиқ даражада беҳаё ҳаракат қилган. Мажлис аҳлида эса Муқимийнинг шеърларини яна эшитишга қизиқиш тобора кучайиб борган. Муҳйи эса унга монелик қилган. Мажлис эртасигаёқ Муқимий "Инсон бўлдиму?" шеърини ёзиб Муҳйига юборган:
Илм ўқуғони билан ҳар ким мусулмон бўлдиму,

Моуман айлаб, фаришта ғайри шайтон бўлдиму,

Шиквалар айлаб, туз ичган ерларингизга мудом,

Ё магар поси намак тутмаклик осон бўлдиму.

Шеърингизга халқ толиб бўлсалар, сўнгра ўқунг,

Ё келиб, аҳбоб кар бўлмоққа меҳмон бўлдиму.

Кимки мўҳмалдир ўзи ҳам ўзгани мўҳмал билур

Қилмасангиз ғайри атойи, дерки "эҳсон бўлдиму",

Бизда реш, эшакда жон, тўти гапиргани билан.

Э афандим, сизга ул албатта инсон бўлдиму.

Суҳбат аҳлига қилолмай ул кеча изҳори фазл. 

Фазлингизнинг пахтаси ҳам ёки арзон бўлдиму,

Бўлмоғай ҳосил, Муқимий, маънийи ҳар лафздин,

Дона сичқон бирла ҳар қишлоқи деҳқон бўлдиму.
Муқимийнинг бундай кескин ва шиддатли адабий "жанги" беиз кетмайди. Энг аввало бу шеър адабий жамоатчиликка тезда маълум бўлади, уларда хилма —хил реакция уйғотади. Бу шеър Муҳйининг қаҳр — ғазабини келтиради. Бунинг сабабини ҳам тушунамиз. Муҳйи ўз адабий муҳитида, ундан ҳам кенгроқ доирада обрўли ва ўзига хос шоир. Ҳатто, у ўзини "Тожуш —шуаро" (шоирларнинг тожи) дея билгувчи бир шахс. Менинг фикримча, Муҳйи ижодий меросини атрофлича кенг ва теран ўрганиш зарурияти бор. Қолаверса, бундай зиддиятли бир вазият атрофида парвона бўлган ожиз шоирлар фисқи пасодлари билан Муҳйи ғазаб адоватини янада кучайтиради. Қисқаси, Муҳйи ҳар хил усуллар билан Муқимийни камситиш ва таъқиб этишга фаол ҳаракат қилади.
Ғафур Ғулом бу мақоласида яна бир характерли фактни келтиради. Бу йилларда Ёркентда Фурқат билан Тажаллий бирга яшаган, дўст бўлган, бир — бирларига назиралар боғлаган. "Замонасининг улуғ шоирларидан Мавлоно Сайид Мазҳари Ҳусайинхон ўғли Тажаллий ҳам Деҳлидан бадарға қилинган ва Ёркентда муқим бўлиб қолган. Хуллас, бу икки касбдош дўст ёзган яхши ғазалларини  Қўқондаги яқинларига ҳам юбориб турган.
Ғафур Ғуломнинг ҳикоя қилишича, улар бир шеърнинг икки вариантини битганлар, учинчи ва тўртинчи вариантлар ёзиши учун Муқимий ва Муҳйига юборганлар. Ўз навбатида бу шоирлар ҳам бундай шеърнинг учинчи ва тўртинчи вариантларини ёзиб, уларни жавоб тарзида Фурқат ва Тажаллийга юборган. Ғафур Ғулом мақоласида шу тарзда битилган шеърлардан қатор мисоллар келтиради ва Муқимийнинг ёзган ғазаллари ниҳоясида Муҳйининг бемаъни қилиқларидан шикоят қилганига эътибор беради. Ниҳоят, мақола хотимаси ҳам Ғафур Ғуломча зукко донолик билан битилган:

 Муқимий таънаи Муҳйига бир сўз айтки рост бўлсун,

 Келар охир сени ҳам йўқлагудек бир замон яхши.
Муҳйи ўзининг форс ва ўзбек тилида битилган шеърлари билан қанчалик ғурурланмасин, мақтанмасин, барибир, Муқимийни эъзозлайдиган замон келди. Муқимийнинг бахти ҳам, тахти ҳам худди ана шунда. Бугунги китобхон ҳозирги даврда энг аввало Муқимий асарларини эъзозлаб, меҳр — муҳаббат билан ўқимоқда.
Ғ.Ғулом илмий фаолияти кўлами кенг ва мавзу доираси хилма — хил. Унинг илмий фаолиятида XIX асрнинг бошларидаги ўзбек адабиёти, унинг улкан намоёндалари ижодини тадқиқ этиш катта ўрин тутади. Унинг Муқимий, Фурқат, Комил Хоразмий, Аваз Ўтар ўғли ижоди ҳақида баҳс этувчи мақолалари ўз вақтида жиддий аҳамиятга молик бўлди.
Зокиржон Фурқатнинг ҳаёти ва ижодига бағишланган "Шоир айблайди" (1949), "Унутилмас кишилар тўғрисида" (1948), "Фурқат рус аскарининг қудрати тўғрисида" (1950) номли мақолаларида Ғ.Ғулом, энг аввало, шоирнинг беқиёс салоҳияти, халқчиллиги ва маърифатпарварлигини кўрсатади. Бу ишларнинг илмий қиймати йирик мутахассислар томонидан ҳам эътироф этилган эди. Биргина мисол. Таниқли олим И.С. Брагинский ёзади: "Ғафур Ғуломнинг XIX аср шоирлари Муқимий, Фурқат тўғрисидаги тадқиқотлари Ўрта Осиё адабиётшунослигида кўпгина янгиликлар очиб берди". Топиб айтилган ҳақ гап.
"Унутилмас кишилар тўғрисида" (1948) мақоласи хусусида гапириб, Ғафур Ғулом шундай дейди: "Бу мақолани ўзбек адабиёти тарихида "шаҳид" ўтган бир неча шоирлар ҳақида, феодал ва чоризм давлат раҳбарлари, диний "арбоблар" томонидан қилинган зулм ва тазйиқлар хусусида эндиги тарих учун бир шикоятнома бўлсин, деб ёздим". Бу ўринда машҳур Абу Али ибн Сино ва Мирзо Улуғбек ҳам жоҳил диндорлар дастидан ҳаётда эрта кўз юмгани, исёнкор шоир Машрабнинг дорга осилгани, Жунайдулло Маҳмуд Ҳозиқ Ҳиротийнинг сўйилгани, Убайдулло Солиҳ ўғли Завқий хурофотчилар қўлида соғлигини батамом йўқотгани, Ҳамзанинг шайхлар қўлида нес—нобуд бўлгани фактларига урғу беради ва йўналишнинг ана шу бош нуқтасида Фурқатнинг аччиқ қисматига назар ташлайди: "Сайдазимбой—Николайнинг 11нинг сотқин ялоқхўри, "почётнўй гражданин" — зарёқа; Шарифхўжа қози—бу ҳам зарёқа; Тошкентнинг тўрт даҳасини сўраб турган, ҳукми жорий қози, генерал Апрелов — генарал Фон Кауфманнинг ўринбосари; Тошкент гарнизонининг бошлиғи Великий Князь—Романовлар хонадонининг тантиқ шаҳзодаси". Шу йўсинда Ғафур Ғулом Тошкент шаҳрида диний лавозимларда бўлган таниқли шахслар ва Туркистондаги чор амалдорлари билан Фурқат орасида қатор зиддиятлар вужудга келгани масаласига эътибор беради.
Тўғри, то яқин йилларга қадар ўзбек адабиётшунослигида, шу жумладан фурқатшуносликда шоирнинг Тошкентдан чет элга кетиб қолиши ихтиёрий тарзда бўлганми ёки бадарға тарзида кечганлиги сабаблари ноаниқ бўлиб келарди. Мен бу ўринда улкан шоир ва олим Мақсуд Шайхзоданинг "Фурқат ҳақида қайдлар", адабиётшунос М.Юнусовнинг "Фурқат ҳаёти ва ижодини ўрганишнинг баъзи масалалари", Фурқат ижоди хусусида узоқ йиллардан бери илмий— тадқиқот ишлари олиб борган Холид Расул, Ғулом Каримов, Абдурашид Абдуғафуров каби олимларнинг ишларини назарда тутаман.
Фурқатнинг чет элга кетиб қолишининг бош сабабларини, энг аввало, ўта мураккаб тарихий вазиятдан, чигал тарихий шароитдан қидириш, қолаверса, Фурқат билан ҳукмрон доиралар, руҳонийлар орасида юзага келган фавқулодда кучли зиддиятлардан излаш зарур. Ғ.Ғулом бундай фавқулодда жиддий масалага айрича эътибор берар экан, юқорида номлари зикр этилган шахсларнинг номуносиб хатти —ҳаракатлари, қусурлари ҳақида Фурқат қатор ҳажвий асарлар ёзгани фактини келтиради. Янада аниқроғи, Фурқатнинг Сайдазимбой ва Шарифхўжа шахси хусусида битган ҳажвларидан баъзи бир мисоллар келтиришни зарур деб ҳисобламайди. Менинг фикримча, бу борада янада аниқланиши ва кўплаб реал фактлар асосида тўлароқ илмий тарзда исботланиши зарур бўлган қатор нуқталар мавжуд. Мен ҳозирча булар хусусида тўхтаб ўтиришга зарурият сезмадим. Хуллас, Фурқат бир томондан, баъзи бир маҳаллий бойлар, реакцион руҳоний арбоблар, иккинчи томондан, айрим чоризм давлат арбоблари, тўраларининг ҳар хил таъқиб— тазйиқларига, бўҳтонларига дучор бўлади. Табиатан мағрур, эрксевар, ҳаётсевар, нозик ва теран туйғуларга бой Фурқатнинг ўз шахсияти, фаол ҳаракатига қарши турли хил фисқи—фасодларга тоқат қила олмаслиги аниқ эди. Шуниси ҳам аниқки, ўзбек ёзувчиларидан Фурқатга қадар бирор ижодкор Фурқатчалик Россиянинг илғор, тенгсиз илм—маданиятига мафтун бўлган эмас. Бу ҳол, айни пайтда, баъзи маҳаллий бой ва руҳонийлар ғайри уйлаганчалик, Туркистонни —ўз Ватанини менсимаслик ва севмаслик аломати эмас. Йўналишнинг бу нуқтаси исботга муҳтож эмас, деб биламан. Қолаверса, Фурқатнинг чор Россиясининг Тошкентдаги баъзи ҳокимлари, лавозими юқори шахслари ҳақида битган ҳажв асарлари —бу бутун Россия халқига, илғор рус илм — маданиятига бўлган меҳр — муҳаббатига раҳна солади, деган сохта қарашлардан узоқ туриш керак. Буни махсус таъкидлашим боиси —Фурқат замонида, ҳатто йигирманчи йиллар бошларидан ҳам бундай сохта талқинлар бўлганлигидир.
Ғуфур Ғулом ўз мақоласида Фурқатнинг аччиқ қисмати, унинг тўфонли хуружлари марказида ночор қолиши хусусидаги фикр — мулоҳазаларини шундаи якунлайди: "тарихдан шуниси аниқдирки, Фурқат отилмоқлиги ёки қамалмоклиги турган гап эди. Ўз мудҳиш тақдирини англаган шоир қочишга мажбур бўлди". Ғафур Ғулом шу мақолани битганига, бундай фикр — мулоҳазаларини айтганига эллик иилдан ошди, лекин ҳамон ўзбек адабиётшунослигида, шу жумладан, фурқатшуносликда бу борада янгилик, кашфиёт бўлгани йўқ. Аксинча, Фурқатнинг чет элга кетишининг бош сабаблари тўғрисида илмий баҳс борганида, Ғафур Ғуломнинг бу хулосасига алоҳида аҳамият берилади. Шу боисдан ҳам мен Ғафур Ғуломнинг Фурқат ҳақидаги бу мақоласига кенгроқ тўхталдим.
Тўғри, мен бу ўринда "шикоятга ҳожат йуқ, ҳукм қатъий" демоқчи эмасман. Бу хусусдаги, умуман Фурқат ижоди, айниқса, чет элдаги фаолияти тўғрисида илмий ижодий изланишлар давом этаяпти. Ғафур Ғуломнинг "Шоир айблайди" (1949) мақоласи ҳам ана шундай ижодий изланишлар самараси ўлароқ майдонга келган эди.
     Фурқат ижоди хусусида янги ҳужжатларга қизиқиб келган Ғафур Ғулом муйсафид китобхон мулла Мўминжон келтирган материаллар билан танишгач, уларга махсус эътибор беради ва шундаи дейди: «Ҳолбуки, улар Фурқатнинг фаолияти ҳақидаги фикрларни тўлдириш учун жуда зарур бўлган материаллардандир. Фурқат ҳақида махсус мақола ёзган ё китоб чиқарган ўртоқларим ҳам улардан бехабар бўлсалар керакки, бу ҳақда бир оғиз ҳам гапирмаганлар. Ҳар уч мақола "Туркистон вилоятининг газетаси"нинг 1897 йил 28 ноябридаги 45— сонининг ва 7 саҳифаларида босилган. Биринчи мақолада Фурқат асосан афғон халқининг босқинчи инглиз лашкарларига қарши ҳужуми хусусида хабар беради. Иккинчи мақолада эса, Ҳиндистондаги мусулмонлар билан ҳиндлар орасидаги ўзаро низо ҳақида гап боради. Фурқатнинг алоҳида таъкидлашича, бу хусуматнинг бош айбдори инглизлар, янада тўғрироги, уларнинг ҳийла — найранглари "бўлиб ташла ва ҳукмронлик қил" тарзидаги машъум, чиркин сиёсатидир.

             Назорат топшириқлари :
1.1.1. Нима учун Ғ.Ғуломни XXаср ўзбек адабиётшуносларининг иккинчи авлодига мансуб деб ҳисоблаймиз?
1.1.2. Ғ.Ғуломнинг "Кулгичилик тўғрисида" мақоласида нима ва қандай масалалар ҳақида баҳс кетади?
1.1.3. Ғ.Ғуломнинг шоир Муқимий ижоди ҳақида ёзган мақолаларини санаб беринг ва уларни умумий тарзда шарҳланг.
1.1.4. Ғ.Ғулом биринчи бор Муқимий асарларини қайси тарзда ва қачон чоп эттирди?
1.2.1. Ғ.Ғуломнинг "Муқимийнинг янги уч шеъри" мақоласи нима ва қандай масала ҳақида баҳс қилади?
1.2.2. Ғ.Ғулом ўзининг "Муқимий ва Муҳйи» мақоласида бу икки шоир орасидаги муносабатни қандай тавсифлайди?
1.2.3.Ғ.Ғуломнинг "Шоир айблайди"мақоласида қандай масалалар ҳақида гап боради?
1.2.4. Ғ.Ғуломнинг Муқимий ва Фурқат ижоди ҳақида ёзган тадқиқотларининг аҳамиятини ҳозирги кунда қандай баҳолайсиз?
ТЕСТ: Ғ.Ғуломнинг қуйидаги мақолаларидан қайси бири Фурқат ҳақида?
А. Ватанпарвар устоз шоир.
Б. Буюк устоз
В. Мерос бўлишганда
Г. Атоқли олим ва ёзувчи
Д. Шоир айблайди
 

2—асосий масала





2.1. Ғафур Ғуломнинг ўзбек адабиётининг актуал масалалари ҳақидаги мақола ва тадқиқотлари
Ўқитувчининг мақсади: Ғ.Ғуломнинг А.Навоий, Машраб ҳақидаги махсус тадқиқотлари, фольклор ва ўз замондошлари ижоди тўғрисида ёзган мақолалари бўйича талабларда тасаввур ва тушунча ҳосил қилдириш.
                    Идентив ўқув мақсадлари:
2.1.1. Ғ.Ғуломнинг шоир А.Навоий "Фарҳод ва Ширин" достонини босмага тайёрлашдаги хизматларини сўзлаб беради.
2.1.2.   "Икки Машраб" мақоласини шарҳлайди.
2.1.3. Ғ.Ғуломнинг фольклор ҳақидаги мақоласининг характерини белгилайди ва баҳолайди.

                     2- асосий масалага доир муаммолар: 

2.1. 1928 йили Ғ.Ғуломнинг «Қулчилик тўғрисида» тўғриси мақола босилган. Биринчидан, у қайси адиб билан баҳс қилади, иккинчидан нима учун  «Асар ёзганда сўз кулдурсинми, мазмун кулдирсинми» дея савол қўяда, учинчидан рус адиби Михаил Зошченконинг номини тилга олади? Бундай саволларга жавоб изланг, нуқтаи назарингизни характерли фактлар билан далил- исбот қилинг.

2.2. 2003 йили Ғ.Ғулом  таваллудининг 100 йилилиги муносабати билан Гулистон Давлат университетитининг ўзбек адабиёти кафедраси унинг олимлари татаббуси ила «Ғ.Ғулом ва замон» номли адабий мақолалар тўплами нашр этилди. Сиз ўқиган,  танишган бўлсангиз Ғ.Ғулом ижодининг қайси олмос қирраларини нисбатан кенг ва теран акс этган деб ҳисоблайсиз?

                         2 —асосий масала баёни:
Ғ.Ғулом буюк мутафаккир Алишер Навоий ижодини тадқиқ этган қатор мақолалар муаллифидир. 1938 йиллардан бошлаб мамлакатда Навоий таваллудининг 500 йиллик юбилейини ўтказишга катта тайёргарлик борар эди. Шу муносабат билан Ғ.Ғулом шоирнинг "Фарҳод ва Ширин" достонини босмага тайёрлашга киришади. Шоҳ асарлардан бири бўлган бу достонни нашрга тайёрлар экан, Ғ.Ғулом биринчи навбатда унинг кенг китобхонлар оммасига етиб бориши тўғрисида бош қотиради. Ниҳоят, бу достоннинг ҳозирги адабий тилда насрий вариантини ёзиб чиқишга аҳд қилади. Бу ҳақда ўзи шундай деган эди: "Асарни бу кунги адабий тилда наср билан ёзиб чиқдим, ҳар бир байти тўғрисида унинг ҳозирги адабий тилдаги ифодаси ҳам берилди". Ғ.Ғулом томонидан биринчи марта босмага тайёрланган "Фарҳод ва Ширин" 1939 йили улуғ тўйга муносиб тўёна сифатида босилиб чиқди.
Истеъдодли олим ва шоирнинг навоийшуносликдаги ижодий фаолияти худди шулар билангина чекланмайди. Унинг "Буюк устоз", "Навоий ва замонамиз", "Хоки мусалло", "Тахти сафар" каби қатор мақолалари эълон қилинди. Навоийнинг ватанпарварлиги хусусида ёзади: "Ватанга муҳаббат умум одамиятга бўлган муҳаббатдан чиқиши керак". Навоийнинг инсонпарварлик, ватанпарварлик — эл ва юртнинг бутунлиги, осойишталиги ҳақидаги интилишларига эътибор беради.
Ғафур Ғулом муҳофаза қуввати кенг ва теран ижодкор. Бу ҳол унинг Машраб ҳақидаги мақоласида ҳам сезилади. Тадқиқотчи олимнинг "Икки Машраб" номли мақоласи масалани кенг, атрофлича ўрганиш зарурлигини кўрсатади. Бу борада узоқ йиллардан бери давом этиб келаётган ниҳоятда чигал муаммоларнинг айрим нуқталарини аниқлашга ва конкрет фактик материаллар асосида далиллашга интилади. Кези келганда шуни махсус таъкидлаш зарурки, исёнкор шоир Машраб ҳаёти ва ижоди, унинг нурли поэтик олами ҳозирга қадар етарли даражада тадқиқ этилмаган. Лекин унинг сержило, мафтункор ва шиддатли, беқиёс кучли руҳларга бой гўзал асарлари икки асрдан бери миллион — миллион китобхонларнинг қалбини ҳамон ларзага солиб келаяпти. Адабиётшунослигимизда эса бу оташқалб шоир ҳаёти ва ижоди, беқиёс қудратли ва жозибали поэтик маҳорати, тафаккури сирлари жуда кам тадқиқ этилган. Бу борада ҳамон мавҳум ва ўта чигал масалалар, ҳатто бир—бирларига бутунлай зид қарашлар ва талқинлар сероб. Академик шоир Ғафур Ғулом кўп йил аввал бундай "жумбоқ ва мушкулот"лардан беҳаловот бўлиб, ортиқ тоқат қилолмасдан ниҳоят "Икки Машарб" дея майдонга отилиб чиққан эди. Бунинг сабабини тушуниш мумкин. Чунки ҳақиқий ва номи Ўрта Осиё ва ундан ҳам узоқ— узоқларга машҳур бўлиб кетган ажойиб Машрабни бошқа турли—туман машраблардан фарқлаш зарур эди. Бунинг учун, энг аввало, тинимсиз ижодий ва илмий изланиш, қолаверса бунга айниқса, ёш илмий кучларни сафарбар қилишга даъват этиш ҳам керак. Ғафур Ғулом бу борада қилиниши зарур бўлган барча ишларни ўз зиммасига олмаган. Лекин ҳал этилиши биринчи даражали бўлган ўта зарур ишни қила олди.. Акс ҳолла, Ғ.Ғулом алоҳида таъкидлаганидек, "тамом диний шоир деб Машрабдан кўз юмиб, Машрабдай улуғ шоирнинг йирик ижодини менсимаслик катта бир хазинадан воз кечганлик бўлади".
Тўғри, асл Машрабни мунаввар қилиш учун жуда кўп мўътабар қўлёзма манбаларни синчковлик билан теран ўрганиш ва тадқиқ этиш зарур. Худди шу йўлдан бориб, Ғафур Ғулом биринчи навбатда Муҳаммад Бадеъ Малеҳонинг асарларига, айниқса, унинг "Музокир ул —асҳоб" ("Суҳбатдошлар зикри") тазкирасига мурожаат қилади ва "ХУ11 — ХУ111 асрдаги ўзбек адабиётида Машраб деган икки шоир бор", улардан бири — "Бобораҳим Валибобо ўғли Машрабдир", иккинчиси —"Мулла Рўзи Охун деган сўфий шахсдир, Бу одам ўзига Машраби Соний деб таҳаллус куйган" деган хулосага келади. Тўғри, бу мақоласида Ғафур Ғулом исёнкор шоир Бобораҳим Машраб ҳаёти ва ижоди ҳақида илк бор илмий тадқиқ ишларини олиб борган рус этнографи — шарқшунос Н.С.Ликошиннинг "Дивони Машраб" (1910), "Дивони Машраб"(1915), олим В.Л.Вяткиннинг "Ферганский мистик Девону Машраб" ("Ал —Искандария" тўплами, 1923) тўплам ва мақолаларини эслатмайди ҳамда бунга зарурият ҳам сезмайди. Уларни эслашимизнинг боиси шуки, В.Л.Вяткин ўз мақоласида ҳам ўзбек адабиётида Машраб тахаллуси икки шоир мавжудлиги масаласини кўтарган ва "Мабдаи нур" номли асарнинг Бобораҳим Машрабга алоқаси йуқ деган фикрни билдирган эди. Демак, Ликошин "Мабдаи нур" ни Бобораҳим Машрабга мансуб деб билган ва рус тилига таржима қилиб, уни ўзича турли хил талқин этган. В.Л.Вяткин эса, "Сўфиёна ахлоқий тизма" — бу асарнинг Бобораҳим Машрабга ҳеч қандай алохаси йўқ, деган хулосага келган.
 Ғафур Ғулом ўз мақоласида "Мабдаи нур"нинг муаллифи масаласига махсус эътибор беради ва "Қомуси аълом" номли луғатда бешта Машраб ҳақида хабар берилгани, А.Навоийнинг "Мажолисун нафоис" тазкирасида ҳам Машраб деган шоир бор эканлиги хусусида гапиради, ниҳоят "Мабдаи нур" —Машраби Соний тахаллуси билан ижод қилган Мулла Рўзибой Охун асари, деган хулоса келади. Шу тарзда "Икки Машраб" мақоласи автори Бобораҳим Машрабнинг адабий мероси "Мабдаи нур" каби сўфиёна асарлардан холи бўлиши зарурлиги ҳақида фикр юритади. Шак — шубҳасиз, Бобораҳим Машраб ижодининг ва унинг адабий меросини янада кўп бор кенг ва теран тадқиқ этиш давом этади, бу борада табиий   равишда   хилма —хил   баҳс — мунозаралар    бўлиб   боради.
Чунки,   у   қабиҳ   замоннинг   чексиз   жабр —зулмига   қарши   исён кўтарган улуғ бир сиймо эди.
Ёрсиз ҳам бодасиз Маккага бормок не керак Иброҳимдин қолғон ул эски дўконни на қилай?! Урайинму бошима сакқиз биҳишту дўзахин!
Бўлмаса васли манга икки жаҳонни на қилай?!
Бу мисралар исёнкор руҳнинг ажойиб намунаси! Исломнинг диний маркази Саудия Арабистонининг "Мукаддас шахри Макка — Иброҳим (яҳудий — христиан диний адабиётларида Авраам)дан долган эски дукон. Кичик бир изоҳ:
Авраам ислом динига Иброҳим номи билан кирган ва машҳур. Қуръонда эса арабларнинг аждоди сифатида ягона худога сиғинишга даъват этган пайғамбар тарзида талқин қилинади. Лекин қадимий ва ҳозирги яҳудийлар диний ақидаларида, айниқса иудаизмда Иброҳимга фавқулодда катта эътибор берилади, уни ва уғғиллари Исҳоқ, Исмоил, Иаков («Қуръон"да бу номлар Исҳоқ, Исмоил, Яъқуб тарзида талқин қилинади) яҳудийларнинг узоқ авлод —аждодлари сифатида таъриф ва тавсиф этилади. Шу боисдан ҳозирги ашаддий сионистлар талқинида у "биринчи яҳудий" ва айни чоғда гуё "биринчи сионист" эмиш. Ҳатто М.Бегиндай танилган раҳбар бир шахс уялмай — нетмай шундай дейишгача боради: "Исроил ўзининг яшаш ҳуқуқини тан олинишини ҳеч қачон бировдан сўраб ўтирмаган — ушбу заминдан фойдаланиш ҳуқуқи унга Иброҳим, Исҳоқ ва Яъқублар ҳудоси томонидан берилган". Иркчилик, босқинчилик худди шундай тақвадорлик билан оқланармиш. Тўғри, бу қадимий ахдга асосланиб Яқин Шарқ харитасини қайта бичишга ўринишдан бошқа нарса эмас!
Замоннинг барча машаққатини, қайғу аламини, хўрлиги ҳақоратини бошидан кечирган Машрабда эрксеварлик ва ҳаётсеварлик ақл бовар қилмайдиган даражада кучли. Офоқ Хўжага назр этилган канизак бир қизни севиб қолгани учун Машраб ваҳшийларча жазоланади, яъни эркаклик иқтидоридан маҳрум қилинади. Бугина эмас, у салкам қирқ йил сарсон — саргардонликда Самарқанд,Ҳўжанд, Бухоро, Хўтон, Андижон, Бадахшон, Тошкент, Туркистон, Яқин Шарқнинг бир қатор шаҳарларида оғир ва таҳликали турмуш кечирган. Ниҳоят, Қундўзда дин уламоларининг фатвоси ва Маҳмудбий (Балх Қундўз ҳокими)нинг ҳукми билан дорга осиб ўлдирилади. Бу аслида фақат ҳоким Маҳмудбий учунгина эмас, айни вақтда бутун Абдулхайрхон фаолияти учун ҳам абадул —абад шармандали, учмас доғ бўлиб колди.
Мен бу кичик бир бобда Ғ.Ғуломнинг мумтоз адабиётимиз улкан намояндалари ижоди хусусидаги баъзи бир ишларига бир назар ташладим, ҳолос. Олимнинг ўзбек адабиёти тарихини ўрганишга бағишланган мақолалари кўп. Ғ.Ғуломнинг илмий — ижодий меросида ўзбек мумтоз адабиёти билан бирга рус классик адабиёти, фольклор, рус адабиётининг, қардош халқлар адабиётларининг йирик вакиллари ҳақида ёзган адабий—танқидий мақолалари ҳам айримча ўрин тутади. "Ўзбек халқи Некрасовни севади", "Толстой ва ўзбек адабиёти", "Оғамнинг тўйи", "Абдулла Тўқай бизнинг ҳам шоиримиз", "Кураш ва дўстликнинг жасур куйчиси", "Унинг хотираси дўстлар қалбида яшайди", "Абадий биргамиз", "Дўстлик чегара билмайди", "Устоз билан учрашув", "Ватанпарвар устоз шоир", "Буюк революция куйчиси", "Фольклордан ўрганайлик", "Мерос бўлишганда", "Атоқли олим ва ёзувчи", "Ойбек —ёзувчи ва олим", "Собир Абдулла ижоди ҳақида", "Ҳамидни эслаб", "Ёш шоир Амин Умарийга ўртоқлик хати" каби кўплаб мақолалари шулар жумласидандир.
Ғ.Ғулом— халқ оғзаки ижодига, фольклорга алоҳида меҳр—муҳаббат билан қараган йирик шоир ва олим. Буюк шоирларнинг кўпчилиги халқ оғзаки ижоди, фольклор дурдоналаридан маънавий озиқланган ва бу ҳол уларнинг поэтик ижодида акс этган. "Фольклордан ўрганайлик" (1939) номли йирик мақоласида махсус таъкидлашича, Навоий "Фарҳод ва Ширин" асарини яратишда халқ ижодидан кенг ва унумли фойдаланган, айни вақтда, бу асар вужудга келгач, фольклорга баракали таъсир этган. "Халқ ижоди қаҳрамонлари жабру—жафолар тортиб бўлса ҳам, унинг турли тўсиқлар, ҳаром кучаларни босиб утган бўлса ҳам охирида мурод мақсадларига етадилар. Ҳатто ёзма адабиётдан фольклорга кўчган баъзи сюжетларда ҳам аслида пессимистик унсурлар бўлишига карамай, халқ қўлига ўтгач, ўша унсурлар йўқолиб, уларнинг ўрнини оптимизм эгаллайди. Бу сўзга характерли мисол А.Навоийнинг "Фарҳод ва Ширин" билан шу достоннинг халқ ўртасидаги вариантидир". Масалани шу тарзда қўяди ва фикрларини фактик материаллар билан исботлаш йўлидан боради.
Ўзбек адабиётида фольклор анъаналари ҳақида гап борганда, Ғ.Ғулом Ҳамзанинг "Туҳматчилар жазоси", "Майсаранинг иши" драмалари халқ эртаклари сюжети асосида ёзилганига, "Оқ гул", "Қизил гул", «Сафсар гул", "Пушти гул" каби бир қатор тўпламларидаги»  ҳамма қўшиқлари деярли халқнинг ижодидан фойдаланиб, халқ куйига солиб айтилганига эътибор беради. Ҳамид Олимжоннинг "Ойгул билан Бахтиёр", "Семуруғ" достонлари батамом халқ ижодиёти таъсири остида битилганига, Собир Абдулланинг "Тоҳир ва Зуҳра" драмаси ҳам фольклор сюжети асосида вужудга келганига эътибор қилади ва бу борада ўз фикр — мулоҳазаларини баён этади. Худди шу йўсинда Ғ.Ғулом ўзбек фольклоршунослигига ҳам жиддий ҳисса қўшиб келди.
"Ватанпарварлик, устоз шоир" (1955) номли мақоласида эса унинг Маяковский ижодига бўлган қайноқ муҳаббати ва эътиқоди алоҳида кўзга ташланади. Маяковский поэзиясининг зўр инқилобий кучи ва поэтик санъатининг сеҳри ўзини ва тенгдош дўстларини бутунлай мафтун этиб келгани, унинг қудратли даҳосидан баҳраманд бўлишга интилгани хусусида фикр юритади.
Мен ўзимда бор бутун
Жаранглаб турувчи шоирлик кучим

Сенга бағишлайман
Атакага отланган синф.
Бу жўшқин ва оташнафас мисралар Ғ.Ғуломнинг алоҳида таъкидлашича, инқилобий шоир В.В.Маяковскийнинг бутун ҳаёт йўли ва ижодининг марказий йўналиши хусусида фикр юритишга асос беради. "Устозимиз" мақоласида эса шундай дейди: "шеъримда буюк давр нафасини акс эттириш учун интилишларимда янги сўз, янги композиция принциплари ва янги ритм изланишларимда Маяковский менга ҳамиша раҳнамо бўлди. Ритмика, луғат, образ шеърнинг мусиқий қурилиши борасида Маяковский менга хилма — хил ва битмас — туганмас имкониятлар очиб берди".
Тўғри, собиқ советлар диёрида бирор йирик шоир йўқки, у ёки бу даражада Маяковскийдан бирор йўсинда таъсирланмаган ёки сабоқ олмаган бўлсин. Худди шу маънода Маяковский ўзбек шоири Ғ.Ғуломга ҳам, тожик шоири Мирзо Турсунзодага ҳам, литва шоири Э.Межелайтисга ҳам бирдай устоз. Бу рўйхатни машҳур шоирлар номи билан янада кўпайтиравериш мумкин. Буюк устозларнинг бадиий маҳоратини мутассил ўрганиш ҳам, улар яратган нодир асарлардан таъсирланиш ҳам мангу —навқирон адабий масала бўлиб келган. Яна бир масала. Ҳар бир истеъдод соҳиби ўз миллий анъаналарини М.Горький ёки В.Маяковский анъаналари, поэтик олами билан қандай, кай тарзда боғлай олиши —бу энг муҳим масалалар масаласи бўлиб келган. Бу борада гап борганда теран фикрлар юритиш ўрнига қуруқ сафсатабозлик, ҳатто формалистларга хос лўттибозлик қилиш ҳолларига дуч келамиз. Ғ.Ғулом— ижодий ўрганиш ва таъсирланишнинг бутун мураккаблигини ва масъулиятини қалбдан чуқур ҳис этган санъаткорлардан бири. У Маяковскийдан ҳар бир шеърда "кўламига қараб сўз танлашни, сўзнинг эмоционал бўёғига, нечоғли қахр, истеҳзо, меҳр, нафосат билан акс этишига қараб ишлатиш" сирларини ўргангани ҳақида фикр — мулоҳазалар юритар экан, "Турксиб йўлларида" асарини эслайди: "Менинг "Турксиб йўлларида" шеърим шундай шаклда ёзилган шеърга хос бўлган оҳанг ва маъно борлигини кўрсатибгина қолмасдан, лирик самимият, жонли нутқнинг кўтаринкилиги, унинг завқ —шавқини ҳам намойиш қилиши керак эди". Худди шу тарзда Ғ.Ғулом қатор ажойиб асарларида эҳтироснинг улкан сехрли кучга эга бўлишига, ритм ва интонациянинг мардонавор нотиқлик қудратига, тасвир материалларининг залворли, долзарб кўлами кенглигига ва образ ҳамда ташбеҳларнинг муболағали ва ёрқин бўлишига, мисраларнинг охангли кечишига эришади. Бу ўринда улуғ танқидчи В.Г.Белинскийнинг ажойиб бир фикри беихтиёр ёдимга келди. У ёзади: "Буюк шоирнинг бошқа шоирларга бўлган таъсири бу шоир поэзиясининг бошқа шоирлар поэзиясида акс этишидан иборат эмас, балки шу бошқа шоирларнинг ўз қувватини ишга солишдан иборат. Офтоб нури ҳам худди шундай —ер юзига тушганда, у ерга ўзидан қувват қўшмайди, балки ернинг ўзида бор қувватни ишга солади»
. Ғ.Ғуломнинг ажойиб асарлари В.Маяковскийдан  ижодий таъсирланиш ва сабоқ олишнинг нодир намуналаридан бўлиб қолди. Кўр—кўрона тақлид—бу ижодий таъсирланиш дегани эмас. Яна бир гап. Аслида чинакам талант ва истеъдодли ижодкор, одатда, ўзининг буюк устозлари маҳорати "сир"ларидан сабоқ олади ва таланти қудрати даражасида ижодий таъсирланади. Очиғини айтганда,  чинакам талант ва истеъдоддан маҳрум бўлганлар А.Навоий, А.С.Пушкин, В.Маяковский каби буюк сиймоларни бир —икки ўқигани билан эъзозли шоир бўлиб қолмайди. Гапнинг лўндаси, Ғ.Ғулом шоир Маяковский маҳоратидан сабоқ олиши "сир"ларини биладиган чинакам истеъдод соҳиби эди. Бугина эмас. М.Горький ҳақидаги "Устоз билан учрашув" мақоласида ҳам муаллиф бу улуғ санъаткордан
ижодий сабоқ олганини "Кечмиш— кечирмишларимдан" номли асари мисолида махсус таъкидлайди. Умуман бу типдаги қатор мақолаларида гап асосан рус адабиётининг классиклари ўз ижоди учун буюк маънавий қудрат, поэтик маҳорати билан ибрат —намуна мактабларидан бири бўлганлиги ҳақида боради.
Тўғри, машҳур санъаткорлар ижодининг ҳар бири гуё бир улуғ денгиз, улардан ҳар бир киши ўз косасига яраша, ўз савияси, билими, дунёқараши, таланти даражасида баҳраманд бўлади. Зотан, поэтик маҳоратни мутассил ошириб бориш —бу умрбод давом этадиган ғоят мураккаб, сермашаққат, сермеҳнат, масъулиятли, таъбир жоиз бўлса, "инжиқ" иш.
Ғ.Ғулом "Ойбек —ёзувчи ва олим" номли мақоласида бу улкан адибнинг фусункор поэтик ва илмий ижоди хусусида фикр юритади. Ўзи сафдош —тенгдош ижодкорлар ҳақидаги қатор мақолаларида академик шоирнинг бутун вужуди, салоҳияти, кенг мушоҳадаси, истеъдоди ва унинг қирралари сезилиб туради. Мен яқинда Ғ.Ғулом ижодининг йирик тадқиқотчиларидан бири —С.Мамажоновнинг бу шоир ҳақидаги кейинги, яъни "Услуб жилолари" номли китобини ўқиб чиқдим. Бу китобнинг кичик бир бобида Ғ.Ғуломнинг адабий — танқидий мақолалари хусусида фикр юритилган. Бу боб, менга алоҳида китобда атрофличач тадқиқот қилинадиган ишнинг илк бор бошланиши сифатида кўринди. Менинг назаримда, бундай ишларни кенг кўламда бошлаб юбориш эса энг камида икки жиҳатдан муҳим. Улардан бири — санъаткорнинг ижодини атрофлича ўрганиш, поэтик ва илмий ижодининг ўзаро алоқасини, бир — бирларига таъсирини кенг миқёсда тадқиқот этишдир. Иккинчидан —ўзбек адабиётшунослиги ва танқидчилигининг тарихини илмий асосда ўрганиш ва яратиш учун ҳам принципиал аҳамиятга молик. Бундай ишлар бизда ҳалигача очилмаган қўриқ бўлиб турибди. Бу борадаги ишларни кенг кўламда бошлаб юбориш вақти аллақачон етиб келган. Академик шоир ижодининг фаол тадқиқотчиси С.Мамажоновнинг бу ишни маромига етказиб, тадқиқ этишга ишончимиз комил. Юқорида махсус таъкидлаганидек, ўзбек адабиётшунослиги ва танқидчилигининг ҳозирги камолоти тарихини, айниқса ўттизинчи йиллардан бошлаб янги босқичга кўтарилишини Ойбек, Ҳамид Олимжон, Шайхзода, Ғ. Ғулом, Уйғун, Комил Яшин типидаги санъаткорларнинг ёзган адабий — танқидий мақолаларисиз тўла тасаввур қилиб бўлмайди. Ғ.Ғулом таъбири билан ифода этганда, қизиғи шундаки, уларнинг ҳар қайсиси фақат поэтик ижод қилиш билангина чекланиб қолмаган эди.
          Назорат топшириқлари :
2.1.1. Ғ.Ғулом буюк шоир А.Навоий ҳақида қандай мақолалар ёзган ва уларни қандай шархлайсиз?
2.1.2. Нима учун унинг "Фарҳод ва Ширин" достони ҳақидаги ишини тадқиқот сифатида тавсифлаймиз?
2.1.3. Ғ.Ғуломнинг "Икки Машраб" мақоласи қандай масалалар тақазоси билан юзага келди?
2.1.4. Ғ.Ғулом нима учун ўз мақоласида "Мабдаи нур"нинг муаллифига эътибор берган?
2.2.5. Ғ.Ғулом ўз мақоласида нима учун Машрабни "Озод ва даҳрий табиатлик" улуғ бир сиймо сифатида тавсифлайди?
2.2.1. Ғ.Ғуломнинг "Толстой ва ўзбек адабиёти" мақоласида қандай масалалар кўтарилган ва уларни ҳозирги кунда қандай шарҳлайсиз?
2.2.2. Ғ.Ғуломнинг "Фольклордан ўрганайлик" мақоласида қайси ижодкорлар ва уларнинг қандай асарлари ҳақида гап боради?
2.2.3. Ғ.Ғуломнинг "Атоқли олим ва ёзувчи" мақоласи ким тўғрисида ва уни қандай асарларига мувофиқ шундай характерлайди ?
2.2.4. У " "Жалолиддин" драмаси ҳақида" мақоласини ким билан бирга ёзган ва қандай масалани кўтариб чиққан?
2.2.5. Ғ.Ғуломни адабиётшунос сифатида талқин этган ва бу борада махсус иш қилган адабиётшуносларимиздан кимларни биласиз?
ТЕСТ:
Киши туғилмайди бошда тож билан, Туғилар эркликка эхтиёж билан.
Бу парча Ғ.Ғуломнинг қайси мақоласида келтирилган?

 А. Ойбек —ёзувчи ва адиб 

Б. Кулгичилик тўғрисида

 В. Буюк устоз

 Г. Икки Машраб

Д. "Жалолиддин" драмаси ҳақида
ТЕСТ:  Ғ.Ғуломнинг  "Оғамнинг тўйи"  ҳақидаги  мақоласи  ким ҳақида?
 А.Мухтор Авезов 

 Б.М.Горький

В.Абдулла Тўқай 

Г.Берди Кербобоев

Д. Собир Тоҳирзода

Мустақил иш топшириқлари: Ғ.Ғуломнинг Муқимий ижоди ҳақидаги тадқиқотларини ёзма йўсинда изоҳланг.

7-мавзу:

Иззат Султонов  ҳаёти ва ижоди.
                             Асосий масалалар
1. Иззат Султонов — адабиёт назариётчиси.
2.Алишер Навоий Иззат Султон талқинида.
Мавзунинг асосий таянч тушунчалари: олимнинг танқидчилик оламига кириб келиши; дастлабки ижодий изланишлари; "Адабиёт назарияси" (1939) китобининг вужудга келиши ва унинг 80 —йилларда янги типда пайдо бўлиши; Баҳоуддин Нақшбандий ва А.Навоий ҳақидаги тадқиқотлари.
1 -сосий масала
1.1. И.Султоновнинг адабиёт назарияси фаслидаги тадқиқотлари.
Ўқитивучининг мақсади: Олим И.Султоновнинг адабиёт назарияси бўйича яратган тадқиқотлари ва дарсликлари ҳақида талабаларда тасаввур ва тушунча ҳосил қилдириш, бу соҳага иштиёқ уйғотиш.
Идентив ўқув мақсадлари:
1.1.1. И.Султоновнинг оғир кечган ёшлиги ҳақида сўзлаб беради.
1.1.2. Олимнинг илк ижодий изланишларини ва дастлабки "Адабиёт назарияси" китобини шарҳлайди.
1.1.3.Олий ўқув юртлари учун яратилган "Адабиёт назарияси" дарслигининг характерли жиҳатларини белгилайди.
1.1.4.Ниҳоят олимнинг бу борадаги дарслигини баҳолайди.

                        1-асосий масалага доир муаммолар: 

1.1. Иззат Султонов- Ўзбекистонда адабиёт назарияси соҳасида тенгсиз олимдир. Унинг дастлабки  «Адабиёт назарияси» китоби 1939 йилда чоп этилган. Кўп йил ўтгандан кейин  олимнинг Ўзбекистондаги университетлар ва педагогик институтларининг  филология факультетлари талабалари учун дарслик сифатида «Адабий назарияси»  йирик асари босилиб чиқди. У қачон чоп этилди, иккинчидан, нима учун узоқ давр ўтгандан кейин чоп этилди? Ниҳоят, адабиёт назариясининг адабиётшунослик ва адабий танқид билан ўхшаш ва фарқли томонларини қандай изохлаймиз?

1.2. И.Султоновнинг  яна бир йирик асари «Навоийнинг қалб дафтари» деб аталади. Адабиётчилар орасида бу асарнинг шоири ҳақида хилма-хил нуқтаи назаридан мавжуд, баъзилар уни роман деса, айримлар уни  соф илмий тадқиқот деб ҳисоблайди. Сиз бу асарнинг жанрини қандай белгилаган бўлардингиз? Қолаверса, муаллиф ўз асарини нима учун шундай атаган?
                           1 —асосий масаланинг нақли:

 Ҳозирги Ўрта Осиёнинг йирик ва нуқтадон олимларидн бири шубҳасиз, Иззат Отахонович Султоновдир. Уни XX аср ўзбек адабиётшуносларининг иккинчи авлодига мансуб дейиш мумкин. Бунинг қатор объектив ва субьетив сабаблари бор. Энг муҳим сабабларидан бири —биринчи авлод бошлаган улкан ишларнинг кўпчилиги бу олим сиймосида янги босқичга кўтарилди. Шундай қиёс қилиш мумкин: Абдулла Қодирий ўзбек адабиётида классик романлар яратди. Унинг асосчиси бўлиб қолди. Ойбек ўзининг классик романлари билан бу жанрни янги босқичга кўтарди, янги реализмнинг энг яхши асарларини яратди. 20—йилларда, 30—йилларнинг бошларида ўзбек адабиётшунослиги ва танқидчилигида қилиниб келинган ишлар кейинчалик И. Султонов фаолиятида янги —янги босқичларга кўтарила борди. Бир томондан, биринчи авлод (Фитрат, А.Саьдий, Отажон Ҳошимов, Сотти Ҳусайнг Олим Шарафиддинов ва бошқа кўпгина олимлар) қилган ишларнинг И.Султонов сиймосида янада чуқурлашуви ва кенгайиши, иккинчи томондан; иккинчи авлоднинг ва колаверса, ундан кейин авлодларнинг ҳам карвонбошиси сифатида фаол ижод қилаётгани туфайли бўлса керак, илм аҳлларининг кўпчилиги бу олимни Ўзбекистон адабиётшунослари ва танқидчиларининг отахони деб аташади. Атоқли танқидчи М.Қўшжонов "Фанлар тарихига назар ташласангиз ҳар бир фаннинг ҳар бир даврида ўз устозлари борлигини кўрасиз. Совет даврида республикамизда математика фанининг туғилиши ва шаклланишини Қори Ниёзийсиз, геология фанини эса Ҳабиб Абдуллаевсиз тасаввур қилиш қийин. Шунингдек, совет даврида танқидчилик ва адабиётшунослик илмининг туғилишини ва шаклланишини ҳам Иззат Султоновсиз тасаввур қилиш қийин", — дейиши бежиз эмас.
И. Султонов адабий жараёнда чинакам донишмандларча, кўпчилик йирик олимларга хос катта ҳаёт йўлини босиб утди. И.Султонов 1910 йили 10 июнда, Ўш шаҳрида хунарманд оиласида дунёга келди. 10 ёшлигидаёк отаси вафот қилиб, етим қолди. Кейинчалик болалар уйида тарбия топди. 1924 йили кўпгина етим болалар Тошкентга ўқишга юборилди. Бўлар орасида Иззат Султонов ҳам бор эди. Аввалига музика мактабида, сўнгра (1928 йили) таълим — тарбия билим юртида тахсил кўрди.
1929 йили уни битиргач, Янгийўл районининг Қовунчи қишлоғига ўқитувчи бўлиб ишга борди. 1930 йили САГУ қошидаги Ижтимоий фанлар факультетига ўқишга ўтди. 1931 йили "Камбағал" газетасида (Самарқанд) масъул котиб бўлиб ишлайди. Сўнгра 1931 йилда "Колхоз йўли" газетасида саньат бўлимига мудирлик қилади. Самарқанддан Тошкентга келади ва "Қизил Ўзбекистон" газетасида масъул котиб (1932) бўлади. Айни вақтда Ўзбекистон Фанлар академиясининг аспирантурасига кириб, уни 1937 йили тамомлаб чиқади.
У 1938 йили Ўзбекистон Фанлар академиясининг Тил ва адабиёт институти директорининг ўринбосари, 1939 йилдан бошлаб шу институтдаги Алишер Навоий бўлимининг мудири лавозимларида ишлайди. Улуғ Ватан уруши йилларида, кейинчалик Тошкент киностудиясида хизмат қилади. 1943 йилда эса шу студияга директор этиб тайинланади. 1945 йилдан бошлаб Ўзбекистон ССР Министрлар Совети раисининг ўринбосари (1948 йилнинг февраль ойига) бўлиб ишлайди. 1948 йилдан бошлаб ҳозирги Навоий номидаги Тил ва адабиёт институтига директорлик қилади. 1950 йили у СССР Фанлар академияси докторантурасига ўқишга боради. 1953 йили МДУнинг СССР халқлари адабиёти кафедрасида иш бошлайди. Тошкентга келгач, 1955 йили Тил ва адабиёт институтида ўзбек адабиёти секторига раҳбарлик қилади. Айни вақтда, 1955—1957 йилларда Олий партия мактабида педагог бўлиб ишлади. У давлат олдидаги улкан хизматлари учун икки марта "Ҳурмат белгиси" ордени (1944 ва 1947 йиллари), "1941 — 1945 йиллари Улуғ Ватан уруши даврида меҳнатдаги жасорати учун" медали (1948 йили) билан мукофотланади. 1964 йили унга "Ўзбекистон ССРда хизмат кўрсатган саньат арбоби" унвони берилади. 1966 йили ЎзССР Фанлар академиясининг мухбир аьзоси ва 1970 йили Беруний номидаги республика мукофоти лауреатлигига сазовор бўлади.
И.Султоновнинг ижоди асосан ўттизинчи йилларнинг биринчи ярмидан бошланади. Унинг илк мақолаларидан бири "Синфий кўрлик ва жавобгарликсизлик" ("Қизил Ўзбекистон, 3 февраль 1932 йил") деб аталади. Бу мақолада гап асосан Акрам Қодирийнинг "Кимга" асари ва унинг театрда сахналаштирилиши хусусида боради. Ёш танқидчи бу асарни ғоявий ва бадиий жиҳатдан заиф топади ва уни саҳналаштиришни синфий кўрлик деб билади. Кейинги мақолалари "Нега томашабин бепарво?" (1934 й.), "Пишмаган ва оғизга тушмаган бир асар воқеаси" (1936) деган ном билан "Қизил Ўзбекистон" газетаси саҳифаларида босилиб чиқади. Бу мақолаларида ҳам танқидий руҳ кучли. Масалан, "Пишмаган ва оғизга тушмаган бир асар воқеаси" мақоласида ёш танқидчи драматург С.Абдулланинг "Ойхон" асарини ва уни саҳналаштирган Свердлов номли театрнинг ижодий коллективини кескин танқид қилади. Йигирма ёшларидаёқ у ўзини жангчи адабиётчи ҳис қилди ва янги адабиётнинг ғоявий соғломлиги ва бадиий камолоти учун кескин кураш олиб борди. Унинг қатор мақолалари газета ва журналларда мутазам равишда босилиб турди. Бу ўринда "Чеховнинг ҳиқоячилиги" ("Гулистон" журнали 1935 й, 4 — сон), «Пушкин ва халқ ижоди" ("Қизил Ўзбекистон", 10 февраль 1937 йил), "Буюк устоз" ("Ўзбекистон адабиёти ва саньати" журнали, 1939 й, 4 —сон) номли мақолаларини эслаб ўтишнинг ўзи кифоя.
Ҳали ўттиз ёшга тулмаган И.Султонов "Адабиёт назарияси"ни яратишга ўзида маьнавий эҳтиёж сезди ва катта жасорт билан бу ишга киришди. Китоб 1939 йили чоп этилди. Ёш олимнинг биринчи йирик бу асари Ўзбекистон маданий адабий ҳаётида улкан воқеа бўлди. Дарслик 1940 йилда энг яхши илмий ва бадиий асарлар учун ўтказилган конкурсда биринчи мукофот олди. Бу ёш олимнинг истеьдоди ва китобининг кенг жамоатчилик томонидан эьтироф этилиши белгиси эди. Кўп йиллар мобайнида бу асар фақат Ўрта мактаблар учунгина эмас, айни вақтда, республика олий уқув юртлари учун ҳам асосий дарсликлардан бири бўлди. Демак, И.Султонов ўзбек адабиётшунослигида биринчи бўлиб адабиёт назариясидан дарслик яратди. Ёш олимнинг шуҳрати республикамиз ташқарисида ҳам кенг ёйилди. "И.Султонов хақиқий инсон бўлгани каби адабиётнинг ҳам ҳақиқий солдати, — деб ёзади туркман адабиёти назарияси китобининг автори, филология фанлари доктори У.Абдуллаев – ҳақиқий олим доим ўзининг илмий фикри билан банд бўлиб юради. Улар шу хил яшашдан лаззат оладилар». И.Султонов ишлари кенг адабий материални ўз ичига олганлиги, факт ва далилларнинг ишонарли бўлиши билан фақат ўзбек адабиёти эмас, балки бутун совет адабиётини хусусан, Ўрта Осиё адабиётини ўрганиш борасида намуна бўла олади». Уйғур адабиётининг таниқли тадқиқотчиларидан бири Рўзи Қодирий эса Шарқий Туркистондаги ўзбеклар, қозоқлар, уйғурлар орасида Ҳамза, Абдулла, Қодирий, Ойбек, Ғафур Ғулом асарлари билан бирга  И.Султоннинг «Адабиёт назарияси» ҳам кенг тарқалганлиги, бу китоб у ерда ҳозир ҳам адабиёт қонунлари бўйича асосий қўлланма бўлиб келаётгани ҳақида ёзади. Қисқаси, бу асар хорижий мамлакатларда ҳам адабиёт назарияси бўйича яхши намуна сифатида эътироф этилди. Кенг китобхонлар оммаси, ихлосмантлари атоқли олимдан «Адабиёт назарияси» нинг янги фактик материаллар асосида кенггайтирилган ва сўнгги назарий фикрлар билан бойитилган янги нашрни кўп кутди. Роса қирқ йил. 1980 йили олимнинг Ўзбекистондаги университетлар ва педагогика иниститутларининг филология факультетлари талабалари учун дарслик сифатида «Адабиёт назарияси» номли  йирик китоби босилиб чиқди. 

Бу республикамиз маданий- илмий ҳаётида муҳим воқеа бўлди. Нафақат талаблар, айни чоғда, Ватанимиздаги бадиий адабиёт «сир – асрорлари»га ихлосманд бўлган барча кишилар, зиёлийларнинг ҳам эътиборини тортди.

Олий мактабларда адабиёт назариясидан сабоқ бериб келаётган тажрибали домлаларга сир эмаски, И.Султоновнинг мазкур асари рус адабиётшунослигида пайдо бўлган қатор «Адабиёт назария»ларидан кўп жиҳатдан фарқланади. Худди шу йўналиш билан у ўта оригинал ва қудратли. Дарҳақиқат, баъзан мен айрим тенгдош ва нотенгдош танишларидан И.Султонов «адиб Абдулла Қодирий асарлари асосида назария яратибди» деган киноя- пичинг гапларини эшитдим.

Шак – шубҳасиз, атоқли олимимиз учун ҳам, биз учун ҳам А.Қодирий асарлари минг йиллик кўҳна адабиётимиз тарихида наср фаслининг энг юксак чўққиси эди. Шу боис биз Гулистонлик олимлар Абдулла Қодирий ижоди ҳақидаги мақолалар тўпламини «Наср султони » номи билан нашр этдик. 

И.Султонов 50-йилларнинг иккинчи яримидан бошлаб то мазкур назарий дарслиги вужудга келганига қадар А.Қодирийнинг эъзозли қилган асарларини хил ҳар шаклларда кенг китобханлар қалби ва онггига сингдириш йўлларини ўйлади ва излаб топгандай бўлди.  Мана йигирма йилдан бери олимнинг «Адабиёт назарияси» китоби олий ўқув юртларида ҳамон асосий дарсликлардан бири сифатида яшаб келаяти. 

Мустақиллилкка эришганимизнинг ўн бир йили Ҳотам Умуровнинг «Адабиёт назарияси» асари чоп этилди. Адабиётимиз назариясида отахон сифатида эъзозли мўйсафид Иззат ака ўз китобининг янги капитал нашрини тайёрлашга интилди.

 Лекин  ургурмади. У 91 ёшида (2001) ҳаётдан кўз юмди.


Назорат топшириқлари:

1.1.1.Нима учун ва қайси асосларга кўра И.Султоновни XX аср ўзбек адабиётшунослари иккинчи авлодига мансуб деймиз?
1.1.2. Ўзбек адабиётида назариячи олимни қандай тушунасиз ва тасаввур этасиз?
1.1.3. И.Султоновнинг илк ижодий изланишлари ҳақида нималарни биласиз?
1.1.4. И.Султоновнинг "Адабиёт назарияси" китобида адабиётнинг уч хусусияти деганда нималарни назарда тутади?
1.1.5. Мазкур китобнинг "Ўрта Осиёда адабиётшунослик тарихидан" бобида қандай фактлар келтирилади?
Тест: "Ойхон" кимнинг асари?
А. Ойбек

Б. Уйғун 

В. Миртемир

Г. Шайхзода

Д. С.Абдулла.
                                    2 — асосий масала:
2.1.   А.Навоий И.Султонов талқинида
Ўқитивучининг мақсади: А.Навоийнинг "Мезонул — авзон" асари танқидий матнини ва шоирнинг қалб дафтарини яратган И.Султонов тадқиқотлари хусусида талабаларда тасаввур ва тушунча ҳосил қилдириш.
       Идентив ўқув мақсадлари:

 2.1.1. И.Султонов бу борадаги тадқиқот ишлари ҳақида сўзлаб
беради.

 2.1.2. Уларнинг асосий  йўналишларини шарҳлайди.
2.1.3. Олим ишларининг жанр хусусиятларини белгилайди.
2.1.4. Ниҳоят, И.Султоновнинг А.Навоий ҳақида қалб дафтарини баҳолайди.




2- асосий масалага доир муаммолар:

2.1. И.Султоновнинг «Баҳовуддин Нақишбанд абадияти» рисоласи 1994 йилда эълон қилинди. Тасаввуф нима? Деган саволга бир қатор жавоблар мавжуд. Сиз қайси бирини маъқуллайсиз, нима сабабдан бундай хулосага келдингиз?

2.2. Ўзбекистонда адабиёт назариясига оид асосий асарларни илмий 

        қиймотига қараб тоифалаштиринг ва тартиб билан   

        жойлаштиринг. Нима сабабдан мазкур тартибни маъқул 

        кўрдингиз?
                              2— асосий саволнинг нақли.
И.Султонов ўзбек адабиёти тарихининг  улкан тадқиқотчиларидан   бири   ҳисобланади.   Унинг   ижодида   ва   илмий фаолиятида А.Навоий алоҳида ўрин тутади. И.Султонов хассос навоийшуносдир. Бу борада олимнинг биринчи мақоласи "Мир Алишер Навоий" 1938 йили босилиб чиқади. Худди шу йили тадқиқотчининг "Руставели ва Навоий" мақоласи вужудга келади. Мангу навқирон бу буюк саньаткорлар ижодини қиёслаб ўрганиш жиддий ва мураккаб иш. Мутафаккирлар ижодига хос муштарак томонларини, кесишган нуқталарни топиб, шу асосда фикр юритиш, салмоқли гап айта олиш катта истеьдод ва изчил билимни талаб этади. Алишер Навоий бадиий оламига кучли қизикиб бориши туфайли И.Султонов "Навоий тадқиқотчилари" (1941) номли мақоласи билан майдонга чиқади ва навоийшунослик фанининг савиясига жиддий эьтибор беради. Навоийшуносликка қўшилган энг муҳим ҳиссалардан бири — олимнинг "Мезонул авзон ва унинг танқидий тексти" номли илмий ишидир. Худди шу мавзуда тадқиқотчи 1949 йили кандидатлик диссертациясини ёқлади. Бу иш асосан уч қисмдан иборат. Биринчи қисмда бу йирик асарни атрофлича ўрганиш ва талқин этишнинг зарурлиги, унинг катта аҳамияти тўғрисида фикр юритилади. Иккинчи қисми "Мезонул авзон "нинг танқидий тексти устида ишлаш принципларига бағишланган, учинчи қисмда танқидий текст ҳозирги имлода ва араб алифбосида берилади. Бу илмий иш навоийшуносликда ва айни вақтда классик адабиётни, унинг адабиёт назариясига доир нодир асарлари танқидий текстини ўрганиш ва тадқиқ этишда алоҳида аҳамият касб этади. Шунинг учун ҳам И.Султонов Алишер Навоий ижоди устида мутассил иш олиб борди. Узоқ ва кўп йиллик ижодий изланишлар самараси сифатида "Навоийнинг қалб дафтари" номли йирик асари вужудга келди. "Китобни варақлар экансиз,—дейди М.Қўшжонов, — аввало унда тадқиқот услубининг оригиналлиги, фактларнинг объектив таҳлил қилиниши, муаллифнинг мантиқан фикрларни далиллаш маҳоратини эгаллаганлиги кўзга ташланиб туради".

       И.Султонов ёзади: "Навоийнинг фикрича, олам пайдо бўлгандан бери доно хору, нодон азиз. Дононинг ҳаётий йўли оғир, аммо бир куни у яна нодоннинг ҳукмронлиги остида яшашга мажбур, ҳатто унга хизмат қилишга махкум. Аммо,—дейди мағрур Навоий, — кимки илмни давлатга ва амалга, мансабга хизмат эттираман деса, у ўзини ҳам, халқни ҳам йўлдан адаштиради". Бу асар олимнинг буюк мутафаккир Алишер Навоий ижоди ва асарлари ҳақида узоқ йиллардан бери мутассил ёзиб келаётган ишларининг энг юксак чўққиси бўлди. Шу туфайли ҳам бу асарга йирик мутахассислар юқори баҳо бердилар. Турколог олим, филология фанлари доктори М.Ҳамроев бу асар шоирнинг "ҳужжатлаштирилган таржимаи ҳоли", унда "Улуғ мутафаккир яшаган давр ва шоир қиёфаси кўз олдимизда гавдалантирилади"
 — дейди.
Олимнинг олий хаками унинг виждони бўлиб келган. Энг яхши асарлари ҳам унинг имони бутлиги аломатидир. "Навоийнинг қалб дафтари"ни ўқиган китобхон унинг муаллифи имони бутун, фикрлаш доираси ғоят кенг ва чуқур билимли олим эканлигини тасаввур қила олади. Бундай муваффақиятга эришишнинг қатор "сирлари" бор, албатта. Улардан бири —менинг фикримча, ҳозирга қадар А.Навоийнинг бой адабий меросини ўрганиш борасида эришилган улкан ютуқлардан, Навоий образини яратиш борасида драма ва кинодаги тажрибалар ("Навоий" драмаси ва шу номдаги фильм)дан келиб чиқиб, унинг "Қалб дафтари"ни яратишга интилишдир. Тадқиқотчининг ўзи ҳам ўттизинчи йилларнинг охирларидан бошлаб то ҳозирги кунгача навоийшунослик фанини вужудга келтириш соҳасида фаол хизмат қилиб келади. Демак, бу соҳада эришилган ютуқлар ҳам, айрим бир ёқламаликка берилишнинг "сирлари" ҳам И.Султоновга етарли даражада маълум эди. Иуналишнинг ана шу нуқтасидан янги уфқларга эришиш учун парвоз қилинди. Иккинчиси — шоир яшаган давр, тарихий муҳит ва шароит, ундаги сиёсий — ғоявий, маданий — адабий курашлар, энг аввало, Навоийнинг бевосита ўз асарлари орқали характерланишида аниқ кўзга ташланади. "Буюк шоир, мутафаккир ва давлат арбоби тўғрисида сўзлаш навбатини, — деб алоҳида таъкидлайди олим, биз бу ҳолда Алишер Навоийнинг ўзига бердик". Ишнинг бу янги хусусиятини муаллифнинг ўзидан ташқари, навоийшунослик фанининг йирик мутахассислари ҳам эътироф этдилар ва алоҳида қайд қилдилар. Биргина мисол, А.Ҳайитметов ёзади: "Иззат Султонов Навоий ҳаётини янгича нуқтаи назардан, аниқроғи шоирнинг ўз асарларида мавжуд иқрорлари асосида, уларни замондошлари талқинига таққосланган ҳолда ўрганишга ҳаракат қилади. Бу албатта, асарнинг фазилатидир. Шу воқеага қадар  ҳеч бир тадқиқотчи улуғ шоир биографиясини ёритишда унинг ўз сўзлари, шеърий иқрорларига бунчалик катта аҳамият бермаган эди
. Учинчиси — Навоий ижоди ва асарларининг яратилиши унинг замондошлари асарларига боғлиқ ҳолда талқин этилишида кўринади. Умуман, Шарқ адабиёти тарихида Навоий сингари гениал ва буюк даҳо сифатида тан олиниши камдан-кам учрайди. Мадрасада таҳсил кўраётган ёш олим ва шоирлардан, турли касб эгаларидан тортиб, то буюк салтанат ҳукмдорлари ҳам А.Навоийни бирдай тан олишган ва унинг кўп қиррали ижодини, хизматларини ўзларининг қалб дафтарларида ёзиб қолдирганлар. Тўртинчиси —"Навоийнинг қалб дафтари" авторининг йирик олим бўлишидан ташқари, виждони поклигида сезилади.
"Навоийнинг қалб дафтари" деган китоб, деб ёзади таниқли шоир Миртемир, — ўктам алломамизнинг кеиинги асарларидан бўлиб, шу даражада маъно ва мантиқ тиғиз, узоқ меҳнат оқибатида дунё кўрган, умри узун илмий асардир. Бу китоб бир давр кўзгуси, бутун бир давр комусидек салмокли ва мазмундор"
. Қискаси, бу асар олимнинг навоийшунослик фани бобидаги ижодий фаолиятининг юқори чўққиси сифатида мутахассислар ва санъаткорлар томонидан ҳам эътироф этилди ва юқори баҳоланди.
И.Султонов XX аср ўзбек адабиётшунослиги ва танқидчилиги шаклланиши ва камолоти жараёнида вояга етди, улғайди. Бу жараённинг хил —хил соҳалари, турли проблемалари унинг ижодий фаолиятида ишлаб борилди. Илмий соҳада ҳам, бадиий ижодида ҳам ҳақиқий жонбозлик кўрсатиш, чинакам фидоий бўлиш (буни фақат огзаки эмас, энг муҳими — амалда исбот этиши) камдан кам кишиларга насиб бўлган. Сохта шуҳрат йўлидан бормаган, мансаб кетидан қувмаган кишиларгина бунга муяссар бўлганлар.
Улкан илмий кашфиётлар ҳам шундай чинакам фидоийлик билан вужудга келган. И.Султоновнинг илмий кашфиётларидан бири- бу ижодий метод масаласидир.
Тўғри, ҳар бир миллий адабиётлар тарихида янги давр бадиий тараққиёти амал қиладиган янги метод проблемаси сингари йирик ва мураккаб проблема камдан —кам учрайди. Бу, бир томонидан, худди шу адабиётнинг тарихий тараққиётини, иккинчи томондан, жаҳон адабиётида реализмнинг туғилиши ва камолоти жараёнини, даставвал рус реалистик классик адабиёти тарихини, учинчи томондан, янги даврдаги барча адабиётлар учун асосий йўналишнинг таянч нуқтаси —янги методни, айни вақтда уни янги ғоявий— эстетик қарашлар системаси сифатида атрофлича ўрганиш ва жонли мушоҳада қилишдек катта билим ва истеьдодни талаб қилар эди. Таьбир жоиз бўлса, қомусли билимни ва янги адабиётнинг муносиб тараққиёти учун чинакам жонқўяр бўлишини тақозо этади.
Адабиёт тарихининг йирик тадқиқотчиларидан бири ва ўзбек адабиёти назариясининг биринчи муаллифи бўлган И.Султонов Ўзбек адабий танқиди тарихининг ижодий методини тадқиқ этишга журьат қилди. Эллигинчи йилларнинг ўрталарида олимнинг "Ўзбек адабиётида социалистик реализм тарихидан" номли иши вужудга келди ва у шу мавзуда 1955 йилда Москва СССР Фанлар академиясининг Шарқшунослик институтида докторлик диссертациясини муваффакиятли ҳимоя қилди. Бу йирик илмий ишнинг расмий ва наросмий оппонентлари, машҳур олимлар — Мухтор Авезов, Л.И.Тимофеев, В.И.Зоҳидов, И.С.Брагинский ва бошқалар И.Султоновнинг бу тадқиқотига юксак баҳо бердилар ва уни адабиётшунослик фанига, адабиёт назариясига қўшилган муҳим ҳисса, деб ҳисобладилар. Биргина мисол. Олимнинг "Ўзбек адабиётида реализмнинг шаклланишида Ҳамза ижодининг аҳамияти тўғрисида" номли тадқиқоти бу саньаткор асарларини кенг ва чуқур ўрганишга катта ҳисса қўшди, кейинчалик, қатор ишларнинг вужудга келишига жиддий туртки бўлди. Кези келганда шуни таькидлаш лозимки, анча йиллар мобайнида 20 — 30 йиллар ўртасидаги ўзбек адабиёти тарихини ўрганишда муайян даражада узилиш мавжуд эди. Йигирманчи йиллар тўғрисида гап борганда, асосан Ҳамза ва С.Айний ижодларини текшириш билан чекланиб қолинар эди. Шундан сўнг бирдан уттизинчи йиллар — Ойбек, Ғафур Ғулом, Х.Олимжон каби қатор санаьткорлар ижодини, яратган асарларини таҳлил қилиш бошланар эди. Бу ҳол муайян даражада И.Султоновнинг аввалги ишларида ҳам мавжуд бўлган.
Хўш, 30 —йилларда адабиётимиз беқиёс даражада ривожланиш босқичига кўтарилган экан, бунинг боиси нимада? Бир неча йиллар давомида худди шундай табиий саволга жавоб изланиб келинди. Бу табиий саволни чуқур ҳис қилган олим унга илмий жавоб бериш учун яна 20 —йилларга мурожаат қилди. И.Султонов ўзбек адабиётининг йирик вакили романист ва сатирик А.Қодирий ижоди ҳақида мақола битиб, жасорат билан майдонга чиқди. Чунки, А.Қодирий асарлари Октябрь инқилобидан кейинги 10—15 йил ичида ўзбек адабиёти бутунлай поэзия рамкаси билан чекланиб колмаганлигини намойиш этиш жиҳатидан ҳам катта принципиал аҳамиятга эга эди.
Фақат йигирманчи йиллар ўзбек адабиётигина эмас, балки унинг ҳозирги тарихий тараққиётига қадар бўлган босқичларини, бу тарихий босқичларни характерлайдиган йирик асарларнинг деярли барчаси И.Султоновнинг эьтиборидан четда қолмади. У Ойбек, Ғ.Ғулом, Ҳ.Олимжон, А.Қаҳҳор, Шайхзода, Уйғун, Комил Яшин, Шароф Рашидов, Асқад Мухтор, Ғ.Ғулом, П.Қодиров, О.Ёқубов, И.Раҳимнинг энг яхши асарларининг адабий процессдаги принципиал ўрни ва ролини кўрсатиб берди.
Лев Толстой кундаликларида шундай бир ёзув бор: "Белинскийнинг "Пушкин ҳақида" мақоласини ўқидим — ажойиб. Мен Пушкинни фақат энди тушундим".
Бугина эмас, Белинский эҳтиросли мақолалари билан Пушкин, Н.В.Гоголь, Лермонтов учун, рус адабиётида реализм ва халқчиллик учун, унинг ҳаёт билан мустаҳкам алоқаси учун актив кураш олиб бориб, XX асрнинг 30 — 50 йиллар даврида рус эстетик фикри ва адабий жараёнига фаол таьсир этиб, унинг реализм йўлида шиддат билан ривожланишига катта мадад берган эди. Ва шунинг учун ҳам ҳанўз А.С.Пушкин, Н.В.Гоголь, М.Ю.Лермонтов ижодларини В.Г.Белинскийсиз тўла тасаввур қилиш қийин.
И.Султонов ўзбек мумтоз адабиёти ва фольклоридан тортиб XX аср адабиётига, рус адабиётидан тортиб жаҳон адабиётигача бўлган материалларни чуқур ўрганган ва ўзлаштирган олимлар сирасига мансуб. Унинг Навоий, Ҳамза, Абдулла Қодирий ҳақидаги тадқиқотлари, ўзбек адабиётида реализмнинг шаклланишига доир фундаментал асарлари ўзбек адабиётшуносликда мазкур соҳаларнинг муайян фан сифатида  вужудга келишига кенг йўл очди.
И.Султоновнинг якинда босилиб чиққан (4 томлик) танланган асарларининг иккинчи жилдини сўнгги 50 йил мобайнида ўзбек адабиётининг энг муҳим даврлари, проблемалари, улкан намояндалари ижодини ва асарларини тадқиқ этган адабий — танқидий мақолалари ташқил қилади. Шу боисдан ҳам муаллиф асарларининг иккинчи жилдини "Ҳаёт, адабиёт ва майорат" деб атади. Бу китоб олим салохиятини, тадқиқотчилик кўлами ғоят кенг, ранг — баранглигини яна бир бор тўла намоён этди. Улкан саньаткорлар ҳам, янги адабиётнинг йирик тадқиқотчилари ҳам бу олимни чинакам жонқўяр, унинг камолоти йўлида актив фидоийси сифатида эьтироф қиладилар ва чин юракдан тан берадилар.
И.Султоновнинг "Баҳовиддин Нақшбанд абадияти" рисоласи 1994 йили "Фан" нашриётида босилиб чиқди. Буни олимнинг Шарқда кўҳна тарихга молик бўлган тасаввуф таълимотининг замонавий аҳамияти ҳақида яратган биринчи жажжи тадқиқоти дейиш мумкин. Бутун онгли ҳаёти ва ижодида марксча —ленинча таълимотга ва мафкурага содиқ бўлиб келган устознинг Мустақиллик туфайли бутун Шарқда шуҳрат топган дин арбоблари — машойих ва авлиёлар тариқати оламига мурожаат қилиши, яъни илмий тадқиқот яратишга жазм этиши менда алоҳида қизиқиш уйғотди. Айни чоғда, И.Султоновнинг "Мир Алишер Навоий" (1938), "Навоий тадқиқотлари" (1941), "Мезонул— авзон ва унинг танқидий матни", ниҳоят, "Навоийнинг қалб дафтари" каби мақола ва илмий тадқиқотларини ўрганиш жараёнида "нақшбандия муаммоси"га қайта —қайта дуч келмаслиги ҳам мумкин эмасди. Лекин ўша йиллар тадқиқотчига Баҳовуддин Нақшбанд абадиятини ҳозиргидек муносиб баҳолашга имкон бермасди. Биргина мисол. Етук олим Эргаш Рустамовнинг "Аҳмад Яссавий" ("Тошкент окшоми" газетаси, 15 январь 1973 йил) номли тадқиқот мақолалари матбуотда ва катта — катта анжуманларда жуда кескин танқид қилингани ҳамон эсимда. Эҳтиросли ва ҳассос олим бундай кучли дагдагаларни кўтара олмади... Бундай маншъум муҳитни Иззат ака ҳам яхши биларди. Муаллифнинг ўзи "Бу рисолани ёзиш нега зарур бўлиб колди? " номли мухтасар бобида бу борада нақл этади. Шу билан бирга олим маданиятимиз тарихида тариқат ва унинг роли ҳақида хайрли ишлар қилган Фитрат, В.Бартольд, Е.Бертельс, И.Муминов, В.Зоҳидов, И.Брагинский каби тадқиқотчиларнинг номларини тилга олади ва ўз рисоласининг вазифасини — "тариқат ахлоқининг бизнинг замонамизда тутиши мумкин бўлган ўрни масаласи" эканлигини маҳсус қайд этади.
Муҳаммад ибн Муҳаммад ал Бухорий (1318— 1389) Баҳоуддин Нақшбанд номи билан машҳур.  Бир қатор мақола ва рисолаларда Баҳоуддин — Баҳовиддин     ёки     Баҳовуддин     тарзида     ёзилмоқда. И.Султонов рисоласида у Баҳовиддин тарзида берилган. Фалсафа фанлари номзоди Гулчеҳра Наврўзованинг "Нақшбандий таълимотида инсон тушунчаси" ("Гулистон", 1999 йил,5 —сон) мақоласида у Баҳоуддин сифатида номланган.
И.Султонов мазкур рисоласини битишда "Девону ҳазрат Нақшбанд" Абдулмухсин Муҳаммад Боқир бин Муҳаммад Али асари (1401), "Рашаҳоти айнул —ҳаёт" ("Ҳаёт булоғидан қатралар") Сафий асари (1504), "Насойимул —муҳаббат" А.Навоий асарларига асосланганини махсус таъкидлайди.
Баҳоуддин Нақшбандий ҳаёти ва таълимоти ҳақидаги манбалар фақат номлари юқорида зикр этилган асарлардан иборат эмас, албатта. Гулчехра Наврўзова ўз мақоласида 1958 йилда Теҳронда Нақшбандийа таълимотига оид сақланаётган 150 варақдан иборат "Нақшбандиёт" номли мажмуада Соҳибзоданинг "Рисола"сини, Покистонда босилган Абдураҳимнинг мақоласини тилга олади. Бу хилдаги манбаларни яна кўплаб келтириш мумкин.
И.Султонов ёзади: "Бухоро атрофида "Қасри ҳиндивон" деб аталмиш қишлоқда 818 (1318)
 йилда дин арбоби Жалолиддин оиласида туғилиши аввалдан авлиёлар томонидан каромат этилган бола дунёга келади" (Бу қишлоқ кейинрок, ундан кўп машҳур шайхлар чиққани шарафига "Қасри орифон", яъни Аллоҳни яхши билувчилар, донолар қишлоғи деб ном олади). Бу ҳақда И.Ҳаққул асарида ўқиймиз: "У 1314 йилда Бухоро яқинидаги Қасри Орифон деган жойда туғилган". Бундай хилма — хилликлар Нақшбандийликка эътибор кучайиб бориши билан барҳам топишига ишончим комил. Тўғри, бир ўринда И.Ҳаққул Баҳоуддиннинг "тутилган жойи авваллари касри Хиндувон деб аталган" дейди.
Олим ўз рисоласида машҳур турк шайхи Халил отанинг ёш Муҳаммадга муносабати, сўнгра унинг Мовароуннахрда подшоҳлик қилганида шогирди жаллод вазифасида ишлагани, кунлардан бирида жазоланувчи унга "Сен менинг бўйнимга қилич урган чоғингда мен пирим Амир Кулолни эсладим ва ундан мадад тиладим" дегани каби факт ва ривоятларни нақл қилади. Муҳаммад гуноҳкордан ўзини дарров Амир Кулол олдига олиб боришини талаб этган. Муаллиф Муҳаммад билан Амир Кулол орасидаги мулоқотнинг шу тарзда бошланишига эътибор берган. Амир Кулол эса машҳур шайх Хожа Муҳаммад Бобойи Самосийнинг "халифаси (ўринбосари)" бўлган. Демак, ёш Муҳаммад жаллодликни ташлаб, Амир Кулолга "қўл беради", яъни унинг муриди бўлиб қолади. Демак "мустақил шайхлик қилиш ҳуқуқини ҳам Нақшбанд кейинрок Амир Кулолдан олади, узоқ муддат унинг халифаси ўринбосари бўлиб қолади". Айни чоғда И.Султонов Нақшбанднинг "шайх мавлоно Ориф... хизматида етти йил юргани", Шайх Қусам хизматида "уч ой колиб кетгани" фактларига эътибор беради. Ниҳоят, шайхга ўз ватани — Бухорода қазо қилиш насиб этади. Бу хилдаги факт ва воқеаларга махсус эътибор беришимнинг боиси бор. Чунки ҳозирга қадар машҳур шайхнинг босиб ўтган йўли ҳақида тўлиқ тасаввур берадиган бирор йирик тадқиқот вужудга келмаган. Унинг тариқати хусусида ҳам шундай дейиш мумкин. Тўғри, мўйсафид олим ўз рисоласида машҳур шайх Аҳмад Яссавийдан икки асрдан кейин ўтган Нақшбандий тариқатининг ўзига хос томонларига эътибор берганида, унинг яссавийликдан фарқли томонларига тўхталади. Бу масалага XX асрнинг 30 —йилларида Олим Шарафиддинов билан Сотти Ҳусайн ҳам алоҳида эътибор қилган ва биринчисига нисбатан иккинчиси "бутунлай бошқа" сўфийлик оқими деган хулосага келган эди.
"Баҳовуддин Нақшбанд абадияти"да ўқиймиз: "Нақшбандия тариқатининг мафкура сифатида узил—кесил шаклланишида уч буюк шахс —Яссавий, Абдуҳолиқ Ғиждивоний ва Баҳовуддин Нақшбанд алоҳида хизмат кўрсатдилар. Агар Яссавий жамияти Аллоҳни танишга даъват этиш билан бирга, бунинг учун таркидунё шарт эмаслигини тушунтирган ва Аллоҳга яқин бўлишнинг бошқа йўли —"бу дунёга фаол муносабат ва инсоннинг ахлоқи мукаммаллиги ва тозалиги йўли мавжуд эканини кашф этган бўлса, Баҳовуддин Нақшбанд, худди Яссавийдек Аллоҳни танишнинг инсон учун зарурлигини тасдиқ этишда давом этади ва у ҳам таркидунёчиликни рад этади. Улар Юсуф Ҳамадонийнинг шоғирдлари эди. Баҳовуддин Нақшбанд ўз таълимотида Аллоҳга яқин бўлишнинг тўғри ва энг самарали йўли —жамият саодати учун яшаш, бунёдкорлик, савоб ишлар ва мукаммал ахлоқ эканини тасдик этувчи мафкурани энг изчил ва ёрқин ифода этади" (75 —саҳифа).
Худди шу боисдан И.Султонов рисолада "Ғиждувоний таълимотида таркидунёчиликни рад этиш мавжудлигига олимларимизнинг диққатини илк мартаба В.Зоҳидов жалб этган эди" дейди ва унинг "Улуғ шоир ижодининг қалби" (1970) китобини эслатади.
Иккинчи бир ўринда муаллиф ёзади: "Энг муҳими шўки, исломнинг маҳкам таянчи ва ёрдамчиси бўлган Нақшбандия тариқатининг мохияти унинг асоскорига мансуб машҳур калимада ўз ифодасини топади: "Дил ба ёру, даст ба кор" ("Дилингни Аллоҳга —ю, қўлингни ишга бағишла")". Муаллифнинг эслатишича, бу калима "Дил ба ёру, даст ба кор" шаклини олганини биринчи марта академик И.Мўминов қайд этган эди" (74 — 75 саҳифалар).
Йирик олим бу рисоласидаги бу хилдаги талқин ва нақлларга айрича диккат — эътибор беришимнинг муайян сабаблари бор, албатта. Мазкур жажжи тадқиқотнинг чоп этилишидан олдин бошқалар қатори биз ҳам Иброҳим Ҳаққулнинг «Тасаввуф ва шеърият" (1991 йил) номли китоби билан танишган эдик.' У академик Иброҳим Мўминовнинг Нақшбандийни тасаввуфдаги "янги оқимнинг асосчиси" деган фикрига эътироз билдиради ва бу борада инглиз олими Ж.С.Тримингэм фикрини келтиради: унинг "нуқтаи назарига кўра, Нақшбандийлик анъаналари Баҳовиддинни унинг номи билан аталувчи тариқатнинг асосчиси дейишга хуқуқ бермаиди. Худди шунинг учун мураббийлик занжири — силсилат ат —тарбия унга келиб боғланмайди. Унинча, "Рашохат айн ал—ҳаёт" муаллифи Фаҳриддин Али Ҳусайн Нақшбандийликни Юсуф Ҳамадонийдан бошлайди. Зеро, Абдулҳолик Ғиждувоний бу янги таълимот учун хос бўлган тажрибанинг яратувчиси деб қаралиши керак» (Ж.С.Тримингэм. Сўфийские орденў 'в исламе. М; 1989,стр.61). Айни чоғда И.Ҳаққул шундай дейди: "В.В.Бартольднинг ёзишича, Юсуф Ҳамадоний Ўрта Осиё тасаввуф мактабининг асосчиси. Нажмиддин Кубро, Аҳмад Яссавий, жумладан, Баҳовиддин Нақшбандий ҳам Ҳамадоний мактабининг буюк вакиллари ҳисобланади" (74 —саҳифа).
Яна бир масала. «Бу—Аҳмад Яссавий ва Нақшбандий тариқатлари ўртасидаги муносабат ва алоқадорлик масаласи. И.Мўминов ҳам, В.Зоҳидов ҳам Нақшбандийликни моҳиятан яссавийликка қарама —қарши қўйишади. Гўёки Яссавийнинг "таркидунё"чилигига Нақшбандийнинг дунёсеварлиги зид бўлган экан. Ҳолбуки, бундай қараш ва талқинлар тарихий ҳакиқатга хилофдир" (Тасаввуф ва шеърият. Тошкент, 1991 йил, 74 —саҳифа).
Олим И.Ҳаққул ўз фикр — мулоҳазаларини исботлаш борасида машҳур турк олими Муҳаммад Фуод Кўприлизоданинг "Турк адабиётида илк мутасаввуфлар" (Анқара, 1984) китобидан ва рус олими В.А.Гордлевскийнинг "Бахавиддин Нақшбенд Бухарский" (М.1962) номли таддиқотидан парчалар келтиради. Юқорида нақл этилганлардан шу нарса аниқ: И.Султонов билан И.Ҳаққулнинг Баҳоуддин Нақшбандийни тушуниш ва талқин этишларида зиддиятлар мавжуд. Демак, бу борада ижодий изланишлар ва баҳс — мунозаралар давом этади. "Баҳовиддин Нақшбанд абадияти" номли тариқат устоз И.Султоновнинг 80 ёшдан ошган пайтдаги китоби. Муйсафид олимнинг ёши 90 дан ошди. Кейинги ярим аср давомида кўпчилик ўзбек адабиётшунослари бадиий ижоднинг туб проблемалари, қатор назарий масалаларини муайян адабий материаллар асосида текширганларида, XX аср ўзбек адабиётининг улкан намояндалари ижодини тадқиқ этганларида, аввало, И.Султонов асарларига мурожаат қилишар, унинг методологияси ва маслаҳатларига суянишар эди. Унинг раҳбарлигида кўп киши докторлик, элликдан ортиқ ёш олимлар номзодлик диссертациясини ҳимоя қилдилар. Унинг шогирдлари қардош республикаларда, ҳатто чет элларда ҳам кўплаб топилади. Улкан олим ва таниқли драматург И.Султонов жаҳон ёзувчилари анжуманида (Берлин, 1965), Шарқ қўлёзмаларини ўрганиш семинарида (Қобул, 1968) ҳамда қатор республика ёзувчилари съездларида, кенгашларида фаол иштирок этиб келади. У бугун ўзбек классик адабиётининг йирик тадқиқотчиси, ҳассос навоийшунос, адабиёт назариясига асос солган йирик олим сифатида фаол меҳнат ва фидоийлик қиляпти. Умрининг охиригача. Иззат Отахонович Султонов ўзбек адабиётшунослиги ва эстетикаси ривожига таъсир кўрсатиб келди. Ниҳоят, 2001 йилдва беқиёс улкан олим 91 ёшида ҳаётдан кўз юмди...

Назорат топшириқлари:
1.1.1. И.Султоновнинг   "Мезонул — авзон"   матни  ҳақидаги тадқиқоти неча қисмдан иборат?
1.1.2. Нима учун   И.Султонов ўз асарини "Навоийнинг қалб дафтари" деб атади?
1.1.3. М.Қўшжонов И.Султоновнинг бу ишига қандай баҳо беради?
1.1.4.Навоийшунос А.Ҳайитметов бу асар ҳақида қандай фикр билдирган?
1.1.5.Шоир Миртемирнинг бу асарга муносабати қандай бўлган?
2.1.1.И.Султоновнинг   "Имон"   пьесаси   нима   ва   қандай масалалар ҳақида битилган?
2.1.2.И.Султоновнинг "Навоийнинг қалб дафтари" асарини роман деб аташ мумкинми?
2.1.3."Алишер   Навоий"   номли   драманинг   муаллифлари кимлар?
2.1.4. И.Султонов ёзувчи А.Қодирий ҳақида драма ёзганми?
2.1.5.И.Султоновни   адабий   танқидчи   сифатида   қандай тавсифлайсиз, бу ҳақда қандай ишларини биласиз?
3.1.1.И.Султоновнинг   "Баҳовуддин   Нақшбанд   абадияти" асарини ўқигансизми?
3.1.2.  Бу рисолада аҳлоқ ҳақида нималар дейилади?
3.1.3. Асарда   муаллиф   яссавийлик   ва   Нақшбандликнинг фарқли томонларини қандай қабул этади?
3.1.4. Бу   ҳақда   И.Ҳаққулнинг   "Тасаввуф   ва   шеърият" китобида қандай масала кўтарилган?
3.1.5.   Сиз бу масалаларга қандай қарайсиз?
Тест: Олам пайдо бўлгандан бери доно хору нодон азиз. Бу ҳикматнинг муаллифи ким?
А. Бедил.
Б. Навоий
В. Жомий
Г. Бобур
Д. Абу Али ибн Сино

"Бургутнинг парвози" асарининг муаллифи ким?
А. Ойбек
Б. Уйғун.
В. И.Султон
Г. Шайхзода
Д. Миртемир

Мустақил иш топшириқлари: И.Султоновнинг  «Наовийнинг қалб дафтари» тадқиқоти нима учун шундай аталганини аниқлпнг ва фикр-мулоҳазаларингизни ёзма  нақл этинг.

                Фойдаланилган адабиётлар:
1.   И.Султон.  Танланган  асарлар.   4  жилдлик.  Т., 1972—1974 йиллар
2. И.Султон. Адабиёт назарияси. Т., 1980 йил
3. У.Шокиров. Иззат Султон. Т., 1970 йил
4.А.Қўлжонов. Илм ва ижод оламида. Т., 1980 йил

         



8-мавзу:

Дарға   (адабиётшунос ва танқидчи Ҳомил  Ёқубов)
                             Асосий масалала
1. Ҳомил Ёқубовнинг ҳаёт йўли. Ижодий изланишлари. Дастлабки тақриз ва машклари, рисолалари.
2. Ҳомил Ёқубов — ойбекшунос ва ғуломшунос сифатида.
            Мавзунинг асосий таянч тушунчалари:
Ҳ.Ёқубовнинг ҳаёт йўли. Илк тақризлари ва мақолалари. З.М.Бобур ҳаёти ва ижоди ҳақидаги рисоласи. Шоир Турди ҳақидаги тадқиқотлари. А.Навоий ва Муқимий ижоди тўғрисидаги илмий ишлари.
1 — асосий масала
1.1. Ҳомил Ёқубовнинг ижодий йўли, илк изланишлари,   тақриз ва мақолалари, рисолалари ҳақида
Ўқитувчиниг мақсади: Ҳ.Ёқубовнинг ҳаёт йўли ва илк ижодий изланишлари, тақриз ва мақолалари, рисолалари ҳақида талабларда тушунча ҳосил қилдириш.
                   Идентив ўқув мақсадлари:
1.1.1. Бўлажак олимнинг ҳаёт йўли ҳақида сўзлаб беради.
1.1.2. Ёш танқидчининг дастлабки тақриз ва мақолалари ҳақида маълумот беради.
1.1.3.    Ёш   тадқиқотчининг    Бобур,    Турди,        Муқимий    ижоди тўғрисидаги  рисолаларини шархлайди.
1.1.4. Ёш  олимнинг  эллигинчи  йилларга  қадар  яратган  ва  ёзган ишларининг жанр хусусиятини белгилайди.

1.1.5. Ёш олимнинг битган илмий асарларини баҳолайди.

                           1- асосий масалага доир муаммолар:

1.1. Ҳомил Ёқубов адабий танқид  ва адабиётшунос олим сифатида катта мерос қолдирган уни ўзбек адабиётшунослари ва танқидчиларининг қайси авлодига мансуб деб ҳисоблайсиз? Фикрингизни аниқ фактлар билан далил-исбот қилинг?

1.2. Ҳ.Ёқубов «ойбекшунос» олимларимиздан бири бу борада гап борганда, сиз илимнинг қайси тадқиқотларини назарда тутасиз? Уларнинг қайси бири сизга маъқул бўлди ва нима сабабдан  шундай фикрга келдингиз?

1 — асосий масаланинг баёни:
Янги аср—XX аср ўзбек адабиётшунослари ва танқидчиларининг биринчи авлоди хусусида гап борганда, даставвал Олим Шарафиддинов, Абдурахмон Саъдий, Сотти Ҳусайн, Отажон Ҳошим каби олим ва ижод фидоийларини эслаймиз. Иккинчи авлоди ҳақида гап борганда эса Иззат Султонов, Воҳид Абдуллаев, Воҳид Зоҳидов сингари улкан олимларнинг номини ҳурмат билан тилга оламиз. Ўзбек адабиёти тарихининг йирик тадқиқотчиси, етук назариётчи олим, айни вақтда, жасоратли танқидчи Ҳомил Ёқубов ҳам ана шу иккинчи авлодга мансуб. У адабиётшунослик майдонида ёрқин юлдуз янглиғ пайдо бўлди ва шундай бўлиб қолди. Ҳомил ака  ҳаёт  йўлига   назар   ташлар      эканмиз,      кўз унгимизда ҳамиша замон талабларига шай бўлган ва ижодкорлик бурчини катта масъулият билан фаол адо этиб келаётган аллома ва шу сўзнинг асл маъноси билан гражданин олим гавдаланади.
Қолаверса, мен бу олимнинг ўзбек адабиётшунослиги фанининг ғуғури ва фахри, унинг чинакам улкан камолот босқичига кўтарилишида тенгсиз хизмат қилган йирик сиймо, деб биламан. Зотан, Ҳомил Ёқубовнинг ҳаёт йўли — янги давр адабиётшунослигининг кескин синфий курашларда шаклланиши ва ниҳоят, камолотга эришиши йўлидир. Демакки, унинг чинаккам фан сифатида кенг миқёсда эътироф этилиши йўлидир.
Олим ўзининг илк тақриз ва мақолалари билан ўзбек адабиётшунослиги ва танқидчиларининг биринчи авлоди орасида истиқболи порлоқ, навқирон талант соҳиби сифатида танила борди ва эрта эътироф этилди.
        Ўзи мансуб авлод вакиллари эса унга катта давранинг энг
туридан жой берадилар. Айтайлик, Ойбек ўзи мансуб авлод —
тенгдош санъаткорлар орасида қандай мавқени ишғол этган бўлса,
Ҳомил Ёқубов ҳам ўз тенгдошлари — адабиётшунослар ва
танқидчилар орасида худди шундай фахрли ўринни эгаллаб
келаяпти.
Ўзбек адабиётшунослари ва танқидчиларининг биринчи ва иккинчи авлодига мансуб бўлган вакиллари ижоди билан яқиндан танишганимиз сари Ҳомил Ёқубовни тан олиш ва эътироф этишнинг тобора кучайиб борганлигининг гувоҳи бўла борамиз. Олим ва танқидчининг ўз замондошлари ва бир сафда бораётган касбдошлари томонидан эътироф этилиши, одатда, "омади келган" деган ибора билан ифода қилинади. Устоз адабиётшунос ва танқидчилар билан бўлган суҳбатларда уларнинг Ҳомил Ёқубовнинг улкан истеъдоди қудратига тахсинлар ўқилганини кўп эшитганмиз. Айни замонда Ойбек, Ғафур Ғулом, А.Қаҳҳор, Шайхзода, Комил Яшин сингари улкан санъаткорлар ҳам, Ш.Рашидов, С.Азимов каби давлат арбоблари ҳам Ҳ.Ёқубовни йирик олим сифатида тилга олганини, эътироф этганларини яхши биламиз. Зотан, улкан санъаткорларга бирдай маъқул бўлиш камдан —кам олим ёки танқидчиларга насиб бўлган.
Ҳ.Ёқубовнинг ўз тенгдош касбдошлари ва улкан санъаткорлар томонидангина эмас, айни вақтда, адабиётимизнинг кейинги авлодлари томонидан ҳам чинакам донишманд олим ва моҳир танқидчи сифатида ҳозирга қадар эъзозланиб келиниши диққатга сазовордир. Бу чинакам заҳматкашлик, ижодда ҳамиша фаоллик, талантли ёшларга меҳр — муҳаббат, уларнинг ишларини тинимсиз кузатиб бориш, одилона мураббийлик қилишнинг ажойиб намунаси ва самарасидир. Ҳ.Ёқубовни ўзбек адабиётшуносларининг катта қисмини вояга етиштиришдаги хизматларини назарда тутиб, кўпчилик уни соҳибкор боғбонга қиёс қилишади.

Ҳ.Ёқубов 1907 йил сентябрь ойида Тошкентда боғдор —деҳқон
оиласида дунёга келди. У дастлаб Раҳимия мактабида, сўнгра
"Намуна" мактабида таҳсил кўрди. Улкан санъаткор Ойбек, адиб ва
таржимон Миркарим Осим билан бирга Ҳ.Ёқубов Навоий номидаги
Республика
педагогика техникумида ўқиди. Техникумни
муваффақиятли битиргач, мактабларда ўқитувчилик қилди. Унинг
педагогик фаолияти шу тарзда жуда эрта бошланди. 1925— 1926 ўқув йилида мактабда ишлаш билан бирга САГУ нинг физика —
математика факультети биология бўлимида таҳсил олди. Ўз
савиясини ошириш учун у Ленинграддаги Герцен номли Педагогика
институтининг табиий фанлар бўлимига кириб ўқий бошлади. Лекин соғлиги ёмонлашиб қолгани сабабли ўқишни давом эттира олмади ва 1927 йили Тошентга қайтиб келди. 1927 йили Ҳ.Ёқубовнинг ҳаётида иккита воқеа содир бўлди. Улардан бири —Ўрта Осиё Давлат университетининг ижтимоий фанлар факультетига кириб ўқиши бўлса, иккинчиси — Ойбекнинг илк шеърлар тўплами («Қизил
Ўзбекистон",16 август 1929) "Кўнгил найлари"га ёзган мақола —
тақризининг босилиб чикишидир.
Бўлажак олим шу тарзда илмий —ижодий фаолиятини бошлаш билан ҳозирги ТошДУ қучоғига кириб келди. 1931—1932 йиллари университетнинг иқтисод факультети базасида Ўрта Осиё план институти ташкил бўлди. Ёш Ҳомил шу институтни битиради. 1932 йили Ҳ.Ёқубовнинг иккита тақризи республика журналида босилиб чиқди. Улардан бири -Ғ.Ғуломнинг ҳикоялар тўплами, иккинчиси — Акмал Пўлат билан Илёс Муслимнинг "Зафар нишони" номли повести ("Китоб ва инқилоб",1932, 3 —сон) ҳақида ёзган тақризларидир.
Ойбекнинг шеърлари ва Ғ.Ғуломнинг ҳикоялар тўплами муносабати билан юзага келган Ҳ.Ёқубовнинг тақризлари бу ижодкорларга хос бўлган жиҳатларни тўғри кўра олиши ва уларни биринчилардан бўлиб махсус тадқиқ этиши билан характерлидир. Яна бир муҳим момент. Ёш адабиётшунос билдирган фикр — мулоҳазалар кейинчалик худди башорат қилиб айтилган сўзлардай бўлиб чиқди: Ойбек насрчи бўлиш билан бирга ажойиб шоир, Ғ.Ғулом эса шоир бўлиши билан бирга ўзбек адабиётини бойитган қатор дурдона прозаик асарлар ҳам яратди. Шу тарзда Ҳ.Ёқубов ўзбек адабиётшунослигида таркиб топган ойбекшунослик ва ғуломшуносликнинг биринчиларидан бўлиб пойдеворини куйди ва бу ижодкорлар ҳақида кейинчалик илмий — текшириш характеридаги ўнлаб мақолалар ҳамда қатор монографиялар яратди.
Шу ўринда Ойбек билан Ғ.Ғулом ижодий камолотига олим ва танқидчи сифатида Ҳ.Ёқубов таъсир қила олганми? — деган савол туғилиши мумкин. Шахсан мен бу саволга журъат билан: "Ҳа, кучли таъсир қилган", — дея оламан. Бу, албатта, жуда хилма —хил шаклларда намоён бўлади. Чунки, ҳар икки буюк сиймо ҳам то умрининг охирги онларигача Ҳ.Ёқубовни садоқатли дўст, толмас ҳамкор ва ўзбек адабиётшунослиги ва танқидчилигининг чинакам курашчиси сифатида унга меҳр — муҳаббат билан қарадилар, самимий муносабатда бўлдилар. 1933 йил Ҳ.Ёқубовнинг Зиё Саид билан Назир Сафаровнинг "Тарих тилга кирди" драмаси ("Китоб ва инқилоб", 1933, 7 —сон) ҳамда Фадеевнинг "Емирилиш" романи (шу ном билан М.Рофиқ таржима қилган) тўғрисидаги мақолалари босилиб чиқди. Мунаққиднинг аввалги ёзган тақризлари билан "Тарих тилга кирди" ҳақидаги мақоласини қиёслаб кўрадиган бўлсак, унинг таҳлил қилиш принциплари камол топаётгани дарҳол кўзга ташланади. Бу фикрни Ҳ.Ёқубовнинг рус адабиётида муҳим воқеа — Фадеевнинг бу романини яхши билиши ва унинг таржимаси ҳақида юритган мулоҳазалари ҳам тасдиқ этади.
1934 йили Ҳ.Ёқубовнинг ёш ёзувчилар билан ишлашнинг зарурлиги ҳақида кетма —кет иккита мақоласи босилиб чиқди. "Ёш ёзувчилар билан ишлашда консультациянинг аҳамияти ва вазифалари" ("Ўзбекистан шўро адабиёти", 1934,5 —сон) ва "Ёш ёзувчиларга консультация —маслаҳатлари" ("Ўзбекистон шуро адабиёти",1934, 6—сон) номли бу мақолаларида ёшлар билан ишлаш, уларнинг истикболи учун кураш масаласи қўйилди. Худди шу йили Ҳ.Ёқубовнинг яна бир забардаст шоир Уйғун ҳақида "Уйғун ижодиёти" ("Адабиёт соҳасида илмии текширишлар", Т., Ўздавнашр, 1934) номли йирик мақоласи ҳам эълон қилинди. Бу Уйғун ижодиётининг илмий тарзда кенг йўналишда текширган биринчи ишлардан ҳисобланади. Маълумки, 1934 йили "Маркс ва Энгельс санъат тўғрисида" (Ўзкомпартия нашриёти. Тошкент) номли асар биринчи бор ўзбек тилида чоп этилди. Бу асарнинг таржимонларидан бири Ҳ.Ёқубов бўлган.
1934 йили Тошкентда Фанлар комитети ташкил этилганидан кейин Ҳ.Ёқубов шу йили ўзбек тили ва адабиёти илмий —текшириш институтига илмии ходим бўлиб ишга ўтди. Унинг бундан кеиинги илмий фаолияти то умрининг охирига қадар Ўзбекистон ССР Фанлар академиясининг Тил ва адабиёт институти билан чамбарчас боғлиқ ҳолда кечди.
1935 йили унинг қатор мақолалари босилиб чиқди. Улар орасида "Янги лирика", "Кўкан" тўғрисида номли мақолалари айниқса характерлидир. Ёш тадқиқотчи Ҳ.Ёқубов янги замонанинг янги лирикасига хос характерли хусусиятларни муайян давр замирида теширади ва ўзининг фикр — мулоҳазаларини конкрет фактик материаллар билан исбот қилади. Иккинчи мақоласида эса, Ғ.Ғуломнинг шу даврда яратган муҳим асарларидан бўлган "Кўкан" ни биринчи бор атрофлича таҳлил қилади. Худди шу йўсинда Ғ.Ғуломнинг назм ва насрдаги асарларини тадқиқ этиш ишларини давом эттирди. Натижада 1936 йилдаёқ "Ғ.Ғулом ижодиёти" номли биринчи бор йирик иш вужудга келди.
Айни вақтда тадқиқотчи 1936 йили "Болалар адабиётининг сифатини кўтарайлик", "Таржимачилар — масъул ижод эгалари" номли мақолалари билан майдонга чиқди. Энг муҳими —бу икки соҳада ҳам сифат масаласига жиддий эътибор бериш зарурлигини чуқур асослади ва уни истиқлол планида ёритди. Булардан ташқари, шу йилларда Ҳ.Ёқубовнинг "Чўлпоннинг "Соз" и ("Совет адабиёти", 1936,6 —сон), "Ўзбек поэзияси янги босқичда" ва бошқа қатор тақриз ва мақолалари босилиб чиқди.
1929—1940 йиллар мобайнида Ҳ.Ёқубов ижодий фаолиятини характерлайдиган хусусиятлар нималардан иборат? — деган саволга кўп масалаларни яхлит ҳолда тасаввур этиш билан жавоб бериш керак бўлади. Олимнинг бу йиллар орасида яратган ишларини бир неча категорияга бўлиш мумкин. Ўзбек прозаси ва поэзияси, болалар адабиёти, таржима масалалари, шоирлар ҳаёти ва ижодини монографик планда текшириш, дарслик яратиш ва ҳоказо. Тақриз, илмий ва назарий характердаги мақолалар, монографик йусиндаги илмий тадқиқотлар ва бошқалар.
Бу даврдаги ижодий фаолиятида биринчи навбатда ўзбек поэзиясини атрофлича кенг текшириш марказий ўринда туради. Бу борада олиб борилган ишларнинг якуни сифатида "Ўзбек совет поэзияси 15 йилда" номли йирик мақоласи вужудга келди ва у "15 йил ичида ўзбек совет адабиёти" номли тўплами (ЎзССР Давлат нафис адабиёти нашриёти, Т. 1939) босилиб чиқди. Бу ўзбек поэзиясининг ривожланиш йўлини маълум даражада умумлаштирган биринчи иши эди.
Худди шу йилларда Ҳ.Ёқубов "Уйғун ижодиёти"(1934), "Ғафур Ғулом ижодиёти"(1936) номли монографик пландаги, илмий тадқиқот характердаги ишларини яратди. Булар навқирон ижодкорлар ҳақида яхлит тасаввур берувчи дастлабки ишлар ҳисобланади. 30 — йиллардаги конкрет тарихий шароитда эса, бу ишлар ўзбек адабиётшунослигида жиддий воқеалар, янги очилган қўриқ ҳисобланар эди. Бунинг қатор объектив ва субъектив сабаблари бор, албатта. Шулардан бири— 20 — 30 йилларда умуман Ўзбек адабий танқиди тарихининг атоқли ва таниқли вакиллари ижодиётини монографик планда камолот асосида кўрсатиш илмий йўналишга олиб кирилмагани билан изоҳланади. Бу йилларда асосан муайян ижодкорларнинг ютуқларини кўрсатишга нисбатан камчиликларини очишга, қусурларини излаб топишга эътибор бериларди. Бунга мисол тариқасида Ойбекнинг А.Қодирий, Ҳамид Олимжоннинг Фитрат ҳақидаги асарларини эслаш жоиз. Шу боисдан ҳам Ҳ.Ёқубовнинг Ойбек, Ғафур Ғулом, Ҳамид Олимжон, Уйғун ижодиёти ҳақида ёзган қатор ишлари чинакам жасорат ва жонкуярлик намунаси эди.
1940 йиллардан бошлаб Ҳ.Ёқубов илмий фаолиятида XX аср ўзбек адабиёти, унинг таниқли вакиллари ижоди, адабиётнинг тур ва жанрлари, хилма—хил проблемаларини текширишни давом эттириш ва энг муҳим—классик адабиётни, унинг атоқли вакиллари ва муҳим соҳаларини ўрганиш, илмий тадқиқот ишларини олиб бориш фавқулодда кенг ўрин олди. Демак, навқирон олимнинг тадқиқот объектлари тобора кенгайиб борди. Буни тасаввур этиш учун унинг З.М.Бобур, Турди ҳаёти ва ижоди ҳақидаги ишларини эслашнинг ўзи кифоя.
      1940 йили олимнинг "Заҳриддин Муҳаммад Бобур" (СССРФА
Ўзбекистон филиали ахбороти, 6—сон), "Заҳриддин Муҳаммад
Бобур" ("Ёш Ленинчи", 20 декабр), "Улуғ шоир ва адиб" «Қизил
Ўзбекистон", 26 декабр), "Заҳриддин Муҳаммад Бобур"
("Социалистик фан ва турмуш", 12 —сон) номли қатор мақолалари
вужудга келди ва ниҳоят "Заҳриддин Муҳаммад Бобур ҳаёти ва
ижоди" (1941) номли китоби босилиб чиқди.
Ҳ.Ёқубовнинг 1970 йили чоп этилган "Адабий мақолалар" тўпламига бу иши ҳам киритилган ва унинг 1940 йили ёзилган махсус таъкидланиб кўрсатилгани бежиз эмас. Чунки бу иш тадқиқотчининг ўзбек адабиёти тарихи бўйича қилган биринчи йирик илмий кашфиёти эканлигидан ва ҳозирга қадар ўз аҳамиятини йўқотмаганлигидан гувоҳлик беради. Унинг бу йирик тадқиқоти ўша йиллардаёқ юксак баҳоланган эди. Масалан, Ҳ.Муҳаммедхонов ўзининг "Бобур ҳақида яхши китоб" ("Ёш куч", 1941, N4) номли тақризида бу китобга юксак баҳо берди. Ҳ.Ёқубовнинг шоир Турди ҳақидаги биринчи йирик мақоласи 1940 йили "Гулистон" (11—12 сонлар) журналида босилиб чиқди. "Турди ижодиёти" номли китоби эса 1941 йили СССР Фанлар академияси Ўзбекистон филиали нашриёти, "Ўзбек адабиёти тарихи" сериясида (15 —серия, 15 китоб) чоп этилди. 1942 йили эса унинг «Ҳамза Ҳакимзода" (Ўзакадемнашр, Т. 1942) номли китоби босилди. Шуниси характерлики, Ҳ.Ёқубов ўзбек адабиётшунослигида биринчи йирик бобуршунос ва турдишунос олим сифатида шуҳрат топган бўлса, Ҳамза ҳақида китоб ёзиб, ҳамзашунослик асосини яратганлардан бири бўлиб қолди.
Ҳ.Ёқубов 1944 йили Ленинграддаги СССР Фанлар академияси Шарқшунослик институти аспирантурасига ўқишга киради. Машҳур профессор А.К.Боровков илмий раҳбарлигида "Турди ва унинг адабий муҳити" мавзусида тадқиқот иши олиб борди. Тадқиқотчи шоир Турди ижодиёти ҳақида диссертация ёзиш билан бир вақтда XX аср ўзбек адабиёти, унинг атоқли вакиллари ижоди тўғрисида ҳам жиддий меҳнат қилди. Биргина мисол. "Абдулла Қаҳҳор новеллалари" номли катта мақоласи 1946 йили "Шарқ юлдузи" журналининг бир неча сонларида босилиб чиқди. 1947 йили эса Турди ва унинг адабий муҳити ҳақидаги номзодлик тадқиқотини муваффақиятли ҳимоя қилди.
Ҳ.Ёқубов қамрови кенг ва теран ҳамда фаол олим. Буни муайян даражада тасаввур этиш учун 1948 йили ёзган мақолаларидан айримларини эслатиб ўтиш кифоя. 1948 йилда ўзбек халқининг улуғ мутафаккир шоири Алишер Навоий ижодиёти ҳақида Алишер Навоийнинг "Хамса"си ("Ёш Ленинчи", 9 май, 1948), "Сабъаи сайёр" да шаҳар қатламлари вакилининг образи ("Ёш Ленинчи", 15 май 1948 йил), Навоийнинг "Сабъаи сайёр" достони ("Шарқ юлдузи", 1948, 5 —сон), буюк танқидчи В.Г.Белинский тўғрисида "Улуғ адабий танқидчи" ("Шарк юлдузи", 1948,6 —сон) номли мақолаларини яратди.
1949 йили эса унинг "Халқпарвар шоир Муқимий" номли китоби чоп этилди ва Ойбек ижодиёти ҳақида иккита мақоласи ("Шарқ юлдузи", 11—сон, "Ўқитувчилар газетаси", 7 декабр) босилиб чиқди. Демак, олимнинг илмий фаолиятида ўзбек классик адабиёти ва XX аср адабиётининг долзарб масалалари, уларнинг улкан вакиллари ижодиётини тадқиқ этиш доираси тобора кенгайиб, чуқурлашиб борди.
       Бу ўринда олимнинг қатор илмий кашфиётларини батафсил
характерлаб беришга имкон бўлмагани сабабли бир фактни
келтириб ўтиш билан чекланаман. Маълумки Ҳ.Ёқубовнинг "Ўзбек
поэзияси ва прозасида социалистик реализм масаласига доир баъзи
мулоҳазалар" номли мақоласи 1949 йили "Шарқ юлдузи"
журналининг 2 — сонида босилиб чиққан эди. Бу мақолада олим ўзбек
адабиётшунослари орасида биринчи бўлиб 20 —йиллардан адабий
жараёнида танқидий реализм мавжуд бўлган, деган тезисни кўтариб
чиқди. Тўғри, мақола ёзилган пайтларда 20 —йиллар адабиётидаги
қатор ижодкорлар ҳақида (жумладан А.Қодирий, Фитрат, Чўлпон) гапириш мумкин эмас эди. Гапириш мумкин ва зарур бўлган ижодкорларнинг айрим асарлари танқидий реализмга мансуб, деган фикрни ўртага ташлади. Профессор Б.Имомов бу ҳақда шундай ёзади:
"Адабиётшунослигимизнинг ғоят муҳим назарий масалаларидан
бўлган ўзбек адабиётида социалистик реализмнинг қарор топиши
проблемасини ўрганишга ҳали деярли қўл урилмаган бир пайтда
бундай мураккаб ва принципиал масалаларга дадил қўл уриши
олимнинг ҳақиқий илмий жасорати эди".
Тўғри, олимнинг жасорат билан айтган фикри ўша йилларда жуда кескин танқид қилинган, ҳатто сиёсий хато дея талқин этилган. Бунинг учун Ҳ.Ёқубов жуда кўп тиғдор гаплар эшитган эди. Кейинчалик эса, бу фикр фақат Ўзбекистондагина эмас, балки собиқ Бутуниттифоқ йирик тадқиқотчилари орасида биринчи марта ўзбек олими томонидан илмий жасорат қилиб айтилган эди, деб эътироф этилди. Муҳими —олим бу тезисни кейинчалик фақат С.Айнийнинг айрим прозаик асарлари мисолидагина эмас, айни вақтда, Ҳамзанинг баъзи асарлари ва А.Қодирий романлари мисолида ҳам атрофлича исбот этишга интилди. У ўзининг бу фикрига асосан содиқ қолди. Ҳозирги замон адабиётшунослигида, айниқса, 20—йилларни текшириш борасида бу масалага махсус эътибор берилаяпти. Ҳ.Ёқубов мураккаб масалаларга олдиндан илмий  ёндашиш қуввати фавқулодда кучли чинакам олимлар сирасига мансуб. У республикамизда етук ва етакчи назариётчи олимлардан бири бўлиб келди. Унинг деярли барча салмокли ишларида назарий руҳ қавариб кўринади, ишларининг бутун руҳига назарий қарашлар сингдириб юборилган.
                              Назорат топшириқлари:
1.1.1. Ҳ.Ёқубов қаерларда ва қачон таҳсил олди?
1.1.2. Унинг дастлабки ёзган тақризларидан қайсиларини биласиз?
1.1.3. Ёш олим Уйғун, Ҳ.Олимжон,   Ғафур Ғулом  ижодиёти  ҳақида 30 —йилларда  қандай тадқиқот ишларини яратди?
1.2.1. Ҳ.Ёқубовнинг   шоир   Бобур   ҳаёти   ва      ижоди     ҳақидаги рисоласини қандай шарҳлайсиз?
1.2.2. Ҳ.Ёқубовни турдишунос олим сифатида тавсифлаб беринг.
1.2.3. Ҳ.Ёқубов   шоир   Муқимий   асарларида  қандай   масалаларга эътибор  берган?
Тест: Ҳ.Ёқубовнинг "Улуғ  адабий   танқидчи" мақоласи ким  ҳақида ёзилган?
А. Чернишевский. 

Б.Белинский

В. Добролюбов.

   2— асосий масала.
2.1. Ҳ.Ёқубов — ойбекшунос олим. Унинг Ғ.Ғулом ижоди ҳақидаги тадқиқотлари.
Ўқитувчининг мақсади: Ойбек билан Ғ.Ғулом ижодиёти бўйича Ҳ.Ёқубов тадқиқотлари ҳақида талабаларда тасаввур ва тушунча ҳосил қилдириш.
Идентив ўқув мақсадлари:
2.1.1. Ойбек ижоди ҳақида Ҳ.Ёқубовнинг тақризлари,     мақолалари, китоблари ҳақида сўзлаб беради.
2.1.2. Ғ.Ғулом ижоди бўйича Ҳ.Ёқубовнинг   тадқиқотлари   хусусида маълумот беради.
2.1.3. Ҳ.Ёқубовнинг Ойбек ва   Ғ.Ғулом   ижоди   ҳақидаги   ишларини шарҳлайди.
2.1.4. Олим асарларининг жанр хусусиятларини белгилайди.
2.1.5. Олимнинг Ойбек ва  Ғ.Ғулом    ижодиёти     ҳақидаги тадқиқотларини баҳолайди.


2- асосий масалага доир муаммолар:

2.1. Ҳ.Ёқубов тадқиқотлари билан  М.Қўшжоновнинг «Ойбек маҳорати» номли  йирик асарини  қиёсий ўрганинг. Шундан сўнг қандай ўхшашлик ва фарқли  жиҳатларини  аниқладингиз? Ёки яхлит фаннинг- «ойбекшунослик» фанининг тараққий этиб бораётганлигини тасаввур этдингизми?

2.2. 1979 йили адабиётшунос Б.Имомовнинг «Ҳомил Ёқубов» номли рисоласи босилиб чиқди. Унда олим илмий фаолиятининг қайси қирраларига алоҳида бир тарзда эътибор берилган деб ҳисоблайсиз ва яна қайси соҳалари алоҳида тадқиқот қилинишини зарур деб биласиз? Фикр-мулоҳазаларингизни далилланг?




2 – асосий масаланинг баёни:


Ҳ.Ёқубовнинг илмий фаолиятига хос бўлган нодир фазилат, уни ичдан нурлантириб турган бош асослардан бири – бу изчил тарихийлик принципидир. Бу принцип унинг илмий фаолиятининг асосий йўналишини ташкил этади. Ижоднинг чуқур замонавийлиги ҳам ана шу фанний асос билан боғлиқ ҳолда кечади. Бу муқаддас принциплар бир- бирлари билан тўлишиб, яхлит ҳолда мужассам бўлади ва шу туфайли қудратли куч касб этади. У адабиёт тарихининг узоқ-яқин даврларига  мурожаат этганда ҳам, ХХ аср адабиётининг муайян бир даврини текширганда ҳам, унинг атоқли намояндалари ҳаёти ва ижодини тадқиқ қилганда ҳам, илмий назарий характердаги принципал проблемаларни ҳал этишга интилганда ҳам биринчи навбатда ўша   даврдаги адабий муҳит, адабий жараёнга ёки ижодкорни вояга етказган конкрет тарихий шароитга таянган ҳолда иш кўради. Бу  муқаддас принципдан чекиниш ва узоқлашиб кетиш эса, унинг илмий фаолиятига бутунлай бегона. Адабий ва бадиий ҳодисаларни, ўтмишдаги санъаткорлар ва ҳозирги замон ижодкорларини онгли тарихийлик принципига қатъий амал қилган ҳолда текшира олиш, талқин эта билиш Ҳ.Ёқубов ишларига ҳамиша ҳаётбахш куч ато қилган ва фикрий қувватининг чинакам замонавийлигини таъмин этиб борган нодир хусусиятдир. Тарихий ўтмишдаги ва ҳозирги замонадаги адабий ҳодисаларни ичдан нурлантиришнинг муқаддас йўлларидан бири ҳам – илмий йўналишнинг сўнгги ютуғини чинакамига «ҳазм» қила олиши ва шу нуқтадан туриб муносиб иш қила билишидир. Буни Ҳ.Ёқубов  30-йилларнинг ўрталарида яратган  «Ғафур Ғулом  ижодиёти» номли иш билан 50-йилларнинг бошларида босилиб чиққан «Ғафур Ғулом ҳақида танқидий – биографик очерк» (1953) асарини қиёслаш орқали ҳам яққол тасаввур этиш мумкин. Ҳар иккала иш ҳам вужудга келган пайтда муҳим воқеа бўлди. Таниқли шоир Ғафур Ғулом олим кўз ўнгида йилдан – йилга камолот босқичига кўтарила борди ва кенг миқёсда шуҳрат топди. Танқидчи салкам йигирма йил ичида шоир ижодида  бўлган улкан ўзгаришларни синчковлик билан ўз мақолаларида кўрсатишни давом эттирди. Ниҳоят, Ғ.Ғулом ҳаёти ва ижодиёти ҳақида ўзбек адабиётшунослигида биринчи илмий тадқиқот характеридаги салмоқли иш вужудга келди. 


1959 йилда эса «Ғафур Ғулом ҳаёти ва ижоди » номи билан унинг йирик монографияси чоп этилди. 1970 йили босилиб чиққан «Адабий мақолалар» номли йирик асарнинг бир боби «Ғафур Ғулом» деб аталди. Мен бу ўринда олимнинг бу улкан шоир ёзган ва босилиб чиққан ўнлаб мақолаларини келтириб ўтирмадим. Ҳар бир мақолада шоир ижодининг янги–янги қирраларини кўрсатиб берди. Қисқаси, ўзбек адабиётшунослигининг узвий қисми ғуломшунослик ва таъбир жоиз бўлса, унинг фан сифатида вужудга келиши биринчи навбатда, Ҳ.Ёқубов номи билан боғлиқдир. Шоир ижодини ва асарларини муайян проблемалар бўйича тадқиқ этган адабиётшунос олим Салоҳиддин Мамажонов ўзининг ҳар бир асарида Ҳ.Ёқубовнинг номини жуда катта ҳурмат билан тилга олади ва бу фаннинг асосчиси, деб билади.

Олимнинг Ҳ.Олимжон ва Уйғуннинг 30—йилларнинг иккинчи ярмигача бўлган ижодиётини тадқиқ этган ишлари эса, улар ҳақида кейинчалик ҳам вужудга келган қатор тадқиқотларнинг мустаҳкам замини бўлди. Бу ижодкорлар ҳақида кейинчалик Ҳ.Ёқубов қатор мақолалар ёзди. "Ўзбек совети адабиёти тарихи очерки" (иккинчи китоб, 1962) ва "История ўзбекской советской литературў" (М 1967) номли катта коллективнинг салкам 50 йил ичида қилган меҳнатларининг якуни сифатида вужудга келган асарлардаги "Ойбек", "Ғафур Ғулом", " Ҳамид Олимжон" каби боблар Ҳ.Ёқубовлар қаламига мансуб. Демак, ҳассос шоир Х. Олимжон ҳаёти ва ижоди ҳақида қилинган ишларни Ҳ.Ёқубов яратган асарларсиз тўла тасаввур этиб булмайди. Чунки у аввал қилган ишларини муттассил давом эттириб ва кўп йиллик кузатишлари билан тўлдириб, кетма —кет боғлаб келаётган чинакам одил, заҳматкаш, толмас ва эҳтиросли олим.
     Мен бу ўринда олимга хос яна бир нодир хусусиятни махсус таъкидлаб ўтишни жуда истардим. Бу кенг маънода
Ҳ.Ёқубовнинг эҳтиросга бой, нозик лирик тадқиқотчи эканлигидир.
Ҳамза, Ойбек, Ғафур Ғулом, Ҳамид Олимжон, Уйғуннинг чинакам
поэзиясини, шоҳ асарларини жуда катта муҳаббат ва илҳом билан
таҳлил қилиб, ичдан нурлантириш, энг аввало, Ҳ.Ёқубовга насиб
бўлди. У бу ижодкорларнинг поэтик оламига чуқур кириб бора олди
ва уларнинг ўзларига хос поэтик образини, жўшқин ва майинлик
созини қалбдан теран ҳис қилди, ҳаётни идрок этишлари ва акс
эттириш принципларини, бу жараёндаги ҳар бирининг ўзига хос
томонларини моҳир заргар сингари аниқ ва жуда тиниқ кўрсатади.
Илмий кузатишлари қуввати кучли эҳтирос, фусункорлик касб этади.
    1950—1970 йиллар мобайнидаги Ҳ.Ёқубов илмий фаолиятида
атоқли шоир ва улкан адиб Ойбек ижодини кенг йўсинда тадқиқ
этиш марказий ўринлардан бирини ташкил қилди. 20 — йилларнинг
охирида мақола — тақризлар ёза бошлаган Ҳ.Ёқубов 30 —йилларда бу
борадаги ишларини муайян даражада давом эттирди. 40 —
йилларнинг охирларига келиб Ойбек ижоди ҳақида жиддий ишлар
олиб боришга фаол киришиб кетди. Бунинг натижаси ўлароқ
"Ёзувчи Ойбек" ("Ўқитувчилар газетаси" 7 декабр, 1949), "Ойбек"
("Шарқ юлдузи", 1949, 11—сон), "Ойбек прозасида бадиий тасвир"
("Ёш ленинчи",19 май, 1955), "Ойбек романлари" ("Шарқ
юлдўзи", 1955, 5 —сон), "Ҳаёт прозаси" ("Қизил Ўзбекистон", 29 май,
1955) номли қатор мақолалари вужудга келди. Узоқ йиллар мобайнида олиб борилган ишларнинг якуни бўлиб, 1955 йилда
олимнинг "Ойбек. Танқидий—биографик очерк" номли китоби
чоп этилди. Бу иш ўзбек адабиётшунослигида катта воқеа бўлди.
Озод Шарафиддинов бу китобга ёзган тақризида ("Совет
Ўзбекистони маданияти", 19 январ, 1956) олимнинг ишини юксак
баҳолади, айниқса фикрларининг илмий қуввати кучига, бу борада
олиб борган баҳс—мунозаранинг изчиллиги ва мантиқий
асосланишига, кучли ишонарли йўналиш касб этишига махсус
эътибор қилди ҳамда тадқиқотчининг бундай нодир хусусиятини
рўйи рост кўрсатиб берди. 1959 йил олимнинг Ойбек
ҳақидаги монографияси (Ўздавнашр, Т.1959) босилиб чиқди. Бу
фақат олим ижодида эмас, айни вақтда ўзбек адабиётшунослигининг
ҳам принципиал ютуғи бўлди. Шундан кейин ҳам Ойбек ижоди
ҳақидаги илмий ишларини фаол давом эттирди. Ниҳоят, бу
борадаги ишларининг улкан якуни сифатида "Ойбек лирикасида
ғоявийлик ва маҳорат" (1963), "Адибнинг маҳорати"(1966) номли
китоблари яратилди. Бу асарлар учун олимга 1966 йили филология
фанлари доктори илмий даражаси берилди. Ҳ.Ёқубов бу асарига
қадар ўзбек адабиётшунослигида Ойбек лирикаси ғоявийлик ва
маҳорат проблемалари асосида кенг планда текширилмаган эди.
Биринчи бўлиб Ҳ.Ёқубов бу борада жиддий илмий иш қилди: Ойбек
лирикасида эпик унсурларнинг кўпайиб бориши муносабатлари
билан поэмалар вужудга келгани чуқур тадқиқ этилди ва илмий
асосланди. Шоир поэмаларини атрофлича текширар экан, уларда
мавжуд бўлган романтик ва реалистик асосларни, услубий
хусусиятларини қатор асарлари таҳлили орқали кўрсатиб берди.
Олим шоир Ойбек лирикасига хос эпикликка алоҳида урғу беради ва
бу хусусият унинг поэмаларида ҳам кучайиб борганлигини исбот
қилади.
30 —йиллар ўзбек лирикаси ва поэмачилигини Ойбек асарларисиз тўла тасаввур қилиш мумкин эмас. Шу боисдан Ҳ.Ёқубов "Ғоявийлик ва маҳорат" номли китобида Ойбек поэзиясида реализм, лирик қаҳрамон, шоир услуби каби қатор назарий проблемаларга айрича аҳамият беради. Натижада шоирнинг поэтик асарларидаги кўтаринки романтик ва эпик услубларни кенг тадқиқ қилади ва шу давр ўзбек поэзиясида услубларнинг ранг — баранглигини кўрсатади. Энг муҳими— қатор проблемаларни текшириш асосида Ойбек лирикасининг ўзига хос характерли хусусиятларини, фазилатларини рўй рост намойиш қилади ва унинг ўзбек поэзиясида тутган ўрнини ишонарли тарзда белгилаб беради. Муҳим моментлардан яна бири шуки,  олим ёзувчи Ойбекнинг йирик асарларини таҳлил қилишда уларнинг яратилиш тарихига ҳам эътибор беради ва ҳар бир асарнинг конкрет тарихий шароит, замона талаби билан вужудга келишини текширади. Айни вақтда тадқиқотчи Ойбекнинг илмий— танқидий мақолалари, адабий — эстетик қарашларига жипс боғлиқ ҳолда адиб асарларини ичидан
нурлантириб боради. Қисқаси, тадқиқотчи Ойбек лирикасининг ўзига хос хусусиятларини, унинг услуби ва лирик
қаҳрамони, лирик образ ва характерларнинг ўзаро алоқасини
илмий— назарий планда биринчи бор кенг таҳлил қилади ва зарур,
теран ҳаётий хулосалар, умумлашмалар чиқаради. Ойбек
прозасининг ўзбек адабиётида тутган принципиал ўрни ва
адибнинг маҳорати "сир" лари илмий асосда кўрсатилади. Шу тарзда
"Ойбек лирикасида ғоявийлик ва маҳорат", "Адиб маҳорати"
асарлари ўша йиллар ўзбек адабиётшунослиги камолотини рўй
рост намойиш этди.
Ҳомил Ёқубовнинг ҳар бир асари ўзбек адабиётшунослигида муҳим воқеа бўлиб келди. Унинг илмий фаолияти кўп қиррали. Тўғри, бадиий ижод ва илм соҳасида фаолияти кўп қиррали бўлганлар кўп. Демак, ижоднинг кўп қиррали бўлиши, бу биринчи навбатда ижодкорнинг ҳар бир соҳада қилган ишлари, яратган асарларининг юксак савияда бўлишидир. Ҳ.Ёқубов ўзбек адабиёти тарихи ҳақида ёзадими ёки XX аср ўзбек адабиёти, унинг турли жанрлари ва проблемалари хусусида асар битадими, барибир унинг доимо юқори савияда бўлиши учун курашади. Юзлаб мисоллардан фақат иккитасини эслайлик. Кейинги йилларда "Танқид ва адабиётшунослик тарихига бир назар" ҳамда "Навоий ва ўзбек адабиёти" номли мақолаларини ёзди ва эълон қилди.
Ҳар иккала мақола ҳам чуқур илмий характердаги принципиал ишлар сирасига мансуб. Ёки улкан адиб Абдулла Қодирий ижоди ҳақидаги мақолаларини олайлик. Мунаққид адибнинг дунёқараши ва асарларини давр тараққиёти билан яхлит ҳолда чуқур тадқиқ этади. Атоқли адиб Ш.Рашидов ижодининг характерли хусусиятларини, услубидаги лиризм билан жўшқин публицистикани илк бор моҳирона илмий асослаб берган ҳам Ҳ.Ёқубов бўлган.
1970 йили Ҳ.Ёқубовнинг "Адабий мақолалар"и чоп этилди. Китоб олимнинг сара мақолаларидан таркиб топган. Унда қирқ йилдан зиёд илмий фаолиятининг энг нодир томонлари жамулжам. Китоб икки бўлимдан иборат. Биринчи бўлимда ўзбек адабиётининг муҳим проблемаларига доир мақолалар ўрин олган. Булар А.Қодирий, Ойбек, Ғ.Ғулом, A.Қaҳҳop, Ш.Рашидов, М.Бобоев каби санъаткорлар ижоди ҳақидаги тадқиқотларидир. Иккинчи бўлим эса Навоий, Турди ва Муқимий ижоди хусусида узоқ йиллар мобайнида олиб борилган илмий ишларидан иборат. Тўғри, олимнинг илмий фаолияти кўлами фақат китобга кирган мақолаларидангина иборат эмас. Бу китобни унинг мухтасар танланган асарлари дейиш мумкин, холос. Лекин шу китобнинг ўзиёқ Ҳ.Ёқубовнинг XX аср ўзбек адабиёти ва классик адабиётимиз проблемалари, уларнинг қатор йирик вакиллари ижодиёти билан муттасил шуғулланиб келаётганини очиқ —ойдин кўрсатади. Китобда юқорида номлари зикр этилган ҳар бир санъаткорнинг ижодий йўналиши ва ўзига хос характерли хусусиятлари конкрет тарихий шароит,  давр ва индивидуал ижод, ғоявийлик ва маҳорат масалалари бир —бири билан узвий боғлиқ ҳолда чуқур тадқиқ этиб кўрсатилади. Қисқаси, бу китоб ўзбек адабиётшунослигимиздаги ноёб асарларидан бири бўлиб қолди. 1983 йилда олимнинг икки жилдлик "Сайланма"си чоп этилди.
        Ҳ.Ёқубов фақат олим ва атоқли танқидчигина эмас, айни
вақтда мураббий ҳамдир. Кўп йиллар мобайнида олий ўқув
юртларида адабиётдан дарс берди. Олим бир қанча дарсликлар,
хрестоматиялар, ўқув дастурларининг муаллифидир.
Ҳ.Ёқубов 30 —йиллардан то умрининг охиригача бу соҳадаги
ишларини фаол давом эттириб келди. У икки томлик "Ўзбек совет
адабиёти тарихи очерки" (1961 —1962), "История узбекской
советской литературў" (М.,1967), уч томлик "Ўзбек совет
адабиёти тарихи" (1968—1972) номли йирик ишларнинг вужудга
келишида жонбозлик кўрсатди.
        Устознинг юқори малакали филолог мутахассислар, илмий
кадрлар тайёраш соҳасидаги хизматлари ҳам жуда катта ва эъзозли.
Йирик олим 1967 йили Беруний номидаги республика Давлат
мукофоти лауреати бўлди. 1968 йили эса, "Ўзбекистон ССР да хизмат
кўрсатган фан арбоби" деган юксак унвон билан тақдирланди.
Машҳур санъаткор Ойбек Ҳ.Ёқубовни "қалин дўстим", "ҳақиқий
олим" дея фахрланиб гапирган эди. Устоз адабиётшуносликда
мукаммал ишлар қилишнинг ажойиб намунасини кўрсатди ва
бундан кейин ҳам ҳаммага манзур, айниқса, навқирон олимлар
эргашадиган юксак чўққи бўлиб колди. Унинг сиймосида ўзбек
адабиётшунослигини юқори поғонага чинакамига кўтарувчи кучли  заковатли, донишманд олим мужассам. Меҳрибон устознинг улуғ мақсад йўлида яратган ҳар бир асарини кенг китобхонлар оммаси ҳам,
адабиёт мутахассислари ҳам мунтазирлик билан кутарди. Зеро, улар
олимнинг янги ran айтишича, янгича кузатишлари, биринчилардан
бўлиб муҳим масалани кўтариб чиқишига ўрганиб қолган эди. У
ҳамиша хотирамизда буюк инсон бўлиб қолади.
                  Назорат топшириқлари:

2.1.1. Ҳ.Ёқубов шоир Ғ.Ғулом ижоди ҳақида қандай мақолалар ва тадқиқот яратган?

2.1.2. Олим шоир ижодининг қайси   томонларига    алоҳида эътибор   берган?
2.1.3. Ҳ.Ёқубовнинг Ойбек ҳақида ёзган қандай мақолаларини биласиз?
      2.1.4. Ҳ.Ёқубовнинг "Ойбек лирикасида ғоявийлик ва маҳорат"
китобини шарҳлаб беринг.
2.1.5.   Олимнинг  "Адибнинг     маҳорати"     китобида     қайси романлар  таҳлил этилган?
2.2.1. Ҳ.Ёқубов ёзувчи Ш.Рашидов ижодининг ўзига хослигини қандай   белгилайди?
2.2.2. Олимнинг 1941 йилда Бобур ҳаёти ва ижоди ҳақидаги рисоласи кейинчалик қайси асарларида чоп этилди?
2.2.3. Ҳ.Ёқубов ёзувчи А. Қаҳҳор ижоди ҳақида   ёзган   мақола
                  ва тадқиқотларидан қайси бирини биласиз?
2.2.4.  Олим шоир Уйғун ижоди    ҳақида    қандай    тадқиқот
                   ишларини
яратган?
2.2.5. Ҳ.Ёқубовни олим сифатида қандай баҳолайсиз?
Тест: Ҳ.Ёқубовнинг икки жилдлик   сайланма   асари   қачон чоп     этилган?
               А. 1977.    

               Б. 1980.

              В. 1983.

              Г. 1987.

             Д. 1990.
Тест: Ҳ.Ёқубов ўзининг қайси китобида В.Зоҳидов   билан баҳс қилган?
А. Ойбек. Танқидий — биографик очерк.

 Б. Ойбек лирикасида гоявийлик ва маҳорат.

 В. Адибнинг маҳорати.

Мустақил  иш топшириқлари: Ҳ.Ёқубов-ойбекшунос. Нима учун олимни шундай характерлаймиз? Шу саволга жавоб изланг ва нуқтаи назарингизни фактлар асосида далиллаб ёзинг.

                        Фойдаланган адабиётлар:

1. Ҳ.Ёқубов. Сайланма. Икки жилдлик. Т.,1983 йил.
2. А.Қулжонов. Илм ва ижод оламида. Т., 1983 йил.
3. Б.Имомов. Ҳаёт ва ижод. Т., 1971 йил.







9-мавзу:

Матёқуб Қўшжонов-адабиётшунос ва танқидчи

                                    Асосий масалалар 
1. Матёқуб Қўшжонов ҳаёти ва ижоди ҳақида маълумот. Бадиийлик — олим  ижодининг асосий соҳаси. Ойбекшунос олим.
2. М.Қўшжонов — маҳоратшунос. (А.Қодирий, А.Қаҳҳор ва бошқалар ижоди ҳақида.
Мавзунинг асосий таянч нуқталари: илк ижодий изланишлар, Ойбек ҳақидаги тадқиқотлари, А.Қодирийнинг тасвирлаш санъати ҳақида, А.Қаҳҳорнинг бадиий маҳорати таҳлил этилиши...
                              1 — асосий масала

1.1 Олимнинг ҳаёти ва фаолияти ҳақида. Дастлабки тадқиқотлар. Ойбекшунос олим сифатида.

Ўқитувчининг мақсади: М.Қўшжоновнинг ҳаёти ва ижоди, Ойбек романлари ҳақидаги тадқиқотлари, маҳорати ҳақида талабаларда тасаввур ва тушунча ҳосил қилдириш.
Идентив ўқув мақсадлари:

1.1.1 Олимнинг ҳаёти ва фаолияти ҳақида сузлаб беради.
1.1.2. Танқидчининг дастлабки ижодий изланишларини изоҳлайди.
      1.1.3. Бадиий маҳорат мезонларини белгилайди.
1.1.4. Ойбекнинг танқидчи аниқлаган бадиий маҳоратини баҳолайди.
                   
 1- асосий масалага доир муаммолар:

1.1. Улкан олим ва танқидчи М.Қўшжонов илмий фаолияти ҳақида гап борганда, биринчи галда «маҳоратшунос» деган сирли иборат бот-бот ишлатилади. Сиз «баддий маҳорат» деганда бадиий ижоднинг қандай «сир-асрорлари»ни мазмун ва шаклнинг қандай компонентларини тасаввур этасиз? Нуқтаи назарингизни далиллар орқали нақл қилинг?

1.2. М.Қўшжонов «қодирийшунос» сифатида эътироф этилди ва эъзозли. Уларнинг қайси бири олим илмий фаолиятида биринчи бор намоён бўлди? Фикримизни фактлар орқали изоҳланг?

              1 — асосий масаланинг баёни:
"Шундай кишилар борки,— деб ёзади улуғ танқидчи В.Г.Белинский, — улардаги заковатда ижодий ташаббускорлик бор. Улар ҳамма нарсага қандайдир бошқача, янгича қарайдилар... Ҳамма нарсада бошқа ҳеч ким кўра олмайдиган томонларини кўради ва ҳамма илгари шуни пайқамаган эканмиз, деб таажжубланади..."
Бундай ноёб талантлар, нозик ва теран фикрли истеъдодлар адабиёт майдонида камдан — кам пайдо бўлган. Ёрқин истеъдодлар ўзига хос услуби, текшириш усули ва таҳлил қилиш санъати билан бир — биридан фарқланиб туради. Бадиий ижоддек мураккаб жараёнда баъзан ёрқин бир асаридан кейин орқага чекиниш ҳоллари, баъзан юқори поғонага кўтарилиш ҳоллари учраб туради. Баъзиларида эса йилдан — йилга, асардан — асарга маҳорати ошаверади, ҳар бир янги асари билан маълум даражада кашфиёт яратиб, талантининг яна бир янги қиррасини кўрсатади. А.Қодирий, Ойбек, А.Қаҳҳор маҳорати ҳақида ғоят жиддий тадқиқотлар муаллифи, филология фанлари доктори, нозик ва теран фикрловчи Матёқуб Қўшжонов ана шундай олимлардан биридир.
У Туркманистон республикасининг Тошовуз районидаги Ҳалланг қишлоғида (1918 йил, 5 май) оддий чўпон оиласида дунёга келади. Шундай муҳитни бошимдан кечирганим учун ҳам биламанки, бу хилдаги оилалар адабий танқидни, ҳатто адабиётшуносликни хаёлларига ҳам келтирмайдилар, лекин китобларга муқаддас бир нарса деб қарайдилар. Бироқ бундай китоблар ўзлари сингари оддий кишилардан чиққан талантлар томонидан вужудга келиши ҳақида жиддий бош қотириб ўтирмайдилар.
Энг муҳими —янги турмуш тўлқини ана шундай биқиқ ва ўзига хос мағрур кишилар муҳитига ҳам кириб борди ва асрлар мобайнида шаклланиб бир мақомга тушиб қолган бундай муҳитда ҳам жиддий ўзгаришлар қилди. Янги ҳаёт тўлқинининг бундай муҳитни бутунлай қамраб олишида, ундаги кишилар интилишида алоҳидалик кўзга яққол ташланади. Турмуш йўлининг оддийлиги туфайли янги ҳаёт тўлқинига, қалбни мафтун этган нарсаларга садоқат билан табиий қараши кўз илғамас даражада сеҳрли, жозибали бўлган. Буни узоқ қишлоқларда чўпон болаларига мактабларда дарс берган моҳир педагоггина чуқур ҳис қилиши мумкин. Илмга ташналиккина эмас, китобларда ёзилган нарсаларни муқаддас деб билиш, уларни бутун қалби билан ўзлаштиришга қандайдир мусаффо туйғу, содда табиий бир йўсинда интилиш... Ёш Матёқуб шундай ҳолатларни бошдан кечирди. Яйловларга боришда одатда белбоғига нон тугиб олишарди. Энди эса китоб —дафтарни ҳам қўлтиқлаб юриш одат бўлиб қолади.
Одатда содда оила муҳитида вояга етган кишиларда инсоний меҳр табиий ва айниқса кучли бўлган, дейишади. Ўқишга меҳр қўйиш ҳам шу хилда кечади. Шу боисдан бўлса керак, тўлиқсиз ўрта маълумот олган ўн беш ёшли бола ўз қишлоғидан 600 километр узоқда жойлашган Чоржўйдаги ўқитувчилар тайёрлаш техникуми сари йўл олади. Билим юртини тамомлагач, 1942 йилгача Тошовуз вилоятидаги ўрта мактабларнинг бирида ўзбек тили ва адабиётидан даре беради.
1942—1945 йиллар мобайнида у 2 —Ленинград, "Волхов", "1 —     Прибалтика" фронтларида қатнашади. Жанглардаги жасорати учун "Иккинчи даражали Ватан уруши ордени" ва қатор медаллар билан мукофотланади. 1943 йил фирқа аъзолигига қабул қилинади. Фирқа жангчи урушдан кейин Тошовуз ўқитувчилар институтида чала қолган ўқишини охиригача етказади. Сўнгра 1946 йили Ўрта Осиё Давлат университетининг филология факультетига киради. Университетни имтиёзли диплом билан тўгатгач, 1950—1953 йиллар мобайнида Ўзбекистон Компартияси Марказий Комитети аппаратида инструктор лавозимида ишлайди. Айни вақтда, филология факультетида студентларга маъруза ўқийди. 1953 йили Ўзбекистон Компартияси Марказий Комитети уни КПСС Марказий Комитети ҳузуридаги Ижтимоий Фанлар академиясига кириб ўқиш учун тавсия қилади. Ўқиш давомида у ўз қобилияти ва фикрлаш доираси кенглиги билан тенгқурлари орасида ажралиб туради.

М. Қўшжонов КПСС Марказий Комитети ҳузуридаги Ижтимоий Фанлар академиясини битириб қайтгач, 1957 — 1960 йилларда Тошкент Давлат университети филология факультетининг ўзбек адабиёти кафедрасида педагог бўлиб ишлади. 1960 йили А.С.Пушкин номидаги Тил ва адабиёт институтига катта илмий ходим бўлиб ишга ўтади. Узоқ вақт шу институт директори — олимлар карвонбошиси бўлди.
М.Қўшжоновнинг адабий танқидчилик ва адабиётшунослик фаолияти Ижтимоий Фанлар академиясида таҳсил олаётган пайтларидан бошланади. 1956 йили "Ўзбекистон маданияти" (4 апрель) газетасида "Бир танқидий — биографик очерк ҳақида" номли биринчи тақризи эълон қилинди.
     Давр талаби, адабий танқидчи бўлишдек қийин соҳанинг
масъулиятини чуқур ҳис этган ёш олимнинг бу тақризи унинг
келгуси
истиқболидан дарак беради. Адабиётшунос
Н.Владимированинг Зафар Диёр ҳаёти ва ижодига бағишлаган
танқидий— биографик очерки муносабати билан матбуотда босилган
илк тақризидаёқ китоб авторининг ўзбек адабиётшунослигида
аллақачон шаблонга айланиб қолган йўлдан борганлигини рўйирост
кўрсатди. Яъни ёзувчи ҳаёти ва ижодига оид материалларни йиғиш
ва шу асосда уларнинг ғоявий — тематик йўналишини баён қилиш,
бадиий асарларини эса фақат тематик планда текшириш билан
чекланиш — бу хилдаги ишлар адабиётшунослигимиздаги
ачинарли аҳволни яхшилай олмаслигини ачиниш билан қайд этади ва
ўзбек адабий танқидчилигининг сира кечиктирилмай ҳал қилиниши
зарур бўлган вазифаларини ўртага ташлайди: «Ҳозирги кунда
жамоатчилик шоир ва ёзувчиларимиз ижодининг ўзига хос
томонларини, асарларининг бадиийлик даражасини очиб берувчи,
уларни бадиий жиҳатдан чинакам таҳлил қилувчи илмий асарларга
муҳтож. Улар санъаткорларимизнинг характерлар яратишидаги,
сюжет ҳамда композицияни қуришдаги принципларини, асарларида
олинган конфликтларни ечиш йўлларини, ниҳоят бу йўлда қўллаган
бадиий ифода воситаларини кўрсатиб берувчи тўлақонли танқидий —
биографик очерклар яратишни кутмоқда". Бу тақризнинг
босилганига кўп йил бўлди. Ҳозирги савия анча баланд. Лекин ўша
пайтларда М. Қўшжонов қўйган юқори талабларга жавоб бериш анча
мушкул эди. Тўғри, бирор ижодкор ёки унинг бирор асарини
чинакам ғоявий — эстетик планда таҳлил қилиш учун юксак, етарли
савия ҳам керак. Бу ўринда унинг яна бир мақоласини эслатиб ўтмоқчиман. Худди шу йили—1956 йилда М. Қўшжоновнинг ёзувчи А. Мухторнинг "Опа —сингиллар" романига ("Шарқ юлдузи", №5) бағишлаган мақоласи босилиб чиқди. Бу мақолани курсдошларим билан икки —уч марта ўқиб чиққанимни ҳали —ҳали эслайман. Чунки, бу мақола ўша пайтларда газета — журналларда босилган мақолалардан кўп жиҳатдан фарқ қиларди...
        Биз филолог студентлар шу йиллари жаҳон адабиётининг дурдоналарини, айниқса, рус адабиётининг классиги ҳисобланган асарларини синчиклаб мутолаа қилар эдик. Чунки, устоз ўқитувчиларга бу адабиётлардан имтиҳон топширишимиз зарур эди. Олти ой ичида саксонга яқин йирик асарларни ўқиб, қисқача конспект қилиб чиққанимни ҳали —ҳали эслайман. У пайтларда имтиҳондан "уч" олган талабаларга стипендия берилмасди. Бизлар эса бусиз яшашимиз қийин эди. Қолаверса, ёшлар орасида рус классик адабиётига қизиқиш жуда кучли эди. "Опа —сингиллар" романи биз ёшларга жуда жўн кўринганди. Ёзувчи иштирокида талабалар орасида бу роман хусусида бўлган қизғин мунозарани ҳамон эслайман. Жаҳон адабиётининг энг нодир асарлари билан таниш бўлган талабалар бу романга шундай талаб билан ёндашиб, танқидни ҳийла бўрттириб юборишди. Ҳатто ёзувчининг таажжублангани билиниб турарди. Мажлис раиснинг ёзувчи таланти, романнинг фазилатлари хусусидаги гаплари ҳам деярли кор қилмади. М. Қўшжоновнинг бу романга бағишлаган мақоласида асарнинг ўзбек адабиётида муайян бир даврда тутган ўрнини асосан тўғри белгиланган эди. Рус адабиётида бу хилдаги асарларнинг жуда эрта вужудга келгани, эндиликда эса ўзбек адабиётида ҳам яратилаётгани — шу нуқтада ёзувчи эришган ютуқлар анча батафсил кўрсатилганди. Мақоланинг бизга манзур бўлган моментларидан бири ҳам ана шунда эди. У баландпарвоз гаплардан, сийқаси чиқиб кетган сўзлардан, бўтқа мулоҳазалардан холи эди. Иккинчидан, асарнинг ютури ҳам, камчиликлари ҳам ичдан —асар таҳлили орқали кўрсатилгани учун манзур бўлди. Бир сўз билан айтганда,  роман ғоявий — эстетик планда таҳлил қилинган эди.
Ғоявий — тематик планда ёзилган, лекин бунинг ҳам юқори намунаси бўлмаган жуда кўп мақолалар бизга "ҳазм" бўла бермас, эътиборимизни тортмасди. Шундай бир пайтда М.Қўшжоновнинг мақолаларига қизиқиш кучайиб борди. Чунки, уларни ўқиб бахслашардик, энг муҳими — мақолада айтилган фикр — мулоҳазаларининг таҳлил орқали далилланишига, фикрларнинг мантиқий кучига, санъат асарларининг гўзаллик оламини чуқур ҳис қилишига тан берар эдик. Мақолалари худди шу жиҳатлари_ билан бизда унга меҳр уйғотди. Адабиётнинг ихлосмандлари орасида бу олим билан учрашиш, шахсан суҳбатлашиш истаги кучайиб борди. Домла бизда махсус курсдан маъруза ўқиди. У одатдаги маърузага сира ўхшамасди. Уни шартли равишда маъруза — суҳбат дейиш мумкин. Биргина мисол. Сюжет ёки композиция. Аввал сюжет хусусида таниқли адабиёт назариячиларининг фикрларини келтирарди. Бу бизга таниш эди. Кейинчалик эса, атоқли санъаткорларнинг бадиий асар сюжети ҳақида айтган фикр — мулоҳазаларини келтирарди.Бу бизга янгилик эди. Шундан кейин ўзининг мустақил қарашларини айтар эди. Бу бизга бутунлай янгилик эди. Худди шу тарзда ўзбек адабиётининг прозаик асарлари илмий муомалага олиб кириларди. Назарий жиҳатдан кимнинг фикрларига кўпрок ишониш масаласи бевосита бизнинг ўзимизга ҳавола қилинарди. Ҳар икки момент, яъни ўзбек адибларининг асарларини бу масала бўйича янгича текширилиши ва илмий муомалага шу тарзда олиб кирилиши, ниҳоят буларнинг қанчалик тўғрилиги бизнинг ҳукмимизга ҳавола қилиниши — булар биз учун кутилмаган бир ҳодиса эди. Худди шу тарзда бизни қизиқтириб, фаоллаштириб, илмий фикрлаш оламига олиб кирарди. Буни мен шартли равишда маъруза — суҳбат деб атадим. Шундан сўнг олим кетма —кет "Эстетик дидни ўстириш тўғрисида баъзи мулоҳазалар" ("Қизил Ўзбекистон", 2 октябрь 1958), "Эстетик дидни устиришга эътибор бериши лозим" ("Шарқ юлдузи", 1958 йил, №9) сарлавҳали мақолаларини ёзди. Гулханийнинг "Зарбулмасал" асари ҳақидаги "Бадиий асар композицияси ҳақида мулоҳазалар" ("Ўзбекистон маданияти",12,16,19 март, 1958), сюжет ва конфликт, характер ҳақидаги қатор мақолалари, ниҳоят, «Ҳаёт ва маҳорат"(1962) номли йирик асарлари худди шу тарзда, студентларга ўқилган маъруза асосида вужудга келди.
Атоқли олим И.Султонов 1957 йилдаёқ кўпгина адабиётшуносларни М.Қўшжоновдан ўрнак олишга даъват этган эди. Тадқиқотчи "Ойбек романларида характерларни тасвирлаш маҳорати" мавзуидаги номзодлик диссертациясини 1957 йили рус тилида ёзиб тугатди. У китоб бўлиб 1959 йили босилиб чиқди. Бу мавзу бўйича "Ойбек романларида сюжет ва характер" ("Шарқ юлдузи", 1957 йил №12), "Қутлуғ қон" романининг сюжети ва композицияси" ("Ўзбекистон маданияти", 16 март, 1957), "Ҳаётий конфликт ва характер яратиш" ("Қизил Ўзбекистон", 16 ноябрь, 1957), "Социалистик реализм мазмун ва форма жиҳатидан энг юксак метод" (Ўзбекистон маданияти",27 август 1958), "Ойбекнинг "Навоий" романида Алишер Навоий характери ҳақида" ("Идеи и образў художественной литературў", М1958 йил) "Ойбек романларида конфликт ва характер" («Ўзбек адабиёти масалалари", Т,1959) номли қатор илмий ишлари босилиб чиқди.
1957—1959 йиллар орасида М.Қўшжоновнинг Одил Ёқубовнинг асари ҳақида "Дадил қадам" ("Шарқ юлдузи", 1957 йил, №4), "Қаҳрамон пахтакорлар ҳақида очерклар" ("Ўзбекистон маданияти", 25 декабр 1957), "Ўзбек адабиётининг янги муваффакиятлари тўғрисида баъзи фикрлар" (Ёш ленинчи", 27сентябр 1958),"Ижодкорларнинг дўстона учрашуви" ("Ўзбекистан маданияти", 8 октябрь, 1958 йил), "Hyp қидирувчилар ҳақида қисса" ("Ўқитувчилар газетаси", 30 сентябр 1958 йил), "Поэтик ғоя ва ҳаётни тўғри ўрганиш" ("Тошкент Ҳақиқати", 19 октабрь, 1958) каби мақола ва тақризлари эълон қилинди. 
Тўғри, биз собиқ КПСС Марказий Комитетининг тарихий XX
съездидан кейинги кўп миллатли қардош адабиётларнинг, шу
жумладан, ўзбек адабиётининг ҳам ўз тарихий тараққиётида янги
босқичга кўтарилгани ҳақида кўп гапирамиз, бу ҳақда катта ишлар
қилинди. Лекин адабиётшунослигимиз ва адабий
танқидчилигимизнинг янги босқичида пайдо бўлган янги —янги
тенденциялар ҳақида яхлит тасаввур берадиган бирор жиддий иш
ҳамон юзага келгани йўқ. Мен бу ўринда фақат бир нарсани, яъни
маҳорат масаласига эътибор беришнинг аввалги йилларга нисбатан
фавқулодда кучайганлигини алоҳида таъкидламоқчиман. Бу энг аввало танқидчиликда, махсус термин билан айтадиган бўлсак, бадиий ҳодисаларга ғоявий — эстетик планда ёндашишдан иборат қудратли тенденция эди. Ҳаётбахш тенденция (узоқ йиллар мобайнида шаклланиб, бир мақомга тушиб қолган ва вульгар социологик қарашлар исканжасидан қутилиши қийин бўлиб келган) адабий муҳитга янги ва мусаффо тўлқин олиб кирди. Тўғри, бу тенденция гўё пичоқ билан ёғни кесгандек ёки хамирдан қилни суғургандек осонгина амалга ошгани йўқ. Янги – янги йўналишлар, кучли тўқнашувлар фикрий олишувлар орқали амалга ошиши ҳам мумкин, айни пайтда, янги чўққига ҳар тарафлама намунали асарлар яратиш орқали эришиш ҳам мумкин. Бизда асосан кейинги йўлга амал қилиш билан эришиш кучлироқ кўринди. Бу тўлқин авваллари баъзи бир кишиларни анча довдиратиб қўйди, лекин адабиёт майдонига интилаётган янги кучларни раҳлантириб, бадиий асарларнинг  ғоявий жиҳатигина эмас, айни вақтда, бадиий жиҳатлари хусусида ҳам жиддий мулоҳаза юритишга даъват этди. Бу тўлқинни олиб кирган конкрет шахсларнинг номларини тилга оладиган бўлсак, биринчилар қаторида Матёқуб Қўшжонов номи туради. Шу сўзнинг асил ва кенг маъносида у маҳоратшунос танқидчи сифатида тез шуҳрат топди. Шу туфайли унинг биринчи китобига ёзилган адабиётшуносларнинг тақризи "Ёзувчи маҳорати ҳақида илмий асар" деб аталди. Ўзбек адабиётшуносларидан Б.Имомов билан Б.Ғуломов "Ўзбекистон маданияти" (20 июнь 1959 йил) газетасида босилган бу тақризида ёзадилар: "Ўзбек совет адабиёти ҳақида танқидий — биографик очерклар, тарихий — адабий обзорлар, ғоявий — тематик жиҳатидан анализ қиладиган мақолалар яқин вақтларгача асосий ўринни эгаллаб келди. Ёзувчиларнинг характер яратиш маҳоратини кўрсатиш, композиция, сюжет, конфликт, бадиий тасвир воситаларининг ўзига хос томонларини назарий планда ёритиб бериш орқали санъаткорларимиз ижодий лаборатория сирларини очиб бериш соҳасида адабиётшунос ва танқидчиларимиз асосий дастлабки қадамини ташладилар.
Кейинги бир-икки йил ичида умуман адабиётимизнинг бир қанча назарий асосларини илмий ишлаб чиқиш борасида жонланиш сезилмокда". Уларнинг фикрича, бу жонланиш биринчи навбатда М. Қўшжонов номи билан боғлиқ. 1959 йили Ўзбек адабиёти ва санъатининг Москвада бўлган декадасига тақдим этилган бу асар таниқли олимлар томонидан ўзбек адабиётшунослигининг ютуғи сифатида баҳоланди. Бу ўринда 3. Кедрина ва Г. Ломидзе айтган фикрларни эслашни ўзи кифоя. Худди шу йилнинг бошида бу китоби асосида КПСС Марказий Комитет ҳузуридаги Ижтимоий Фанлар академиясида диссертация ёклади ва илмий кенгаш истеъдодли ўзбек адабиётшуносига филология фанлари номзоди деган илмий даражани берди. Қисқаси, танқидчининг улкан санъаткор Ойбек маҳорати ҳақидаги биринчи йирик илмий асари республикамизда адабий — танқидий фикрни ривожлантиришга муҳим ҳисса қўшди ва бу монография ўзбек адабиётшунослиги ва танқидчилиги ўзининг тарихий тараққиётида янги босқичга кўтарилаётганини рўйи —рост намойиш қилди.
М. Қўшжоновнинг 1959 — 1962 йиллари орасида ўзбек ва рус тилида босилиб чиққан ўнлаб мақолалари уни адабиётимизнинг чинакам жонкўяри даражасига кўтарди. Унга Ойбек ва A. Қaҳҳop, И. Султон каби улкан санъаткорлар тан беришди. Олимнинг "Аттанг" мақоласи республикада катта шов —шувга сабаб бўлди. Таъбир жоиз бўлса, бу йилларда чинакам ўзбек адабий танқиди М. Қўшжонов сиймосида жиддий салоҳият касб этди. Бу фикрни унинг «Ҳаёт ва маҳорат» (1962) номли китоби ҳам тўла —тўқис тасдиқлайди. Танқидчи ўзбек адибларининг бадиий маҳорати тўғрисида, санъат асарларида улкан мавзуларни ёрқин, мукаммал шакл билан ифодалаш зарурлиги хусусида атрофлича кенг ва чуқур фикр юритади. Айни вақтда олим бўш, ҳатто ўртамиёна асарларни эстетик планда таҳлил қилиш орқали кескин, лекин ишонарли танқид қилади. Худди шу хусусият унинг «Жизнь, характер, мастерство» (1963) номли китобида ҳам ёрқин кўринади. «Звезда востока» журналида босилган ўнлаб мақолалари ва юқорида зикр этилган икки китоби ҳамда Л. Бать билан ҳамкорликда ёзилган «Айбек» (М, «Советский писатель», 1966, тўлдирилган қайта нашри—1976) номли монографияси унинг номини кенг танитди. Юқори савияда ёзилган бу асарлар китобхонларга манзур бўлди. Г. Ломидзе каби машҳур олимнинг олтмишинчи йилларнинг бошларидаёқ ўзбек адабиётшунослари ва танқидчилари орасида М. Қўшжонов ишларига махсус эътибор бериши ҳам бежиз эмас эди.
Тарихан қараганда, М. Қўшжонов ХХ аср ўзбек адабиётшунослари ва танқидчиларининг учинчи авлодига мансуб. Даставвал, у бу авлоднинг кенжа вакилларидан бири сифатида адабиёт майдонига кириб келди. Лекин қисқа муддатда қилган ишлари, самарали ижодий изланишлари уни бу авлоднинг олдинги сафига олиб чиқди. Яна бир изоҳ. М. Қўшжоновнинг ўзбек адабиётшунослиги ва танқидчилигида ёруғ юлдуз янглиғ пайдо бўлгани ва унга янги тўлқин олиб киришига шитоб билан интилгани, ниҳоят, бу даврни унинг ишларисиз тўла тасаввур қилиш мумкин эмаслиги туфайли, мен уни учинчи авлодга мансуб деб ҳисобладим.
Бу ўринда шуни ҳам махсус таъкидлаш керакки, М. Қўшжоновнинг қилган ва қилаётган ишларида уни ўзбек адабиётшунослари ва танқидчиларининг биринчи ва иккинчи авлоди билан боглайдиган муҳим томонлар мавжуд.
Маълумки, ижтимоий тараққиётнинг ҳар бир даври уз қаҳрамонларини майдонга чиқаради. Давр уз қаҳрамонлари қисматида бўлган. Бадиий тараққиёт ҳам,  адабий танқиднинг ривожланиши босқичлари ҳам ана шундай — улар ўз қаҳрамонларини майдонга келтиради. Ривожланишнинг ҳар бир босқичи асосан ана шу кучлар зиммасига тушади. Бундай «оғирликнинг» масъулиятини ҳис қилганлардан бири М. Қўшжонов бўлди.
Тўғри, бу даврдаги адабий танқидчилик аввалги даврлардаги тарихий тараққиётнинг яна бир янги босқичи эди.
Бу чўққини эса М.Қўшжоновнинг адабий — танқидчилик фаолиятисиз тўла тасаввур қилиш мумкин змас. Демак, уни аввалги биринчи ва иккинчи авлодлар билан борлайдиган бош нуқталаридан бири ана шунда. Энг характерли хусусиятлардан бири шундаки, бу чўққига М. Қўшжонов ўзидан аввалги адабий танқидчиларни бутунлай инкор этиш йўли билан эмас, балки уларнинг энг кучли томонларини ривожлантириш ва энг муҳими — ўзига хос янги оригинал йўл билан кўтарилди. Мен адабий танқидни, унинг намояндаларини уйлаганимда, хаёлимга беихтиёр ўзбек миллий ўйини —дорбоз ва унинг ижрочиси келади. Ниҳоят мураккаб машқда ижрочи ҳамманинг кўз ўнгида жуда юқорида тортилган биргина арқон устида тик юришда уз мувозанатини сақлаш, маҳоратини кўрсатиш учун лангарини тутади. Тўғри тута олмаса ўз мувозанатини йўқотади. Моҳир дорбоз буни яхши билади. Моҳир танқидчи ҳам баъзан худди шундай. Ҳамманинг эътиборида турганини яхши билади. М. Қўшжонов билан бирга бир қанча кишилар адабиёт майдонига танқидчи сифатида отилиб чиқдилар. Лекин кўплари уз мувозанатини сақлаш ва мустаҳкамлаш учун қуролини тута олиш санъатини муносиб даражада намойиш қила олмадилар. Қоқилиб кетишлар, думбалоқ ошиб тушишлар рўй берди. М. Қўшжонов эса моҳир танқидчилик санъатини намойиш қилди. Бунинг «сирлари»дан бири, менинг назаримда, адабий ҳодисаларга (унинг ким томонидан яратилганидан катъий назар) шу сўзнинг асил маъносида холисона муносабатда бўлиши, бадиий ижоднинг истиқболи учун ҳақиқий жонкуярлиги, фидойилигидир.
М. Қўшжонов асарлари ва мақолаларини ичдан нурлантириб турган нодир хусусиятлар фақат ёшлар ва ўз тенгқурларигина эмас, айни вақтда кекса адабиётшунос — танқидчилар ва машҳур санъаткорларга ҳам бирдай манзур. Ўзининг нодир таланти ва қалби мусаффо инсонлиги билан барча катта ва кичик ижод аҳллари орасида алоҳида обрў топди. У ҳеч бир қоқилмасдан тобора ўз маҳоратини ошириб, ҳамманинг эътибори ва ҳурматини қозониб борди. Бу ҳол унинг А. Қодирий, Ойбек, A. Қaҳҳop сингари атоқли адиблар ҳақида ёзган ишларида кўринди. Янада тўғрироғи, бу санъаткорлар маҳорати «сирлари»ни ҳеч қандай шубҳаларга ўрин қолдирмайдиган даражада кенг ва чуқур кўрсатиб берди. Ойбек ижоди ҳақида М. Қўшжоновга қадар ҳам юзлаб мақолалар, бир неча монографиялар, ўнлаб диссертациялар ёзилган эди. Айниқса, атоқли адабиётшунос Ҳ.Ёқубовнинг ишларидан кейин бу борада ҳаммага манзур бўладиган фундаментал иш қилиш ниҳоятда қийин, амриҳол эди. Бунинг учун фақат талантнинг ўзигина кифоя қилмасди. Жуда катта билим, кенг диапазон ва чинакам эрудиция талаб этиларди. 1965 йили «Ойбек маҳорати» монографиясининг вужудга келиши ойбекшуносликни янада юқори босқичга олиб чиқди. Ойбекшуносликнинг янги босқичга кўтарилиши — бу, айни вақтда умуман ўзбек адабиётшунослигининг янги босқичини рўйирост кўрсатар эди. Ўн йилдан кўпроқ тинимсиз изланишлар (шу жумладан, бир неча йил Москванинг жаҳонга машҳур олимлар даврасида бўлиши, эстетик қарашларни, рус классик танқидчиларини синчиклаб ўрганишлар) ва жасоратга тўлиб ижод қилишлар шундай фундаментал ишнинг юзага келишини таъминлади.
Суҳбатларнинг бирида М. Қўшжонов номи тилга олиниши биланоқ Ойбек домланинг тўлқинланиб "Яхши! Хива —Хива!" дегани ҳамон ёдимда. Устоз А. Қаҳҳорнинг эса бу "Ойбекнинг хизматига яраша китоб бўлибди", дегани ҳамон эсимда. Мен шахсан улкан адиб А. Қаҳҳорнинг адабиётшунослар ишларига бу қадар тан бериб гапирганини камдан —кам эшитганман.
М.Қўшжонов томонидан биринчи бор очилган илмий
кашфиёт—бу бадиий ижодда инсон характерини яратиш проблемаси
бўлди. Характернинг умуман бадиий ижодда, хусусан прозаик ва
драматик асарларда тутган ўрни биринчи бор кенг йўсинда илмий
равишда кўрсатилди ва энг муҳими—бадиит мезони сифатида
атрофлича чуқур таҳлил орқали исбот этилди. Шунга мувофиқ
бадиий компонентлар тадқиқот этилди. Характерга боғлиқ ҳолда
конфликт,
сюжет, услуб, композиция, унинг турлари  проблемалари ўзбек адабиётшунослигида биринчи бор атрофлича чуқур ва кенг планда текширилди. Ойбек ижодининг дастлаб М.Қўшжонов очган бу муҳим хусусиятлари ана шу масалаларда кўринди.

Ойбек поэзиясининг эпиклик хусусиятини дастлаб илмий йўсинда тадқиқ қилди. Қисқаси, реализмнинг мазмун ва шакл жиҳатидан ҳам юксак методлигини Ойбекнинг классик асарларини кенг ва чуқур таҳил қилиш орқали ишонарли исбот этди. Демак, ўзбек адабиётшунослигининг таркибий қисми бўлган ойбекшуносликни энди маҳоратшунос олим М. Қўшжоновсиз тўла тасаввур қилиш мумкин бўлмай қолди. Унинг улкан хизматларидан бири ана шунда!
                      Назорат топшириклари:

1.1.1.Бўлажак олим қаерларда таҳсил олган?
1.1.2.Унинг дастлабки фаолияти қандай кечган?
1.1.3.Танқидчининг биринчи тақризи кимнинг асари ҳақида?
1.2.1.Танқидчининг биринчи тақризида бадиий маҳоратнинг қандай масалалари ҳақида ran боради?
1.2.2."Навоий"романи таҳлилида асосий эътибор қандай масалага қаратилади?
1.2.3."Қутлуғ кон" романи таҳлилида тадқиқотчи кимлар билан баҳсга киришади?
         Тест ."Адибнинг маҳорати" китобининг муаллифи ким?

 А. Қўшжонов         Б.Ҳ.Ёқубов          В. Н.Каримов
                                       2 —асосий масала
2.1. М.Қўшжонов —маҳоратшунос олим. Унинг А.Қодирий ва А.Қаҳҳор ижоди ҳақидаги тадқиқотлари.
Ўқитувчининг мақсади: А.Қодирий ва А.Қаҳҳор бадиий маҳорати бўйича М.Қўшжонов кашф этган масалалар ҳақида талабаларда тасаввур ва тушунча ҳосил қилдириш.
Идентив ўқув мақсадлари;

2.1.1.А.Қодирийнинг "Ўтган кунлар" романида тасвирлаш санъатини сўзлаб беради.
2.1.2.М.Қўшжоновнинг "Маҳорат сирлари" китобида А.Қаҳҳорнинг қайси асарлари таҳлил этилганини шарҳлайди.
2.1.3.Олимнинг маҳорат ҳақидаги икки китобини баҳолайди.

                         2 -асосий  масалага доир муаммолар:
2.1. Олим «Абдулла Қодирийнинг тасвирлаш санъати» ва А.Қаҳҳор ҳақида «Маҳорат сирлари» номли  тадқиқотлар яратган. Сиз «Тасвирлаш санъати» деганда нималарни  тушундингиз ва «Маҳорат сирлари» деганда қайси масалалар эътиборингизни жалб этди? Мулоҳазаларингизни нақл этинг.

2.2. М.Қўшжонов билан Сувон Мелининг «Абдулла Орипов» номли китоби 2000 йили эълон қилинди. Китобнинг «Чиғатойда туғилган тўртлик» фаслида ўқиймиз:

· Менинг ер устида танишларим кам,

· Менинг ер остида дўстларим кўпроқ.

Бу ўрин кимлар ванималар ҳақид гап боради? Сиз бу сатрларни ўқигач, қандай хулосага келдингиз?

2 —асосий масала баёни

Мен бу адабиётшуноснинг ижодии лабараторияси билан шахсан таниш бўлганим учун кунлардан бирида "Энди навбат A.Қaҳҳop маҳорати ҳақида китоб ёзиш" бўлса керак деб сўрадим. Чунки, "Синчалак" повести таҳлил қилинган мақоласиданоқ бу адиб маҳорати ҳақида китоб ёзишини билардим. Менинг саволимга "А.Қодирий хақидаги ишимни ўзбек тилида тайёрлаяпман. Шундан сўнг А.Қаҳҳорга" деб жавоб берди. Мен ўқиб юрган пайтларимдаёқ "Ўтган кунлар" романи ҳақида рус тилида (100 бетдан кўпроқ) ёзилган ишини кўрган эдим. М.Қўшжонов муҳим ишларининг баъзиларини энг аввало рус тилида эълон қилишга интиларди. Мен буни аввалдан билардим. 1963 йили рус тилида босилиб чиққан "Жизнь, характер,мастерство" номли китобида А.Қодирийнинг бу романи таҳлилига бағишлаган жуда катта мақоласи анча қисқартирилган шаклда берилди. Китобнинг А.Қодирий романи таҳлилига бағишлаган бобида тадқиқотчи А.Алиевнинг мазкур ёзувчи ижодий методини аниқламасдан қилган илмий ишидан таажжубланган эди. Худди шу йили "Ўзбек совет адабиёти тарихи очерки" номли катта жамоа ишининг муҳокамасида М.Қўшжонов Аҳмад Алиевни танқид қилар экан, ўз фикрини аниқроқ баён этди. Муҳокама ҳақида босилган материалда бунга алоҳида эътибор берилди. "М.Қўшжоновнинг фикрича, А.Қодирийнинг ижодий методи — танқидий реализм методидир. Шу сабабли унинг асарларига социалистик реализм методи нуқтаи назаридан эмас, балки танқидий реализм талаблари билан қарамоқ лозим" («Ўзбек тили ва адабиёти» журнали, 1963 й, №2, 75 —бет). Ўзбек адабиётшунослиги тарихида бу ёзувчи ижодий методи ҳақида биринчи марта шундай аниқ ва қаътий фикр айтилди. Шу ўринда бу фикрга кичик изоҳ бериш зарурияти бор. Маълумки, биринчидан, танқидий реализм алоҳида метод эканлиги билан 20—йиллардаги унинг кўриниши орасида муайян фарқларни, ундаги жиддий ўзгаришларни унутмаслик керак. Иккинчидан, А.Қодирий танқидий реализмдан аста—секин бевосита янги воқелик — замонавийлик таъсири ва ижодий изланишлари билан янги социалистик реализм позициясига келганини тан олмаслик мумкин эмас. Учинчидан, янги реализмга нисбатан классик (танқидий) реализм принциплари устун бўлган қатор асарлари билан ҳам ўзбек адабиётида янги методнинг шаклланиши ва камолоти учун буюк ҳиссасини кўрмаслик, тушуниб етмаслик кечирилмайдиган ҳол. Буларни шу ўринда махсус таъкидлашимнинг асосий боиси — ҳозирги пайтда ҳам А.Қодирий методи хусусида бир —бирига бутунлаи зид, ҳатто айрим вульгар социологик қарашлар очиқ —ойдин баён этилаётганидир. Қатор фактлардан фақат бирини эслатиш билан чекланаман. 20—йилларда бутун ўзбек адабиётида реализм учун кескин кураш бўлган тарихий факт. Шу курашнинг марказида Фитрат ва А.Қодирий, Чўлпон каби улкан сиймолар турди. Энг муҳими — реализмнинг энг етук асарларини,  классик романларини  яратди. Қaтop илмий адабиётларда бу йилларда реализм учун кескин кураш олиб бориш ҳам, унинг классик намуналарини яратиш ҳам — биринчи навбатда янги адабиёт учун бўлган курашнинг ўзига хос кўринишларидан биридир. А.Қодирий ана шундай ўзига хос адиблардан ҳисобланарди.
Кези келганда мен М.Қўшжоновнинг ижодига хос қатор характерли хусусиятларидан камида иккитасини таъкидлаб ўтмоқчиман. Улардан бири —адабий танқидчилик фаолиятини бирор йирик санъаткор маҳорати ҳақида йирик асар ёзиш билан қўшиб олиб бориши бўлса, иккинчиси —бу борадаги ишларини, аввало, рус тилида бостириб чиқаришидир.
Адабий танқид, энг аввало, замонавий бадиий жараён билан шуғулланиб келган, унга ўзининг реал муносабатини билдириши билан фаол ва жозибали бўлган. М.Қўшжонов ҳам худди шу йўл билан борди. У вақти —вақти билан А.Қодирий ва Ойбек типидаги улкан санъаткорлар ижодига мурожаат қилди. Уларнинг маҳоратини, катта санъатини атрофлича кенг ва чуқур таҳлил қилиш орқали замонавий бадиий жараёнга самарали таъсир этиш йўлини излади, топди. Албатта, топилган энг тўғри йўл ҳам силиққина амалга ошган эмас. Чунки, баъзи бир таниқли кишилар ҳам А.Қодирий ижодига шубҳа билан қарар эди. Бу борадаги вазиятнинг мураккаблиги А.Қодирий санъатини намойиш қилишни, улкан адиблигини кўрсатишни анча оғирлаштирди. Шунинг учун энг аввало кўп ишларини рус тилида ёзди ва чиқарди. Бу ўша пайтдаги энг маъқул йўллардан бири ҳисобланарди.
Ўзбек адабиётшунослари орасида М.Қўшжонов биринчи бўлиб А.Қодирийнинг улкан адиб эканлигини «Ўтган кунлар"романини юксак дид билан таҳлил қилиши орқали кўрсатиб берди. "Абдулла Қодирийнинг тасвирлаш санъати"(1966) номли китоби билан "Ўтган кунлар" романи қайта яратилди. А.Қодирий ҳаётлик пайтидаёк ўзига муносиб ҳайкал куйган адиблар сирасига мансуб. М.Қўшжонов ўз китоби билан бу ҳайкалнинг замири ниҳоятда мустаҳкамлигини ва сеҳрли оламини жасорат билан янгидан кашф этди. А.Қодирийнинг ҳаёт ва қаҳрамонлар характерини тасвирлашдаги юксак маҳорати, бу борадаги унинг ўзига хос нодир хусусиятларини, образлар яратишдаги моҳирлиги, қўллаган усулларини биринчи бўлиб М.Қўшжонов кўра олди ва жуда нозик ҳамда юксак дид билан чуқур таҳлил орқали кўрсатди. "Социалистик реализмни эгаллай олмади. Сингари ўта мавҳум, шу туфайли у ёки бу етишмайди", деганга ўхшаш тузсиз гаплар, ноилмий қарашлар, қолаверса социалистик реализмга тайёр қонун — қоидаларнинг фақат оддий йиғиндиси сифатида нотўғри ёндошишлар қанчалик камайиб борса, чинакам тарихийлик принципи қанчалик чуқур томир отса, А.Қодирийнинг улкан санъатини илмий тарзда кўрсатиш шунчалик кучаярди. Бу борада ҳам М. Қўшжоновнинг ишлари ибратли бўлди. 1968 йили "Маҳорат сирлари" номли китоби босилиб чиқди. Бу асарда А. Қаҳҳорнинг катта эпик асарлари кенг планда таҳлил қилинди. 1970 йили эса бу адиб ҳақида "Ҳаёт ва нафосат" номли китоби чоп этилди. Бу асарда олим адибнинг ҳикоянавислик санъати ва драматик асарларини чуқур таҳлил этди.
Санъаткор А.Қаҳҳорнинг нодир хусусиятларидан бири — замонавий ҳаётни психологик таҳлил қилишдир. Бу жиҳатдан у зўр истеъдод соҳибидир. "Сароб" психологик роман эканлигини, "Синчалак" психологик повестлигини биринчи бор илмий асослаб берган ҳам М.Қўшжонов бўлди. Улкан адиб А.Қаҳҳорнинг адабий — эстетик қарашларини биринчи марта атрофлича текшириб, илмий муомалага жасорат билан олиб кирган ҳам М.Қўшжонов эди. Олимнинг энг катта кашфиётларидан яна бири —А.Қаҳҳорни XX аср ўзбек адабиёти асосчилари сифатида кўрсатиши, яъни ўзбек ҳикоянавислигининг чинакам асосчиси эканлигини тўла жасорат билан исбот қилишидир. Юқорида айтилган фикр — мулоҳазалардан табиий равишда шундай хулосалар келиб чиқади. Биринчидан, кейинги 50 йиллик ўзбек танқидчилигини М. Қўшжоновсиз тасаввур этиш мумкин эмас. Унинг бу даврдаги камолоти биринчи навбатда ана шундай улкан санъаткорлар маҳоратини таҳлил қилишда мужассамлашди.
У танқидчилик соҳасида олим, олимлик соҳасида етук танқидчи. ўзбек адабиётшунослигининг таркибий қисмлари бўлган кодирийшунослик, қаҳҳоршунослик М.Қўшжонов сиймосида янги босқичга кўтарилди. Бу адиблар ҳақида энг зарур гапларни айта олди, кўплаб тадқиқотчилар эътиборидан четда қолган ажойиб фазилатларини кашф этди. Бу ҳол биринчи навбатда "Мастерство изображения характеров в романах Айбека" (1959), "Ҳаёт ва маҳорат" (1962), "Жизнь, характер, мастерство" (1963), "Ойбек маҳорати" (1965), "Абдулла Қодирийнинг тасвирлаш санъати" (1966), "Айбек" (1966), "Маҳорат сирлари" (1968), "Ҳаёт ва нафосат" (1970) ва бошқа монография характеридаги илмий тадқиқот ишларида ўз инъикосини топди. М. Қўшжонов ҳақида "Маҳоратшунос олим" сарлавҳаси билан газетада мақола босилиб чиқди. У биринчи бўлиб шундай ном олди.
М.Қўшжонов танқидчи ва олим сифатида ҳамиша адолатли, холис ва принципиал йўл тутиб келмоқда. Шунинг учун ҳам унинг барча мақола ва китоблари жамоатчилик ҳурматига сазовор бўлди Атоқли сўз санъаткори А.Қаҳҳор ижодини қиёсий ўрганишга бағишланган М.Қўшжоновнинг йирик илмий иши 1971 йили Ўзбекистон Фанлар академиясининг катта Илмий Кенгашида олимлар жамоатчилиги томонидан ўзбек адабиётшунослик фанининг ютуғи сифатида юксак баҳоланди. Унга филология фанлари доктори деган илмий даража берилди. Ўшанда М.Қўшжонов ижодининг айни ёз палласи эди. У янги —янги ижодий режалар ва ўйлар билан яшади.
1969 йили Қуддус Муҳаммадий, Қудрат Ҳикмат ҳақидаги адабий портретлари китоб бўлиб чоп этилди. Иззат Султон ҳақидаги адабий портрети "Ўзбек совет адабиёти тарихи"(1972) китобидан ўрин олди.
1972 йили рус тилида "Уроки мастерства", 1973 йили ўзбек тилида "Ижод сабоқлари" номли китоблари босилиб чиқди.
Олимнинг А.Қодирий, Ойбек, А.Қаҳҳор ижодига бағишлаб ёзган қатор китоблари, Қ.Муҳаммадий, Қ.Ҳикмат, И.Султон ҳақидаги адабий портретларини, Абдулла Орипов, Шукур Холмирзаев, Омон Матчон каби ёшлар ҳақида ёзганларини ўқиганимизда, ёзувчиларнинг асарларини ўқигандай таъсирланамиз, бадиий завқ оламиз. Бадиий асарни ўқиш жараёнида туғилган ҳис — туйғуларимиз қайта уйгонади. Асар қаҳрамонларининг индивидуал қиёфаси, бой ички дунёси, орзу ўйлари кўз ўнгимизда янада ёрқинроқ гавдаланади. Беихтиёр олим таҳлил қилган бадиий асарларнинг кўп жойларини қайта ўқиб чиққингиз келади.
Ўзбек болалар поэзиясининг камолотига салмоқли ҳисса қўшган ва ўзига хос мактаб яратган отахон шоир Қ.Муҳаммадий, ёрқин таланти билан болаларнинг севимли шоири бўлиб қолган Қудрат Ҳикматнинг адабий портретларини яратар экан, олим ўзига хос йўлдан борди. Икки шоир ижодида кўпчиликка номаълум бўлган маҳорат "сир" ларини кашф этади.
Олим санъаткорлар ижодини юксак ғоявийлик ва бадиийлик, мазмун ва шакл бирлиги, мақсаднинг аниқ ва изчиллиги, услубнинг гўзал ва ранг —баранг, тилнинг бой ва ифодали бўлишига эришиш каби адабиётнинг муқаддас, эстетик принциплари нуқтаи назаридан текширади ва ҳар бирининг ўзига хос санъати ва муштарак томонларини очиб беради.
1973 йили танқидчининг уч китоби босилиб чиқди. "Абдулла Қаҳҳор ижодида сатира ва юмор", "Ижод сабоқлари", "Шомил Алядин" номли китоб ва рисолаларида бугунги куннинг актуал масалалари хусусида фикр юритилади.
Адабий танқидчилик замонавий адабий жараённи атлофлича кенг ва чуқур таҳлил этиши, унинг ички ривожланиш қонуниятларини улкан истиқбол нури билан кўрсатиши, айни вақтда, ҳар бир ижодкорнинг ўз имкониятларини тўла даражада адабий ҳодисаларга "кўчириш"га кўмаклашиши, истеъдодларнинг тўғри йўлдан боришини таъминлашда ҳамроҳ ва елкадош бўлиши лозим. Бу боради Матёқуб Қўшжоновнинг хизматлари бениҳоя катта.
Айниқса, унинг кейинги йиллардаги ўзбек поэзияси хусусида билдирган оз ва соз фикр — мулоҳазалари, устоз адибларимизнинг сабоқ бўларлик тажрибаларини умумлаштирувчи мақолалари, қатор ўзбек ёзувчиларининг ҳаёти ва ижоди йўлини оригинал тарзда текшириш мақсадида ёзилган адабий портретлари кенг жамоатчилик эътиборини жалб этиб келяпти. Масалан, "Ижод сабоқлари"да муаллиф адабиётшунослигимизнинг қатор актуал масалалари — юксак идеал ва ижодкор масъулияти, замонавийлик ва маҳорат, шахсият ва ижод, санъаткорнинг мураккаб ижодий жараёни каби қатор жиддий муаммолар юзасидан бир қанча муҳим фикр — мулоҳазаларини мароқли баён қилади.
Китобдан ўзбек адабиётининг турли муаммолари ҳамда адабиётшуноснинг айрим назарий қарашлари ўрин олган бўлса —да, бу мажмуа турли —туман характердаги мақолаларнинг йиғиндисига айланиб қолмаган. Чунки, муаллифнинг ҳамма мақолалари негизида улкан бир мақсад ётади. Бу адабиётимиз истиқболининг янада порлоқ бўлиш истагини бутун асар руҳига моҳирона сингдириб юборилганлигидир. "Ижод сабоқлари"нинг ўзига хос фазилатларидан бири ҳам ана шунда.
Муаллиф ўзбек адабиётининг йирик намояндаларидан тортиб, эндигина катта адабиёт майдонига кириб келаётган ёш ижодкорларнинг илк асарига муносабат билдирганда ҳам унинг учун бош мезон битта, яъни — ҳаётийлик. Олим бирор асарни баҳолар экан, унда ҳаёт Ҳақиқати бадиий характерлар талқинида қанчалик ва қандай акс этганига эътиборни жалб этиб, бу ҳақдаги ўз ҳукмини изчил мантиқ билан асослайди. Тўпламдаги қатор мақолаларда Ойбек, Шукрулло, Й.Шамшаров, П.Қодиров, Ш.Холмирзаев, Сайёр, С.Кароматов каби ижодкорлар асарларининг ютуқ ва камчиликлари ҳам ҳаёт Ҳақиқати тарозисига солиниб баҳоланади. Китобнинг айниқса Ойбек, А.Қаҳҳор, И.Султонов, Ҳамид Ғулом, Шукрулло, П.Қодиров, Й.Шамшаров, А.Орипов ижоди, уларнинг ғоявий — эстетик принципларини текширишга бағишланган адабий портрет ва портрет типидаги мақолалари янги фикрларга бойлиги, ижод жараёнини текширишда мақсаднинг аниқлиги, ижодкорнинг етакчи томонларини аниқлашда масалани тўғри қўя билганлиги билан эътиборга лойиқдир.
"Сабоқ буларли тажриба фақат катталарда эмас, балки ёшларда ҳам бўлиши мумкин. Баъзан илҳом ва масъулият билан яратилган ёш авторнинг илк асари ўз авлоди руҳий дунёсидан дарак беради, ўзи яшаётган замон ҳаёти кўзгуси даражасигача кўтарилади"—деб ёзади адабиётшунос "Ижод сабоқлари" нинг кириш қисмида.
      Мунаққид китобнинг "Ёшлар ва ёшлар ҳақида" қисмида
ёшлар ижодини ана шу эзгу ният билан текширади ва улардан ўрнак
буларли қатор фазилатларини топа олади. Хусусан, "Ҳаёт ва ватан
мадҳи" мақоласида ёш шоир А.Орипов ижодий индивидуаллигига хос
нодир фазилатларни топади. Унинг шеъриятидаги
образлиликни ўзига хосликни таҳлил қилади. Тадқиқотчининг
Ш.Холмирзаев, О.Матчон ижодига оид мақолалари ҳам холисона
ёзилганлиги билан эътиборга лойиқ.
"Ижод сабоқлари" ёшларга ўрнак бўларли фазилатларга бой асар. Шулардан бири, шубҳасиз, танқидчи самимиятидир. М.Қўшжонов ғоявий — бадиий юксак асарларни ҳам, ғур, бадиий бўш асарларни ҳам таҳлил этаётганда холис мулоҳаза юритади. Бу хусусият, "Қадрланмаган муҳаббат", "Алдашга бола яхши—я" мақолаларида янада бўртиб туради. Қисқаси, бошқа асарлари каби "Ижод сабоқлари" ҳам худди бадиий асар сингари иштиёқ билан ўқилади.
У китобхонни фикрлашга ундайди. Унинг бадиий асарларидан олган эстетик завқни янада оширади.
Жасоратли мунаққид ва адабиётшунос олимнинг "Маъно ва мезон" (1974), "Моҳият ва бадиият" (1977), рус тилидаги "Талант қирралари" (1975), "Ойбек" (1976), "Маҳорат маъсулияти" (1977) номли китоблари ҳам ҳозирги ўзбек адабиётшунослиги ва танқидчилигининг принципиал ютуқлари бўлиб қолди. Унинг икки китоби ("Маъно ва мезон", "Талант қирралари") Ҳамза номидаги Республика Давлат мукофотига сазовор бўлди. 1978 йил олимга "Ўзбекистон ССРда хизмат кўрсатган фан арбоби" деган унвон берилди. 1979 йили Ўзбекистон Фанлар академиясининг навбатдаги йиғилишида М.Қўшжонов шу академиянинг мухбир—аъзолигига сайланди. Айни вақтда шу йили унинг "С.Айний ва ўзбек адабиётининг шаклланиши", "Қўриқ сабоқлари" (рус ва ўзбек тилларида), "Ҳаёт ва қаҳрамон" номли китоблари чоп этилди. Қисқаси, устознинг қамрови бениҳоя кенг, фикрлаш доираси ғоят теран, мантиқан жуда кучли. У фаол муносабатда бўлмаган ёки ёзмаган ўзбек адабиётида бирор атоқли йирик санъаткор йўқ. Олим уларни атрофлича таҳлил қилган. Устознинг бундай нодир хусусиятига, чинакам заҳматкашлигига барча бирдай тан беради.
Устоз ўз шогирдларига нисбатан ҳам жуда меҳрибон, вақтида жуда қаттиққўл. Бу ҳам устоз эстетик принципларининг собитлигини кўрсатади. Ҳатто китоблари чиқиб, адабий жамоатчиликка танилган шогирдлари ҳам ишларини устозга кўрсатишга, яъни талабига жавоб берадими ёки йўқми дея ҳайиқиб юришади.
"Адабий танқид ҳам ихтиро қилади, ихтиро қилинган талантларни ардоқлайди", М.Қўшжоновнинг шиорларидан бири мана шу. Танқидчи ўзининг бу принципига доим содиқ. У баъзи адабиётшуносларга ўхшаб шогирдига "Оқ йўл" тилаб, кейинчалик эса унинг келажагига бефарқ қараб кетадиганлардан эмас. У бирор талантни кашф этдими, унинг ҳар бир асарини, адабиётдаги ҳар бир қадамини синчковлик билан кузатиб борадиган, унинг ютуқларидан қувониб, камчиликларидан ташвишланадиган, тўғри йўлга кириб олишига доим кўмаклашадиган устозлардан.
Шогирдларининг бадиий ижод соҳасида ҳам, танқидчилик ва адабиётшунослик соҳасида ҳам мустақил ўрни бор. Бу олим ихтиросини ва ихтиро қилган талантларга катта масъулият билан муносабатда бўлиши нишонасидир. Оз бўлсину соз бўлсин — бу илмий кадрларни етиштиришда амал қиладиган эстетик принципининг моҳиятини ташкил этади. Худди шу принцип олимга чинакам меҳнатсевар, ҳаётини ижодга бағишлаган талантларни етиштиришга имкон бераяпти. Улар домланинг ўз фарзандлари бўлиб қолган. Улар орасида таниқли шоир ҳам, прозаик ҳам, адабиётшунос ҳам бор. Булар олимнинг бахти. Ана шундай бахт ва саодат ҳаммага ҳам насиб этсин!
       М.Қўшжоновнинг 1979 йили икки жилдлик сайланма
асарлари чоп этилди. У А.Қодирий, Чўлпон, Фитрат, Ҳамза,
С.Айнийдан тортиб ҳозирги ўзбек адабиётининг ижодкорлари
О.Ёқубов,
С.Аҳмад, П.Қодиров, А.Орипов, Э.Воҳидов,
Ш.Холмирзаев, Ў.Ҳошимов ва бошқа шоир ва адиблар ижоди ва
асарлари хусусида эътиборга лойиқ тадқиқотлар яратди. Биргина
мисол. Яқинда (2000) устоз—шогирд Матёқуб Қўшжонов билан
Сувон Мелиевнинг "Абдулла Орипов" номли китоби "Маънавият"
нашриётида чоп этилди ва адабиёт мухлислари ҳамда кенг
китобхонлар оммасига туҳфа қилинди. Миқдори 3 минг нусха. Ўта
даражада оз. Публицистика ва бадиий ижод майдонида юрганлар
учун ҳам етарли эмас. Зеро, вақтли матбуот ходимларининг аксарият
қисми кўпинча ўз мақолаларига, турли жанрдаги ишларига сирға
тақиш, зеб бериш, муайян руҳ бахш этиш учун Абдулла
шеърларидан, доно ва ҳикматли сўзларидан мисоллар оладилар. Шу
боис шоир асарлари уларга қанчалик зарур бўлса, у тўғрисида китоб
ҳам шунчалик керак. Инчунун бу китоб уларнинг А.Орипов ижоди,
шеърияти ҳақидаги шаклланган тасаввурларини янада тўлдиради ва
бойитади, янги —янги фикр — мулоҳазалар уйғотишга имкон беради.
Бадиий ижод аҳли эса, табиий равишда ўз Сардорининг — нафақат
Қаҳрамон адиб Раҳбарнинг, энг муҳими —уни XX аср ўзбек
адабиётининг тенгсиз намояндаси сифатида машҳур қилган асарлари
ва қатор омиллари таҳлили қизиқтиради. Асарнинг "Сўзбоши" сидан
сўнг мухтасар бир лавҳа келтирилади. Унда машҳур олим
М.Қўшжоновнинг 1995 йили таклиф юзасидан Қашқадарёда бўлиши
ва Ориф ота ҳузурида кечган кичик бир суҳбати эътиборни жалб
этади: 1983 йилнинг куз кунларининг бирида Шароф Рашидов
Қаршига борибди. Бу унинг Қаршига охириги келиши экан. Косон
туманида катта йиғилиш чақирибди. Шу ерга келиб Ориф бувадан
хабар олмасдан кетишни эп кўрмабди—да, йиғилишдан олдин уни ўзи
ҳузурига таклиф қилдирибди. Суҳбат қуюқ бўлибди. Гап кўпроқ
Қашқадарё вилояти ва у ерда кейинги йилларда рўй бераётган
янгиликлар ҳақида бўлибди. Суҳбат охирлаётган пайтда Шароф
Рашидов Ориф отага дебди:
        -Ориф ота, мен шу юртнинг каттасиман, яъни пошшосиман, бирор камчилигингиз бўлса айтинг, сизга ёрдам берай.
     — Худога шукр, ҳеч қандай камчилигимиз йўқ, — дебди бува.
     — Битта "Газ —24" берайлик, ўғиллар миндириб юришсин.
     — Йўқ,ташвиш қилманг, мошинга миниб қаёққаям борардим.
     — Ундай бўлса, янги уй кўрдириб берай, олдини боғ қилиб олинг.
     - Йўқ,худога шукр. Уй —жойим бор, боғим ҳам...          

     - Шароф Рашидов озгина жимликдан сўнг:
    — Майли, кўчаларингизни асфальт қилдириб берамиз,—дебди. Яшин тезлигида бир  фикр хаёлимдан ўтди.   "Бу таклифга Ориф ота йўқ демаган бўлса керак". Аммо Ориф ота:
     — Йўқ, — дебди — кўчаларимиз яхши, текис, юрса бўлади... Ниҳоят:
— Пенсиянгиз қанча, озмасми, кўпайтириб берай,—дебди Шароф Рашидов.
— 90 сўм оламан, ўзимга етади. Болаларим ҳаммаси ўзига тинч,—жавоб қилибди Ориф бобо. — Невараларим ҳам менинг олдимга бўш келишмайди. Аммо мен ҳам уларни қуруқ қайтармайман.
— Ҳеч нарса керак эмасми, ҳеч нарса сурамайсизми? —дебди Шароф Рашидов ажабланиб.
— Сўраймиз, албатта, сўраймиз. Қаршига, Қашқадарёга ёрдам қилинг, бизга ёрдам қилганингиз бўлади.
Шароф Рашидов бироз сукутга берилибди. Хиёл жилмайибди. ўрнидан туриб:
— Юзга киринг, Ориф ака! — деб бува билан ота —боладек хайрлашибди.
Шароф Рашидов умрида кўп одамлар билан учрашган, ҳамсуҳбат бўлган. Кўпчиликнинг арз —додини ҳам эшитган. Ким билсин бу пайт унинг хаёлидан нималар ўтган экан. Бундай камсуқим, ўз нафсини тия биладиган одамларни учратиш ҳадеганда бўлавермайди.
Ориф отанинг чеҳраси очилди, ўзига хос жилмайди. Шароф Рашидов билан бўлган ўша суҳбатга ўзи ҳамон бепарводек қиёфага кирди — да:
— Шароф Рашидов менга "юзга киринг!" деган. Юзга киришни умид қилиб юрибман, — деди".
Гап бу ўринда бутун эл —юртга азалдан маълум бўлган Ш.Рашидовга хос одат —қайси туман ва вилоятга борганида ўша жойдаги энг нуфузли, файзли оқсоқоллари билан самимий ва табиий бир тарзда ўзаро суҳбатлашишни махсус таъкидлаш эмас. Айни чоғда олтмишинчи йилларнинг иккинчи ярмидан бошлаб то умрининг охиригача Ш.Рашидов Абдулла шеъриятига алоҳида катта эътибор бергани, достонларини чоп эттириш, ҳатто унинг асарларини Москвада чиқариш учун тегишли ташкилотларга мактуб йўллагани каби қатор масалалар ҳақида баҳс очиб, уларни кўз —кўз ҳам қилмайди. Буларни олим яхши билади, лекин бу ўринда алоҳида тўхталишни лозим кўрмайди. Энг муҳими, тадқиқотчи Абдулла Орипов шеъриятидаги маънодорлик, инсонийлик, ватанпарварлик янглиғ хислатлар "у туғилиб ўсган,тарбия топган муҳитга боғлиқ экан"лигига жиддий эътибор беради. Ниҳоят, мазкур лавҳа салкам юз ёш умр кўрган Ориф бобо вафоти муносабати билан Ўзбекистон Президенти Ислом Каримовнинг Халқ шоири Абдулла Ориповга йўллаган таъзиясини эълон қилиши билан якунланди. Ҳар иккала ҳодиса ҳам асарга алоҳида руҳ ва мантиқ бахш этади.
"Истеъдоднинг туғилиши" фаслида тадқиқотчи ёш Абдулла ўсган Некўз қишлоғи, ястаниб ётган тоғ — Қўнғиртовга нигоҳ ташлайди, унда бўлажак шоирнинг мол боққани, қўй ҳайдагани, унинг ўзига хос романтикасини завқ билан қайд қилади. Асов ва олов қалбига шеър ёдлаш ва машқ қилиш билан ором бергани маълум. Бу ҳол ёш Абдуллага мактабда таҳсил олган йиллардаёқ одатга айланган. "Болалик чоғларидаёқ Алишер Навоийнинг мураккаб шеърларини тезда ёд олиш" шундан далолат беради.
Китобда ёш Абдулланинг университетда талабалик йилларида битган "Арча", "Учқун", "Булоқ" номли шеърлари мухтасар бир тарзда таҳлил этилади ва сўнгра шоирнинг тўпламлари ичида энг мукаммали "Юзма —юз"га ҳийла кенгроқ тўхталади.
"Альбом" ва "Юзма —юз" шеърлари шоир "ижодида босқич ҳисобланадиган асарлар" сирасига мансуб дея тасифланади. Айни чоғда, шоирнинг "Онажоним", "Созим" шеърлари дастур асарлар сифатида тадқиқ этилади.
Менинг назаримда Абдулла Орипов ўзбек адабиётида чақмоқдек ялтираб пайдо бўлганлар сирасига мансуб сиймо. XX аср ўзбек поэзиясида Чўлпон, Ойбек, Ғафур Ғулом, Ҳамид Олимжон сингари қатор юлдузлар бор.
Ёш Абдулла олтмишинчи йилларда ўзбек поэзиясини яна бир юксак чўққига кўтариш учун ниҳоятда кучли шиддат билан ижод қилди ва тез орада шуҳрат топди. Унинг яловбардори бўлиб қолди. Шак —шубҳасиз, юқорида номлари зикр этилган улкан сиймолар ҳаёт йўли билан Абдулла кечирган умр оқими ўртасида ақл бовар қилмайдиган ўта кескин фарқлар мавжуд. Йигирманчи йиллар ўртасида Ойбек "курашади икки тўлқин,қараб турайми" дея нидо қилгани маълум. Фитрат, А.Қодирий, Чўлпон сингари буюк санъаткорлар шундай машъум "тўлқинлар" қурбони бўлди... Абдулла бундай бир —бирини яксон этувчи "даҳшатли тўлқинлар "ни кечирмаган бахтли сиймо. "Муқаддас замон ҳаққи ёқа тутиб айтаман. Қанийди куйлайверсанг ҳамиша бахтни тўлиб" (Абдулла Орипов). Юқорида номи тилга олинган улуғ даҳолардан Абдуллада фарқ қиладиган нодир томонлари ҳийла кўп. Улардан бири —у ўз салафларига шаккоклик қилган эмас. Бундай ҳолни мен-ҳамон сезмаганман. Аксинча, у шеъриятимиз дарғалари ижодидаги дурдоналардан ғоят кучли таъсирланади. Уларнинг хотирасига муносиб даражада теран мазмунли шеърларини бағишлайди. 

 М.Қўшжонов ёзади: "Қайси бир китобхон Ойбекнинг "бир ўлкаки, тупроғида олтин гуллайди" деб бошланган "Ўзбекистон" шеърини қайта — қайта ўқимайди дейсиз? Қайси китобхон Ҳамид Олимжоннинг "Бахтлар водийси"дан мисралар эшитиб, дили тўймайди дейсиз?... Ойбекда ўзбекнинг тарихига тегишли воқеалар қиёсланса, Ҳамид Олимжонда гўзал ўлка баҳор нафасига йўғирилиб, романтик оҳангда берилади. Уйғун ватаннинг қудратига урғу беради. Абдулла Орипов эса "Ўзбекистон" шеърида устозларидан сабоқ олиб, уларни такрорламаган ҳолда, ватани ҳақида жозибали шеър яратади". Абдулла Орипов — фалсафий — бадиий таҳлили ғоят кенг ва теран, ижодий уфқи беқиёс, образлар дунёси бой, табиий бўёқларга тўлиқ, оҳанглари жуда жўшқин шоир. "Туйғуси сел шоир" Чўлпоннинг "Соз"шеърий тўпламига монанд бир тарзда "тошқин дарёдек жўшқин қалб" соҳиби Абдулла Орипов шеърларидан бирини "Созим" деб атади. Шоир улуғлар шажарасини Берунийдан бошлайди. "Ухлар эди Колумб ҳам денгиз ортин ёритганда Беруний ақли",—дейди у. "Осмон илми туғилган илк бор Кўрагоний жадвалларида" — давом эттиради шоир. Алоҳида фахр билан Навоий даҳосини шундай таърифлайди:
Беш асрким, назмий саройни
Титратади занжирбанд бир шер
Темур тиғи етмаган жойни
Қалам билан олди Алишер.
Шоир ўзига хос салобат билан поэтик жилоларни ишга солиб,тарихнинг масъул босқичларини бирма —бир тилга олади... Ҳисор тепасидаги Муқанна ғорининг минг йиллик тарихидан сўзлаш —унинг фарзандлик бурчи:
Жаҳонгир мана бу, Бедил мана бу, 

              Кўкдан тушмагандир улар, ҳойнаҳой. 

              Буюк Улуғбекнинг чашмига кўзгу 

              Кўкда ҳамон кезар ўша тўлин ой.
Шоир ўз элининг улуғ фарзандларини алоҳида бир ғурур, алоҳида бир фахр билан эслар экан, уларнинг асл бетакрор сиймосини, башарият оламидаги тутган ўрнини тасаввур этишга имкон берадиган даражада поэтик сўзлар топади ва қуйма, жўшқин, жозибали мисралар битади. Уларни асримиз юксаклигидан янгича кашф этади.
Нафақат ўз Халқининг тенгсиз ўғлонлари ва даҳо санъаткорлари, айни замонда рус адабиётининг яловбардорлари, Оврўпа маданиятининг буюк сиймолари асарлари билан яқиндан танишиш, ўқиб —ўрганиш ҳам Абдулланинг шеърият арсеналини қайраб боргани сир эмас. Унинг ижодида Пушкин,  Лермонтов,  Некрасов, XX аср рус адабиётининг беқиёс кучли шоирлари номлари бот —бот тилга олинади...
Устоз китобида Абдулланинг "Пушкин" шеърига муносиб бир даражада ва мухтасар бир тарзда нигоҳ ташлайди ва ундан шундай бир парча келтиради:
Тожу тахт қусури, кону адоват, 

Ғийбату кин, ғараз бижғиб сасиган — 

Замонга абадий лаънатлар бўлсин!

 Эзгулик куйчисин ўққа тутган у

 Олифта Дантеснинг қиёфасида!...
Тўғри, бу хилдаги ҳукмлар, лаънатлар қанчадан—қанча айтилган, лекин "тожу тахт қусури, кону адоват, ғийбату кин, ғараз бижғиб сасиган замон" бутунлай ўзгариб кетмаган... Тахт учун шиддатли кураш, бу борада кону адоват, мунофиқлик, ғийбату кин бутун йўқолмаган.
Абдулланинг фақат 27 баҳорни кечирган буюк Лермонтов ҳақидаги шеъри ҳам худди шундай юксак санъат асари. Бундай қабиҳ ва зўравон муҳитни, ҳар икки шоир асарларини ўқиб, уларни теран ҳис қилмаган шоир бундай завол ҳақида гўзал шеърлар битиши амримаҳол. Абдулла шеърларида, мисраларида кўп маънолик, сероҳанглик, шиддатли гражданлик каби нодир хусусиятларини ўқиганимда, энг аввало ана шу шоирлар мансуб бўлган халқнинг тенгсиз сиймолари хотирамга келаверади.
Олим китобда шоирнинг "Онажон" (1969) шеърий тўпламидаги айрим асарларини теран нигоҳдан ўтказади. У "Қарши қўшиғи" сингари бир қатор шеърларини таҳлил қилар экан, шундай хулосага келади: "Абдулла Ориповнинг она — Ер, Ватан, Халқ ҳақидаги шеърлари асосан кўтаринки руҳда, баъзи ўринларда романтик услубда битилган".
Тадқиқотчи Абдулланинг "Жаннатга йўл" достони таҳлилига ўтишдан олдин "Темир одам" ва "Тилла балиқча" шеърларига эътибор беради. "Темир сифат одамлардан ҳам, тилла балиқ сифат одамлардан ҳам яхшилик чиқмайди. Шоир достонида эса бошқача типдаги одамлар ҳислатини қаламга олади... ҳам мазмунан, ҳам шаклан "Жаннатга йўл "дан Дантенинг "Илоҳий комедия" сининг ҳиди келиб туради". Дарҳақиқат, бундай буюк асарнинг таржимаси учун Абдулла Орипов йиллаб вақт сарфлади. Бундай сермашаққат ижодий меҳнат беҳуда кетмади. Китобда Абдулла суҳбатларидан шундай кичик парча нақл этилади: "Мен лирик шоир эдим Ҳаёт мени ҳажвий бўлишга мажбур этди. Шу ёшимгача жуда кўп арзимаган одамлар билан учрашдим. Шунинг учун баъзи шеърларимда уларни ёзишга тўғри келди. Дунё фақат ёмон одамлардан иборат экан, деган хулосага келган вақтларим ҳам бўлган.   Кейин,   умуман,  ҳаёт  бундай  эмаслигига  менда доим  бир ишонч мавжуд эди, ҳозир ҳам шундай".
М. Қўшжонов "Жаннатга йўл" нинг "Муштум" журналида чоп этилганда дағдағали гаплар кўтарилгани, расмий равишда шиқоятлар, яъни "Абдулла Орипов совет воқелигини бўзиб кўрсатаяпти, унинг асари бошдан оёқ туҳмат" дея шов —шувлар бўлганини эслайди: "Бу шов —шувлар натижасида катта идоралар кўламида текшир — текширишлар бошланди. Текширувга жалб қилинган каминанинг хулосалари инобатга олинди. Кейинчалик тақриз сифатида босилган бу хулосалар 1980 йилда нашр қилинган шоирнинг "Жаннатга йўл" китобига сўзбоши сифатида илова қилинди".
А. Мухтор 1971 йилда чоп этилган "Ёш дўстларимга" китобида ҳам А. Ориповнинг "Муҳаббат", Куз хаёллари", "Лайлак", "Жаннат" номли шеърларини "ғоявий хато" деб майдонга чиққан эди.
Олим шоирнинг "Инсон манзараси", "Қўриқхона", "Учинчи одам", "Тулки фалсафаси" шеърларида акс этган ҳаёт зиддиятларига, носоғлом кучлар таъсирига китобхон диққатини жалб қилади. Китобнинг "Вафо талқини" шоирнинг машҳур "Аёл" шеъри ва мархум Очил Тоғаевнинг бу асарга муносабати хусусида баҳс этади. Бахсмунозара ишонарли ва мантиқан тўғри. А. Орипов ўзи ҳам Мунаққид О. Тоғаевнинг даъвоси асоссизлигини характерли бир мисол билан кўрсатган эди. Назаримда, шеърни ёрига           садоқатли Аёлга қўйилган ўзига хос ҳайкал дейиш ўта муболага бўлмас.
Олим китобнинг "Муҳаббат ва ўлим" фаслида шоирнинг "Ҳакам ва ажал" достони сюжети марказидаги Ибн Сино образига алоҳида эътибор беради. Унинг характерли белгилари конкрет таҳлил этилади. Қисқаси, китобда "Жаннатга йўл", "Ҳакам ва ажал" достонларида Абдулла Ориповга хос образ яратиш санъати хусусида баҳс қилинади.
Асарнинг ўн бешинчи боби шоирнинг соҳибкирон Амир Темур ҳақидаги драмаси таҳлилига бағишланган.
XX аср ўзбек адабиётида узоқ ва яқин тарихий ўтмишни бутун мураккаблиги билан, даврнинг социал ва миллий диалектикасини бадиий жиҳатдан ишонарли очиб бериш борасида муайян даражада таркиб топган анъаналар ҳам, жиддий тажрибалар ҳам бор. Мен бу ўринда А. Қодирий ва Ойбек, О. Ёқубов ва П. Қодиров романларини, Ҳ. Олимжон ва М. Шайхзода драмаларини назарда тутмокдаман. Буюк даҳолар Алишер Навоий, Улуғбек, Бобур, Муқанна ва Жалолиддин Мангуберди... Шак —шубҳасиз, Абдулла Орипов соҳибқирон сиймосини сахнага олиб чиқиш _нияти туғилганда, унинг ўта даражада оғир ва масъулиятли иш эканлигини назарда тутган, албатта. М. Қўшжонов "Темур образини яратиш учун қўлига қалам олган адиб ноёб истеъдод эгаси бўлиши ва образ яратиш мактабига эга бўлган санъаткор бўлиши зарур. Бугун қатор шеърлари, поэмалари, драматик талқинлари билан танилган Абдулла Орипов бу талабларга жавоб бера оладиган истеъдодлардандир" деб ҳисоблайди. Тўғри, Амир Темурнинг "онгли ҳаёти жангларда ўтган". Шоир эса "бу жанглардан биттасини — Боязид билан бўлган жангнинг қисқа тафсилотини бериш билан чекланади". Бутун дунёни ларзага солган икки турк ўғлони — Боязид ва Темурнинг юзма —юз келиши, баҳсини озар драматурги асарида ҳам учратган эдим. Абдулла Орипов драмасида бу масала талқини муайян даражада фарқ қилади. Олим шоир драмаси таҳлилида унинг ечимига ахсус эътибор беради. "Темур Хитой томон лашкар тортади. Тун. Яссавий руҳидан оқ йўл тиламоқчи. Иккита улуғ сиймо, иккита фалсафа. Бири — адолат ўрнатиш учун юриш қилади, қилич тортади. Бу йўлни бирдан —бир тўғри йўл деб тушунади. Иккинчиси — инсониятни инсофга чақиради. Унинг қиличи ҳам, лашкари ҳам битта —сўз. Сўз билан у кўнгилларни забт этмоқчи. Шу билан сон —саноқсиз қўшинлар амалга ошира олмаган эзгу ишларни бошқармоқчи".
Шоир бир шеърида Алишер Навоийнинг буюклиги — сўзида, қиличи — қаламида эканлигини махсус таъкидлаган эди:
Темур тиғи етмаган жойни

Қалам билан олди Алишер.

"Темур барча азиз авлиёлар ичида кўпроқ Яссавийга сиғинган. Эндиликда умр бўйи уни қийнаб келаётган муаммолар шу ерда, яъни Яссавий ҳузурида ҳал бўлиши керак... У Яссавийдан фақат мадад сўраяпти, халос". Олим асар ечимини, Темурдан кўп аср олдин яшаб ўтган Яссавий образини асарга олиб кирилиши сабабини шундай шарҳлайди. Фоний дунёдан боқий оламга ўтиш олдида касалга чалинган буюк соҳибқирон Темур билан Яссавийнинг фавқулодда жиддий баҳс — мунозарасини худди шу тарзда ҳам, айни чоғда, менинг назаримда, улуғ шахснинг ўз —ўзини тафтиш қилиш — ички монологи йўсинида ҳам намойиш этиши ҳам мумкин эди.
      Мен китобнинг истеъдодли тадқиқотчи Сувон Мели қаламига
мансуб фаслларини алоҳида бир қониқиш билан ўқидим. "Олий
бахтим шеърият" бобида у шоирнинг "Ранжком" достонида эришган
ютуқларини, муайян кемтик жиҳатларини ҳам ишонарли йўсинда
қайд қилади, фикр — мулоҳазаларини эркин, самимий равишда нақл
этади. Шоирнинг "Ишонч кўприклари" тўпламидан жой олган "Бор
гап" шеъри тарихи ҳам, таҳлили ҳам қизикарли ва ҳийла етук. Ҳатто
Шекспирнинг 66 —сонети билан қиёсланиши ҳам ортиқча эмас.
Шоирнинг

Қанчалик ирода, қанча куч керак,

Норасо Ватанни севмоқлик учун.

Қанчалик ирода, қанча куч керак

Норасо элга сўз демоқлик учун. 

Буларнинг баридан бўлмоқ учун халос,

Икки газ арғамчи етгайдир холос
мисраларига берилган изоҳларда ҳам зўрма — зўракилик сезмадим. Мазкур шеърлардаги "Норасо Ватан" ҳам, "норасо эл" ҳам ўзига хос равишда таҳлил этилади, лекин унда баҳс талаб қилинадиган бир қатор ўринлар ҳам мавжуд.
Китобнинг "Чиғатойда туғилган тўртлик" фаслида Сувон Мелининг шеърни нозик ҳис қилиши, синчковлиги ва истеъдоди янада мунаввар кўринади.
Шоир машҳур Чиғатой мозорида одимлайди. Шеър туғила бошлайди:
Нега қаддинг эгик, нега бошинг хам,
Нега нигоҳингни тортади тупроқ? — сўрайди Шоир.
Жавоби:
-Менинг ер устида танишларим кам,

 Менинг ер остида дўстларим кўпроқ
Буни эшитган ЎзФА мухбир аъзоси, кейинчалик академик бўлган, табиатан шоир Бахтиёр Назаров ҳаяжонланади: "Ҳа, буюк, буюк. Абдулла ака буюк шоир,  буюк ...
Қайта қуриш ва аксилрашидовчилик кампанияси авж палласига минган давр эди. Матбуот чоп этиладиган ҳар бир сўзни етти тарафга ағдариб туриб, шунда ҳам бир балоси чиқмаса эди деб ҳадиксираб босадиган пайтлар. Бир муҳаррир "менинг ер остида дўстларим кўпроқ" сатрини "Шароф Рашидов даврини қўмсаяпти" деган маънога йўйишлари мумкинлигини кўриб қолади ва чиқар — чиқмас насия маъно "Ўзбекистон адабиёти ва санъати" газетасида шоирнинг шеърлари дастасидан ушбу тўртликнинг юлқиб олинишига сабаб бўлган.
Учрашувларимиздан бирида тўртлик ҳақида эслатганимда:
— Ҳа, дейди Шоир—ҳар бир шеъринг худди фарзандингдай бўлар экан, чиқмай қолиб кетса, ташвишини чекиб юрар экансан. Бир йўли топилиб қолар ..."
Тадқиқотчининг аниқлашича, мазкур шеърни шоир "Кекса муҳожир" номи билан "Ишонч кўприклари" (1989) тўпламида "Икки Америка" туркумида эълон қилган. Бу туртликнинг шундай номланишига қарши Сувон Мелининг эътирозларида жон бор. Айни вақтда у жуда ихчам ва зукколик билан таҳлил этилган. "Абдулла Орипов" номли китобнинг "Тилла балиқча фожиаси" фасли асосан баҳс — мунозарадан иборат. Унинг асосини шоирнинг "Тилла балиқча" номли энг кичик шеъри ташкил қилади. Тадқиқотчи Сувон Мели мазкур шеър ҳақидаги М.Қўшжонов, О. Шарафиддинов, шоир Яраслов Смеляков, Я. Қосимов фикр — мулоҳазалари билан шиддатли ва қизғин бир йўсинда баҳсга киришади, кўпинча ўз нуқтаи назарини конкрет таҳлил асосида исботлаш, далиллашга интилади. Бунга муваффақ бўлган. Назаримда, бу борадаги мунозаралар давом этади.
Китобнинг "Юксак фазоларда учрашув ёки зукко мезон" бобида Сувон Мели асосан шоирнинг беқиёс катта хизмати — Данте Алигерининг "Илоҳий комедия"сини ўзбекчага ағдаришдаги сермашаққат ишини намойиш этишга урғу беради. Бу асар А. Навоийнинг "Ҳамса"си билан нозик нуқталарда қиёсланади. Муштарак томонлар алоҳида бир тарзда қайд этилади.
Маълумки, "Дўзах" ўрисчадан шу тилнинг энг мукаммали ҳисобланмиш Михаил Лозинский таржимасидан ўзбек тилига қойилмақом ўгирилган. Бу борада А. Ориповнинг қатор сермашаққат изланишларини тасаввур этишга имкон берадиган мисоллар келтирилади. Ҳақиқатан ҳам бу таржима шоир А. Ориповнинг беқиёс катта истеъдодини мунаввар этди.
Сувон Мели асарнинг "Лирик фожелик" ва "Найнинг номаси — кимнинг ноласи" фаслларида юқорида махсус таъкидлаганимиздек, шоирнинг икки шеърини—"Соғинч" ва "Най"ни бадиий ижоднинг азалий ва асрий тамойилига мувофиқ бир йўсинда ўта зийраклик ила таҳлил ва талқин қилишга бутун вужуди билан интилган. Кези келганда шуни махсус таъкидлаш лозимки, бизда — адабий танқидчиликда, адабиётшуносликда бадиий ижоднинг драматик тури, унинг муайян бир жанрини асосан трагедия назарияси нуқтаи назардан талқин ва таҳлил қилиш устивор эди. Хорижда ва рус адабиётшунослигида эса худди шу назария асосида шеъриятни таҳлил қилиш кўп йиллардан бери мавжуд. Сувон Мелининг бу борадаги илмий ижодий изланишлари таҳсинга лойиқ. Юқорида номлари тилга олинган шоирнинг мўъжаз икки шеъри таҳлили ва талқини ҳам бунга мисол бўла олади.
Абдулла Орипов ижоди ҳақидаги китобда танқидчи Яшар Қосимовнинг "Истиқлол шеърияти" мақоласи сўнг сўз ўрнида берилган. У ёзади: "Устоз — шогирд адабиётшунослар, ЎзФА мухбир аъзоси,М.Қўшжонов ва филология  фанлари номзоди Сувон Мели қаламига мансуб ушбу китоб ардоқли санъаткоримиз ижодини кенг қамровда ва теран ёритиш борасидаги дастлабки уринишдир...
Мазкур китоб, биринчидан, Мустақилликка эришганимиздан кейинги, умуман XX аср ўзбек шеъриятининг алоҳида йирик намояндаси ҳақида яратилган дастлабки илмий тадқиқотлардан бири сифатида диққатга сазовордир. Иккинчидан, Абдулла Орипов шеъриятини янгича эстетик мавқедан туриб талқин қилган мазкур китоб шоир ижодини узоқ вақтдан буён кузатиб, унга фаол ва мунтазам муносабат билдириб келаётган заҳматкаш ва атоқли адабиётшунос олимнинг ташаббуси ва бевосита иштирокида вужудга келганлигидир.
Китобнинг асосий фазилатларидан яна бири муаллифнинг шоир ижодини —илк асарлардан то шу кеча — кундузда ёзилган асарларигача — бутунисича қамраб олишга интилишидир. Худди шу тарзда Я.Қосимов асарда тадқиқотчилар эришган ютуқларни махсус таъкидлаб боради. Хуллас, муаллифларнинг кези келганда мунозарага киришишлари, сўнг сўз ўрнида берилган "Истиқлол шеърияти" мақоласида ҳам баҳс талаб қиладиган томонлар мавжудлиги тадқиқотнинг илмий ва бадиий- эстетик қимматини янада оширган.
        

    Назорат топшириқлари.

2.1.1 М.Қўшжоновнинг "Абдулла Қодирийнинг тасвирлаш санъати" китобида асосан қайси асар таҳлил қилинган?
2.1.2 М. Қўшжоновнинг "Ҳаёт ва нафосат" китобида А. Қаҳҳорнинг асосан қайси асарлари таҳлил қилинади?
2.1.3 "Маҳорат сирлари" китобида А. Қаҳҳорнинг қайси асарлари таҳлил объекти қилиб олинган?
2.1.4 Нима учун М. Қўшжоновни "маҳоратшунос олим" деб атаймиз?
2.15 Олим қайси йили филология фанлари доктори деган юксак илмий даражага сазовор бўлди?
2.1.1 Олимга қайси асарлари учун Ҳамза номидаги Давлат мукофоти берилади?
2.1.2 Олим қайси йили ЎзФА мухбир аъзоси қилиб сайланади?
2.1.3 Олимнинг "Абдулла Орипов" номли китобининг биринчи фаслида нима ҳақида баҳс кетади?
2.14 Танқидчининг "Тилла балиқча" шеърига муносабати қандай?
2.15 Мазкур китобнинг "Соҳибкирон" драмаси қандай тавсифланади ?
ТЕСТ: "Маҳоратшунос олим" мақоласининг муаллифи ким?

А. И. Султонов
Б. О. Шарафиддинов
В. У. Норматов
Г. Н. Худойберганов
Д. А. Қулжонов


Мустақил иш топшириқлари: М.Қўшжонов маҳоратшунос олим сифатида таъриф ва тавсифланг. Фикрингизни ёзма равишда нақл этинг.
                        Фойдаланган адабиёт:
      1. М. Қўшжонов. Сайланма. 1 ва 11 жилд, Т. 1979 йил
2. М. Қўшжонов, Сувон Мели. Абдулла Орипов, Т. 2000 иил
3. А. Қулжонов. Илм ва ижод оламида. Т. 1980 иил.





10-мавзу:

                         Озод Шарафиддинов.

                                  Асосий масалалар

1. Озод Шарафиддиновнинг дастлабки ижоди ("Замон, қалб, поэзия" ва "Адабий этюдлар" китоби).
2. О.Шарафиддинов —атоқли олим ва танқидчи.
Мавзунинг таянч тушунчалари: Озод Шарафиддиновнинг таржимаи ҳоли; унинг дастлабки асарлари ("Замон, қалб, поэзия", "Адабий этюдлар" асари). Чўлпоншунос сифатида.
                          1 — асосий масала

1.1.Озод Шарафиддиновнинг дастлабки ижоди ҳақида. Ўқитувчининг мақсади:  Озод Шарафиддиновнинг илк ижодий изланишлари ва унинг "Замон, қалб, поэзия" ва "Адабий этюдлар" китоблари ҳақида талабаларда тасаввур ва тушунча ҳосил қилдириш.
Идентив ўқув мақсадлари:

1.1.1. Олимнинг илк ижодий изланишлари ҳақида сўзлаб беради.
1.1.2. Олимнинг "Замон, қалб, поэзия" асарини шарҳлайди.
1.1.3. "Адабий этюдлар" асарининг йўналишини белгилайди.
1.1.4. Олимнинг ҳар икки асарини баҳолайди.

 1- асосий масалага доир муаммолар: 

1.1. Озод Шарофиддиновнинг дастлабки йирик асари «Замон, қалб, поэзия» деб аталади. У нега шундай номланган, қалб ҳароратисиз поэзиясини тасаввур қилиш амри маҳал, лекин унга замоннинг қандай дахли бор деб ҳисоблайсиз? Чинакам шеър ўз замонидан кейин ҳам асрлар  мобайнида яшайди, шундай бўлгач, унинг замонга қандай алоқаси бор деб тушунасиз? Фикрингизни мисоллар билан  далил-исбот қилинг.

1.2. Ўтган асрнинг эллигинчи йилларидан бошлаб то ҳозирга қадар ўзбек танқидчилигида назм ва насрни таҳлил қилишда О.Шарофиддинов ва М.Қўшжоновсиз тўла тасаввур қилиб бўлмайди, дейишади. Шу тўғрими, тўғри бўлса, сиз қандай изоҳлайсиз?

                             1 — асосий масаланинг баёни:

XX аср ўзбек адабиётшунослиги ва танқидчилигининг тараққиётини космос тезлигига қиёслаш мумкин. Натижаси аниқ: У дунёда энг илғор, энг прогрессив, жозибадор маънавий ва ғоявий куч —XX аср умумжаҳон адабиётшунослиги ва танқидчилигининг илғор отрядларидан бири бўлиб қолди. Унинг таркиб топиши ва камолотида Фитрат ва Айний, Олим Шарафиддинов ва А.Саъдий, Отажон Ҳошимов ва Сотти Ҳусайн, Иззат Султонов ва Ҳомил Ёқубов, Воҳид Зоҳидов ва Воҳид Абдуллаев, Ҳоди Зарипов ва Ғулом Каримов, Шароф Рашидов ва Сарвар Азимов, Матёқуб Қўшжонов, Б.Имомов, Ҳ. Абдусамотов, У. Норматов, Н. Каримов, Н.Худайберганов, И.Ғафуров ва бошқаларнинг хизмати катта бўлди.
     Озод Шарафиддинов бу даргоҳга адашиб кириб қолганлардан
эмас. Маошим ошсин дея фан кандидати ва доктори бўлишга
интилганлардан ҳам эмас. У бу соҳада ижод қилишнинг катта
масъулиятини ва машаққатини онгли тушунган ва чуқур ҳис
қилганлардан бири.

     Эллигинчи йилларнинг иккинчи ярмидан бошлаб
адабиётшунослигимиз
ва танқидчилигимизга талантли
ижодкорларнинг катта отряди келиб қўшилди. Бу ўринда Озод
Шарафиддинов,  Матёқуб Қўшжонов,  Лазиз Қаюмов,  Салоҳиддин Мамажонов, Нуриддин Шукуров кабиларни эслашнинг ўзи кифоя. Тўғри, бу ёшларнинг кўпчилиги эллигинчи йилларнинг бошларидаёқ ижод қила бошлаган ва айрим мақолалари газета ва журналларда кўринган эди. Шунга қарамай, мен бу авлод вакилларининг ижоди асосан эллигинчи йилларнинг ўрталаридан бошланди деб ҳисоблайман. Чунки, худди шу йиллардан бошлаб замон, давр адабиётшунос ва танқидчиларимиз олдига янада масъулиятли ва янада юқори талаблар қўйди. Замон талабига муносиб жавоб берадиган янги даврнинг янги қаҳрамонлари бўлган. Юқорида номи зикр қилинган ёш авлод кекса авлод билан елкама —елка туриб янги давр талабига жавоб бериш жараёнида улғойиб борди. Қисқаси, бу ёш авлод худди шу йилларда балоғат сари қадам куйди ва адабиётшунослигимиз ва танқидчилигимиз симфонияси янги соз ва янгроқ овоз билан янада жозибали бўлади. ХХ асрнинг иккинчи ярми, яъни кейинги 50 йил ичидаги ўзбек адабиётшунослиги ва танқидчилигида назм ва насрни таҳлил қилишда эришилган улкан ютуқларни О.Шарафиддинов ёки М.Қўшжоновсиз тўла тасаввур қилиб бўлмайди. Бу ўринда поэзиянинг сеҳрли олами хусусида унинг 50 — йилларнинг иккинчи ярми ва 60 — йилларнинг бошларида газета ва журналларда босилиб чиққан туркум мақолаларини эслашнинг ўзи кифоя. Ҳозир ҳам Ўзбекистонда гўзал поэзияни, унинг ғоят мураккаб ва ажойиб сеҳрли оламини нозик, теран тушунадиган ва жўшқин қалб, катта эҳтирос билан жуда чиройли таҳлил қиладиган кишилардан бири—Озод Шарафиддиновдир. Унинг наср ва драматургия, адабий танқидчилик соҳасидаги мақолаларида ҳам чинакам шеър шавқи ва жаранги, яъни жўшқин қалб мавжи ва кучли эҳтироси очиқдан —очиқ сезилиб туради. Атоқли ва талантли шоирлар ҳам ўзаро суҳбатда унинг  ана шу ноёб ҳислати тўғрисида мароқ билан гапирадилар. Эҳтимол, бу табиий талант нишонасидир. Балки, мактабда ўқиб юрган йилларида адабиётнинг гўзаллигини ҳис қилиш билан пайдо бўлиб, қандайдир ички нур ила қалбини мунаввар этиб боргандир...
У 1929 йили азим шаҳар Тошкентда хизматчи оиласида дунёга келди. 1936 — 1946 йиллар орасида Тошкентдаги Фрунзе номли 14 — Ўрта мактабда таҳсил олди. Ёшликдан зийрак ва қобилияти кучли бўлган Озод мактабни олтин медаль билан тугатди. 1946 йили у Ўрта Осиё (ҳозирги Тошкент) миллий Давлат университетининг филология факультетига қабул қилинди. 1951 йили эса уни имтиёзли диплом билан битириб чиқди.
Абдулла Қаҳҳорнинг ён дафтарида "адабиёт атомдан кучли, аммо унинг кучини ўтин ёришга сарфлаш керак эмас"- деган ҳикматли гапи бор. Ажойиб француз рассоми Дега Эдгар ёзган экан: "Агар сенинг юз минг сўмлик маҳоратинг бўлса, яна беш тийинлик сотиб олиб қўй " Ёш Озод  адабиётнинг атомдан кучли эканлигини жуда эрта тушунганлардан бири бўлди ва сеҳрли бу дунёнинг ичига янада чуқурроқ кириб боришга жадал ҳаракат қилди. Таркиб топган талант ва маҳорат ҳам янада мукаммаллаштиришни тақазо этади. У шундай йўлни излади ва 1951 йили собиқ СССР Фанлар Академияси А.Горький номидаги жаҳон адабиёти институти аспирантурасига кирди. Уни 1954 йили муваффақиятли битирди. 1951 —1954 йиллар мобайнида ўзбек поэмалари устида қунт билан ижодий иш олиб борди. Натижада у 1955 йили шу институт илмий Кенгашида "Ҳозирги ўзбек совет поэмалари" деган мавзуда кандидатлик диссертациясини муваффақиятли ҳимоя қилди. Ёш олим 1955 йилдан то тўқсонинчи йилларнинг иккинчи ярмига қадар ўзи таҳсил олган жойда — Тошкент Давлат университети филология факультетининг "Ўзбек адабиёти кафедраси"да (аввал катта ўқитувчи, кейинчалик) доцент, профессор бўлиб ишлаб келди.
У ҳам миллион — миллион ёшлар қатори комсомоллик (1948—1957 йиллар), жўшқин романтик даврини бошидан кечирди. 1946 йилда "1941 —1945 Улуғ Ватан урушида шавкатли меҳнати учун" медали билан тақдирланди. У 1957 йили илмий ва ижтимоий фаолияти учун Ўзбекистан Олий Кенгаши Президиуми Фахрий ёрлиги билан мукофотланди. 1959 йили эса "Меҳнатда ўрнак кўрсатганлиги учун" медали билан тақдирланди. 1959 йилдан бошлаб собиқ КПСС парчаланиб кетганига қадар аъзоси бўлди.
1970 йили "История узбекской советской литературў" номли йирик асари учун бир гуруҳ адабиётшунос олимлар қатори Озод Шарафиддинов ҳам Беруний номидаги Ўзбекистон Давлат мукофотига сазовор бўлди.
        Олимнинг адабиётшунос ва танқидчи сифатидаги ижоди жуда сермазмун. Уч юздан ортиқ ишларнинг муаллифи. Уларнинг барчаси номларини келтириб ўтиришга ҳожат йўқ. Бу ўринда фақат йирик асарлари - "Замон, қалб, поэзия" (1962), "Адабий этюдлар" (1968), "Яловбардорлар" (1974), "Истеъдод жилолари" (1976), "Биринчи мўъжиза" (1979), "Талант- халқ мулки" (1979), " Адабиёт - ҳаёт дарслиги" (1980), "Ҳаёт билан ҳамнафас" (1983), "Гўзаллик излаб" (1985), "Абдулла Қаҳҳор" (1988), "Ҳақиқатга садоқат" (1989), "Чўлпон" (1991), "Чўлпонни англаш"(1994), "Сардафтар саҳифалари" (1999) номли китобларини эслатиб ўтмиш жоиз. "Замон, қалб, поэзия" — О.Шарафиддиновнинг биринчи йирик китобидир. 1962 йили Ўзбекистон Давлат бадиий нашриётида чоп этилди. Бу китобнинг анча қийинчилик билан босилиб чиққанидан хабардорман. Чунки, мен 1959 йилнинг охирида шу нашриётга редактор сифатида иш бошлаган эдим. Муаллифнинг китобини чиқариш нашриёт режаси бор эканлигига кўзим тушди. Лекин қўлёзма нашриётга топширилмаган экан. Мудир марҳум Рустам Комилов уни олиб келишни менга буюрди. Бордим.  Домла тезда олиб келишга ваъда берди. 1960 йилнинг кўкламида қўлёзма келди. Унинг номи ҳам, ичидаги материаллар ҳам ҳозирги "Замон, қалб, поэзия"дан жиддий фарқ қиларди. Одатга кўра мудир қўлёзмани ички тақризга бериши керак эди. Бу борада мен билан маслаҳатлашди. Мен ўз навбатида ўша пайтдаги таниқли олим ва танқидчиларнинг номларини бирма — бир санадим. М.Қўшжоновнинг менга диплом ишимга раҳбар бўлганлигини биларди. Қолганлари билан шахсий борди —келдим йўқлигини рўйи —рост айтдим. Ниҳоят, мудир Асил Рашидовнинг менинг олдимга келиб —кетиб туришига ишора қилди. Сўнгра гаплашдим. А.Рашидов рози бўлди. Тақриз ҳолисона ва ижобий ҳал этилди.  Домла тақриз асосида қўлёзмани яна бир кўриб бериш учун олиб кетди. Уни "Замон, қалб, поэзия" тарзида тайёрлаб келди. Нашриётда тузилган режа одатда керакли дистанциялардан ўтгандан — тасдиқлангандан кейин кучга кирарди. Кунлардан бирида бўлимдаги муҳаррирлар мудир билан бирга тасдиқланган режани кўриб чиқдик. Унинг асари  режадан тушиб қолибди. Ҳайрон бўлдим. Мудирдан сўраган эдим, режа китоб савдоси ташкилотида муҳокама қилинганда, "иқтисодий зарба"га дуч келганини айтди. Ҳатто, бу қўлёзма 1962 йилги режада ҳам йўқ эди. Менинг "Замон ва замондошларимиз" номли китобим нашриётнинг 1962 йилги тасдиқдан ўтган режада бор эди. Бош муҳаррир Султон Акбарий бир куни мени чақириб: "Сизнинг ишингиз бу йил чиқиши керак. Китоб учун маълум миқдорда хақ берганмиз, кўнглингиз тўқ. Бу йил сизнинг китобингиз ўрнига Озод акангизнинг китобини чиқарсак, сизникини эса келгуси йилга қолдирсак, бунга нима дейсиз,"—дея сўради. Рози бўлдим. Худди шу тарзда юқорида номи тилга олинган асар (нашриётнинг 1962 йилги тасдиқланган режасига кирмасдан) чоп этилди. Буларни эслатишимнинг қатор боиси бор. Улардан бири —Озод аканинг қалин ўртоқларидан ва мен жуда ҳурмат қиладиган ёзувчилардан бири; яъни Пиримқул Қодиров "Сиздан илтимос, бу ишга тўсиқ бўлманг" деган мазмунда гапирди. Жуда ҳайрон бўлдим. Кунлардан бирида устоз М.Қўшжоновга бу ҳақда оғиз очдим. У киши кулди — да: "Сенинг диплом ишингга Озод расмий тақризчи сифатида аъло эмас, яхши баҳо қўйишни таклиф этди. Мен дипломнинг юқори баҳога муносиблигини, ҳатто "Уч илдиз" романи бўйича "Ёш ленинчи " газетасида икки саҳифа мақола эълон қилганини эслатдим. Рози бўлмади. Шу боис сендан ҳадиксираган бўлса керак"—деди. Дарҳақиқат "Уч илдиз" романи бўйича қилган диплом ишим нафақат "Ёш ленинчи" газетасида, айни чоғда "Шарқ юлдузи" журнали ва адабий мақолалар тўпламида тўлиқ босилди. У оз ўзгартириш билан номзодлик ишимнинг бир бобини ташкил қилди. Озод ака ўз кучига ишонадиган адабиётшунослардан. Шунга яраша ўзига хос ғурури бор. Буни мен бизни ўқитган пайтлардаёқ билар эдим. Китобини чиқаришга тўсиқлик қилиш нияти эса, етти ухлаб тушимга ҳам кирган эмас. Фақат яхшилик ила  интилишимни эса,  нашриётдаги кўпгина ўртоқлар билишарди. Бу борада ҳам ниятим холис,  ишончим комил бўлгани учун менда ҳам ўзига хос бир ғурур чечак ота бошлади...
Одатда биринчи китобда эришилган ютуқлар кўпинча муаллифнинг ўз шахсий имкониятлари доирасида воқе бўлган ва унинг ижодий изланишлари, тинимсиз меҳнати, қолаверса, янада кўпроқ нарсаларга эришажаги тўғрисида тасаввур беради.
О.Шарафиддиновнинг "Замон, қалб, поэзия" китоби фақат автор ижодидаги эмас, айни пайтда, шу даврдаги ўзбек адабиётшунослиги ва танқидчилигининг ҳам принципиал ютуқларидан бири бўлиб қолди. Бундай бахт камдан —кам кишиларга насиб бўлган. Танқидчи ҳозирги замон ўзбек поэзиясининг характерли тенденцияларини теран кўрсатади ва уларни конкрет асарлар таҳлили мисолида исбот қилади. Бу асар бир неча мустақил мақолаларни ўз ичига олган бўлса —да, текширилаётган адабий ҳодисаларнинг бир —бири билан узвий боғлиқлиги, тўлдирилиши жиҳатидан поэтик ижодни текширувчи яхлит монография тусини олган. Китобда ўзбек поэзиясида эришилган ютуқлар эҳтирос билан таҳлил қилинади. ғоят муҳим масалалар асарларни конкрет таҳлил этиш йўли билан ишонарли тарзда ҳал этилади. Ҳозирги замон поэзиямизнинг характерли хусусиятлари, энг муҳими — замонавийлик поэтик ижоднинг барча соҳаларида ҳукмрон бўлиб бораётганлиги, шу жумладан, лирик қаҳрамоннинг маънавий оламининг мукаммаллашиб боришини, даврнинг ғоят муҳим воқеаларини кучли эмоционал формада акс эттириш чуқурлашаётгани, эпикликка нисбатан лиризмнинг беқиёс даражада кенгайиши рўйи —рост кўрсатилади. Зулфия, Миртемир, А.Мухтор, М.Шайхзода, М.Бобоев, Шуҳрат, Шукрулло ва бошқа кўпгина таниқли шоирларимиз қатор асарлари ва Э.Воҳидов, А.Орипов, Ҳ.Шарипов, Э.Охунова, Ю.Шомансур каби ёш ижодкорлар асарларидаги ранг — баранглик, ўзига хослик, жозибадорлик, образлилик, қисқаси, янги кишиларнинг маънавий дунёсини акс эттиришдаги ижодий изланишлар ва унинг самаралари кучли ҳис —ҳаяжон ва самимият билан кўрсатилади. Чинакам поэзияга даҳлдор бўлмаган "ижод маҳсуллари" эса куюниб танқид қилинади. Хуллас, "Замон, қалб, поэзия" талант билан ёзилган китоб. Унинг муаллифи эса, поэзиямизнинг ғоят жонкуяри ва уни кучли эҳтирос билан таҳлил этувчидир. Бу ҳол иқтидорли танқидчининг янги китобида янада ёрқин кўринди. Унинг янги китоби —"Адабий этюдлар" деган адабий танқидий мақолалар тўплами Ғафур Ғулом номидаги бадиий адабиёт нашриётида (1968) чоп этилди. Муаллиф дунёдаги энг буюк жасорат — бу илмий ва бадиий тафаккур жасорати эканлигини "Биринчи мўъжиза" сингари бир — қатор мақолаларининг руҳига сингдириб юборади. Тўғри, Лев Толстой ва Горький ҳақида жуда кўп ишлар қилинган ва гаплар айтилган. Қайта такрорлаш эса одатда, уларни янада чуқурроқ тушуниш, санъаткорнинг роли янада аҳамиятлироқ, янада нуфузлироқ ва масъулиятлироқ бўлиши зарурлигини махсус таъкидлаш билан рўй беради. Худди шу типдаги мақолалар бизда жуда оз. Чунки, бундай ишлар, биринчидан, текшириш объектини атрофлича кенг ва чуқур билишни, иккинчидан, уларга ҳозирги кун адабиётимиз олдидаги турган ғоят муҳим вазифалар ва проблемалар нуқтаи назаридан келиб чиқиб теран мулоҳаза юритишни тақозо этади. Озод Шарафиддинов худди шу йўлдан бориб, мақолаларининг бутун йўналишини ички баҳслар билан кучайтириб боришга интилади. Бунинг учун керакли ва характерли фактларни, ҳар хил воситаларни ишга солади, уларни янада қабартиб кўрсатишга интилади. Худди шу тарзда ички мунозара зийраклик ва теранлик билан олиб борилади. Лев Толстойнинг буюк санъаткор сифатида янгидан кашф этилиши, улуғ санъаткор ўз даврининг ва ҳаётининг ғоят муҳим томонларини акс эттириши, чинакам бадиий асарларда ва образларда ғоялар ошиб —тошиб кетмаслиги, яъни яланғоч ҳолда бўлмаслиги, санъат асари кишининг қалбига кучли таъсир қилиши хусусидаги ажойиб ҳикматлар теран таҳлилда қизиқарли ифодаланади.
"Адабий этюдлар"даги "Дўстлик қонуни" номли мақола ғоят муҳим масалаларни жасорат билан кўтариб чиқиши ва уни кучли эҳтирос ва ўзига хос йўл билан таҳлил этилиши жиҳатидан эътиборга молик. Миллий адабиётларнинг ўзаро боғланиши, бир — бирларига таъсири, бир — бирларини бойитиб, ривожлантириб бориши халқлар дўстлигини намоён қиладиган асосий тенденциялардан бири сифатида талқин этилади ва тобора кенгайиб ва чуқурлашиб бораётган бу жараён социал —тарихий процесснинг умумийлиги, ҳаёт кечириш тарзининг муштараклиги билан чамбарчас боғлиқ эканлиги кўрсатиб берилади.
Ҳар бир миллий адабиётнинг қисқа давр ичида ўтмиш тарихида илгари мавжуд бўлмаган янги ижодий йўналишлар вужудга келди, янги —янги адабий турлар ва жанрлар таркиб топди, анъанавий жанрларнинг ифода ва тасвир имкониятлари мисли кўрилмаган даражада кенгайиб кетди. Қардош адабиётларда дўстлик қонуни хусусида фикр юритар экан, О.Шарафиддинов эришилган улкан ютуқларни тан олишни истамаётган чет эллик ғоявий муҳолифларимиз билан ғоят жиддий баҳсга киришади: "Лондонда Ўрта Осиё бўйича тадқиқот маркази томонидан нашр этиладиган "Сентроль Эйшень Ревью" журналида 1959, 1960 ва 1962 йилларда Ўрта Осиё Халқларининг адабиётига бағишланган учта обзор — мақола босилди. Шулардан бирида: "Тараққий эта бошлаганига эндигина қирқ йил бўлган, бунинг устига биронтаси ҳам прозаик асарлар яратишга мослашмаган Ўрта Осиё тилларида кўп жанрли адабиётнинг бўлиши мумкин эмас, дейилади. Бошқа бир "адабиётшунос" бундан ҳам "дағалроқ" гапларни айтади. Г.Моррис 1962 йили "Сервей" деган инглизча журналда босилган мақоласида "Ўрта Осиёда совет адабиёти сунъий яратилган адабиётдир", "адабиётдан совет раҳбарлигининг асосий мақсади роман, ҳикоя, пьеса ва бошқалар каби ҳозирги адабий шаклларни адабиётга зўрма —зўраки сингдириши ва тарғиб қилишдан иборатдир", деб даъво қилади". Уларнинг бу хилдаги фикрлари бутунлай асоссиз эканлигини О.Шарафиддинов инкор қилиб бўлмайдиган даражада фактлар билан исбот этади. Наср султонлари — ўзбеклардан— А.Қодирий, Ойбек, А.Қаҳҳор, Ш.Рашидов; қозоқлардан — М.Авезов, Р.Мусрепов, С.Муқонов; туркманлардан —Б. Кербобоев, Х.Диряев; кирғизлардан — Т.Сидиқбеков, Ч.Айтматов асарлари хорижий мамлакатларнинг юздан ортиқ тилларига таржима қилинди ва катта шуҳрат қозонди. Хуллас, "Биринчи мўъжиза", "Дўстлик қонуни" каби мақолалар олим таҳлилининг чуқурлигини, диапозонининг кенглигини, адабий ҳодисаларни теран ва ўткир кузатишини, ниҳоят фикр — мулоҳазаларини жўшқин эҳтирос билан қизиқарли баён қилганлигини очиқдан —очиқ кўрсатади.
    "Адабий этюдлар"дан жой олган бошқа мақолаларда танқидчи
А.Қаҳҳор, Зулфия, М.Бобоев, П.Қодиров асарларини таҳлил қилади.
"Ўзбек аёлининг тақдири" мақоласида муаллиф атоқли адиб
А.Қаҳҳорнинг инсон қисматини насрда тасвирлаш маҳоратини
кўрсатишга махсус эътибор беради. «Ўзбек аёлининг
тақдири", "Келажакка чорловчи повесть" ва ниҳоят, А.Қаҳҳорнинг
олти томлик асарларига сўз боши ўрнида берилган мақола —булар
Озод Шарафиддиновни улкан адиб санъатининг чинакам ва йирик
тадқиқотчиларидан бири, ғоявий — эстетик таҳлилнинг ноёб
намуналаридан бирини намойиш қилган. Унинг А.Қаҳҳор асарлари таҳлилига бағишланган аввалги мақолаларида ҳам бундай нодир хусусиятлар сезила бошлаган эди. Сўз боши ўрнида берилган мақолада эса бундай фазилатлар тўла кўринди. "Қалбимизга яқин шоира" мақоласида Зулфиянинг ижодий портретини яратади. Китобхон шоира ижоди ва асарлари таҳлили хусусида анча нарса ўқиган. Лекин бу мақолани ўқиганчалик кучли таъсирланмаган. Зулфия нозик табиатли ва зукко шоира эди. У фақат Ўзбекистондагина эмас, айни вақтда, хорижий элларда ҳам машҳур шоира. Унинг машҳур асарларини китобхонлар зўр қизиқиш билан тўлқинланиб ўқийди. Улар таҳлилига бағишланган бу мақола ҳам ўқувчиларни ўзига ром этади. Шеърларнинг таҳлили теран. Фикр— мулоҳазалар ўзига хос услуб, жўшқин, эҳтирос, ширин тил билан чиройли ифодаланган. Шоира асарларидан олган таассуротлар, ҳиссиётлари маълум бир туртки, босим воситаси билан муаллиф қалбидан фаввора сингари отилиб, қайнаб чиққанга ўхшаб кетади.

Худди шу пайт К.С.Станиславкийнинг танқидчи ҳақидаги бир гапи эсимга келди. У ёзади: "Бир пайтда ҳам шоирнинг сўз санъати ҳисобланмиш асари, ҳам актёрнинг образли ижоди ҳақида одил ҳукм чиқара олиш учун танқидчи, аввало, шоир ва санъаткор бўлиши керак. Танқидчи баркамол адабиётчи бўлиши керак. У ўз фикр ва туйғуларининг энг нафис ва зуҳурларигача равшан ва ифодали бера олиши учун сўз ва қаламдан санъаткорона фойдалана билши зарур. У бетакрор қувват ҳофизага, лекин ижрочининг саҳнада неча марта салом бергани, артистларга келтирилган гулдасталар миқдорини ёки артистларнинг бошқа зоҳиран муваффақиятларини, қўйингки, икир — чикирларини қайд этадиган қобилиятга эмас, балки бошқача, кечмиш таассуротларини, унинг энг майда тафсилотларини ҳам унутмаган ҳолда қайта жонлантира оладиган самарали қувват ҳофизага молик бўлиши керак. Танқидчи шоир ва артистларнинг ниятини ўқа оладиган, кенгайтира оладиган, уларнинг лириклик мехнатини бир — бирларидан фарқлайдиган даражада фаҳм ва тасаввур кучига эга бўлиши керак. Танқидчи маълум асар ҳамда муайян халққа мансуб асарда тасвирланган, шоир ва артист томонидан жонлантирилган кишилар, уларнинг ҳаётини таҳлил этиш жараёнида муҳим хулосалар чиқара олиши учун кенг миқёсдаги илмий ва адабий билимга эга бўлиши керак. Танқидчига ижодни таҳлил этишга, унинг хусусиятларини муфассал ўрганишга қобил синчков ақл лозим...
Танқидчи одамлар устидан босма сўз берадиган қудратли кучни эзгу мақсадларда тасарруф этиши, кишиларда ўзига нисбатан ишонч уйғота олиши учун мутлақо холис, юксак маданиятли одам бўлиши керак. Бунинг учун эса танқидчига тажриба ва матонат керак. ("Шарқ юлдузи", 1972, N 2).
"Адабий этюдлар"даги мақолаларидан яна бири "Шоирнинг йўли" деб аталади. Бу мақолада О.Шарафиддинов шоир Мамарасул Бобоев ижоди ҳақида баҳс юритади. Шоирнинг адабиётимизга қўшган ҳиссаси кўрсатилади, унинг ўзига хос услуби, ижод заҳмати ва қувончи, асарларининг нафосати теран таҳлил қилинади.
Ниҳоят, "Этюдлар" П.Қодировнинг "Қора кузлар" романи таҳлилига бағишланган "Улғайиш" деган мақола билан хотималанади. "Улғайиш" ҳозирга қадар бу роман таҳлили хусусидаги йирик мақолалардан ҳисобланади. Ёзувчи эришган ютуқлар анча кенг кўрсатилади ва шу муносабат билан бугунги адабий жараёндаги етакчи тенденциялар, ижодий изланишларнинг самаралари махсус таъкидлаб ўтилади. Қисқаси, Озод Шарафиддиновнинг "Замон, қалб, поэзия" номли китоби сингари "Адабий этюдлар" асари ҳам фақат муаллиф ижодининг ютуғи бўлибгина қолмасдан, айни вақтда, шу давр ўзбек адабиётшунослиги ва танқидчилиги эришган муваффақиятларини кўрсатади. Ёшларга раҳнамо ва устоз сифатида эрта эътироф этилди.
Устоз ҳозир янада юксакликка ижодий парвоз қиладиган камолот ёшида. Тафаккур жасорати энг улуғ ва буюк жасоратдир. Шогирдлар номидан: янги парвозлар сари қанот ёз, жасоратли устоз!

        


Назорат топшириқлари:
1.1.1. Озод Шарафиддинов қаерларда таҳсил олган ?
         1.1.2. Олимнинг китобларини айтиб беринг.
 1.1.3. О.Шарафиддиновнинг   номзодлик   илмий   иши   мавзуси    

         қандай аталади?
 1.2.1. Олимнинг   "Замон,   қалб,   поэзия"   китобининг  асосий йўналиши  нималардан иборат?
1.2.2."Адабий   этюдлар"   асарида  дўстлик  қонунияти  қандай талқин этилади?
1.2.3.Олимнинг «Қалбимизга яқин шоира" мақоласида Зулфия ижодининг қайси жиҳатларига эътибор беради?
Тест.  Олимнинг  "Келажакка чорловчи повесть"  мақоласи қайси китобига киритилган?
А. Замон, қалб, поэзия 

Б.  Яловбардорлар 

В.Адабий этюдлар

Г.Истеъдод жилолари. 

Д. Гўзаллик излаб
2— асосий масала

2.1. Озод Шарафиддинов атоқли олим ва танқидчи.

Ўқитувчининг мақсади: Олимнинг чўлпоншунос сифатидаги улкан хизматлари ҳақида талабаларда тасаввур ва тушунча ҳосил қилдириш.
Идентив ўқув мақсадлари:

2.1.1.     Озод Шарафиддиновнинг шоир  Чўлпон  ижоди ҳақида мақола ва рисолаларини сўзлаб беради.
      2.1.2.  Унинг мақола ва рисолаларини шарҳлайди.
2.1.3.Олимнинг мақола ва рисолаларининг характерли
томонларини  белгилайди.
      2.1.4.   Олимнинг "чўлпоншунослик" фаолиятини баҳолайди.
2- асосий масалага дир муамоллар:

2.1. Олимнинг «Абдулла Қаҳҳор» асари 1988 йили чоп этилган. У етук «қаҳҳоршунос». Уни М.Қўшжоновнинг бу адиб ҳақидаги тадқиқотлари билан таққосланг. Шунда адабиётимизда «қаҳҳоршунослик» фанининг янада ривожланиб борганини тасаввур қилдингизми? Қолаверса, жаҳон адабиётида муайян санъаткорнинг таржимаи ҳолини, унинг ҳар бир  асарини ҳам, бутун ижодини ҳам тадқиқот этадиган илмий методлар (йўл-йўриқлар) сероб. Сиз икки олим асарларида улардан қайсилари намоён бўлганига эътибор бердингизми?

2.2. О.Шарофиддинов «чўлпоншунос» олим. Унинг  кўплаб мақолалари, «Чўлпон» ва «Чўлпонни англаш» рисолалари босилиб чиққан. Чўлпон асарларини йиғиб чоп эттиришда, тадқиқот этишда, ташвиқ қилишда қайси олимнинг хизматларини юқори қўйган бўлар эдингиз? Нуқтаи  назарингизни фактлар орқали далилланг.

2— асосий масаланинг баёни

XX асрнинг охирларига келиб ўзбек адабиётшунослигида машҳур шоир ва носир, драматург Абдулҳамид Сулаймон ўғли Чўлпон-ҳаёти ва ижоди ҳақида илк бор икки рисола чоп этилди. Улардан бири — таниқли олим Озод Шарафиддинов қаламига мансуб "Чўлпон" номли мўъжазгина китоб. У 1991 йили "Чўлпон" нашриётида босилиб чиқди. Иккинчиси — Наим   Каримовнинг   "Чўлпон"   (1991)   рисоласи   бўлиб,   у "Фан" нашриётида чоп қилинди.
1994 йили "Хазина" нашри О.Шарафиддиновнинг "Чўлпонни англаш" номли китобини эълон қилди. Худди шу йили "Фан" нашриётида "Чўлпоннинг бадиий олами" номли олимлар жамоасининг мақолалар тўплами чоп этилди. Бу асарлар китобхон учун ўзбек адабиётшунослигида илк бор "Чўлпоншунослик"нинг пойдевори вужудга келганини муайян даражада тасаввур этишга имкон беради. Шак — шубҳасиз бу ҳол Ўзбекистон Мустақилликка эришгани тантанаси, буюк Алишер Навоий номидаги республика Давлат мукофотининг илк бор Фитрат, Абдулла Қодирий сингари Чўлпонга берилиши шу тантана нишонаси эди. "Чўлпоншунолик"нинг вужудга келиши эса нафақат адабиётшунослигимиз, айни чоғда бутун республикамиз маданий ҳаётида фавқулодда ҳодиса, яъни 70 йилликдан ортиқ давр орасида Чўлпонга нисбатан йўл қўйилган адолатсизликка қарши ҳақиқат ва адолатнинг тантанаси сифатида ҳам қадрли, эъзозли. Бундай катта бир адолатни тиклаш ўта мураккаб ва баъзан ўта шиддатли бўлганини республика орифлари яхши билишади. Бундай ўта мураккаб курашнинг энг олдинги сафида Озод Шарафиддинов турганди. Буни  ҳамма яхши билади.
Муаллиф "Чўлпон" номли мўъжазгина китобида ёзади: "1958 йил 31 январь куни Ўзбекистон Ёзувчилар Союзи Чўлпоннинг адабий меросини ўрганувчи комиссия тузган. Аммо салкам 30 йил мобайнида давом этган Чўлпонни қоралаш кампанияси кўплар онгини қаттиқ заҳарлаб улгурган экан. Ўзбекнинг севимли шоири, инсон сифатида оқлангандан кейин ҳам у ҳақда ҳадиксираб гапириш, асарларини тарғиб қилишдан қўрқиш давом этди. Чўлпонни адабиётга қайтариш учун, унинг асарларини халққа қайтариш учун яна 30 йил керак бўлди"
Маълумки, Чўлпон адабий меросини ўрганувчи комиссия таркиби ўша пайтда Ўзбекистон Ёзувчилар уюшмасининг биринчи котиби Баҳром Раҳмонов (раис), Уйғун, Мирзакалон Исмоилов, Ғулом Каримов ва Озод Шарафиддинов (аъзолар) дан иборат эди. Ўз рисоласида "бир кун эмас —бир кун жамоатчилик мендан "Қани биродар, комиссия аъзоси бўлиб нима иш қилдингиз? деб сўраб қолади —ку!" дея масъулиятни ҳис қилиб Ёзувчилар уюшмасига "бир —икки мурожаат" этгани ва сўнгра Чўлпоннинг баъзи асарларини топиб ўргана бошлаганини нақл этади. Кези келганда бу борада Уйғун, Мирзакалон Исмоилий, Ғулом Каримов каби таниқли шоир, адиб ва олимларнинг бундай хайрли ишга бош қўшгани ёки улар орасида турлича нуқтаи назарлар кечгани масалаларига ҳам мухтасар бир тарзда тўхтаб ўтилса яхши бўларди. Зеро, халқда "ёлғиз отнинг чанги чиқмас, чанги чиқса ҳам донғи чиқмас" деган мақол борлиғи маълум. Қисқаси, тадқиқотчи Чўлпоннинг баъзи асарлари билан таниша боргач, шундай фикрга келади:" Қарасам, Чўлпон бинойидек шоир, ҳатто ўша кезларда керилиб юрган анча —мунча шоирлардан зўрроқ. Унинг асарлари ичида "миллатчилик" руҳидагилар ҳам бор, албатта, лекин бугун ҳам (яъни 60 — йилларнинг бошларида) ўқувчиларга ҳеч иккиланмай тақдим қилса бўладиганлари кўп. Шу тўхтамга келгандан кейин мен Ёзувчилар уюшмасидаги йиғинларда бу фикрни айта бошладим. Мен айтган асосий фикр бундай эди: "Чўлпон мураккаб шоир. Унинг 20 — йиллардаги шеъриятида миллатчилик бор, ғоявий жиҳатдан бизга ёт асарлар учрайди. Лекин совет воқелиги ривожланган сари у Чўлпонга ҳам ижобий таъсир кўрсатган ва у 20 — йилларнинг охирларига келиб, совет позициясига ўтган. Уни совет шоири деб аташ мумкин. Шундай зўр шоирни, яхши адибни совет адабиёти доирасидан чиқариб ташлаш тўғри бўлмайди". Бугунги кунда бу фикрнинг нотўғрилиги ўз —ўзидан кўриниб турибди. Бу анча чала ва анча думбул гап, муросаи мадорага бориб айтилган гап. Ҳали унда ҳукмрон мафкҳура томонидан онгимизга қўйилган заҳарнинг қўланса ҳиди мана мен деб сезилиб турибди. Лекин буни қарангки, ҳатто шундоқ фикр ҳам баъзи бир ўртоқларни ва айниқса, мафкура бошлиқларимизни ғазабга келтирди. Кейин билсам, улар, бир томондан, "ўзбек совет адабиётининг асосчиси, буюк классигимиз Ҳамза Ҳакимзоданинг" обрўйига путур етказмаслик учун, иккинчи томондан эса, 37 йилдаги қинғир ишларни кавлаштириб, Чўлпон фожеасининг сабабларини ошкора қилиб қўймаслик учун Чўлпонни тирилтириб, сафга қайтаришга тиш — тирноқлари билан қарши эканлар. Раҳбарларимиз менга тушунтиришди: "Сиз, биродар, кўп ҳам ҳовликаверманг. Тўғри, биз Чўлпонни оқлаганмиз, лекин уни граждан сифатида оқлаганмиз. Чўлпонни шоир сифатида оқлаган эмасмиз ва оқламаймиз ҳам". Рисолада бу хилдаги кучли эҳтирос билан айтилган гаплар кўп. Юқоридаги нақлни ўқигач, китобхонларда табиий равишда шундай савол туғилади: Хўш, Чўлпонни "тирилтиришга тиш — тирноқлари билан қарши" бўлган "мафкура бошлиқлари" ва "Чўлпонни шоир сифатида оқлаган эмасмиз ва оқламаймиз ҳам" деган "раҳбарларимиз" кимлар? Чорак асрдан кейин ҳам уларнинг номларини айтиш шу даражада даҳшатлими ёки ҳадиксирашга асос борми? Тўғри, олим "Тирик сатрлар" муносабати шундай дейди: "Китобнинг тиражи босилди, кейин унинг тарқалишига қўл қўйилди. Бироқ китоб савдо тармоқларига етиб боришга улгурмади — у Шароф Рашидовнинг қаҳру ғазабига учради ва ман этилди".
Озод Шарафиддинов ўзининг "Сардафтар саҳифалари" китобида (1999) бу масалага айрича эътибор беради ва "Тирик сатрлар" қисмати ҳақида ёзади: "Китоб ўта масъулиятли бўлгани учун, унда Чўлпондай миллатчи шоирнинг шеърлари босилаётгани учун корректурани Шароф Рашидовнинг ўзлари ўқиб чиқмоқчи бўлиптилар. У кишини қисташга кимнинг ҳадди сиғарди... Ниҳоят, ўртоқ Саид Шермуҳамедов бизни табрикладилар — Шароф Рашидов китобни босишга рухсат бериптилар. Чўлпоннинг шеърлари ҳам у кишига маъқул бўлипти. Шундай қилиб, фатвойи олий берилди, китобга йўл очилди, энди уни ҳеч ким тўхтатиб қололмайди... Китоб дўконларга тарқала бошлаганини, ҳатто беш, олти юз нусхаси сотилганини ҳам эшитдим... Бирдан момоқалдироқ гумбурлади —"китоб ман этилибди, одамларнинг қўлидан йиғиб олинаётган эмиш", деган гап тарқалди. Афсуски, бу машъум хабар ҳақиқат бўлиб чиқди. Олтмишинчи йилларнинг бошларида фольклорчи адабиётшунос олим Малик Муродов бир янги шоирни кашф қилганини эълон қилди. Бу—1919 йили Наманган вилоятида қўрбоши Омон полвон томонидан 25 ёшида қатл қилинган Мухторхон деган йигит эди. М.Муродов "Келмас Корасконнинг суви" деган достон билан бир неча кичик шеърни Мухторхонники деб, газета ва журналларда, рус ва ўзбек тилларида тарғиб қилиб келарди. У бу асарларни "Тирик сатрлар"га киритишни таклиф қилди. Мен кўнмадим, чунки шеърлар чиндан ҳам Мухторхонники эканига менда шубҳа уйғонди. Лекин ўша пайтларда нашриётда бош муҳаррир муовини бўлиб ишлаган ва "Тирик сатрлар "нинг юзага чиқишида жуда катта ҳисса қўшган Иброҳим Ғафуров бу шеърларни кўзи қиймай, "Ёш кашшоф", "Чап белида босмачи", "Бизники" деган шеърни китобга киритишга мени кўндирди. Буни қарангки, "Тирик сатрлар" тарқлиши олдида "Звезда Востока" журналида Малик Муродов рус тилида Мухторхон шеърларини бостириб чиқаради. Авваллари ЧЕКда ишлаган, ўша кезларда нафақахўр бўлган бир ўртоқ буни ўқиб, тепа сочи тикка бўлган ва "Мухторхон босмачиларнинг айғоқчиси эди, уни мен ўзим қамоққа олганман, нега энди унинг шеърлари тарғиб қилиняпти" деган мазмунда Шароф Рашидов номига ариза ёзади. Фақат жадидлар эмас, босмачилар масаласини ҳам бир оғиз гапи билан бутун жумҳурият учун ҳал қилиб берган, коммунистик мафкурага заррача доғ тегиздирмай пок сақлаган Шароф Рашидов дарҳол матбуот ва нашриёт раҳбарларини йиғиб, баъзи иштирокчиларнинг айтишича, -дарғазаб бўлиб, "Қачондан бери совет матбуоти босмачиларни тарғиб қилувчи минбарга айланиб қолди!" деб хитоб қилган. Шундан кейин "Тирик сатрлар" шаънига ҳам қаттиқ  гаплар айтилган. Лекин назаримда анча — мунча одамлар уни кутубхоналарида сақлаб ҳам қолган. Авваллари "Эссизгина, шу Мухторхонни қўшмай қўяқолсак бўларкан, китоб омон қоларди" деб афсус чекиб юрдим. Кейин ўйлаб қарасам, гап Мухторхонда эмас, Чўлпонда экан. Мухторхон бўлмаганда ҳам, барибир, бирор баҳона билан бу китоб устига чизиқ тортиларди. Чунки у кезларда Чўлпоннинг рўёбга чиқишини истамаган, ҳали мавқеи мустаҳкам, нуфузи зўр одамлар анчагина эди. Улар Чўлпон фойдасига гап айтган одам борки, зимдан иш юритиб, фитна —фасод ва иғволарни ишга солиб, унга панд беришнинг пайида бўлишарди". Муаллифнинг "Чўлпонни англаш" рисоласи билан "Сардафтар саҳифалари" китобида "Тирик сатрлар" асарига Ш.Рашидовнинг муносабатини нақл этишда муайян даражада фарқлар сезилади. У фақат биринчисида "Тирик сатрлар" "китоб савдоси тармоқларига етиб боришга улгурмади —у Шароф Рашидовнинг қаҳру ғазабига учради ва ман этилди" дейиш билан, иккинчисидаги "Шароф Рашидов китобни босишга рухсат бериптилар. Чўлпоннинг шеърлари ҳам у кишига маъқул бўлипти... Китоб дўконларга тарқала бошлаганини, ҳатто олти юз нусхаси сотилганини ҳам эшитдим" дея нақл этишдангина иборат эмас. Бу ўринда асосий гап Ш.Рашидовнинг Чўлпонга муносабатида эмас. Асосий масала олим тўғри таъкидлаганидек," у кезларда Чўлпоннинг рўёбга чиқишини истамаган, ҳали мавқеи мустаҳкам, нуфузи зўр одамлар анчагина эди. Улар Чўлпон фойдасига гап айтган одам борки, зимдан иш юритиб, фитна —фасод ва иғволарни ишга солиб, унга панд беришнинг пайида бўлишарди". Олтмишинчи йилларнинг бошларида устоз И.Султонов мақолаларидан бирида Фитрат ва Чўлпонлар ҳақида гап борганда, улар граждан сифатида оқлангани— бу ҳол улар ижодий меросининг оқлагани маъносини билдирмайди деган мазмундаги жумласини ўқиб қолдим. Ўша пайтда устоз билан учрашиб қолганимда савол бердим: "Домла А.Қодирий оқланди, сўнгра романлари кўп нусхада чоп этилди А.Қодирий, Фитрат, Чўлпонлар қисмати деярли бир хил. Нима учун Фитрат ва Чўлпон ҳақида бундай дедингиз? Сўнгра, оқлангандан кейин биринчи бор Сиз "Абдулла Қодирий ҳақида" номли (1956) мақола ёзиб майдонга чиқдингиз", дедим. Ўшанда домла "бу тадқиқотим юқори ташкилотда нуфузли кишилар орасида муҳокама қилинганда даҳшатли ҳужум остида қолганман. Мени А.Қодирий арвоҳи сақлаб қолган" деди ўзига хос бир табассум билан. Кейин "ёшсиз, эсдан чиқарманг. СССРнинг ўзига хос базиси ва шунга мувофиқ устқурмаси бор. Ҳар бир республика ҳам шунга асосланиши билан бирга айни чоғда, улар муайян даражада фарқ қиладиган ўзига хос базис ва устқурмага эга" деб нақл этди... Маълумки, собиқ КПСС Марказий Комитети эллигинчи йилларнинг ўрталаридан кейин улуғ доҳий аталиб келинган Сталин шахсига сиғиниш тарихини кескин бир тарзда қоралади ва қатағон даври қурбонларини оқлаш проблемасини фавқулоддаги масала сифатида қўйди. Кремль олимпида қабул қилинган қарорлар ҳар бир республикада ишлаб чиқиладиган бўлди. Шу муносабат билан кечган Ўзбекистон зиёлиларининг қурултойида ўша пайтдаги Ўзкомпартия МК Биринчи котиби Н.А.Муҳиддинов қилган маърузасида адиб А.Қодирийни оқлаш ва унинг оммабоп асарларини қайта нашр этиш кераклиги масаласини кўтариб чиққан эди. Биз талабалар уни беқиёс катта ҳаяжон билан кутиб олган эдик. Баъзи талабалар А.Қодирий қаторида Фитрат ва Чўлпонни ҳам оқлаш, уларни бир —биридан ажратиш қийин, қисматлари бирга кечган, уларнинг ҳам зарур асарларини чоп этилишини истаб мулоҳаза юритса, айримлари эса уларга ҳам навбат келиб қолар, дея бир — бирларига таскин беришарди... Н.А.Муҳиддинов шундай деган эди: "Ҳамза ўзбек совет реалистик адабиётининг отасидир. Унинг ижоди йигирманчи йилларга тааллуқлидир... Абдулла Қодирий... каби машҳур ўзбек ёзувчисининг жиноятчи бўлганлигига ишониш қийин! "('Қизил Ўзбекистон", 13 октябрь 1956 йил). Табиий: фарзанднинг онаси каби отаси ҳам ягона. Иккинчи она ёки отани бошқа ном билан юритишади. Биринчидан, Ҳамзага Ўзбекистон Халқ шоири деган юксак унвон берилса ҳам, биз  1920 — 29 йиллар орасида ўзбек вақтли матбуотида уни Фитрат, А.Қодирий, Чўлпон сингари фавқулодда кучли буюк сиймо тарзида талқин қилган мақолаларни деярли учратмаган эдик. Салмоқли, йирик адабий — танқидий мақолаларнинг кўпчилиги шу уч даҳо ва бошқа ижодкорлар ҳақида баҳс қиладилар. Қолаверса, М.Беҳбудийни амир Олимхон жаллодлари фожеали ҳалок этганларидан сўнг, кўп йил хотирасини эъзозлаш сифатида Қарши шаҳри унинг номи билан аталиб келинди. 1929 йили тескари кучлар томонидан Ҳамза қатл этилгач, 1938 йилгача Қўқон ёки бирор шаҳар унинг номи билан аталгани фактига дуч келмадик Иккинчидан, Фитрат, А.Қодирий, Чўлпон ва уларнинг қатор сафдошлари шафқатсиз бир тарзда қатағон қилингандан кейин XX асрнинг биринчи чорагида адабиётимизнинг бундай ўпирилиш жойларини тўлдириш учун, айни чоғда, большевиклар фирқасига ёқмаган кучлар томонидан шоирнинг фожиали ўлдирилиши фактлари асосида 1939 йилдан эътиборан Ҳамзага ва унинг замонга мос асарларини қайта нашр этишга, бу борада ташвиқот ва тарғибот ишларини кучайтиришга кучли урғу бериб келинди. Бундай ҳаракат қирқинчи йилларнинг иккинчи ярмидан кейин ва эллигинчи йилларда айни авжига чиқа бошлаган эди. Мафкура соҳасида бундай кучли оқимни ташкил этган ва тобора янги —янги чўққиларга- кўтариб бораётган таниқли фан вакиллари таъсири остида Н.А.Муҳиддиновнинг Ҳамзани шундай талқин этишини тушуниш мумкин. Унинг "Бироқ Абдулла Қодирийни ортиқча шуҳратлантириб юборишга, унга катта тарихий хизматлар тақиб қўйиш ярамайди... Менинг назаримда машҳур ўзбек ёзувчиси Ҳамза Ҳакимзода Ниёзий ижоди билан Абдулла Қодирий ижодини баробар қўйиш ҳам мумкин эмас" дейишини қандай тушуниш керак. Тўғри, давлат арбоби назарида Ҳамза ўзбек совет реалистик  адабиётининготаси,  уни қанчалик шуҳратлантирсак арзийди, унга катта тарихий хизматлар тақсак ярашади. А.Қодирий эса  у даражада  эмас. Фирқа арбобининг ўша пайтда ва унга қадар камида А.Қодирийнинг икки машҳур романини ўқиган бўлиши эҳтимолдан узоқ эмас. Лекин Ҳамзанинг зарур асарларини ўқиб, мустақил тарзда арбобнинг "уни машҳур ўзбек ёзувчи", « Ўзбек совет адабиётининг отаси» деган хулосага келишига ишониш қийин. Республикамиз мафкурасида бундай қарашларнинг ҳукмрон  бўлиши – ҳамзашунослар  учун байрам, чинакам тарихий хизматини танлаш учун ғов бўлиб келгани Асосий гап бунда эмас, албатта. Гап асосан фидойи олимимиз О.Шарафиддиновнинг Чўлпон ва унинг асарларини қайта чоп эттиришда қатор "ғов"ларга дучор бўлиши ҳақида. Олим бир ўринда ёзади: "Зиёлиларнинг шаҳар йиғилишида эса ўша пайтдаги Марказкўмнинг мафкура бўйича котиби Рафиқ Нишонов маъруза қилди ва бошқалар қатори мени ҳам Чўлпонни тирилтиришга уринаётганим "мафкуравий калтабинлик" ва ҳатто "мафкуравий диверсия" эканини айтди ҳамда ҳали Чўлпонни ўрганадиган вақт келгани йўқ" деди. Мен ўрнимдан туриб савол бердим: "Совет ҳокимиятининг ярим асрлик тўйини кечагина нишонладик. Чўлпоннинг оқланганига ҳам 12 йилдан ошди. Сизнингча яна неча йиллардан кейин Чўлпонни ўрганишни бошласак бўларкин?" Савол Рафиқ Нишоновга ёқмади. У ношуд ўқувчининг маъносиз саволига жавоб бераётгандай жеркиб берди: "Мен хранологик маънода айтаётганим йўқ. Яна қанча керак бўлса, шунча кутасиз!" ("Сардафтар саҳифалари",Т.,1999 йил, 57 —бет). Худди айни шундай савол —жавобни ўша йиллари Ўзбекистон Ёзувчилар уюшмасида бўлган йиғилишда мен ҳам эшитганман. Олим муболаға қилаётгани йўқ. Олим 1967 йилда эълон қилинган "Йиллар ва йўллар" деган мақоласи ҳақида гапирар экан, "Чўлпоннинг тарғиботчиси", бинобарин, миллатчиликка майли бор одам сифатида қора рўйхатларга тиркалдим" дейди. ("Чўлпонни англаш", 1994 йил, 38 —бет). Худди шу йилларда Москвада, рус тилида нашр этилган "История ўзбекской советской литературу" китоби учун бир гуруҳ олимлар республикадаги Беруний номидаги мукофотга сазовор бўлган. Маълумки, улардан бири устоз Озод Шарафиддинов эди. Бу хилдаги фактлар табиий равишда Марказкўм ўзининг "қора рўйхати"га тушган олимларга бундай юксак мукофотни беришни лозим кўрадими? — шундай табиий савол туғилади. Олим тўғри таъкидлаганидек, "Тирик сатрлар" китоби Ш.Рашидов, Р.Нишонов раҳбарлиги даврида кенг ўқувчилар оммасига тўлиқ етиб бормаган, "ман" этилган. Мен ва бир қатор сафдошларим энг аввало РСФСР, Украина ва Белоруссия, сўнгра Арманистон, Грузия, Озарбайжон, Қозористон, Қиргизистон, Туркманистон, Тожикистон каби қатор республикаларда оқланган "собиқ миллатчи" сўз санъаткорларининг асарлари муайян режа асосида чоп этилаётганини кўриб, бизда ҳатто Фитрат ва Чўлпон сингари машҳур санъаткорлар асарлари  ҳам  нашр  этилмаётганидан хайрон бўлардик. Ўшанда мен устоз И.Султоновнинг" ҳар бир
республиканинг ўзига хос базиси ва усткўрмаси бўлган" деган гапини
бот —бот эслардим ва унинг сир — асрорларига тўлиқ тушуниб
етмасдим. Ш.Рашидов даврида "Халқ душманлари" сифатида қатл
этилган Акмал Икромов ва Файзулла Хўжаев танланган асари ҳам нашр қилинди. Сир эмас, 30 — йилларнинг бошидаёқ шундай дахшатли айб билан қамалиб кетган истеъдодли бир шоиримизнинг қизи замона
зайли билан республикада катта раҳбарликка кўтарилгач, тез орада
К.Яшин, В.Зоҳидов, С.Мамажоновнинг унинг отаси ижоди хусусида
йирик хажмдаги мақоласи эълон қилинди қисқаси, "Тирик
сатрлар"нинг оғир қисмати муносабати билан фақат Ш.Рашидовни, шу жумладан фақат Р.Нишоновни ҳам айбдор ҳисоблаш ҳам, айни замонда бошқа мавжуд кучларни ошкор этмаслик ҳам адолат саналмайди. Оддий мисол. Р.Нишонов республикадан ташқарига ишга кетди. Ш.Рашидов қазо қилди. Қайта қуриш даврларида ошкоралик ва демократия кучайганди, лекин "Тирик сатрлар"ни нашр этишга имкон бўлдими?
         Ҳатто русларда Октябрь инқилобининг душмани (В.И.Ленин шундай атаган) ҳисобланган Аверченко, Набоков каби қатор санъаткорларнинг асарларини ҳам қайта нашр этишга махсус эътибор бера бошладилар. Бу ўринда рус олимлари уларнинг рус маданияти тарихи махсули эканлигига, асарларида эса умуминсоний ва гуманистик асос тамойилларига таяндилар... Кези келганда шуни ҳам қайд этиш лозимки,
рус адабиётшунослари синфийлик билан
умуминсонийликнинг фарқли жиҳатлари, айни чоғда уларнинг бир—бирига зид келмайдиган томонлари,
синфийлик умуминсонийликка йўл очишлари, умуминсонийлик эса
синфийликнинг намоён бўлиши, ўсиб етилиши жиҳатлари каби
фавқулодда жиддий проблемалар ҳақида қатор тадқиқотлар яратганлар.
         Бу борада ҳам бизда бирор салмоқли иш ҳамон йўқ. Озод
Шарафиддинов қайта қуриш йиллари ҳақида ёзади: "Россияда,
шунингдек, собиқ қардош республикаларнинг деярлик ҳаммасида
яқин — яқингача энг ашаддий аксилинқилобчи, совет ҳокимиятининг
баттол душмани деб ҳисобланган ёзувчиларнинг ҳам асарлари босилиб
чиқди. Матбуотда социализмни, коммунистик партияни, унинг собиқ
дохийларини, ҳатто Ленинни ҳам танқид қилувчи мақолалар пайдо
бўлди. Улар шу даражада ошкора ва шу даражада кескин эдики, кўп
йиллар мобайнида коммунистик мафкура оғулари билан заҳарланган
биздай одамлар уларни қўрқа —қўрқа ўқидик. Бу мақолалар ҳар қандай
мудроқ орифни ҳам уйғотишга, ўз аҳволини ўйлаб кўришга ундашга
қодир эди. Замон бутунлай ўзгарди —янги амаллар, яъни ҳаракатлар
даври етиб келди. Фақат биздагина аҳвол ҳамон эскича эди... Қатағон
қилинган езувчиларнинг ижоди ҳам сусткашлик билан ўрганилди. Аммо
Чўлпон масаласининг жойидан жилишидан дарак йўқ эди" (Чўлпонни англаш.43 —бет). Таниқли олим ва танқидчи М.Қўшжоновнинг "Қодирий —эрксизлик қурбони" (1992) китоби охирида "Мафкуравий мутлоқ ҳокимнинг охирги уринишлари" номли бобча бор. Унда кутилмаганда Ўзбекистон собиқ КП Марказий Комитети беш жилдлик "Ўзбек совет адабиёти тарихи"ни яратиш хусусида махсус қарор қабул қилгани, ниҳоят МК котибаси Раъно Абдуллаева адабиёт тарихига алоқадор тадқиқотчи, ёзувчи, тарихчи ва файласуфларни хузурига йиғиб мажлис ўтказгани нақл этилади. Унинг йили ва санаси Қўшжонов китобида 1985 йил 25 февраль, О.Шарафиддинов рисоласида 1987 йил 7 февраль тарзида қайд қилинган. Уларнинг бирида мажлисга қатнашганлар сони 34, иккинчисида эса 32 та деб кўрсатилади. Асосий гап бу рақам ва саналарда эмас, албатта. Асосий масала —беш жилдлик китобнинг биринчи томида Чўлпон ва Фитратни қандай ёритиш масаласи. М.Қўшжонов ёзади:"Сузга чиққанларни шартли равишда уч гуруҳга ажратиш мумкин. Биринчиси —бетарафлар, иккинчиси — катағон қилинган Чўлпон ва Фитратларни қайта тиклаш ва уларнинг ижодларини объектив равишда ўрганиш тарафдорлари. З.С.Кедрина, Озод Шарафиддинов, Эрик Каримовлар қизғин нутқ сўзладилар... Учинчиси — қатағон қилиш мафкура тарафдорлари бўлиб, бу йиғилишда ўзларининг эски андозавозлик қарашларини очиқ —ойдин изҳор қилдилар". Шундан сўнг М.Қўшжонов мажлис стенограммасидан— К.Яшин, Ҳ.Абдусаматов нутқларидан мисоллар келтиради, фикр — мулоҳазаларини баён этади. Хуллас, М.Қўшжонов китоби О.Шарафиддинов рисоласига нисбатан бу масалани жуда конкрет ва аниқ тавсифланиши билан фарқ қилади. Иккинчи олимнинг рисоласида икки буюк сиймо асарларини босиб чиқаришга қарши турганлар сафида Юсуф Султонов ҳам бўлгани қайд этилади, ҳолос. Бу ўринда М.Қўшжонов китобидан бир парча келтирамиз : «Р.Абдуллаева бошчилигидаги бу йирилишнинг маъноси фақат Чўлпон ва Фитратларгагина бориб такалмайди. Улар миллатчи буржуа вакиллари бўлганган бўлса, шиорвоз, қизилсўз Ҳамзанинг ижоди янада кўкларга кўтарилиши, Абдулла Қодирий асарларидаги инсонпарварлик хусусиятларининг шубҳа остига олиниши турган гап эди. Шу хилдаги шубҳалар ўша мажлисни олиб борган Р.Абдуллаеванинг сўзларидаёқ мавжуд эди". Бундай ва бу хилдаги фикр — мулоҳазаларнинг тўғрилигини 1987 йилда рус тилида чоп этилган "История узбекской советской литературў" номли китоб ҳам тасдиқлайди. М.Қўшжонов уз китобида мажлис стенограммасидан шундай парча келтирди: "Комил Яшин: Чўлпон миллий буржуазия вакили. У миллии буржуа демократик давлат тузмоқчи эди. У босмачиларни ботирлар деб атарди. Фитрат Туркистондаги контрреволюцией уюшманинг йирик раҳбарларидан бири эди" (66 —67 —бетлар). Озод Шарафиддинов ёзади: "Фақат Юсуф Султонов, Ҳафиз Абдусаматов ва Комил Яшингина уларнинг (Фитрат ва Чўлпон демоқчи А.Қ.) асарларини босиб чиқариб бўлмаслигини, бундай қилсак ғоявий душманларимиз тегирмонига сув қўйишимизни, бу аксилпартиявий иш бўлишини айтдилар. Булар ичида айниқса, Комил Яшиннинг гаплари мени таажжубга солди" (Чўлпонни англаш, 55 — бет). Менинг ожиз фикримча, бу ўринда "таажжубга" асос йўқ эди. М.Қўшжонов уз китобида буни шак — шубҳаларга ўрин қолдирмайдиган даражада исбот этиб берди. Масалан, олим ўз китобида Рубен Сафаров "Тошкент Ҳақиқати" 21 ва 22 ноябрь 1989 йил,"Правда Востока", 16 декабрь 1989 йил) мақолаларидан парчалар келтиради, "Абдулла Қодирийнинг жиноий делосида Комил Яшиннинг номи...тилга ҳам олинмайди" деган фикрига қарши кучли эътироз билдиради. Ва Ҳабибулла Қодирийнинг "Қодирийнинг сўнгги кунлари" номли хотира қиссасидан Комил Яшиннинг қатор ижодкорларни қатағон қилишга бағишланган Ёзувчилар уюшмасининг махсус пленумида (сентябрь 1937 йил) якунловчи нутқидан катта бир парча келтиради.Ундан фақат бир жумласини келтирайлик. «Битсин бизнинг орамиздан хайдалган ва бизнинг адабиётимизни бузишга уринган халқ душманлари троцкийчи, Бухаринчи, миллатчи, аксилинқилобчи З.Саид, Элбек.Чўлпон, Фитратлар". Бу ўринда Ҳ Абдусаматовнинг "Аввал ўзингга боқ..." номли очиқ хат тарзида ёзилган мақоласида Р. Сафаров сингари адиб Комил Яшинни ҳимоя қилиб чиққанини, "кейинги пайтларда "Комил Яшинга осилганингиз осилган" дея майдонда дағдаға билан кўринганини эслаш ортиқча бўлмас. Ҳамзашунос ва яшиншунослардан бири Ҳ.Абдусаматов ҳам эътироф этади: "очиғини айтишимиз керакки, ўша қора кунларда давр билан боғлиқ бўлган хатоларни қилмаган йирик адибни кам топа оламиз. Ғафур Ғулом, Абдулла Қаҳҳор, Комил Яшин ва Уйғуннинг ҳам айблари йўқ эмас" ("Тошкент ҳақиқати",6 февраль 1990 йил). А.Қодирий, Фитрат, Чўлпон ва бошқа истеъдодли санъаткорларнинг қатағон қилинишида фаоллик кўрсатган бундай айни камолот ва навқирон ёшдаги севимли шоир ва адибларимизнинг деярли барчаси Ҳамзани XX аср ўзбек адабиётининг яловбардори сифатида белгилаб, уни ярим аср давр ичида кўз илғамас даражада юксак бир чўққига чиқариб қўйдилар. Шоир асарлари қайта — қайта нашр этилди, унинг образини машъалдек билиб қатор асарлар яратилди, ижоди ҳақида минглаб мақолалар ёзилди, ўнлаб номзодлик ва докторлик диссертациялар қилинди, кўплаб илмий — тадқиқотдан иборат тўпламлар чоп этилди. Бундай сон- саноқсиз ишларнинг бошида асосан К.Яшин турди, унинг бевосита ва билвосита раҳбарлигида "ҳамзашунослик" фани вужудга келди. Улар шу даражада кучайиб бордики, Ўзбекистон Марказкумининг мафкура соҳасидаги (айниқса адабиёт ва санъат жабхасидаги) об — хавосини яратиш қудратига кўтарилди. Кимларни Ҳамза мукофоти билан такдирлашни  ҳам асосан шу кучлар белгилайдиган бўлиб қолган эди. Бундай мураккаб аҳволни М.Қўшжонов эрта тушуниб етди.  Буни унинг
дастлабки ижодий тадқиқот ишлари ҳам тасдиқлайди. Ойбек
романларида бадиий маҳорат масаласи хасида тадқиқот ишини
яратгандан кейин А.Қодирий ижодига қўл урди. Натижада 1958 йилда
"Абдулла Қодирийнинг тасвирлаш санъати" китоби вужудга келди. Мен илк бор унинг рус тилида ёзилганидан хабардор эдим ва биринчи марта ўзбек адабиётшунослари орасида
тадқиқотчи олим  А.Қодирийнинг тасвирлаш санъатини "Ўтган кунлар" романи мисолида тўла намоён этган эди. Муаллиф тадқиқот объекти кўтарса ҳам, муносиб бўлса ҳам "XX аср ўзбек адабиётининг буюк сиймоси", "Буюк романнавис",  "Наср султони", "Яловбардорлар" сингари сўз ва ибораларни  ишлатмасдан, А.Қодирийнинг маҳорат арсеналлари сир — асрорларини  теран бир тарзда очиб берди. Китобхон эса бундай сўз ва ибораларни ўзи танлаб қўяверади. Бунинг "сир"и ҳақида олим ёзади: "Вазият шундай эдики, Абдулла Қодирий ижоди, хусусан, унинг асарларининг ижтимоии маъноси ҳақида фикр юритишга йўл қўйила бермас эди. Шу сабабдан муаллиф Эзоп йўлини тутиб иш кўришга мажбур бўлди. У адиб маҳорати, тасвирлаш санъати хусусида фикр юритиб, "Ўтган кунлар "нинг ижтимоий маъносини адибнинг маҳорати таҳлилига ўраб беришга ҳаракат қилди". Бу рисола ёзилгандан кейин 8 йил ўтгач, яъни 1966 йилда чоп этилди. О.Шарафиддинов Чўлпон ҳақида гапирганда ва ёзганда, энг аввало, асарларидаги ижтимоий маънога эътиборини
қаратади. Бу ҳам таҳлилнинг ўзига хос усули ва услуби ҳисобланади, албатта. Бунга характерли мисол қилиб устознинг "Ҳақиқатга садоқат" китобидаги "Чўлпоннинг ижодий йўли" мақоласини кўрсатиш мумкин. Чўлпоннинг "Яна олдим созимни " номли асарлар тўплами 1991 йилда нашр этилди. Унинг масъул муҳаррири ва сўзбоши муаллифи
О.Шарафиддинов. Юқорида таъкидлаганимиздек, ҳудди шу йили
"Чўлпон" номли рисоласи эълон қилинди. Унда шоир таржимаи ҳоли,
қатор шеърлари, насрий асарлари, драмалари ва таржима асарлари
кучли ҳис —ҳаяжон билан тилга олинади ва мухтасар бир тарзда таҳлил этилади. М.Қўшжоновнинг "Қодирий —эрксизлик қурбони"
китобчасида улуғ ўзбек адибининг адабий танқидчилик ва
адабиётшуносликдаги қисмати масаласи ҳийла теран таҳлил қилинади.
        О.Шарафиддинов "Чўлпонни англаш" рисоласида эса бу санъаткорни англаш ўта оғир кечганлиги жуда кўп фактлар ва конкрет мисоллар орқали ёритиб берилади. Ҳар иккала рисола ҳам XX аср ўзбек адабиётшунослиги ва танқидчилигини янада кенг ва теран тадқиқ этишга даъват. қилади. Озод Шарафиддиновнинг тинимсиз саъй—харакатлари билан Чўлпоннинг уч жилдлик "Асарлар"и кенг китобхонлар оммасига туҳфа қилинди. Бу борада яна Наим Каримов, Салохиддин Мамажонов, Дилмурод Қўронов сингари олимларнинг китоблари босилиб чиқди. Замира Эшонова, Улуғбек Султонов, Нормамат Йўлдошев тадқиқотлари ҳам эътиборга сазовор. Бу хилдаги ишларда ҳам устоз О.Шарафиддиновнинг хизматлари беқиёс катта. Демак, қилинган ва эълон этилган бундай тадқиқот ишлари бизда ҳам чинакам "чўлпоншунослик"нинг пайдо бўлганини рўйирост тасдиқлайди.


XXI асрнинг бошланиши бутун адабиётшунос ва танқидчилар учун хайрли бўлди. Бу оламнинг энг таниқли ва заҳматкаш вакилларидан бўлган Озод Шарофиддиновга Приздентимиз фармони билан Ўзбекитон Қаҳрамони деган юксак унвон берди (2002 йил).
                    Назорат топшириқлари:

2.1.1. Ажойиб кишилар ҳаёти жанрида яратилган "Абдулла Қаҳҳор" китобининг муаллифи ким?
2.1.2. О.Шарафиддиновнинг "Чўлпон" номли китобида шоир ижодининг қайси қирралари қаламга олинади?
2.1.3. Нима учун олим уз китобини "Чўлпонни англаш" деб атайди?
2.1.4.   "Чўлпоншунослик" деганда нималарни тасаввур этасиз?
2.1.5. Олим "Ҳақиқатга садоқат" китобида шоирнинг "Бузилган ўлкага" шеърини қандай тавсиф ва талқин қилади?
2.1.1. Олимнинг "Чўлпонни англаш" китоби билан
М.Қўшжоновнинг "Қодирий —эрксизлик қурбони" асари орасида
қандай муштарак томонлар бор?
2.1.2. Олим О.Шарафиддинов Миёнбузрук Солиҳов билан Чўлпоннинг қайси шеъри юзасидан баҳс қилади?
2.1.3. Нима учун М.Солихов "Ёрқиной"ни "буржуа тузумини тарғиб қилади" деб характерлайди?
2.1.4. Олимнинг "Сардафтар саҳифалари" китобида шоирнинг "Гўзал" шеъри қандай талқин ва тавсиф этилади?
2.1.5. Олим нима учун "Тирик сатрлар"нинг кенг китобхонлар оммасига етиб бормай колиши сабабини Чўлпон асарлари берилганига боғлайди?
ТЕСТ:  О.Шарафиддиновнинг Чўлпон ижоди ҳақидаги тадқиқоти қайси асарида биринчи бор кўринади?

 А. Чўлпон
Б. Чўлпонни англаш
В. Ҳақиқатга садоқат

Г.СардафтарСаҳифалари
Д. Биринчи мўъжиза

Мустақил иш топшириқлари: О.Шарофиддиновнинг «Чўлпонни англаш» тадқиқоти билан М.Қўшжоновнинг «Қодирий-эрксизлик қурбони» асарини таққослаб ўрганинг. Қандай хулосаларга келганингизни нақл этинг.

Фойдаланган адабиётлар:

1. Озод Шарафиддинов. Библиография.Т. 1989 йил.
2. А.Расулов. О.Шарафиддинов. Адабий портрет.Т., 1980 йил.
3. А.Қулжонов. Илм ва ижод оламида. ,, 1980 йил .
4. О.Шарафиддинов. Ҳақиқатга садоқат.Т.,1989 йил.
5. О.Шарафиддинов Чўлпон. Т., 1991 йил.
6. О.Шарафиддинов Чўлпонни англаш. Т., 1994 йил.
7. М.Қўшжонов. Қодирий — эрксизлик қурбони. Т., 1992 йил.





11-мавзу:

Ҳамид Сулаймон- манбашунос ва матншунос олим

Асосий масалалар

1.Ҳамид Сулаймон манбашунос олим.

2.Ҳамид Сулаймон матншунос.

1 — асосий масала.

 1.1.Ҳамид Сулаймон — матншунос тадқиқотчи.

 Ўқитувчининг мақсади: Ҳ. Сулаймоннинг илк ижодий изланишлари, саньат оламига кириб келиши, манбашунос сифатидаги
тадқиқотлари ҳақида талабаларда тасаввур ва тушунча ҳосил қилдириш.
Идентив ўқув мақсадлари:

1.1.1.Ҳамид Сулаймоннинг ҳаёт нули ва ижодий изланишлари ҳақида сузлаб беради.
1.1.2.Ҳамид Сулаймоннинг ёш олим сифатида шаклланишини шархлайди.
1.1.3. Ёш олимнинг манбашунослик бўйича қилган ишларини белгилайди.
1.1.4.Ҳ. Сулаймоннинг    манбашуносликка    дойр    тадқиқотларини баҳолайди.

1-асосий масалага доир муаммолар: 

1.1. Ҳамид Сулаймон манбашунос ва матншунос олим. Мавжуд кўхна қўлёзмалар ҳар бир даврда замон  талаби билан қайта «тирилади» ёки «ўлади». «Тирилиш» жараёни нихоятда мураккаб кечади. Сиз унга қандай тасаввур қиласиз? Ёки унинг аслини аниқлаш деганда нималарни тушунасиз?

1.2. Ҳ.Сулаймон А.Навоийнинг «Девони Фоний» асари ҳақида йирик тадқиқот иши яратган олим бу асарнинг  беш нусхасини Европанинг  қайси шаҳарлари кутубхонаридан топган? Унинг қайси шаҳарда топилган нусхасини  асл нусха деб ҳисоблайди?

                             1 — асосий масаланинг баёни:

       Атоқли олим, моҳир педагог Ҳамид Сулаймоннинг мўътабар номи
фақат Ўзбекистондагина эмас, балки Ўрта Осиё Республикалари,
шунингдек, Озарбайжон ва Қозоғистонда ҳам машҳурдир. У ўзининг
фаол интилишлари ва илмий ишлари билан Москва ва Ленинград
шарқшунослари ва туркологлари ўртасида ҳам истеьдодли олим, ўзбек
адабиётининг заҳматкаш, ажойиб тадқиқотчиси сифатида танилган.
Навоийшунослик фанининг кейинги 1960—1980 йиллар ичидаги шитоб
билан тараққий этишини Ҳ.Сулаймонсиз тўлиқ тасаввур қилиб
бўлмайди. Ўзбек адабиётшунослигида буюк шоир ва мутафаккир
Алишер Навоий ҳаёти ва ижодини текшириш борасида эришилган
улкан
ютуқлар асосида ғоят катта масалаларни, кардинал
проблемаларни ҳал этишга интилиши талаби пайдо була бошлади.
Навоийшунослик фани олдида турган бундай кардинал проблемалардан
бири хусусида Ҳ.Сулаймонов ёзади: «Ҳозирги вақтда навоийшунослик
олдида турган ва даставвал ҳал қилиши лозим бўлган вазифалардан
бири шоир асарларининг ҳақиқий (каноник) ва мукаммал текстини
тузиб, халққа ва фанга тезкор тақдим этишдир. Чунки шоир асарининг хатолардан соқит қилинган ишончли ва мукаммал нусхасига эга бўлмай туриб, унинг дунёқараши, бадиий маҳорати ва тил хусусиятлари устида жиддий муҳокама юритиши, назарий хулосалар чиқариш мушкулдир». Олимнинг ўзи ҳам ана шу ниҳоятда улкан ва зарур вазифани бажариш йўлида узоқ ииллар зукко, зарифлик билан фаол ишлади. У аввало беш юз йилдан ортиқ давр ичида таркиб топиб келган юзлаб манбаларни чуқур ўрганиб, уларни қиёслашдан ташқари муштарак ва фарқли томонларини ҳам атрофлича тадқиқ этди. Бу шубҳасиз теран илмий тафаккур, нозик дид, қолаверса, чинакам жасорат талаб этади.
Ҳ. Сулаймон болалигиданоқ саньат ва бадиий нафосатнинг шайдоси бўлиб ўсди. Ёш Ҳамид машҳур ҳаттот Мулла Ўтоб Тошкандийда араб ёзувидаги ҳуснихат саньатидан таьлим олди. Революциядан сўнг расмчиликка берилди. Машҳур Новиков,  Риков, Усто Мўминлардан фусункорлик саньатининг сирларини зўр муҳаббат ва иштиёқ билан ўрганишга киришди.
Асли саньаткор ким, унинг сеҳрли кучи нимада, истеьдод қандай таркиб топади, деган саволга жавоб изловчи ёш Ҳамид Наримов номли техникумни битиргандан кейин Москвадаги Давлат кино институтининг операторлик факультетида таҳсил кўраётган йиллари Эйзенштейн, Довженко, Пудовкин лекцияларини тинглар экан, саньат сеҳрига янада қаттиқ мафтун бўлиб қолди. 1932 йили у институтни тугатгач, Тошкентга қайтиб келиб, операторлик қила бошлади. Лекин бу ишдан кўнгли тўлмасди. Мазкур туйғу тобора кучайиб бораверди. Машҳур К.С.Станиславскийнинг «Саньатда ўзини эмас, ўзингдаги саньатни сев», деган таьлимотини дилга жо қилган Ҳамид ака мутассил ижодий изланиш орқалигина мақсадга эришиш мумкинлигини англаб етганди. 1932 йили Ўзбекистон маданий қурилиш илмий—текшириш институтининг адабиётшунослик бўйича аспирантурасига ҳудди ана шундай юксак ният билан кирди. Аспирантура йиллари Ҳамид Сулаймон ҳаётида учмас из қолдирди, унинг илмий тафаккур, фан соҳасидаги истиқболини аниқ белгиловчи илмий— ижтимоий тадқиқот ишларига йўл олувчи давр бўлди.
Аспирантурада у кўп ёшлар қатори Ғози Олим, С.Поливанов, Слуцкий, Фитрат каби профессорлардан, Отажон Ҳошимов, Олим Шарафиддинов сингари машҳур олимлардан лекциялар тинглади. Бадиий тараққиётнинг қонуниятлари, унинг ички нурланишини ўрганиш йўлида мутассил ижодий изланди.
1935 йили Ўзбекистон Фанлар Комитети аспирантурасида тахсил олаётган бир гуруҳ талантли ёшлар Москвага собиқ СССР Фанлар академиясига юборилди. Булар орасида Мақсуд Шайхзода, Воҳид Абдуллаев, Шарифжон Хусанзода ва Ҳамид Сулаймон ҳам бор эди. У Москвада рус филология фанидан жаҳонга танилган олимларнинг лекцияларини зўр мароқ билан тинглади. Фольклордан академик Ю.М.Соколов, эстетикадан академик В.Г.Асмус, адабиёт назариясидан собиқ СССР Фанлар академиясининг мухбир — аьзоси, профессор Динник, Федосеев, Михайловларнинг чуқур мазмунли лекцияларидан баҳраманд бўлди, катта билим ва малака орттирди.
Ҳ.Сулаймон ўзининг педагогик фаолиятини 1935 йили
Тошкент Давлат педагогика институтида чет эл адабиётидан дарс
бериш билан бошлаган эди. 1935 йили Тошкент Давлат институти
ташкил этилиб, Ҳ.Сулаймон Ўзбекистан Маориф Комиссарлигининг
йўлланмаси билан шу институтнинг адабиёт кафедрасига ўқитувчи
бўлиб келди. Ўша йиллари рус ва чет эл адабиёти бўйича ўзбек
мутахассис ўқитувчилар умуман йўқ даражасида эди. Ҳ.Сулаймон
аспирантурани тамомлаб, олий ўқув юртига чет эл адабиётидан
лекциялар ўқиган ўзбек педагогларнинг илк қалдирғочларидан бири
бўлди. У ўзининг қизиқарли,
сермазмун лекциялари, дарсларга пухта
тайёргарчилик кўриши билан студентлар ва ўқитувчилар орасида обрў топди. Ҳамид Сулаймонни жаҳон адабиётининг нодир асарлари
бутунлай мафтун этди, вужуд — вужудини қамраб олган эди. Ҳар
томонлама мукаммал нодир саньат асарини атрофлича белгилаш ва
баҳолаш, билиш истеьдоди унда ҳудди шу йилларда таркиб топган
бўлса ҳам ажаб эмас. Бу ўринда кўп фактлардан иккитасини эслатиб
ўтайлик. 1936 йилда Ҳ.Сулаймоннинг «Шаклланаётган талант» номли
мақоласи босилиб чиқди. 1937 йили эса у Алишер Навоийнинг «Фарҳод
ва Ширин» достони билан «Тристон ва Изольда» достонини қиёсий
тадқиқ этди. Бу асарларнинг бири Европа, иккинчиси — Шарқ
адабиётининг махсули.
«Шаклланаётган талант»да гап ўзбек артисти ҳақида боради. Булар ёзилиши даври, қайси адабиётга мансублиги ва бошқа жиҳатлари билан бир —биридан катта фарқ қиладиган, ҳатто «ковушмайдиган» даражада турли —туман адабий ҳодисалар. Уларни «қовуштирган», бир —бирлари билан қиёсий ўрганишга имкон берадиган асосий мезон нимада? Менимча, бу гўзаллик мезони, уларнинг эстетик қимматида. Ҳ.Сулаймон уларнинг эстетик қимматини ана шу юксак мезон асосида белгилайди ва йўналишнинг ана шу нуқтаси унга турли —туман адабий ҳодисаларни қиёсий ўрганиш учун етарли имкон беради. Шунинг учун ҳам у 1936 йилдаёқ Шукур Бурхоновни «Шаклланаётган талант» соҳиби, деб майдонга чиқди. Шу боисдан ҳам у Европа адабиётининг ажойиб намунаси Гюнтер де Бройннинг «Тристон ва Изольда» достони билан Шарк адабиётининг нодир асарлари "«Фарҳод ва Ширин»ни қиёслади, уларнинг ҳар жиҳатдан мукаммаллигини, саньат асари эканлигини, яратилган образларнинг абадий мангу навқиронлигини, қаҳрамонлар ички кечинмалари, интилишлари билан нурланиши кўрсатади. Ёш олим Ҳамид Сулаймоннинг кейинчалик икки катта қитьа адабиёти — Европа ва Шарқ адабиётининг билимдони, йирик мутахассис бўлиб етишиши худди шу тарзда бошланди. Кенг кўламли билим шу йўсинда таркиб топа борди. Яна бир характерли факт. У 1946—1948 йиллар мобайнида (Ленинградда академик В.Ф.Шишмаров раҳбарлиги остида) «Проспер Мерли новеллалари» мавзусида кандидатлик диссертацияси устида фаол ишлади. Айни вақтда, буюк мутафаккир Алишер Навоий ижодини атрофлича ўрганишини давом эттирди. Худди шу йилларда Навоий асарларини Ленинграддаги Салтиков Шчедрин кутубхонаси, СССР Фанлар академияси кутубхонаси ва Шарқшунослик институти қўлёзма фондларидан топиб, ўқиб чиқди, уларда сақланаётган шоир қўлёзмаларининг библиографиясини тузди. Эллигинчи йилларнинг иккинчи ярмидан бошлаб Ҳамид Сулаймон ўзбек адабиёти тарихини, Алишер Навоий ҳаёти ва ижодини ўрганиш учун кенг жараёнда иш бошлади. Қулёзма фондларидаги девон, достон, қисса, баёз ва тазкираларни қиёсий планда ўрганди ва кенг истиқболда илмий тадқиқот эта бошлади. Буюк шоир ижодига оид, лекин ҳалигача фан оламига маьлум бўлмаган янги материалларни биринчи марта қўлёзма ёдгорликларидан топишга муяссар бўлди. Бу «Бадоеьул— бидоя» ва «Наводирун —ниҳоя» номли девонлардир. Заҳматкаш олим «Бадоеьул — бидоя» («Бошланғич билим»)нинг энг қадимий нусхаси Париж (1480йил)да француз Миллий кутубхонаси ва Лондондаги Британия музейи фондида сақланаётганини аниқлади. «Наводирун —ниҳоя» («Энг нодир шеьрлар») номли девон эса Ўзбекистон ССР Фанлар академиясининг Шарқшунослик институти фондида мавжудлигини кўрсатиб берди. Маьлумки, шоир «Хазойинул—маоний» дебочасида дастлабки туркий шеьрларидан икки девон тузиб, уларни юқоридаги ном билан атаганини алоҳида қайд этган эди. Кейинчалик бу икки девон шеьрлари «Хазойинул —маоний» таркибига қўшилиб, унинг тўрт Девонуга таксим қилинган. Олим буларни қатор ноёб қўлёзмалар асосида ўрганиб чиқди ва уларнинг характерини аниқлаб берди.

Назаорат топшириклари:

 1.1.1.Ҳамид Сулаймон қаерларда ва кимлардан сабоқ олган?
1.1.2.Ҳамид Сулаймон илк бор  қаерларда ишлаган?
1.1.3.Ҳамид    Сулаймон    олий ўқув юртларида қайси фанлардан
дарс берган?

1.2.1.Ҳ.Сулаймоннинг илк   ижодий ишлари марказини кимлар ва қайси асарлар ташкил этади?
1.2.2. Ёш  тадқиқотчининг     номзодлик  ишининг  мавзуси  қандай бўлган?
    1.2.3.Ҳ.Сулаймоннинг матншунослик тадқиқотининг асосини қандай асарлар ташкил этади?
Тест: А.Навоийнинг тўрт Девонудан «Наводируш шабоб» унинг қайси фаслини ташкил қилади?
А.Биринчиси    

Б.Иккинчиси

Д.Тўртинчиси.

                             2 — асосий масала. 

2.1. Ҳ.Сулаймон — матншунос олим.

Ўқитувчининг мақсади: Матн ҳақида, бу борадаги қилинган ишлар тўғрисида, Ҳамид Сулаймоннинг А.Навоий асарларининг матни хусусида яратган тадқиқотлари бўйича талабаларда тасаввур ва тушунча ҳосил қилдириш.
Идентив ўқув мақсадлари:

2.1.1. Матн ҳақида, бу борада қилинган ишлар тўғрисида сўзлаб беради.
2.1.2. Муайян бир асарнинг матни замонга боғлиқ эканлигини шарҳлайди.
2.1.3. А.Навоийнинг «Хазойинул —маоний» асарининг матни масаласини белгилайди.
2.1.4. Ҳ.Сулаймоннинг  бу борадаги  тадқиқотини баҳолайди.
                 2- асосий масалага доир муаммолар:

2.1. А.Навоийнинг  «Хазойинул-маоний» асари тўрт девондан иборат. Унда қайси девонлари жой олган? Ёки «Наводируш шабоб» (йигитлик нодирликлари) қайси фаслни ташкил қилади? Сиз бу йирик асар билан  танишгач,  матншунослик фанининг  ролини тасавур этдингизми?

2.2. Тошкентда А.навоий номидаги республика адабий қўлёзмалар  институти мавжуд. Унга қайси бирининг номи берилган эди?

2— асосий масаланинг баёни.

Ҳ.Сулаймоннинг илмий-ижодий фаолиятида текстологик тадқиқот катта ўрин тутади. Маьлумки, кўҳна ёзма адабиётга эга ҳар бир халқ адабиётида бу хилдаги тадқиқот, яьни манбашунослик нозик масалалардан бири бўлиб келган. Аввалги даврлардаги чинакам адабий маҳсуллар, одатда, кейинги даврлар учун қўлёзмалар сифатида етиб келади. Бу жиҳатдан улар доимо мангу навқиронлик касб этади. Мавжуд қўлёзмалар ҳар бир даврда замон талаби билан қайта «тирилади» ёки баьзан «улади», бутунлай йўқ бўлиб кетади. «Тирилиш» жараёни ниҳоятда мураккаб кечади. Биринчи навбатда мавжуд қўлёзмалар замон талаби билан кўчирилади ва муайян муаллифлар томонидан таҳрир қилиниб, «тирилади». Мавжуд қўлёзмаларнинг баьзан асрлар мобайнида давом этадиган бу хилдаги
«тирилиш» ларни атрофлича чуқур кузатиш ва бу «тирилиш» замон
талаби билан қай тарзда рўй берганини ўта синчиклаб текшириш анча мураккаб ва қийин иш. Унинг мураккаблиги ва қийинлигини
кўрсатадиган асосий ўлчов тоши —бу унинг асл киёфасини вужудга
келтиришдир. Ҳар бир «тирилиш» даврида замон талабига мувофиқ
ниманидир «йўқотиш» ва ниманидир «тўлдириш» жараёни унинг
аслини аниқлашдаги ўта мураккабликни келтириб чиқаради. Қисқаси, бу жуда машаққатли ва айни вақтда жуда муқаддас, шарафли иш бўлиб келган мисолларга мурожаат қилайлик. Олимнинг энг йирик ишларидан бири  Навоийнинг
тўрт девондан таркиб топган машҳур асари «Хазойинул—маоний» ҳақидаги текстологик тадқиқотдир. «Ғаройибус—сиғар» (Болалик ажойиботлари»), «Наводируш—шабоб» («Йигитлик нодирликлари»), «Бадиеъул —васат» («Ўрта ёш бадеалари»), «Фавойидул— кибор» («Кексалик фойдалари») номли турт девондан иборат шоирнинг бу йирик асарига Ҳамид Сулаймон ўзининг «Хазойинул —маоний» текстларини ўрганиш ва нашрга тайёрлашнинг асосий масалалари» (1958) номли илмий тадқиқот ишида кенг тўхталган. Ниҳоятда катта заҳмат эвазига вужудга келган бу иш навоийшуносликка қўшилган йирик илмий тадқиқотлардан бири бўлиб қолди. Олимнинг йирик илмий кашфиётларидан бири бу Алишер Навоийнинг форсий шеьрлар тўплами «Девону Фоний» ҳақидаги ишидир. Тадқиқотчининг махсус таькидлашича, «афсуски, шоир меросининг салмоқли қисмини ташкил этган бу асар сўнгги йилларгача шарқшунослар томонидан ҳам, хорижий мамлакат олимлари томонидан ҳам жиддий ўрганилмаган». Олим бу борада қилинган ишлардаги мавжуд қатор камчиликларни бирма —бир кўрсатади, ўз фикрини жуда кўп ва аниқ фактлар асосида исбот этади. Кўп йиллар мобайнида қилинган чинакам мехнат ва олиб борилган катта, кенг кўламдаги ижодий изланишлар натижасида шоирнинг форсий мероси ҳақида бутунлай янги маьлумотлар, чет эллардаги фондларда бу девоннинг асл нусхалари борлиғи аниқланади ва муьтабар манбалар замирида бу асар биринчи бор илмий асосда ўрганилли. Олим бу асарнинг Париж, Анқара, Теҳронда беш нусхасини топди ва уларнинг микрофильмларини олишга муваффиқ бўлди. «Девон Фоний »нинг икки Париж нусхаси бу асар ҳақидаги турли адашишлар ва тахминларга узил—кесил чек қўйди. Буюк шоирнинг форс—тожикча
шеьрлари ҳақиқий нусхасининг топилиши ва таржима, изоҳ ва
комментариялар билан таьминланган ҳолла чоп этилиши—бу
маданиятимиз ва адабиётимиз тарихида улкан воқеа бўлди. Шулар
асосида тадқиқотчининг «Алишер Навоий лирикаси текстологик
тадқиқоти» номли докторлик диссертацияси вужудга келди. Олимнинг
бу иши учун Олий Аттестация комиссияси унга филология фанлари
доктори илмий даражасини берди. Кўп йиллик меҳнат ва узоқ илмий
ижодий изланишлар, йиғилган бой тажриба асосида олим Ўзбекистон
ССР Фанлар академияси А.С.Пушкин номли Тил ва адабиёт
институтида манбашунослик сектори ташкил этиш фикри билан чиқди.
        Бу фикр маьқуллангач, Ўзбекистон ССР Фанлар академияси Ҳамид Сулаймонни ўша янги секторга раҳбар қилиб тайинлайди. Олимнинг улкан хизматлари муносиб тақдирланди. 1964 йили Республика ҳукумати унга «Ўзбекистонда хизмат кўрсатган фан арбоби»деган юксак фахрий унвон берди. 1967 йилдан бошлаб то умрининг охиригача Ҳамид Сулаймонов Алишер Навоий номидаги республика адабиёт қўлёзмалар институти директори лавозимида фаол ишлаб келди. Ўзбек филология фанининг ривожи йўлида фидокорона меҳнат қилган, юқори малакали илмий кадрларни тайёрлашда жонқўярлик кўрсатган забардаст олимнинг қаламига мансуб ишлар—илмий—танқидий текстлар жами 350 дан ортиқ босма табақни ташқил қилади. Булардан ташқари, «Девону Фоний» асарининг араб графикасидаги илмий —танқидий текстини тузиб чиқди. Унинг мукаммал академик нашри тайёрланди. Маьлумки, буюк шоир асарларининг тилини ҳозирги ўзбек китобхонлари муайян тайёргарликсиз тушуниши қийин. Бу бир томондан, шоир асарлари лексикасида араб, форс сўзларининг сероблиги бўлса, иккинчи томондан, улардаги туркий сўзларнинг кўпчилиги бугунги кунда кенг истеьмолдан чиқтб, архаик ҳолга келиб қолганидир. Олимнинг фикрича, шоир асарлари учун махсус луғат тузиш ва нашр қилдириш ҳар жиҳатдан мақсадга мувофиқдир. Бу амалга ошди. Асрлар давомида халқимиз ижод этган бой адабий меросни зўр иштиёқ билан ардоқлаб, уни янги авлод учун муносиб хизмат қилдиришга, янги давримиз ва жонажон элимиз талабларига жавоб бериладиган даражада эьзозлашга бутун ҳаётини бағишлаган аллома олим Ҳ.Сулаймонов —чинакам заҳматкаш, кенг илмий тафаккури, донишмандлиги, юксак дидли забардаст олим сифатида ёш олимларни етиштиришда намуна бўлиб қолажак. 1979 йили олимнинг юраги уришдан тўхтади. Марҳум Ҳамид Сулаймонов «Ўзбек адабиёти тарихига оид илмий тадқиқот ишлари туркуми учун» Ўзбекистон ССР Беруний номидаги Давлат мукофоти билан такдирланди. Айни пайтда, Ўзбекистон ССР Министрлар Совети республика адабий жамоатчилигининг таклифномасини кўриб чиқиб, Ҳ.Сулаймонов фидоийлик кўрсатиб ташкил этган ва узоқ йиллар давомида раҳбарлик қилган Алишер Навоий номидаги республика адабиёт қўлёзмалар институтига Ҳ.Сулаймонов номини беришга қарор қилди. Етук олимларнинг барчаси бу ишларнинг бошида Ўзбекистон раҳбари Ш.Рашидов турганлигини яхши биладилар. Уч қисмдан иборат «Ҳамид Сулаймон» номли хужжатли фильм яратилди. Сценарий муаллифи Ф.Аминов, режиссёр Ғ.Бобоев, тасвирчилар В.Бродянский, О.Ким. Бу фильм адабиётимиз тарихида, матншуносликда чуқур из қолдирган навоийшунос олимимизнинг мураккаб ҳаёт йўли ва серташвиш ижодий фаолиятини хийла тўлароқ тасаввур этишга имкон беради.
Юқорида таъкидлаганимиздек, Ҳамид Сулаймоннинг отаси ўзбек миллий киносининг бобокалонларидан бир бўлган. Ҳ.Сулаймон Москвада кино санъати институтида машҳур Р.Кармен ва М.Роммлер билан таълим олганлари фильмда акс этган.
1947 йилда ёш олим ҳозирги Санкт — Петербургда Шарқшунослик институти қўлёзмалар фондидаги Алишер Навоий асарлари билан жиддий танишади. Фильмда олимнинг бошига тушган оғир кулфатлар — ҳибсга олиниш, Сибирь авахталаридаги азоб —уқубатлар, ниҳоят, Тошкентга қайтгач, устоз Ҳамид Сулаймоннинг буюк шоир ижодий меросини излашдаги саъй— ҳаракати —Англиянинг Оксфорд университети, Нью—Йоркдаги метрополитен музейи, Париждаги миллий кутубхона, Ҳиндистон, Афғонистон, Туркияда сақланаётган шоир асарларини топиш —булар фильм тасвирларида намоён бўлган ва томошабинларда қизиқиш уйғотиб боради. Айни чоғда, фильмда ўша жойлардаги мутахассислар билан олимнинг жонли мулоқотларини ҳам сезиб турамиз.
Фильм муаллифи олим сиймосини янада ёрқинроқ гавдалантириш ва салоҳиятини бериш учун таниқли кишиларнинг хотираларидан ҳам фойдаланган. Ўзбекистон халқ шоири Шукрулло, олим Қ.Муниров, орифнинг рафиқаси Ф.Сулаймонованинг хотиралари хужжатли фильмни янада бойитишга имкон берган.
Қисқаси, уч қисмдан иборат бу фильм улкан олим Ҳамид Сулаймон хотирасини эъзозлаш йўлидаги ишларимиздан бири бўлиб қолди.
                             Назорат топшириклари:

2.1.1. Матншуносликни адабиётшуносликнинг таркибий қисми сифатида қандай тавсифлаймиз?
2.1.2.    А.Навоийнинг «Хазойинул—маоний» асари неча девондан иборат?
2.1.3. Матннинг «ўлик» ва «тирик» жараёнини қандай тасаввур
этамиз?
2.1.1.А.Навоийнинг «Бадоеьул —бидоя» («Бошланғич билим») асарининг энг қадимий нусхасини  Ҳ.Сулаймон қаердан топган?
2.1.2.А.Навоийнинг «Наводирун —ниҳоя» («Энг нодир шеьрлар») номли девонини Ҳ.Сулаймон қаерлардан излаган ва топган? 

2.1.3. Олимнинг     «Алишер
Навоий     лирикаси     текстологик
тадқиқоти» ишига  қандай илмий даража берилган?
Тест:  Ҳ.Сулаймоннинг     «Шаклланаётган талант»  мақоласининг қаҳрамони ким?
А.АброрҲидоятов. 

Б. Шукур Бурҳонов

В. Манон Уйғур
Тест: Алишер Навоий асарларининг бадиий   қўлёзмалари альбоми муаллифи ким?
А.Порсо Шамсиев

Б. Азиз Каюмов 

В.Ҳамид Сулаймон.

Мустақил иш топшириқлари: Ҳамид Сулаймонни матншунос олим сифатида характерланг, уни ёзма шаклда шарҳланг.

                   

Фойдаланилган адабиётлар:

1. Порсо Шамсиев. Ўзбек матншунослигига оид тадқиқотлар. Т., 1996 йил. 
2. А.Қулжонов. Илм ва ижод оламида. Т., 1980 йил.
12-мавзу:

Абдуқодир Ҳайитметов -  адабиётшунос олим
                                        Асосий саволлар

1. А.Ҳайитметовнинг ижодий изланишлари. Тадқиқотчи сифатида эьтироф этилиши.
2. А. Ҳайитметов — мумтоз адабиётимиз ижодий методини тадқиқ этган олим.
Мавзунинг асосий таянч тушунчалари: А.Ҳайитметовнинг ҳаёт йўли; дастлабки ижодий изланишлар: А.Навоий лирикаси ва адабий — танқидий қарашлари, Шарқ адабиёти методи масаласини тадқиқот этишлари.
                  Асосий масала 

1.1.   А.Хайтметовнинг илк ижодий изланишлари ва тадқиқотлари.
Ўқитувчининг мақсади: Ёш олимнинг илк ижодий изланишлари, А. Навоий лирикаси ва адабий танқидий қарашлари ҳақидаги тадқиқотлари бўйича талабаларда тасаввур ва тушунча ҳосил қилдириш.
Идентив ўқув мақсадлари:
1.1.1. А.Ҳайитметовнинг илк ижодий изланишлари ҳақида сўзлаб беради.
 1.1.2. Ёш олимнинг «Навоий лирикаси» асарини  шарҳлайди.
1.1.3.Унинг «А.Навоийнинг адабий-танқидий қарашлари» китобининг асосий йўналишини белгилайди.
1.1.4.Олимнинг бу тадқиқотларини баҳолайди.

                              1- асосий масалага доир муаммолар: 

1.1. А.Ҳайитметов мумтоз ўзбек адабиётининг йирик тадқиқотчиларидан бири. Унинг «Навоий лирикаси» китобида шоирнинг асосан қайси жанрдаги асарлари таҳлил қилинган? Ёки шоирнинг «Хазоинул- маоний» асари асосан қандай жанрдаги шеърлардан таркиб топган деб хисоблайсиз?

1.2. Олимнинг «Навоийнинг адабий- танқидий қарашлари» асари 1959 йилда босилиб чиққан. Умуман бир санъаткорнинг адабий танқидий ёҳуд эстетик қарашлари деганда, энг аввало, унинг қандай асарлари таҳлил қилинади? Қолаверса, таҳлилда қандай масалаларга биринчи бор эътибор берилади?

                              1 — асосий масаланинг нақли.

Буюк шоир Алишер Навоий ижоди ва поэтикаси кўп йиллардан буён олимларнинг тадқиқот обьекти бўлиб келган. 20 йилдан қўпроқ вақт ичида А.Ҳайитметовнинг буюк мутафаккур ижоди ҳақида қатор мақолалари ва китоблари босилиб чиқди. Улар билан таншиб бордим. Бу ҳол менда олимнинг ҳаётига бўлган қизиқишимни тобора кучайтирди.
Абдулқодир Ҳайитметов 1926 йили ҳозирги Фарғона вилоятининг собиқ Фрунзе районидаги Қиёли — Қум кишлогида деҳқкон оиласида дунёга келди. Ёшлиги Тошкентда кечди. 1932—1943 йиллар мобайнида у пойтахт Ҳамза районидаги Куйбишев номли 151—ўрта мактабида ўқиди ва уни муваффақиятли тугатади. Шарқ тиллари ва адабиётига қизиқиш ёш Абдулқодирни Ўрта Осиё Давлат университетининг Шарқ факультетига ўқишга етаклайди.
У 1944—1949 йиллари М.С.Андреев, Е.Э.Бертельс, С.Мирзаев, М.А.Кононов, И.П.Петрушевский , А.К.Арендс, В.И.Беляев, Б.З.Холидов, В.А. Шишкин каби машҳур шарқшунос олимларнинг шарқ халқларининг тарихи, тили ва адабиётлари ҳақидаги лекцияларини тинглади. Университетни муваффақиятли тамомлагач, Ўзбекистон Фанлар академиясининг Шарқшунослик институти аспирантурасига кирди. Салкам йигирма йил узлуксиз ўқишини давом эттириши (ўрта мактаб, университет, аспирантура) навқирон йигит Абдулқодирни Алишер Навоий ижодини асл манбалар асосида атрофлича ўрганишга ва илмий ишлар олиб боришига маьнавий тайёрлади. Ниҳоят, у «Алишер Навоийнинг адабий — танқидий қарашлари» деган мавзудаги (1955 йили) номзодлик диссертациясини муваффақиятли ҳимоя қилди. Бу иши олимнинг Навоий ижоди, поэтик асарларини атрофлича ўрганиш ва тадқиқ этишига бўлган қизиқишини янада кучайтириб юборди. Бу ўринда унинг қўлёзмалар устида синчиковлик билан ишлашини, ҳар бир фактни қайта— қайта текшириб чиқишга интилишини, уларни чуқур мушоҳада қилишини, илмий йўсинда таҳлил этишини махсус таькидлаш зарур.
           Ёш олим илк мақолалари билан ҳам адабий жамоатчиликнинг диққат — эьтиборини тортган эди. Шундан буён
унинг қатор монографиялари, рисолалари, ўнлаб илмий мақолалари
босилиб чиқди. А.С.Пушкин номидаги Тил ва адабиёт институтида
аввалига кичик ходим (1953), сўнгра 1967 йилдан бошлаб катта илмий
ходим бўлиб ишлади. 1967 йилдан то ҳозирга қадар Октябрь
революциясигача бўлган ўзбек адабиёти тарихи сектор мудири. 1957 —1970 йилларда шу институт директорининг ўринбосари бўлиб ишлади. 50 —йиллардан то ҳозирга қадар бўлган давр ичидаги
навоийшуносликнинг ривожланиши ҳақида гап кетганда, биринчилар
қатори Ҳайитметовнинг ҳам номи тилга олинади. У республикамиздаги энг йирик «навоийшунос» олимлардан бири бўлиб колди. Бу фикримизни олимнинг «Навоий лирикаси», «Алишер Навоийнинг адабий — танқидий қарашлари», «Навоий даҳоси» каби илмий асарлари ва «Алишер Навоий поэтик маҳорати ҳақида», «Навоийнинг Саид Ҳасан Ардашерга шеьрий мактуби», «Навоий лирикасида реалистик  мотивлар ва элементлар», «Алишер Навоий — халқлар дўстлиги куйчиси», «Навоийнинг «Тарихий мулки ажам» асари ҳақида», «Навоий ва табиий фанлар», «Навоийнинг текстологик тадқиқотлари ва уларнинг такдири ҳақида», «Алишер Навоийнинг сарбадорларга муносабати ҳақида», «Навоий ҳақида янги маьлумотлар» каби ўнлаб илмий мақолалари тасдик этади. Демак, «навоийшунослик» ҳақида гап кетар экан, унинг кейинги 40 йил ичидаги босқичини А.Ҳайитметовнинг асарларисиз тўла тасаввур қилиш қийин. Унинг қатор илмий асарлари, монографиялари ўзбек адабиётшунослигида навоийшуносликнинг ривожланишига катта ҳисса бўлиб қўшилади. «Алишер Навоийнинг адабий — танқидий қарашлари» номли илмий асари 1959 йилда «Фан» нашриётида босилиб чиқди. Бу асарда олим ўзбек ва форс —тожик адабиётшунослигини, адабий — танқидий қарашларининг асосини кўрсатишга интилади. Тадқиқотчи шоирнинг адабий — эстетик принципларига алоҳида аҳамият беради. Шакл ва мазмун, традиция ва новаторлик, халқчиллик ва ғоявийлик, уларнинг узаро алоқалари хусусида Навоий қарашларини кўрсатади. 1961 йили олимнинг «Навоий лирикаси» номли монографияси чоп этилди. Бу илмий ишда улуғ шоирнинг поэтик лирикаси атрофлича таҳлил қилинди. Шоир асарларининг тематик доираси ғоятда кенглиги, образларининг ранг — баранглиги, жозибадорлиги, ҳис — туйғуларга бойлиги, шоирнинг поэтик маҳорати конкрет асарлари таҳлили орқали очиб берилади. Асарда олим буюк шоир поэтик меросининг қудрати, ўзбек ва форс —тожик адабиётида алоҳида беқиёс катта ўрин тутиши, унинг ўзига хос жозибаси хусусида атрофлича фикр юритилади.
А.Ҳайитметов ўз китобида Алишер Навоийнинг барча поэтик меросини эмас, балки асосан «Ҳазоинул —маоний» номли асарини, ундаги лирик асарларни биринчи маротаба кенг ва атрофлича таҳлил қилди. Маьлумки, Навоийнинг лирик мероси ғоят чексиз ва ниҳоятда ранг —баранг. Ғазал — ўзбек мумтоз адабиётининг бутун вужуди, қон томири бўлиб келган ва у Навоий лирикасининг етакчи жанри сифатида шуҳрат топган. «Навоий лирикаси» номли монографик характердаги тадқиқотда Навоий ғазалларининг ғоятда ранг — баранглиги, теран, тиғиз, мусиқий мазмуни кенг кўламда кузатилди ва унинг сир — асрорлари кўрсатиб берилди. А.Ҳайитметов ғазалдаги айрим байт ва мисраларда жамланган чуқур маьно ва туйғулар хуснига бутунлай асир бўлиб қолмасдан, ундаги асосий йўналишни, ғазалнинг бутун руҳини ташкил этган ички қувватини текширади, шу боисдан ҳам уни яхлит ҳолда таҳлил қилади ва кенг умумлашма хулосалар чиқаради. Шунинг учун ҳам олимнинг ғазал султони — Навоий асарларига хос нодир хусусиятлари борасидаги фикрлари ишонарли бўлиб чиққан. Ғазалларнинг тематик аниқлик конкретлилик ва шу асосда таркиб топадиган композицион яхлитлик, бир бутунлик, турли — туман байтларнинг мазмун ва шаклан бир —бирлари билан табиий боғланиб кетиши ва бошқа муҳим жиҳатлар тадқиқотчи томонидан нозик кузатилади ва эьтиборли фикрлар баён қилинади. А. Навоий лирикасини махсус текшириш, табиий равишда, бу нодир мероснинг ўзбек мумтоз адабиётида тутган ўрнини, салмоғини белгилашга интилишни келтириб чиқаради. Айни вақтда, олим Навоийнинг ўзига хос лирик маҳоратидан бахраманд бўлган авлодлар — шоирлар ижодига ҳам махсус эьтибор беради. Қискаси,  А.Ҳайитметовнинг бу монографик характердаги илмий — тадқиқот иши навоийшуносликка қўшилган салмокли ҳиссадир.

Назорат топшириклари:

1.1.1.Ёш Абдулкодирнинг салкам 20 йил ўқиш — ўрганишлари қаерларда кечди?
1.1.2. У дастлаб қаерда ишлади?
1.1.3. Ёш олимнинг номзодлик тадқикоти асосини қандай асарлар ташқил этди?
1.1.4. Олим «Навоий лирикаси» китобида асосан шоирнинг қайси асарини таҳлил этади?
1.1.5. Олимнинг «А.Навоий адабий — танқидий қарашлари» китобининг асосий йўналиши нималардан иборат?
Тест: «Навоийнинг адабий — эстетик олами» китобининг муаллифи ким?
А. А.Ҳайитметов.

Б. И.Султонов.

В. В.Абдуллаев. 

Г.Б.Валихужаев

Д.Ҳ.Қудратуллаев.

2 — асосий масала:
2.1. А.Ҳайитметов -мумтоз адабиётимиз ижодий методини тадқиқ этган олим.
Ўқитувчининг мақсади: Олимнинг «А.Навоийнинг ижодий методи масалалари», «Шарқ адабиётининг ижодий методи тарихидан» каби асарлари тўғрисида талабаларда тасаввур ва тушунча ҳосил қилиши.
                            Идентив ўқув мақсадлари:
_

2.1.1. Ижодий ёхуд бадиий метод ҳақида сўзлаб беради.
2.1.2. А.Навоийнинг ижодий методини шарҳлайди.
2.1.3. «Шарқ адабиётининг ижодий методи тарихидан» асарининг    

          асосий йўналишларини белгилайди.
2.1.4. Олимнинг бу икки асарини баҳолайди.

2- асосий масалаларга доир муаммолар:

2.1. Олимнинг  «Алишер Навоий ижоди методи» асари 1963 йилда чоп этилган. Умуман сиз «Ижодий метод»деганда нималарни тасаввур этасиз, у қандай қатор масалалар билан узвий боғлиқ ҳолда намоён бўлади? Ўзбек адабиётшунослари айримлари Навоийнинг ижодий методи романтизм деб тасвирласалар, бошқа бирлари эса, у реализм деб характерлаб келдилар. Бу асарни ўқигач, сиз уларнинг қайси бирини маъқуллайсиз, нима сабабдан шундай хулосага келдингиз.

2.2. 1970 йили олимнинг «Шарқ адабиётининг ижодий методи» асари эълон қилинди.  Сиз Алишер Навоий ижодий методи- Ўрта аср Шарқ адабиётининг ўзига ҳос методини белгилашга имкон беради, деб ҳисоблайми? Романтизмда ҳам, реализмда ҳам ҳақонийлик ва ҳалқчилик тамойиллари мавжуд бўлади. Улардаги муштарак ва фарқли тамонларини қандай аниқлайсиз? Ёки сиз шоирнинг машхур «Ҳамса»  сага кирган достонларида асосий образларни романтик ёҳуд реалистик образлар дес хисоблайсизми? Фикр – мулоҳазаларингизни далиланг?

2— асосий масаланинг баёни.

Олимнинг «А.Навоийнинг ижоди методи масалалари» (1963) номли монографияси ўзбек адабиётшунослигининг энг муҳим ва актуал масалаларидан бири —улуғ ўзбек шоири Алишер Навоийнинг ижодий методини текширишга бағишланган. Навоий ижодининг бой материаллари асосида олим шоир ижодий методи асос эьтибори билан романтик характерда деган хулосага келади. Бу ҳол халқ ва мамлакатнинг реал ҳаётига жуда яқин турган шоирга гоҳо бадиий тасвирда реалистик приёмларни қўллашига, реал инсоний характерлар, реалистик ҳаётий картиналар яратилишига монелик қилмаган, албатта. Тўғри, бу ишга қадар Шарқ адабиётининг ижодий методи махсус текшириш обьекти сифатида кенг микёсда ўрганилмаган эди. Бу проблемани қатор масалаларни комплекс ўрганиш асосида ҳал этиш мумкин. Чунки, метод ижодкорнинг дунёқараши, оламни тушуниш ва акс эттириш принциплари, услуби, адабий — эстетик қарашлари билан узвий боғлиқ бўлган улкан проблемадир. А.Навоий сингари буюк саньаткорлар ижодий методини аниқлаш — бу айни вақтда ўша даврдаги бутун якин Шарқ адабиётининг асосий методики белгилашни таказо этади. Демак, ўзбек, форс — тожик адабиётлари тарихининг бу даврини атрофлича ўрганиш асосида буюк шоирнинг ижодий методини текшириш яхши самаралар бериши мумкин. Шу боисдан ҳам метод масаласи адабиётларни типологик ўрганишнинг асосларидан бири бўлиб келган. Кези келганда шуни алоҳида таькидлаш керакки, у ёки бу ижодкорнинг адабий методи —бу бутун адабиётнинг методи бўлиши ҳам, бўлмаслиги ҳам мумкин. А.Навоий ижодий методи — бу бутун катта бир давр якин Шарк адабиётининг методи бўлган. Айни пайтда, ҳар бир даврдаги адабиёт методики текширишда ҳаққонийлик принципи билан реализмни айни тенг, айнан бир хил деб қараш ҳам мумкин эмас. Чунки хакконийлик принципи романтизм деб аталган ижодий методда ҳам мавжуд. Рамантизм методидаги хакконийлик билан реалистик методаги ҳаққонийлик орасида мавжуд бўлган тафавутни унутмаслик керак. Романтизмда хакконийликнинг мавжуд бўлиши, реалистик элементларнинг яшаши —бу реалистик методга детни эмас. Тадқиқотчи А.Ҳайитметов буюк шоир Алишер Навоийнинг ижодий методини текшириш жараёнида қизикарли фикр — мулоҳазаларни, мунозарали масалаларни ўртага ташлайди. Китобда Навоий ижодий методи —шоир асарларининг ғоявий йуналиши, образлари, уларнинг характерли хусусиятлари орқали таҳлил қилинади. Узоқ  йиллар мобайнида олиб борган ижодий изланишлари асосида А.Ҳайитметов 1965 йили  А.Навоий  ижодий  методи
хусусида докторлик диссертациясини муваффақиятли ҳимоя қилди. Катта бир даврдаги бутун адабиётнинг методини текширишга бағишланган бу иш фақат ўзбек адабиётшунослигининг ютуғи бўлибгина қолмай, айни вақтда,
Шарқ адабиётшунослигига қўшилган муҳим ҳиссалардан бири бўлди.
Букж шоир ижоди методи —Ўрта аср Шарқ адабиётининг ўзига хос
қатор хусусиятларини кўрсатишга, чуқур умумлашма хулосалар
чиқариши учун етарли асос бўлади. Буни тўғри тушунган олим фақат
диссертациясини ҳимоя қилиш билангина чекланиб қолмади, балки бу
муҳим масалани атрофлича кузатиш ва ўрганиш ишларини янада
давом эттирди. Натижада унинг 1970 йили «Шарқ адабиётининг
ижодий методи тарихидан» асари чоп этилди. Бу асарда ижодий метод типологик тадқиқ этилди.
Форс —тожик, ўзбек ва озарбайжон адабиётлари феодал давридаги Европа халқлари адабиёлари билан муқояса қилинган ҳолла текширилди. Метод масалаларини текшириши, унинг тарихий асосларини белгилаш жараёнида Низомий Ганжавий, Умар Ҳайём, Шайх Саьдий, Ҳофиз Шерозий, Мавлоно Лутфий, Абдураҳмон Жомий, Алишер Навоий каби улуғ шоир ва адиблар ижодининг ўз даври билан, ўша даврдаги илғор дунёқараш ва адабий услублар билан чамбарчас боғлангани, улар яратган асарларнинг бутун жаҳон аҳамиятига молик бўлгани очиб берилди. Шу билан бирга ижодий метод, Шарқ халқлари шеьриятида романтик тасвир масалалари,  романтик тасвирнинг тарихий ва ғоявий асослари, Шарқ шеьриятидаги романтик бадиийлик ва бошқа бир қанча муҳим масалалар юзасидан мубоҳасали фикрлар ўртага ташланади. Қисқаси, бу асар назарий планда ёзилган улкан ишлардан бири бўлиб қолди. Булардан ташқари, олимнинг ҳар хил характердаги мақолалари республикамизнинг газета ва журналларида мунтазам чоп этилади «Адабий меросини ўрганиш» («Ўзбек тили ва адабиёти», 1970 № 2). «Ўзбек классик адабиётининг ҳаётбахш аньаналари», («Ўзбек тили ва адабиёти» 1969 № 3,4,5), «Адабий меросга муносабат» («Ўзбек тили ва адабиёти» 1972, № 6), «Алишер Навоии Хофиз Шерозий ҳақида», («Ўзбек тили ва адабиёти», 1971,№ 5), «Адабиётимиз тарихининг ўз изоҳлари» «Шарқ юлдузи», 1971, N12), «Тахминий талқинлар» («Гулистон», 1972 № 6), «Алишер Навоий ҳақида  янги маьлумот» («Шарқ юлдузи», 1972, № 9), филология фанлари доктори, академик Ҳамид Мамед Тоғи ўғли Араслининг ижоди ва фаолияти ҳақида ёзилган «Ҳамид Арасли» («Ўзбек тили ва адабиёти» 1969, №2) Воҳид Зоҳидовнинг ижоди ва фаолияти ҳақида ёзилган «Воҳид Зоҳидов» («Ўзбек тили ва адабиёти» 1966, №3) ва кўпгина мақолалари шулар жумласидандир. Олим тадқиқот обьекти доираси ғоят кенг ва ранг —баранг. У Машраб, Мунис, Турди, Ҳозиқ, Собир Термизий, Муқимий, Фурқат, Ойбек, Собир Абдулла, М. Бобоев, Ҳ.Ғулом, Х.Пўлат ва бошқаларнинг ҳаёти ва ижоди, асарлари ҳақида ҳам кўплаб мақолалар ва тақризлар ёзди. «Аруз ҳақида», «Алишер Навоий ва Хасан Деҳлавий», «Бегона сатрлар», «Инсонни улуғлаб», «Юксак фазилатлар соҳиби», «Алпомиш» — халқимизнинг ўлмас қаҳрамонлик достони, «Қадим турк шеьрияти ҳақида» каби қатор мақолалари чоп этилди. Олимнинг ўзбек классик шоири Бобораҳим Машрабнинг ижоди ва фаолиятига бағишлаб яратган «Бобораҳим Машраб» (1958 йил) мақоласи ҳозирга қадар ўз қимматини сақлаб келмоқда. Олим бу мақоласида Бобораҳим Машрабнинг ҳаёти ва ижодий фаолияти, асарларидаги ғоявийлик, бадиийлик, чуқур мазмун ва гўзал форма, ғазал жанрининг ривожланишидаги Машрабнинг роли ва бошқа бир қанча масалаларни ёритишга интилган. А.Ҳайитметов «Ўзбек совет адабиёти очерклари», «История ўзбекской литературў» номли ишларни тайёрлашда ва ёзишда фаол иштирок этгани, адабиётшунослик соҳасидаги хизматлари учун 1970 йили Беруний номидаги Республика Давлат мукофоти лауреати бўлди. Кўп томлик «Ўзбек адабиёти» хрестомотиясини, уч томлик «Ўзбек шеьрияти антологиясини тузишда ҳам иштирок этди. Беш томдан иборат «Ўзбек адабиёти тарихи. Қадимги даврлардан Улуғ Октябрь революциясигача» (1978—1979) номли капитал ишнинг авторларидан бири. Ундаги «Кириш қисми (1том); «Алишер Навоийнинг Сайид Ҳасан Ардашерга шеьрий мактуби», «Тарихи мулки Ажам» қисмлари (2 том) олим қаламига мансуб. А.Ҳайитметов матншунос сифатида ҳам қатор ишларни Машраб, Турди Фароғий асарларини ҳозирги замон ўқувчисига етказишга ўз ҳиссасини қўшди, талай китобларига муҳаррирлик қилди. Маьлумки, у ўз адабий фаолиятини шеьр ва ҳикоя ёзишдан бошлаган эди.
       Бу кейинги вақтда форс тилидан баьзи асарларни ўзбек тилига
таржима қилишда қўл келди. Булар орасида Алишер Навоийнинг
«Тухфатул афкор» қасидасининг шеьрий таржимаси алоҳида диққатга
сазовордир. («Совет Ўзбекистони» газетаси, 1966, 15 июнь). Таниқли
адабиётшунос, филология фанлар доктори, профессор, навоийшунос
олим Абдулқодир Ҳайитметов ўзининг кўплаб мақола, монография,
рисола ва илмий асарлари билан ўзбек адабиётшунослиги
тараққиётига салмоқли ҳисса қўшиб келмоқда. Унинг қатор илмий
асарлари, айни кунларда, кўпчилик китобхонлар, адабиётшунослар,
ўқитувчилар томонидан севилиб ўқилмоқда ва ўрганилмокда. Олим
Халқаро илмий конференцияларда ҳам фаол иштирок этиб, энг актуал
проблемаларда маьруза қилиб келаяпти. Бу ўринда 1975 йили Боку
шаҳрида
бўлган «Шарқ Халқлари адабиётларида реализм проблемалари» хусусида илмий конференцияда, 1975 йили Олмаотада Форобий туғилган куннинг 1100 йилигини нишонлашга бағишланган Халқаро илмий анжуманда фоал иштирок этганини эслашнинг ўзи кифоя. Эллик ёшга тўлиши муносабати билан А.Ҳайитметов «Ўзбекистон ССРда хизмат кўрсатган фан арбоби» деган юксак унвонга сазовор бўлди ва бир неча бор Ўзбекистон ССР Олий Совети Президиумнинг Фахрий ёрликлари билан мукофотланди. Заҳматкаш олимнинг шоғирдлари ва китобхонлари кўп. Бу олим учун ҳам катта бахт.
Назорат топшириклари:
2.1.1. «Ҳамид Арасли» мақоласининг муаллифи ким?
2.1.2.Алишер Навоий ижодий методи қандай характерланади ва белгиланади?
2.1.3. Олим катта илмий иши — докторлик тадқиқотининг мавзуси қандай бўлган?
2.1.4. Романтизм ижодий метод сифатида қандай хусусиятларга эга?
2.1.5. Романтизм ижодий методида ҳам реалистик унсурлар бўлганми ва қандай сифатлар мавжуд?
2.1.1. Реалистик ижодий методда романтизм унсурлари бўлиши мумкинми?
2.1.2. «Фарҳод ва Ширин» достондаги бош қаҳрамон талқини асосан қайси ижодий метод маҳсули?
2.1.3.А.Навоий ижодий методи — бутун катта бир давр деганда нимани тушунасиз?
2.1.4. Реалистик ижодий методда  ҳаққононийликни қандай тавсифлайсиз ?
2.1.5.А.Навоийнинг достонларидаги ҳаққонийлигини қандай белгилайсиз?
Тест: А.Навоийнинг «Тухфатул афкор» касидаси шеьрий таржимаси кимнинг қаламига мансуб?
А.  В.Зоҳидов.
Б.  И.Султонов.
В.  Б.Валихўжаев.
Г.  А.Ҳайитметов.
Д.  Х.Қудратуллаев.

Мустақил иш топшириқлари: А.Ҳайитметов-наовийшунос. Бу борадаги олимнинг асарларини ўқинг ва рўйхатини тузиб чиқинг.




Фойдаланилган адабиётлар 

1. А.Қулжонов «Илм ва ижод оламида», Т., 1980 йил.






13-мавзу:

С.МАМАЖОНОВ - ЙИРИК АДАБИЁТШУНОС ОЛИМ
                                    Асосий масалалар

1.   Салохиддин Мамажонов — ғуломшунос олим.
2. С.Мамажонов —XX аср ўзбек адабиётининг йирик тадқиқотчиси сифатида.
Мавзунинг таянч нуқталари: Бўлажак олимнинг ёшлиги, мактаб ва олий даргоҳларда таълим олиши. Унинг дастлабки ижодий изланишлари. Унинг Ғафур Ғулом ижоди ҳақидаги йирик тадқиқотлари. XX аср ўзбек адабиёти ва унинг атоқли вакиллари ҳақидаги йирик тадқиқотлари. XX аср ўзбек адабиёти ва унинг атоқли вакиллари ҳақидаги яратган асарлари.
1 — асосий масала.

1.1. С.Мамажоновнинг илк ижодий изланишлари ва Ғ.Ғулом ҳақидаги тадқиқотлари.

Ўқитувчининг мақсади: Салоҳиддин Мамажоновнинг илк ижодий йўли ва атоқли шоир ҳамда адиб Ғафур Ғулом бадиий олами ҳақида талабаларда тасаввур ва тушунча ҳосил қилдириш.
Идентив ўқув мақсадлари:

1.1.1. С.Мамажоновнинг таржимаи ҳоли хусусида сўзлаб беради.
1.1.2.   Олимнинг "Шоир ва замонавийлик" китобини шарҳлайди.
1.1.3. "Ғафур Ғулом прозаси" тадқиқотининг йўналишини белгилайди.
1.1.4. Олимнинг бу икки тадқиқотини баҳолайди.
                  1- асосий масалаларга доир муаммолар:

1.1. С.Ммамажонов –ХХ аср ўзбек адабиётининг йирик тадқиқотчиларидан бири. Энг аввало, у «ғуломшунос» олим. Бу борада унинг ўрни қандай деб ҳисоблайсиз, қандай тадқиқотларини ўқигансиз ва биласиз? «ғуломшунослик» фанининг  пайдо бўлиши  ва тараққий этишида Ҳомил Ёқубовдан кейин унинг хизматларини юқори ўринга қўйган бўрлар эдингизми? Нуқтаи назарларинигизни далил –исботланг.

1.2. С.Мамажоно ХХ аср ўзбек поэзияси ҳақида қарор тадқиқотларини эълон қилган. У қайси шоирлар ҳаёти ва ижоди, бадиий асарлари тўғрисида маҳсус мақолаларини ва монографик хараетеридаги тадқиқотларни эълон қилган? Шулардан қайси бири сизга манзур бўлди? Фикр-мулоҳазаларинингизни фикрлар орқали нақл қилинг?

1 — асосий масаланинг нақли

Бундан чорак аср аввал Ўзбекистон адабиётшунослари орасида энг навқирон ва заҳматкаш олимлардан бири Салоҳиддин Мамажонов бўлган. Бу ўринда энг навқирон дейишимнинг маълум сабаблари бор. Ўзбек адабиётшуносларининг биринчи авлоди, одатда, ўзларини кашшофлар деб атаганлар. Иккинчи авлод эса ўзларини жанговар комсомол деб ҳисоблаганлар. Кейинги авлод аввалгиси билан изма —из борган ва бошлаган ишини изчил давом эттирган, ҳал бўлмаган қатор
жумбоқларни   зийраклик,    зукколик    билан    ечишга    интилган. Бундай пайтда ўзбек адабиётшунослигини катта давонлардан ошириб, уни янги типдаги чинакам фан сифатида танитган, иккинчи авлод, Ҳамид Олимжон ибораси билан ифода этганда, навқирон "Комсомоллар сафи" бир томондан —И.Султонов,  Ҳ.Ёқубов,  В.Абдуллаев,  Ҳ.3арипов, Ҳ.Сулаймонов, Ғ.Каримов, П.Шамсиев каби қатор филолог олимлар, иккинчи томондан, Ойбек, Ҳамид Олимжон, Ғафур Ғулом, Комил Яшин, М.Шайхзода, Уйғун каби санъаткор — олимлар билан тўлишган катта кучлар интилиши кўз олдимизга келади. Бу авлодга яна янги бир, тарихан қараганда учинчи авлод келиб қўшилади ва улар қудратли куч касб этади.
Тўғри, ҳар бир адабиётнинг, шу жумладан, адабиётшуносликнинг ҳам янги кучлар билан бойиб, тулишиб бориши табиий бир ҳол. Бошқача бўлиши ҳам мумкин эмас. Ўзбек адабиётшуносларининг уч авлоди мавжуд ва эътироф этилган экан, тўртинчи, бешинчи ва ундан кейинги авлодлари ҳам бўлиши ҳам табиий ва қонуний бир ҳол.
Ўзбек адабиётшунослиги ва танқидчилиги, менинг назаримда, эллигинчи йиллардан кейин ўз тарихий тараққиётининг янги босқичига кўтарилди. Бу иккинчи ва учинчи авлоднинг фаол ижод қилиши билан бирга унинг сафига навбатдаги янги авлод кириб келиши туфайли бўлган. Худди шу давр ўзбек танқидчилиги ва адабиётшунослигида айниқса Озод Шарафиддинов, Матёқуб Қўшжонов ва бошқалар бу майдонда ёруғ юлдуз янглиг пайдо бўлди. Янги овоз ва янгироқ соз билан шуҳрат топди. Санъаткорларнинг ва адабиётшуносларимизнинг кекса гвардияси ҳам, "генераллари" ҳам уларни нодир талант ва истеъдод сифатида эътироф этдилар. Тўғри, бу давр ўзбек адабиётшунослиги ва танқидчилиги фақат бу икки нодир истеъдоддангина иборат эмас. Бу авлоднинг сафи жуда кенг ва хилма — хил.
Навбатдаги бешинчи авлодга, менинг назаримда, олтмишинчи йилларнинг бошларидаёқ республикада танилган, адабиётшунослик ва танқидчиликда эътироф қилиниб, шуҳрат топа бошлаганлар мансуб. Мабодо бу авлоднинг рўйхати тузиладиган бўлса, биринчилар қаторида Салоҳиддин Мамажоновнинг номи тилга олинишига шак —шубҳа йўқ. Тўғри, у эллигинчи йилларнинг иккинчи ярмидан бошлаб матбуотда қатор мақолалари билан чиққан эди. Аммо ижодий мусобақада учинчи ва тўртинчи авлодга мансуб адабиётшуносларнинг кўпчилигидан ўтиб кетди. Чинакам заҳматкашлиги туфайли С.Мамажонов ана шунга муяссар бўлди. Мен муайян тарихийлик принципи нуқтаи назаридан уни бешинчи авлод сафига мансуб деб биламан. Шу боисдан мазкур китобда гап бораётган олимлар орасида уни энг навқирон деган эдим. Шу туфайли ҳам бу хилда "мукаддима" қилиш зарурияти туғилди. Қолаверса, энг навқирон олимнинг бундан кейин ҳам шундай заҳматкаш бўлиб қолишига шахсан менинг ўзимда ҳам қандайдир бир ички ишонч бор. Эришган ютуқлари асосида олимнинг келажагига ҳам назар ташламаслик мумкин эмас.
Салоҳиддин 1931 йил 15 декабрда Андижон вилояти Қўрғонтепа тумани Қўрғонтепа қишлоғида деҳқон оиласида туғилди. Дастлабки маълумотни шу қишлоқдаги ўрта мактабда олди. Орадан кўп ўтмай Салоҳиддинлар оиласи Фарғона вилоятининг Киров районига кўчиб келади.
Салоҳиддиннинг отаси Мамажон ака табиатан жуда вазмин, ҳар бир нарсани чуқур мулоҳаза қилувчи шоирсухан киши эди.
Эски илмдан хабари бўлган Мамажон ота классик санъаткорлардан Навоий, Бедил, Хазиний каби шоирларнинг ғазалларини бемалол ўқир ва уларни ўзича таҳлил қила оларди. Онаси ҳам фарзандларига жуда меҳрибон бўлган. Олим шундай эслайдиб "Ота —онам шу қадар ювош эдики, бизга бирор марта қаттиқ гапирмаган, буйруқ ҳам бермаган, насиҳат ҳам қилмаган, ўзларининг ҳаёти, муомаласи билан бизларга доимо намуна бўлган".
Ўрта мактабни муваффақиятли тугатгач, Салоҳиддин 1948 йили Фарғона Давлат пединститутининг тил ва адабиёт факультетига кириб ўқийди. У ўқишдан ташқари ижод билан ҳам шуғуллана бошлайди. Республика газета ва журналларига турли мавзудаги материаллари билан қатнашиб туради. 1952 йилда институтни имтиёзли диплом билан тамомлайди. Шундан сўнг туманда ўқитувчи ва район маориф бўлимида инспектор бўлиб ишлайди. Орадан кўп ўтмай катта умидлар билан Тошкентга келади. Мақсад аспирантурага кириб ўқиш эди. У имтиҳонларни муваффақиятли топширади.
Шу тарзда 1954 йили у аспирант бўлди. Академик шоир Ғафур Ғулом илмий раҳбарлигида Салоҳиддин Мамажонов "30 —йиллар ўзбек поэзиясида меҳнат темаси"да иш олиб борди. 1957 йилдан институтда кичик илмий ходим бўлиб иш бошлади.
1954—1957 йиллари қилинган ижодий меҳнат ва тинимсиз узоқ ижодий изланишлар беҳуда кетмади. У 1958 йили кандидатлик диссертациясини муваффақиятли ҳимоя қилди.
Ўзбек поэзияси 30—йилларда заҳматкаш халқ меҳнатини поэтиклаштиришда улкан ютуқларга эришганини ёш тадқиқотчи қатор асарларни таҳлил қилиш орқали атрофлича исбот этди.
Ёш олим 50—йилларнинг охиридан адабий жараёнда фаол иштирок эта бошлайди. У ўзининг тақриз, турли —туман характердаги мақола ва илмий—тадқиқот ишлари билан республика газета ва журналларида мутассил чиқтб турди. Сўнгра кетма —кет китоблари босилиб чиқди. Масалан, 1962 йили унинг "Коммунизм ва адабиёт", 1963 йили "Шоир ва замонавийлик", 1964 йили "Адабиётнинг партиявийлиги ва халқчиллиги", 1965 йили "Уйғун", 1966 йили "Ғафур Ғулом прозаси" номли асарлари чоп этилди.

Салоҳиддин Мамажонов илмий фаолиятининг энг катта қисмини академик шоир Ғафур Ғулом ҳаёти ва ижоди ҳақида ёзган ўнлаб мақолалари ва монография характеридаги бир қанча китоблари ташкил қилади. У ўзининг бу ишлари билан шоир ижодининг энг йирик тадқиқотчиси бўлиб вояга етди.
Тўғри, С.Мамажонов ишларига қадар Ғафур Ғулом ижоди ҳақида юзлаб мақолалар, адабий—танқидий очерк ва монографиялар босилган. Бу борада биргина атоқли олим Ҳомил Ёқубовнинг қатор ишларини эслашнинг ўзи кифоя. Адабиётшунос ва танқидчиларимизнинг жуда катта қисми Ҳ.Ёқубов қўл урган ва текширган масалалардан кейин бу борада салмоқли, ҳаммага маъқул бўладиган иш қилиш амримаҳол, дейишади. Бунда катта маъно бор, албатта. Лекин нима кўп — адабиётнинг проблемалари кўп. Ғафур Ғулом ижодини ўрганиш ва кенг тадқиқ этишга киришар экан, С.Мамажонов йўналишнинг ана шу бош нуқталаридан келиб чиқиб иш кўришга интилди. Бу борадаги ижодий—илмий изланишлар натижаси сифатида С.Мамажоновнинг "Шоир ва замонавийлик" монографияси вужудга келди ва босилиб чиқди. Ғафур Ғулом чинакам замонавий шоир эди. Тадқиқотчи шоирнинг замон билан доимо ҳамнафас бўлишга интилганини, замон билан бирга улғайиб камол топиб борганлигини асарлари таҳлили орқали кўрсатиб берди.
Шоир поэзиясининг сиёсий ўткирлиги ва халқчиллиги ҳам, актуаллиги ва ҳозир жавоблиги ҳам, миллийлиги ва интернационаллиги ҳам, ҳаққонийлиги ва новаторлиги чинакам замонавийлигига боғлиқ ҳолда намоён бўлган. Айни шу тарзда тадқиқотчи шоир ижодини янги реализмнинг принципиал проблемалри асосида текширади ва кенг умумлашма хулосалар сиқаради. Шунинг учун ҳам китобнинг биринчи боби "Шоир ва замона" деб аталади ва тадқиқотчи бу проблемани кейинги бобларда ҳар хил аспектда талқин этади. Масалан, китобнинг "Илҳом уфқи" номли иккинчи бобида замонавий ҳаётдаги улкан ўзгаришларга шоирнинг пешвоз чиқиши билан асарларининг тематик доираси борган сари беқиёс даражада кенгайиб ва чуқурлашганини атрофлича текширади. Китобнинг "Ҳозиржавоблик ва бадиийлик" номли учинчи боби ҳам биринчи бобда автор қўйган ва йўналишини белгилаган масаланинг кенгайтирилган давоми. Тўғри, шоир поэзияси янги —янги мавзу билан бойиб боради, шу асосда тематик кенглик вужудга келади. Чинакам ҳозиржавоблик юксак ғоявийлик ва бадиийликнинг бирикмасидан таркиб топади. Буни тадқиқотчи шоирнинг қатор асарлари, айниқса, "Турксиб йўлларида", "Сен етим эмассан" каби машҳур шеърлари таҳлили асосида ишонарли исбот қилган. 

Монографиянинг
тўртинчи боби—"Тарихийлик ва  замонавийлик"

да ҳам автор кузатишлари қизиқиш уйғотади. Тўғри, тарихийлик фақат тарихий ўтмишни акс эттиришдангина иборат эмас.
    Тарихийлик умуман реалистик бадиий ижоднинг илмий асоси бўлиб
келган. Онгли тарихийлик эса янги реализмнинг асосий ва муқаддас
принципи ҳисобланарди. Замонавий воқеликни акс эттириш ҳам
чинакам ижодда онгли тарихийлик принципи асосида амалга ошади.
С.Мамажонов китобнинг охирги бобида принципиал илмий — назарий проблемалардан бирини — миллийлик ва интернационаллик масаласини шоир поэзияси асосида текширади. Бир вақтлар улуғ танқидчи Белинский ёзган эди: "Улуғ шоир учун юқори даражада миллий бўлишдан бошқа катта шараф йўқ, чунки бусиз у улуғ була олмайди". Унинг сўзларини бироз ўзгартириб, қўшимча қилиб шундай дейиш мумкин: кўп миллатли адабиётмизда улуғ санъаткор учун юқори даражада миллий ва интернационал бўлишдан бошқа катта шараф йўқ, чунки ҳар иккисини бутун вужуди билан мужассам этмасдан туриб, у улуғ була олмайди. Қисқаси, ўзбек адабиётшунослигида Ғафур Ғулом поэзияси комплекс проблемалар асосида, монографик характердаги илмий — тадқиқот заминида биринчи бор атрофлича кенг текширилди. Бундай ишга талаб кучли эди. Уни С.Мамажонов бажарди. Олимнинг "Ғафур Ғулом прозаси" номли китоби ҳам шундай талаб асосида вужудга келди. Унинг бу асари Ғ.Ғуломнинг прозаик асарларини атрофлича кенг ва ҳар хил аспектда тадқиқ этиши билан қимматли.
Ғафур Ғулом ижодининг йирик тадқиқотчиси Ҳомил Ёқубов ўз китобида бунга маҳсус эътибор берган ва адибнинг прозасини биринчи бор кенг таҳлил қилган эди. С.Мамажонов эса бу масалани янада кенгроқ ўрганиш зарур деб ҳисоблади ва адиб прозасини жанрларга бўлиб текширишга интилди. Бунинг натижаси сифатида "Ғафур Ғулом прозаси" номли асари вужудга келди. Китобнинг композицияси ҳам ана шу принцип асосида, яъни адибнинг прозасини жанрларга бўлиб текшириш асосига қурилган. Китобнинг аввалги уч бобида унинг фельетон, очерк ва публицистик асарлари алоҳида — алоҳида текширилади ва таҳлил қилинади. Тадқиқотчининг махсус таъкидлашича, "Ғ.Ғуломнинг актив журналистик фаолияти уни фельетончилик, публицистика ва очеркчиликдан хиқоянависликка олиб келади". Худди шу тарзда асарнинг туртинчи бобида адибнинг хиқояларини ҳар хил аспектда текширади. Тадқиқотчи Ғафур Ғуломни моҳир фельетончи, очеркчи, муаррих ҳамда жангчи эканлигини қатор асарларини конкрет таҳлил қилиш орқали кўрсатади ҳамда маҳоратини, бу жанрларнинг бойиши учун қўшган ҳиссасини ёритади. Адиб хикояларини сатирик, юмористик ва лиро —драматик турларга бўлар экан, уларнинг ҳар бирига хос хусусиятларни илмий — назарий жиҳатдан асослашга интилади. Монографиянинг кейинги бобларида эса Ғ.Ғуломнинг қатор повестлари асосан сюжет ва характер, сюжет ва композиция, нутқ турлари ва хусусиятлари каби масалалар нуқтаи назаридан текширилган ва атрофлича таҳлил қилинган. Худди шу тарзда С.Мамажонов биринчилардан бўлиб, Ғ.Ғуломнинг вақтли матбуотда босилган асарларини атрофлича жиддий ўрганиб чиқади ва унинг фельетон, очерк, публицистик асарларини кенг планда текширади, илмий муомалага олиб киради. Иккинчидан, Ғ.Ғуломнинг қатор очерк ва фельетонларидан кейин хиқоя жанрида самарали ижод қилганлигини, бу борада аввалги асарларини (очерк ва айниқса фельетонларини) қандай қилиб ҳикояга айлантиришга ўринганлигини махсус текширади. Учинчидан, китобнинг аввалги боблари сингари, кеиинги боблари ҳам адиб ҳикоялари ва повестлари биринчи марта кенг планда махсус текшириш ва улар муайян проблемалар асосида атрофлича таҳлил қилиниши билан характерлидир. Қисқаси, атоқли шоир ва адиб Ғафур Ғулом ижоди ҳақида кўп йиллардан бери олиб борган илмий — тадқиқот ишлари асосида С.Мамажонов 1968 йили "Ғ.Ғулом маҳорати" деган темада докторлик диссертациясини ёқлади. У бу борадаги текшириш ишларини янада давом эттирди. 1972 йили Ғ.Ғулом номидаги Адабиёт ва санъат нашриётида "Услуб жилолари" китоби босилиб чиқди. Олим бу асарида асосан Ғ.Ғуломнинг поэтик меросини текширган. Бир — бирларига боғлиқ бўлган учта масалага махсус эътибор берган. Улардан бири —шоир ва унинг устозлари тўғрисида, иккинчиси — шоирнинг ўзига хос услуби, ниҳоят, учинчиси — Ғафур Ғулом ижодининг, асарларининг бошқа қалам соҳибларига бўлган таъсири масаласидир. Ниҳоят, бу китобда Ғ.Ғуломнинг илмий мероси — адабий — танқидий мақолалари атрофлича, шоир поэтик ижодига боғлиқ ҳолда текширилади. Худди шу тарзда серқиррали ижод соҳиби Ғафур Ғулом ҳақида С.Мамажоновнинг илмий — тадқиқот характердаги учта монграфияси вужудга келди. Улкан санъаткор Ғафур Ғулом ижоди ҳақида битилган ва уч китобдан иборат бу ишлар адабиётшунослигимиздаги ўзига хос трилогиядир. С.Мамажоновнинг адабий —танқидий, илмий —ижодий фаолияти фақат Ғ.Ғулом ижоди хусусида яратган учта монографиядан иборат эмас. У қизиқиш доираси, тадқиқот объекти анча кенг олимлар жумласига мансуб. Олимнинг тадқиқот объекти — бутун ўзбек адабиётидир. Айни вақтда, бу адабиёт тараққиётининг қонуниятлари ва уни ташкил қилган ўзак проблемалари билан муттасил шуғулланиб келяпти. Бу, фикрни муаллифнинг "Адабиётнинг партиявийлиги ва ҳақчиллиги" номли асари ҳам тасдиқ этади. Босилиб чиққан ундан ортиқ китоблари ва икки юздан ортиқ мақолаларида ўзбек адабиётининг Ҳамзадан бошлаб то ҳозирги навқирон авлод вакили —нодир истеъдод Абдулла Орипов ижодигача      қимматли,      эътиборли,      эъзозли      фикр — мулоҳазалар юритилади.
Салоҳиддин Мамажонов заҳматкаш ва ҳозиржавоб адабиётшунос: ўзбек адабиётининг йирик вакиллари Ҳамид Олимжон, Уйғун, Ғайратий ҳаёти ва ижоди ҳақида қатор мақолалар битди ҳамда китоблар яратди. Унинг "Уйғун" (1965), "Ғайратий" (1974) номли рисолалари босилиб чиқди. Ҳамид Олимжон ҳақидаги "Шоир дунёси" китоби рус (1972) ва ўзбек (1974) тилларида чоп этилди. Муаллиф бу асарида Ҳ.Олимжоннинг босиб ўтган бутун ижодий йўли, унинг илк тўплами "Кўклам" (1929)га кирган шеърларидан тортиб, қатор баллада ва поэмаларини, драматик асари "Муқанна"ни поғонама — поғона текшириб боради. Бу борада шоир ижодида янги реалистик методнинг қарор топиши масаласига эътибор беради. Санъаткор ижодининг қудратли манбаларини белгилайди. Шуниси алоҳида диққатга сазоворки, ана шу масалаларнинг барчасини ёритишда С.Мамажонов ўзигача бу шоир ижодини текширган тадқиқотчиларнинг назар— эътиборидан четда қолган қирраларини очиб беради. Муаллиф атоқли шоир Ҳамид Олимжоннинг адабий — танқидий фаолиятига айрича аҳамият беради, ўз поэтик ижоди билан жипс боғлиқ ҳолда тадқиқ қилади. Бу ҳол Ҳамид Олимжоннинг ёрқин сиймосини янада ёрқин тасаввур этишга имкон беради.
С.Мамажонов кундалик адабий жараёнга фаол қатнашиб туришга интилган танқидчилардан бири. У матбуотда муттасил чиқиб туради, адабий мунозараларга фаол қатнашади. "Шеърият баҳсида" (1970) китоби фикримизнинг далилидир.
"Улуғ Ватан уруши даврида ўзбек адабиёти" (1975) китоби С.Мамажоновнинг ўзбек адабиёти тарихи оламига кўп йиллардан бери сайёҳати, бошқача таъбир билан ифода қилганда, бир неча бор фаол разведка қилиши асосида вужудга келди. Ғафур Ғулом билан Ҳамид Олимжон ҳақидаги китоблари, Уйғун билан Ғайратий ижоди ҳақидаги рисолалари, Миртемир билан Зулфия тўғрисидаги мақолалари бу фикримизни тасдиқлайди. Масаланинг яна бир муҳим томони бор. Рус тилида Москвада чоп этилган олти жилдли "Кўп миллатли совет адабиёти тарихи" ва тўрт китобдан иборат "Ўзбек совет адабиёти тарихи" муаллифларидан бири сифатида бу борада ҳам етарли тажрибага эга эди.
Тадқиқотчининг бошқа китоблари қаторида "Улуғ Ватан уруши даврида ўзбек адабиёти" китоби ҳам адабий жамоатчиликда ижобий баҳоланди. Бу асар ҳақидаги тақризларнинг бирида хақли равишда таъкидлаганидек, "Бу китоб Улуғ Ватан уруши даврида ўзбек адабиёти ҳақида ҳозирга кадар яратилган асарлар орасида нисбатан тўла ва кенг тасаввур берувчи йирик тадқиқотдир". Шу боисдан таниқли танқидчи ва адабиётшунос Салоҳиддини Мамажонов "Шоир дунёси" ва "Улуғ Ватан уруши даврида ўзбек адабиёти" китоблари учун 1976 йили Ҳамза номидаги Ўзбекистон Давлат мукофотига сазовор бўлди.
Болал
ар адабиёти ҳақида кўп йиллардан бери олиб бораётган илмий — тадқиқот ишларининг муайян якуни сифатида авторнинг "Эзгу ният йўлида" (1978) китоби чоп этилди. Болалар адабиёти вакилларининг адабий портретларини яратди.
Юқорида махсус таъкидлаганимдек, Салоҳиддин Мамажоновнинг ижодий фаолиятида ўзбек поэзиясини атрофлича кенг тадқиқ этиш марказий ўринлардан бирини ташкил қилади. "Ранглар ва оҳанглар" (1978) китоби ҳам бу фикрни яна бир бор тасдиқ этади. Муаллиф бу асарида ҳозирги ўзбек поэзиясида эришилаётган ютуқларни батафсил кўрсатади. 1979 йили унинг "Лирик олам, эпик кўлам" номли йирик монографияси чоп этилди. Бу асарда тадқиқотчи йирик санъаткорлар— Ҳамид Олимжон ва Шароф Рашидовнинг поэтик —эпик оламини кенг планда очиб беради.
Юқорида келтирилган фактлар Салоҳиддин Мамажоновнинг сермаҳсул адабиётшунос ва танқидчиларимиздан бири эканлигини очиқ —ойдин кўрсатади.
Заҳматкаш олимнинг раҳбарлигида ҳозирга қадар йигирмадан ортиқ ёш илмий ходимлар илмий даражага эга бўлди.
Илмий ижоддек сермашаққат ва шарафли йўлда Салоҳиддин Мамажоновга янада омад ва зафар тилаймиз!


Назорат топшириқлари :

       1.1.1.  С.Мамажонов қайси  мактаб  ва олий даргоҳда таҳсил олган?
1.1.2. С.Мамажоновнинг номзодлик иши мавзусини қандай масала                              ташкил этган эди? 
1.1.3. Ёш олимнинг "Шоир ва замонавийлик" тадқиқотига қайси атоқли шоир асос қилиб олинган?
1.2.1. Тадқиқотчининг Уйғун ижоди ҳақидаги китоби қачон чоп этилган?
1.2.2. Унинг "Ғафур Ғулом прозаси" китобида журналист сифатидаги фаолиятини қандай тавсифлайди?
       1.2.3.  Тадқиқотчининг докторлик иши мавзуси қандай номланади?
Тест: С.Мамажонов "Шоир ва замонавийлик" китобининг-иккинчи боби қандай аталади?
А.   Шоир ва замона.
Б.  Тарихийлик ва замонавийлик.

В.   Илҳом уфқи

2 —асосий масала

2.1. Салоҳиддин Мамажонов —XX аср ўзбек адабиётининг йирик тадқиқотчиси сифатида.
Ўқитувчининг мақсади: Олимнинг Чўлпон ҳақидаги китоби бўйича талабаларда тасаввур ва тушунча ҳосил қилдиришдир.

Идентив ўқув мақсадлари:

2.1.1. С.Мамажоновнинг "Бизнинг Чўлпон" китобини сўзлаб беради.       2.1.2.   Олимнинг бу китобини изоҳлайди.
2.1.3. Олимнинг бу рисоласи йўналишини белгилайди.
2.1.4. Мазкур китобнинг аҳамиятини баҳолайди.
                                   2- асосий масалаларга доир уаммолар:
2.1. ХХ аср ўзбек адабиёти тарихи бир неча босқичлардан иборат. С.Мамажоновнинг «Улуғ Ватан урушу даврида ўзбек адабиёти» (1975) номли тадқиқотини ундан аввалги давр босқичлари ҳақидаги илмий ишлар билан таққосланг. Шунда сиз қандай ўхшашлик ва фарқли тамонларини англадингиз? Ёки яхлит ўзбек адабиётининг ривожланиб борганинин тасаввур этдингизми? 

2.2. С.Мамажонов «Бизнинг Чўлпон» асарини эълон қилди. Нима учун рисола шундай номланган? Чўлпон расмий жиҳатдан 1956 йил оқланган эди. То ХХ асрнинг  90- йилларига қадар «Бизнинг Чўлпон» бўлмай гўё оқпадар кимсадек тасаввур қилиниб келагинини қандай изоҳлайсиз?

Ниҳоят, Чўлпон ҳаёти ва ижоди тўғрисида эълон қилинган  

асосий китобларни илмий қийматига қараб рўйҳатини тузиб 

чиқинг. Нима сабабдан мазкур ишни маъқул кўрдингиз?

2— асосий масаланинг нақли

Юқорида айтилган фикр — мулоҳазалар С.Мамажоновнинг XX аср ўзбек адабиётининг йирик тадқиқотчи эканлигидан гувоҳлик беради.
Ўтган асрни Чўлпонсиз тўла тасаввур қилиб булмайди. Олимнинг "Бизнинг Чўлпон" рисоласи мўъжаз уч фаслдан, яъни "Чўлпоннинг таржимаи ҳоли ва шеърияти", "Чўлпон ва театр", "Чўлпоннинг насрий ижоди" номли боблардан ташкил топган. Олимнинг Чўлпон таржимаи ҳоли хусусида гапирганда, унинг 1923 йилда Солиҳа исмли қизга, 1929 йили Москвада Екатерина Ивановна деган рус аёлига уйлангани фактига ҳам эътибор берали (Мен "Чўлпоннинг ҳаёти ва ижоди" номли рисоламда бу борадаги баъзи чигалликларга эътибор берган эдим ва Ҳ.Носирова ва С.Мамажонов талқинларига зид келадиган фактларини келтирганман). Тадқиқотчи ижтимоий — сиёсий воқелик таъсирида шоир дунёқараши, нуқтаи назарида ўзгаришлар юз бериб боганлиги туфайли ижодий йўлини бир неча босқичга бўлиб ўрганишга махсус эътибор қилади: "Биринчи босқич ўша маърифатпарварлик, жадидчилик руҳидаги асарларини ўз ичига олса, иккинчи босқич — Октябрь тўнтариши кунларида ёзган шеърларидир. Чўлпон Октябрь инқилоби халққа орзу этилган озодликни, тенгликни, мустақилликни беради, деб умид қилади ва ишонади". "Қизил байроқ" (1917), "Шарқ нури" (1918), "Қизил байналминал" (1920) каби шеърлари шу руҳда". Сўнгра тадқиқотчи "кўп ўтмай бу нарсалар сароб бўлиб чиққанини англади: юртда большевизмга, мустамлакачиликка қарши озодлик ҳаракати авж олди, бу ҳаракат у вақтда "босмачилик" деб аталди",  дейди. Шу боис "Чўлпон бу курашдан ғоявий руҳланди, бор ҳақиқатни куйлади: зулм, босқинчилик, тенгсизликни фош этиб, чин озодликка чақирди. "Пўртана", "Ёруғ юлдузга", "Тортишув тонги", "Халқ", "Мен қочмадим", "Бузилган ўлкага" (булар 1920 — 21 йилларда ёзилган) шеърлари шу йўналишдадир". Олимнинг назарида Чўлпон ижодий йўлининг учинчи босқичдаги "шеърлари 1921 — 1923 йил ўрталарига тўғри келади. Бу даврда халқ озодлик ҳаракати мағлубиятга учрай боради, Чўлпон орзуси амалга ошмаётгани кўрина бошлайди. Энди умидсизлик руҳидаги "Амалимнинг ўлими", "Ёнғин", "Кураш", "Виждон эрки", "Қўзғолиш", "Кўнгил", "Бас энди" шеърларини яратади". Бу босқични шундай изоҳлайди: "1923 йилга келиб туркистонда босмачилик деган ҳаракат асосан тор —мор этилади, шу туфайли Чўлпон енгилиш кайфиятидаги — руҳий таслим йўналишидаги шеърларини ёзади. "Самой парча", "Ҳазон" 1923) шеърлари мана шу бешинчи этап — босқичга доир". Ниҳоят, олим ёзади: "Шоир ижодининг олтинчи босқичига эса унинг совет позициясига ўтиши, мажбуран қизиллашиши давридир". Бу жараённи тадқиқотчи шоирнинг "Созим", "Мен шоирман", "Ўн олти", "Октябрь", "Яна олдим созимни", "Яна мен" каби шеърларида кўради.
Озод Шарафиддинов 60 — йилларнинг бошида Ёзувчилар уюшмасидаги йиғинларда айтган асосий фикрини шундай нақл этади: "Чўлпон мураккаб шоир. Унинг 20 — йиллардаги шеъриятида миллатчилик бор, ғоявий жиҳатдан бизга ёт асарлар учрайди. Лекин совет вокелиги ривожланган сари у Чўлпонга ҳам ижобий таъсир кўрсатган ва 20 — йилларнинг охирларига келиб, совет позициясига ўтган. Уни совет шоир деб аташ мумкин. Шундай зўр шоирни, яхши адибни совет адабиёти доирасидан чиқариб ташлаш тўғри булмайди". Сўнгра олим "бугунги кунда бу фикрнинг нотўғрилиги ўз —ўзидан кўриниб турибди",—дейди  "Чўлпонни англаш" (1994) рисоласида С.Мамажонов Чўлпоннинг совет воқелиги ҳақидаги "Замона хотини" ва В.Ян билан ҳамкорликдаги "Ҳужум" номли драмаларини таҳлил қилар экан, унинг "замон ҳохлаганини қилади. Яхши кўрганини кўкларга чиқаради, ёмон кўрганини етти қават ерларга киргизади!" деган сўзларини келтиради. Айни чоғда олим Чўлпоннинг Ўзбекистон ижтимоий шўролар жумҳуриятининг иккинчи маданиятчилар қурултойига йўллаган аризасидан шундай мисол келтириб ўтади: "сўнгги икки —уч йил орасида шоирлик ва ёшлик майллари билан баъзи бир хатоларим бўлди", шундан сўнг ўз фаолиятим учун ўзим севган театр соҳасини олиб, унда яқинда (шу йил) РКП (б) Марказий Комитети ташвиқот -тарғибот шўъбаси асосида, ўшани дастур қилиб иш қилишимни арз қиламан". Шу билан бирга С.Мамажонов шоир Чўлпоннинг "ўз хатоларимни ўзим тушундим. Ёзган нарсаларимни ва сўзлаган сўзларим камбағал ва йўқсуллар душманларининг фойдасига хизмат қилганини билдим", деган сўзларини келтиргач, "театр соҳасида ишлаб айбини ювишга ваъда беради", дейди. Ниҳоят, олим фикрича, Чўлпон "Замона хотини", яъни "Муштумзўр" пьесасини шу ваъдасининг устидан чиқиш учун 1928 йилда ёзган". Айни чоғда, Чўлпоннинг "Миллионларнинг бири каби мен ҳам қувноқ, мен ҳам шодман", "Мунда меҳнат ҳурлик олган, барча олган, барча меҳнат аҳли ҳур" деганига эътибор беради.
Истеъдодли "Чўлпоншунос"- лардан бири Дилмурод Қуронов ҳам "Чўлпон ҳаёти ва ижодий мероси" (1997) рисоласида шоир ижодий йўлининг сўнгги ўн йиллиги хусусида фикр юритганда, унинг янги тарихда юз берган ижобий ўзгаришлардан кўз юмган, улардан қувонмаган, деган даъводан йироқмиз", дейди. Исмоил Тўлаков ўзининг "Чўлпон маҳорати" (1997) китобида Чўлпон "табиати ўзгарганлигини шарҳлаб "энди айтиб йиғламас. Кўнгилдаги розимни" дея, янги ҳаёт кўчаларига кирганлиги эътироф" этганлигини махсус таъкидлайди ва олим ёзади: "Бир пайтлар "менинг мажнун кўнглим эркин истайдир", деган шоир 30 —йилларга келиб: 

  Мен истамам —қора савдо!
Кишангни мажнунга ур!

Менинг янги ватанимда 

       На Мажнун бор, на —занжир

       Мунда ҳар бир ишлаганнинг    

       Бахти қучоғида келур!" —
дея қаламини "Меҳнат шон —шараф ишига айланган мамлакат" мадҳига -қаратади". Қисқаси, бу каби қатор фактлар ҳам "тарихда юз берган ижобий ўзгаришлар" Чўлпонга ҳам таъсир кўрсатганлигини, унинг "янги ҳаёт кўчаларига кирганлигини" тасдиқлайди ва буни ҳозирги кунда ҳам "нотўғри фикр" деб изоҳлашга ҳожат борми?
Менинг назаримда, С.Мамажоновнинг Чўлпон ижодий йўлини олти босқичга бўлиб ўрганишдан иборат тавсияси хийла мураккаб. Тўғри, шоир то Октябрь тўнтарилишигача бўлган ижодий йўлини—дастлабки маърифатпарварлик ижодий изланишлари тарзида тавсифлаш мумкин. Бу ҳақиқатга ҳам яқин. Маълумки, Чўлпон Октябрь тунтарилиши рўй берган пайтда Туркистонда бўлмаган. Шу боис унинг ижодий йўли иккинчи босқичини 1919—1927 йиллар йўсинида белгилаш мумкин. Бу, биринчидан, Чўлпоннинг поэзиямизда -бутунлай бетакрор янги юлдуз сифатида пайдо бўлганини ва беқиёс катта шуҳрат топганини яхлит тасаввур этишга имкон беради. Хуллас, шахсан мен ХХ аср туркийзабон халқлар адабиётида бундай ўта қисқа бир даврда ўзининг буюклигини тўла намоён қилган Чўлпондек даҳони учратган эмасман. "Булоқлар", "Уйғониш" ва "Тонг сирлари"—учта мўъжас шеърий тўпламининг ўзиёқ уни шундай тавсиф ва таъриф этишга тўла имкон беради. Биргина мисол сифатида шоирнинг   "Халқ" шеърини эслайлик:

     Халқ денгиздир, халқ тулқиндир, халқ кучдир.

    Халқ исёндир, халқ оловдир, халқ ўчдир...

   Халқ кўзғалса куч йўқдирким, тўхтатсин, 

   Қувват йўқким, халқ истагин йўқ этсин.

  Халқ исёни салтанатни йўқ қилди, 

 Халқ истади, тож ва тахтлар йиқилди...

Менинг ожиз хотирамга кўра, буюк ҳазрати Алишер Навоийнинг шоҳ асарларини мутолаа этганда ҳам халқнинг бундай тўлқин сингари қудратли куч эканлиги, халқ қўзгалса уни тўхтатадиган янги куч йўқлиги- тожу тахтни яксон қилиши мумкинлиги ҳақидаги беқиёс кучли эҳтирос ила мадҳ ва таъриф қилган яхлит поэтик манзарага дуч келмаган эдим.
XX аср ўзбек адабиётининг забардаст намояндаларидан бўлган Абдулла Орипов халқимизнинг улуғ даҳолари мангу хизматларини жушқин мисраларда жозибали ифода этгач, сўнгра ёзади:
Боболардан сўзлардим, аммо 

Бир зот борким, баридан суюк,

Буюкларга бахш этган даҳо, 

Она халқим, ўзингсан буюк.

Маълумки, 1927 йилда танқидчи ва адабиётшунос Олим Шарафиддинов "Айн" тухаллуси билан ёзган машъум мақоласида оташқалб Чўлпонни русларга қарши "миллатчи" дея майдонга чиққан эди: "Ерга тушган онларида жуда қаттиқ миллатчи бўлиб кетади. Чунки бу тубанликка, сафолатга сабаб бўлувчи ажнабийларни кўради. Улар руслардан иборат. Русларни ҳеч қандай гуруҳга, қавмга ажратмайдир. Бутун руслар унинг назарида мустамлакачилардир".
Худди шу хилдаги принцип билан тажрибали ва таниқли Миёнбузрук Солиҳов "Ўзбек адабиётида миллатчилик кўринишлари" (1933) китобида Чўлпоннинг "Халқ" шеърига ёндашади ва уни "ғоявий зарарли" асар сифатида баҳолайди. У ёзади: "Табиий, бундаги халқни пролетар оммаси деб ўйлашга имкон йўқ. Бу халқ миллий демократчиларнинг ўйлаганларича бой, руҳоний ва босмачи, муштумзўрларни ўз ичига олган бир халқдир".

О.Шарафиддинов ўз мақоласида "русларни ҳеч қандай гуруҳга, қавмга ажратмайдир" деганида, менинг ожиз фикримча, биринчи навбатда Чор Россияси бутунлай мустамлакачи эди, Октябрь инқилобидан кеиинги бутун руслар эса ўзбек халқини жабр —зулмдан озод этган "халоскорлардир»-худди шундай нуқтаи назарни олға сурмоқчи бўларди. Унинг  фикрича Чўлпон Октябр инқилобдан  эмас, балки аксинча « халоскорлар» шу ўлкада қолишидан норизо. С.Мамажонов тўғри таъкидлаганидек, Чўлпон ўз асарларида бутунлай янги бир шароитда Туркистонда "чоризм сиёсатини давом эттирувчи "рус босқинчиларини фош этмоқчи". Шоир "рус халқи, рус адабиёти ва санъатини ғоят севган". Рус тилини зўр билгани учун ҳам рус санъаткорларининг асарларини ўзбекчага ағдарган, "рус аёлининг ижобий образини яратган, ҳатто рус аёлига уйланган".
Йигирманчи йилларнинг бошларида Туркистон ўлкасида ҳам, Бухоро ва Хоразм халқ жумҳуриятида ҳам "пролетар оммаси" таркиб топмаган эди. Буюк демократ А.И.Герцен рус ҳукуматини ҳеч қачон рус халқи деб ҳисоблаган эмас. Ҳатто биринчисини иккинчисига душман деб талқин қилган. Унга помешчиклардан бири "Рус халқи" номидан эътироз билдириб мактуб йўллайди. Жавоб шундай: "Сиз халққа мансуб эмассиз, сиз халқни азоб —уқубатда тутганлар тоифасидансиз".
Чўлпон наздида Халқ "йўқлик ва очлик"ка ҳам бардош берадиган, айни чоғда, бутун ўз юртини ҳар нарсага тўқ этишга" қодир куч. Унинг ягона истаги: "Озод бўлсин бу ўлка, кетсин унинг бошидан кўланка". Бу борада у табиий равишда "қўзғолади, кўпириб қайнайди". Шу боис шоир
"Бутун кучни халқ ичидан олайлик,
Қучоқ очиб халқ ичига борайлик! — дея
бор овози билан ҳайқиради. А.Толстой "одам қайнамаса борми, унда ёзишни йиғиштириш керак" деган экан. Чўлпон ҳам -қайнаш дардида "Халқ" шеърини битган.
    1926 йилда наср султони А.Қодирий ҳамкорлари иғвоси билан биринчи бор ҳибсга олинганида ва судда берган баёнотида ўзини маънан ўлдирилган ҳолатда эканлигини изҳор этган. Дилмурод Қуронов ўз китобида ЎзКП Марказкуми биринчи котиби А.Икромов нутқ сўзлаган маданият ходимлари қурултойида ва ундан Чўлпоннинг дахшатли бир йўсинда қувғин қилингани хусусида гапирар экан, сўнгра ёзади: "шоир ўшандаёқ маънан ўлдирилган эди, десак, муболаға бўлмайди". Ундан кейинги сарсон — саргондарчилик, таъқиб — тазйиқлар — Чўлпон ижодий йўлининг сўнгги фожиали даври.
1927 йил собиқ СССРнинг ўта ашаддий ва беқиёс кучли мафкурачиларидан бири бўлган Н.И.Бухарин рус поэзиясининг карвонбошиларидан бири Есенинни худди шу йили ўз мақоласи билан маънан ўлдиргани маълум. Тасодифни қаранг! Ўша мафкурачининг куёви А.Икромов айни шу йили туркийзабон халқлар адабиётининг порлоқ юлдузи Чўлпон ижодий йўналишига ўтиб бўлмайдиган даражада ғов ташлади ва шиддатли зарба берди.
Саксонинчи йиллар охирларида Ўзбекистон халқ ёзувчиларидан бири "биз Бухаринни Сталиннинг гапига кириб эллик йил лаънатладик. Ахир Ленин уни партиянинг ярашукли кишиси деб атаган эди. Сталин "икки қўчқорнинг боши бир қозонда қайнамас" мақоласига амал қилиб уни йўқ қилиб юборди. Ахир Сталин эгаллаб ўтирган лавозимга энг муносиб номзод Бухарин эди" деб ёзади. Тўғри, Октябрь тунтарилишининг собиқ СССРнинг асосчиси, доҳий деб куйлаб келинган Ленин айниқса ўз васиятномасида Сталин ва Троцкийнинг арбоблик фаолиятига беқиёс катта эътибор берганида Зиновьев, Каменев, Бухарин сингари "партиянинг ярашукли кишилари" номини ҳам тилга олади. Айни замонда, Лениннинг бир қатор ишларига, сиёсий ва назарий қарашларига кескин қарши чиққанларидан бири ҳам Бухарин эди. Қатор тарихий фактлар буни мунаввар тасдиқ этади. Ҳақиқатдан ҳам сталинчилик уни "эллик йил" лаънатлаган. Айниқса, Сталинга эътиқод қўйганлар. Шу билан бирга собиқ доҳийнинг "гапига кирмаганлар" — Бухаринни лаънатламаган ижодкорлар ҳам кўп бўлган. Ниҳоят, тарихий ҳужжатлар "Сталин эгаллаб ўтирган лавозимга энг муносиб номзод Бухарин бўлганлигини" ҳам тасдиқ этмайди.
Бухариннинг ижодкорларга бўлган муносабатини характерлашга имкон берадиган икки фактни келтириш бу ўринда ортиқча булмас деган фикрдаман. У таниқли шоир Осип Манделштамни ўзига жуда яқин олган. Кези келганда қўллаб — қувватлаган. Шоирнинг беваси Н.Я.Мандельштам эди, бошига иш тушганида мадад истаб Бухарин қабулига боради. ОГПУ (бирлашган бош Сиёсий бошқарма)нинг раиси Ягодин ўз вақтида яқини Бухаринга шоирнинг бир шеъри эпиграммасида Сталиннинг қаҳрли эканлигини сўзлаб берган. Шу туфайли Бухарин шоир О.Манделъштамнинг бевасини қабул қилиб суҳбатлашишни ҳам ўзига эп кўрмайди. Чунки бу вақтда ҳам Бухарин Сталинни "партиянинг тимсоли" деган эътиқод билан яшаган. Иккинчи бир факт. Бухарин "Известия" газетасининг муҳаррири бўлган даврда (1936) шоир Пастернакка Сталин ҳақида шеър ёзишни "заказ" қилган экан. "Бухарин",—деб ёзади кейинчалик Пастернак, бундай нарса битилишини, шеър Сталин учун қувонч келитиришини истайди". Шоир шеъри (1936) "Известия"да эълон қилинади. Баъзи олимлар бу шеърни Сталин ҳақида рус поэзиясида дастлабки "қасида"лардан бири сифатида талқин этадилар. Бухариннинг машҳур шоир Есенин ҳақидаги мақоласини адабиётшунос Вадим Кожинов "умуман адабиёт тарихида аввалига бутунлай кўринмаган янги "этап"ининг бошланиши деб тавсифлайди. Албатта, бу қатағон "этап"нинг ўзига хос бир тарзда бошланишидан нишона эди. Қисқаси, тарихий фактлар Бухариннинг Сталиндек қудратли куч бўлганини тасдиқламайди. Шуниси аниқки, тарих майдонида бир даврда бир —бирига деярли тенг қудратли кучлар фаолиятда юзма —юз келса, уларни "икки қўчқорнинг боши бир козонда кайнамас" мақола билан тавсифлашади. Демак, Сталинни "Улуғ доҳий" деб, унга сиғиниб келган одамга нисбатан бу кўҳна ҳикматни ишлатиш жоиз эмас.

Русларда "нима эксанг, шуни урасан" деган ҳикмат бор. Бухарин "капиталистик даврдаги инсоний материаллардан коммунистик инсонни ишлаб чиқиш" йўлида отувдан то меҳнат билан бўйин эгишга қадар жамики зўравонликни ишлатиш ташаббускорларидан бири сифатида фаол бўлган. Шу маънода В.Кожинов Бухариннинг отилиши фожиаси моҳиятини "ўзи эккан нарсаси самараси" сифатида характерлайди.
То тўқсонинчи йилларга қадар ўзбек адабиётшунослигида Чўлпон ижоди ҳақида гап борганда, биринчи навбатда Акмал Икромовнинг Самарқандда Ўзбекистон маданият ходимларининг 11 курултойида танқидий нутқини келтириш ва шу асосда шоирни қоралаш одат тусига кириб қолган эди. Ҳозир эса уни танқид этиш расмий тус олди. Бу табиий ҳол. А.Икромов шоир Чўлпон ижоди ҳақидаги мунозарага тўхталганида "фақат шуни такрор айтаманки, мафкура соҳасида шундай соғлом танқид бўлиши зарурлиги шак —шубҳасиздир" деган эди. Менинг ожиз фикримча, бу ўринда "соғлом танқид" фақат ўзига хос найранг ёхуд ниқоб эди. Озод Шарафиддинов айтганидек, "Чўлпон устидан биринчи маънавий қатли ом шу тарзда содир бўлган".
С.Мамажоновнинг "Бизнинг Чўлпон" рисоласининг эътиборга муносиб жиҳатларидан бири —бу адиб драматургиясига алоҳида ва жиддий ўрин беришидир. Олим аслида Чўлпоннинг театр санъатининг чуқур билимдони бўлганлиги учун "биринчи ўзбек профессионал давлат театрининг директори бўлиб ишлаган (1920—1921 йиллар) ва Москвадаги ижодий изланишлари"га махсус эътибор беради. Бу борада ёзган мақола ва тақризларини мухтасар бир тарзда таҳлил этади. Олимнинг фикрича, "Яна уйланаман" номли саҳна асарининг "асл эгаси машҳур Юсуф қизиқ". Айни чоғда, "Чўлпон В.Яннинг "Ҳужум" пьесасини ўзбек тилига таржима қилиш ва қайта ишлаш, тулдириш орқали ҳам ўзбек театри шуҳратини Москвада ёйилишига яна бир бор ўз улушини қўшгани" фактини кенг шарҳлайди.
С.Мамажонов рисолада Чўлпоннинг "Замона хотини" драмаси топилиши тарихи, уни журналга тайёрлашни ва чоп эттириш масалаларига катта меҳр билан ёндашгани мунаввар бўлган. Қисқаси, "Замона хотини" сингари "Ёрқиной" драмаси ҳам таҳлилга тортилади.
Юқорида айтилган фикр — мулоҳазалар ўзбек адабиётшунослигида "чўлпоншунослик"нинг шаклланаётганлигини ва камолот сари далил бораётганини тасаввур этишга имкон беради.

 Назорат топшириқлари:

2.1.1. С.Мамажонов "Ғайратий" рисоласида шоир ижодининг қайси томонларига урғу беради?
2.1.2. Тадқиқотчи қайси асарлари учун Ҳамза номидаги мукофотга сазовор бўлган?
2.1.3. Олимнинг "Эзгу ният йўлида" китоби қандай масалалар ҳақида баҳс қилади?
2.2.1. Олимнинг "Бизнинг Чўлпон" рисоласи биринчи фасли қандай аталади ва қандай масалалар ёритилади?
2.2.2. Мазкур асарнинг иккинчи фаслида Чўлпон ижодининг қайси қирраси тилга олинади?
2.2.3. Мазкур асарнинг учинчи фаслида олим қандай масалага асосий эътибор беради?
Тест:   Олимнинг "Сайланма" асари қачон чоп этилган?
А.1978
Б.1979
В.1980
Г.1982
Д.1983

Мустақил иш топшириқлари: С.Мамажонов ХХ аср ўзбек поэзиясининг тадқиқотчиси сифатида шарҳланг ва борадаги асарлари характерини белгиланг.
Фойдаланилган адабиётлар
1.С.Мамажонов. Сайланма Т., 1983 йил.
2.С.Мамажонов. Бизнинг Чўлпон. Т., 1997 йил.
3.А.Қулжонов. Илм ва ижод оламида. Т., 1980 йил.
Глоссарий луғати

Аншлаг – театр саҳнасида муваффақият қозонган драматик асар премьералари

Драматик достон – саҳна учун мўлжалланган драматик йўналишдаги шеърий асар.

Жадид адабиёти – жадидчилик ҳаракати натижасида юзага келган наср, назм ва драматик асарлар

Илтиқлол – ўзбек миллати ва мамлакатнинг мустақилликка эришиши

Йирик сиёсий публицист – Маҳмудхўжа Беҳбудийнинг жадидчилик ғоялари илгари сурилган ижтимоий ва сиёсий  публицистикаси 

Лирик қисса – Миртемирнинг кечинма тавсифи устун бўлган “Сурат” лирик қиссасидаги ўзига хос хусусият назарда тутилади. Кейинчалик Ў.Ҳошимовнинг “Дунёнинг ишлари” қиссаси ҳам лирик қисса дея эътироф этилган

Маърифатпарвар арбоб – А.Авлонийнинг сиёсий фаолияти ва унинг маърифатпарварлик ғоялари билан боғлиқ атама.

Мистификация – тарихий жиҳатдан асосланмаган, ўйлаб чиқарилган воқеаларга китобхонни ишонтира билиш усули

Миллий - миллатга оид; бир миллатдаги кишиларга хос бўлган ёки бирор миллатнинг, халқнинг ўзига хос бўлган, унинг  хусусиятларини ифодаловчи
Ойбек насри – ўзбек романнавислик мактабининг шаклланишида адиб насрий ижодининг аҳамияти 

Полифоник роман – бунда бир неча мавзулар ва йўналишларни бирдек олиб бориш билан қаҳрамонлар яратиш маҳорати акс этган роман

Роман дилогия –  бири иккинчисининг мантиқий давоми бўлган иккита роман.

“Руҳлар исёни” – ўзбек адабиётидаги Э.Воҳидовнинг фалсафий, фожеий ва қаҳрамонлик достони 

Реализм – Адабиёт ва санъатдаги асосий ижодий методлардан бири. Воқеликни, ҳаётни бадиий образларда мураккаблиги ва бутун тўлалиги билан тўғри ва ҳаққоний акс эттириш унинг бош принципидир 

Сафарбарлик – уруш йиллари ўзбек адабиётида шаклланган ўзига хос йўналиш.

Соцреализм – ХХ аср ўзбек адабиётида ягона ва ҳоким методга айланган мафкуравий йўналиш 

“Соф лирика” - соф - беғубор, тоза,  мусаффо.  Бу давр шеъриятида, хусусан, Ойбек 
ижодидаги ўзига хос йўналиш. 

Тарихийлик – тарихий воқелик ва фактлар асосида асарлар яратиш. 

Тахайюл – хаёлга келтириш, ўзига хос янгича фикрнинг бадиий асардаги ифодаси.

Тенденциозлик – адабий тараққиётнинг асосий босқичлари ва тараққиёт тадрижи асоси

“Турон” – 20- йилларда ташкил этилган сайёр театр труппаси

Унга кўра халқни тинчлик йўлида курашишга сафарбар қилиш назарда тутилади.  

Фольклор – халқ оғзаки ижоди намуналари. Ҳ.Олимжон шеъриятида бундан унумли фойдаланилган

Хокку – япон поэзиясидаги жанрлардан бири. 1 - мисра  - 5, 2 - мисра – 7, 3 - мисра – 5 ҳижодан иборат бўлган уч мисрали шеърий асар. 

Шахсиятпарастлик – “Сароб” романи бош қаҳрамони хос бўлган дунёқараш

Юмористик қиссачилик – Ғафур Ғулом ижодиётида шакллантирилган насрнинг ўзига хос шакли

Ғоявийлик – ҳаёт ҳақиқати ва партиявийлик учун кураш, ҳаёт ҳақиқатидан қочиш ва воқеликни безаб, пардозлаб акс эттиришга интилиш

Қайта қуриш – 80-йиллар сиёсий жараёнида шаклланган миллий тикланиш ҳаракати

Қаҳҳорона наср – ўзбек ҳикоячилигидаги ўзига хос мактаб

Қатағон йиллари ҳақиқати – 30-40-йиллар ўзбек адабиётига кириб келган қатли ом назарда тутилади

� Элбек. Бизда танқидчилик. «Иштирокиюн» газетаси, 2 май 1920 йил.


� Неъмат Ҳаким. Ўзбек адабиётида танқид ва адабий муҳокамалар. Танқид нима? «Туркистон газетаси» 25 инн 1924 йил.


� Вст:Диалектика и логика научного назнания.Изд «Наука»,М,1966,стр.321-323.


1 Қизил Ўзбекистон, 2 декабр 1927 йил


� Турон тарихи 1993 йил .


1 «Қизил Ўзбекистон », 15-16 сентябр 1929 йил (бу мақола «Ёшлик» журналининг 1990 йил 5 сонида эълон қилинган)


1 Шарқ юлдузи 1992 йил, 7 сон, 157 саҳифа


1 Шарқ юлдузи. 1992 йил, 10-сон, 174 саҳифа


1 Шарқ юлдузи, 1992 йил, №7, 160-бет


2 Шарқ юлдузи, 1992 йил, №7,158-бет


� «Қизил Ўзбекистон», 2 декабр 1928 йил.


� Қаранг. Бу масалаларга А.Абдуғафуров ўзининг «Эрк ва эзгулик куйчилари» (1979) китобида ҳийла кенг тўхталади. 


� В.Г.Беленский. Собр сочинений в трех томах, М., 1948, 11 том. Стр 164


� Воросў литературў. 1970, N11, стр. 208.


1.Шарк юлдузи, 1970 йил, N12, 201 - саҳифа





� . Ёш ленинчи, 19 июнь 1971 йил.





� Нақишбанднинг 1993 йилда ўтказилган юбилейи мелодий ҳисоби билан тайн этилган.

